
PARECBOLvE 


SIVE 

EXCERPTA 


E 

CORPORE  STATUTORUM 

UNIVERSITATIS  OXONIENSIS. 


ACCEDUNT 

ARTICULI  RELIGIONIS  XXXIX 

IN  ECCLESIA  ANGLICANA  RECEPTI : 

NEC  NON 

Juramenta  Fidelitatis  et  Suprematus. 


IN  USUM  JUVENTUTIS  ACADEMICAE. 


OXONII, 

E  TYPOGRAPHEO  CLARENDONIANO. 


MDCCCXXVIII. 


* 

ELENCHUS 

TITULORUM,  SECTIONUM,  ET 
PARAGRAPHORUM, 

QUI  IN  CORPORE  STATUTORUM  CONTINENTUR. 


I  '  — 

TITULUS  I. 

K 

DE  TERMINIS  ET  VACATIONIBUS. 

§.  I.  De  Terminorum  numero,  initio,  et  fine. 
f  Pag.  1. 

7-  2.  De  Precibus  solennibus,  ac  Concionibus 

V? 

Latinis,  initio  cujusque  Termini  haben¬ 
dis.  2. 

DE  MATRICULA  UNIVERSITATIS. 

*§.  1.  De  Matricula  Universitatis  custodienda. 

*2.  Matriculae  distributio  in  Capita. 

3.  De  Tempore  et  Conditionibus  Matricula- 
tionis.  4. 

*4.  De  Officio  Bedellorum  circa  Scholares 
Matriculandos. 

5.  De  Officio  Praefectorum  circa  Scholares 
M  atriculan  dos .  5 . 

De  Laicis  ad  Privilegia  Universitatis  ad¬ 
mittendis. 

#7»  De  Studiosorum  et  Privilegiatorum  Ser¬ 
vientibus  Matriculandis. 

*8.  De  Burgensibus  ad  Privilegia  Universi¬ 
tatis  admittendis. 

*9.  De  Privilegiis  Universitatis,  et  Civitatis, 
simul  non  fruendis. 

*10.  De  Feudis  Matriculandorum. 

*11.  De  Distributione  Reditus  e  Feudis  Ma- 
triculationis  provenientis. 

TITULUS  III. 

DE  SCHOLARIBUS  IN  COLLEGIA  ET  AULAS 

COMPELLENDIS. 

§.  1.  De  Scholarium  admissione  in  Collegia  et 
Aulas.  Ne  quis  in  domibus  privatis  vic¬ 
titet,  aut  hospitetur.  6. 

2.  Quales  Tutores  Scholaribus  praeficiendi 

sint.  8. 

3.  De  non  migrando  sine  venia  ab  uno  Col¬ 

legio  vel  Aula  ad  aliud.  9. 

TITULUS  IV. 

DE  LECTORIBUS  PUBLICIS. 

Sectio  I. 

Statuta  Specialia  ad  Lectores  pertinentia. 

§.  1.  De  Lectoribus  ad  Lecturas  adhuc  indo¬ 


tatas  designandis.  10. 

2.  De  Praelectore  Grammaticae.  1 1. 

3.  De  Praelectore  Rhetoricae.  12. 

4.  De  Praelectore  Dialecticae.  ibid. 

5.  De  Praelectore  Moralis  Philosophiae,  ibid. 

6.  De  Praelectore  Geometriae.  13. 

7.  De  Praelectore  Astronomiae.  ibid. 

8.  De  Praelectore  Musicae,  Doctoris  Hea- 

ther.  14. 

9.  De  Praelectore  Naturalis  Philosophiae  in¬ 
stituto  per  spectabilem  virum  D.  Guil. 
Sedley.  14. 

10.  De  Praelectore  Metaphysicae.  15. 

11.  De  Praelectore  Historices,  per  celeberri¬ 

mum  virum  Guil.  Camdenum  instituto. 

ibid. 

12.  De  Linguae  Graecae  Professore  Regio,  ibid. 

13.  De  Linguae  Hebraicae  Professore  Regio.  16. 


14.  De  Regio  Juris  Civilis  Professore.  ibid. 

15.  De  Praelectore  Anatomices.  17* 

16.  De  Regio  Professore  Medicinae.  18. 

17-  De  Praelectore  S.  Theologiae,  Dominae 

Margaretae  Comitissae  Richmondiae,  Ma¬ 
tris  Regis  Henrici  Septimi.  ibid. 

J  8.  De  Regio  S.  Theologiae-  Professore.  ibid. 

19.  De  Praelectore  Botanices.  19. 

20.  De  Praelectore  Linguae  Arabicae.  ibid. 

21.  De  Praelectore  Poetices.  20. 

22.  De  Praelectore  Juris  Anglicani,  &c.  ibid. 


Sectio  II. 

Statuta  Lectores  in  genere  spectantia . 

§.  1.  Quod  Lectores  in  propriis  Personis  legant. 
De  substituendis  aliis,  loco  aegrotantium, 
aut  absentium.  De  Mulctis.  21. 

2.  Ne  quis  Lectorum,  quicquam  cum  fide 

Catholica,  vel  bonis  moribus  pugnans, 
doceat.  22. 

3.  De  Philosophica  Doctrina  Veritati  Theolo¬ 

gicae  conformanda  et  attemperanda,  ibid. 

4.  Praelectores  sermonem  inter  legendum  ne 

praecipitent :  Auditorum  dubiis,  si  qua 
fuerint,  finita  lectione  satisfaciant.  23. 

5.  De  eligendis  publicis  Lectoribus.  ibid. 

TITULUS  V. 

DE  LECTIONUM  PUBLICARUM  AUDITORIBUS. 

§.  1.  Quod  singuli  Scholares  peculiaribus  Scho¬ 
lis  contribuantur.  24. 

2.  Quod  singuli  Scholares  Lectores  suos  (si 

qui  fuerint  ejusdem  Domus)  ad  Scholas 
deducant.  ibid. 

3.  De  modo,  quo  Auditores  in  Scholis  se  ge¬ 

rent,  inter  audiendum.  25. 

4.  De  Mulctis  Auditorum,  a  Lecturis  publicis 

absentium.  ibid. 

TITULUS  VI. 

DE  TEMPORE  AD  GRADUS  CAPESSENDOS  RE¬ 
QUISITO,  ET  EXERCITIIS  PRO  FORMA 
PRAESTANDIS. 

Sectio  I. 

De  Tempore  et  Exercitiis  requisitis  ad  Gradum 
Baccalaurei  in  Artibus. 

§.  1.  Quot  anni,  in  audiendis  publicis  Lectori¬ 
bus  ponendi,  requirantur  ad  Gradum 
Baccalaurei  in  Artibus.  26. 

2.  De  Exercitiis  praestandis  pro  Gradu  Bac¬ 

calaurei  in  Artibus.  27- 

3.  De  Forma  et  Modo  Responsionum.  29. 

4.  De  Officio  ac  Cura  Vice- Cancellarii  et 

Procuratorum  circa  Responsiones  in 
Parviso.  32. 

5.  De  tempore  intra  quod  creandi  sunt  So¬ 

phistae  Generales.  Formula  creandi  Ge¬ 
nerales.  33. 

6.  De  Lectionibus  Baccalaureorum  Deter- 

minantium  Quadragesimalibus  frequen¬ 
tandis.  34. 


Sectio  II. 

De  Tempore  et  Exercitiis  requisitis  ad  Gradum 
Magistri  in  Artibus. 

§.  1.  Quot  anni,  in  audiendis  publicis  Lectoribus 
ponendi,  requirantur  ad  Gradum  Magis¬ 


tri  in  Artibus.  35. 

2.  De  Determinatione  Quadragesimali.  36. 

3.  De  Collectoribus  Quadragesimalibus  de¬ 

signandis.  ibid. 

4.  De  Officio  Collectorum.  37- 


5.  De  Precibus  et  Concione  Latina  in  die  Ci¬ 

nerum,  sive  Carnis-privii,  habendis.  Et 
de  Precibus  habendis  unoquoque  die  Sa¬ 
turni,  durantibus  Lectionibus  Quadra¬ 
gesimalibus,  in  Choro  Templi  B.  Mariae. 
Et  de  Junioris  Procuratoris  Oratione  ad 
Determinatores  habenda.  38. 

6.  De  Classibus  Determinantium  ordinandis  : 

et  de  tempore  Lectionibus  Quadragesi¬ 
malibus  praestituto.  39. 

7.  De  forma  Determinationis  Quadragesima- 

lis.  40. 


Sectio  III. 

De  Tempore  et  Exercitiis  requisitis  ad  Gradus 
in  Musica  capessendos. 

§.  1.  Quot  anni  ponendi  sint  in  studio  vel  praxi 
Musices,  pro  Gradu  Baccalaureatus  in 
Musica.  41. 

2.  De  Exercitiis  pro  Gradu  Baccalaurei  in 
Musica  praestandis.  ibid. 

3.  Quot  anui  ponendi  sint  in  studio  vel  praxi 

Musicae,  pro  Gradu  Doctoris  in  Musica. 

42. 

4.  De  Exercitiis  per  Inceptorem  in  Musica 

praestandis.  ibid. 


Sectio  IV. 

De  Tempore  et  Exercitiis  requisitis  ad  Gradus 
in  Jure  Civili  capessendos. 

§.  1.  Quot  anni,  in  audiendo  Professore  publico 
Juris  Civilis  ponendi,  requirantur  ad  Gra¬ 
dum  Baccalaurei  in  Jure  Civili.  43. 

2.  Exercitia  pro  Gradu  Baccalaureatus  in 

Jure  Civili  praestanda.  ibid. 

3.  Quot  anni,  in  audiendo  publico  Professore 

Juris  Civilis  ponendi,  requirantur  ad  Gra¬ 
dum  Doctoris  in  Jure  Civili.  44. 

4.  Exercitia  pro  Gradu  Doctoris  in  Jure  Ci¬ 

vili  praestanda.  45. 

Sectio  V. 

De  Tempore  et  Exercitiis  requisitis  ad  Gradus 
in  Medicina  capessendos. 

§.  1.  Quot  anni,  in  audiendo  publico  Professore 
Medicinae  ponendi,  requirantur  ad  Gra¬ 
dum  Baccalaurei  in  Medicina.  46. 

2.  Exercitia  pro  Gradu  Baccalaurei  in  Medi¬ 

cina  praestanda.  ibid. 

3.  Quot  anni,  in  audiendo  publico  Medicinae 

Professore  ponendi,  ad  incipiendum  in 
Medicina  requirantur.  47. 

4.  Exercitia  pro  Gradu  Doctoris  in  Medicina 

_  praestanda.  ibid. 

Sectio  VI. 

De  Tempore  et  Exercitiis  requisitis  ad  Gradus 
in  Theologia  capessendos . 

§.  1.  Quot  anni,  in  audiendo  publico  Theologiae 
Professore  ponendi,  requirantur  ad  Gra¬ 
dum  Baccalaurei  in  S.  Theologia.  48. 

2.  Exercitia  pro  Gradu  Baccalaurei  in  S. 

Theologia  praestanda.  ibid. 

3.  Quot  anni,  in  audiendo  publico  Theologiae 

Professore  ponendi,  requirantur  ad  inci¬ 
piendum  in  S.  Theologia.  49. 

4.  Exercitia  pro  Gradu  Doctoris  in  S.  Theo¬ 

logia  praestanda.  ibid. 

Sectio  VII. 

Quomodo  et  unde  computandum  sit  Tempus  sin¬ 
gulis  Gh'adihus  capessendis  praestitutum .  50. 

TITULUS  VII. 

DE  GENERALI  INCEPTIONE  IN  SINGULIS  FA¬ 
CULTATIBUS,  SIVE  DE  VESPERUS  ET  CO¬ 
MITIIS. 

Sectio  I. 

Statuta  specialia ,  ad  Vesperias  et  Comitia  per¬ 
tinentia. 

*§.  1.  De  Tempore  Comitiorum. 

*2.  De  Praelectionibus  in  Vesperiis  ;  et  quod 
inceptores  circumeant  singulas  Scholas. 
*3.  De  Disputationibus  Vesperialibus. 

*4.  De  Disputationibus  Vesperialibus  in  Phi¬ 
losophia. 

*5.  De  conclusione  Vesperiarum  Philosophi¬ 
carum  ;  et  de  juramento  inceptorum. 

*6.  De  Disputationibus  Vesperialibus  Juris- 
tarum. 

*7-  Ee  Disputationibus  Vesperialibus  Medi¬ 
corum. 

*8.  De  Disputationibus  Vesperialibus  Theo¬ 
logorum. 

*9.  De  eoena  Vesperiali. 

De  ulteriori  explicatione  Statuti  de  coena 
Vesperiali. 

*10.  De  concionibus  in  die  Dominico  inter 
Vesperias  et  Comitia  habendis. 

*ll.De  precibus  solennibus,  et  oblationibus, 
in  die  Comitiorum. 

*12.  Quem  locum  in  Comitiis  singulae  Facul¬ 
tates  sortiantur. 

*13.  De  Disputationibus  Philosophicis  in  Co¬ 
mitiis. 

*14.  De  Actu  Musico. 

*15.  De  Disputationibus  Comitialibus  in  Me¬ 
dicina. 

*16.  De  Disputationibus  Comitialibus  in  Ju¬ 
risprudentia. 

*17.  De  Disputationibus  Comitialibus  in  The¬ 
ologia. 

*1 8.  De  conclusione  Comitiorum. 

*19.  De  Congregatione,  linitis  Comitiis,  ha¬ 
benda. 

*20.  De  Concione  Latina,  habenda  die  prox¬ 
imo  post  Comitia. 

Sectio  II. 

Statuta  Generalia  ad  Vesperias  et  Comitia  spec¬ 
tantia. 

*§.  1.  Designatio  Actorum  in  Vesperiis  et  Co¬ 
mitiis  penes  Procuratores  est. 

*2.  Quaestiones  in  singulis  Facultatibus,  dis- 

cutiendae  in  Vesperiis  et  Comitiis,  ju¬ 
dicio  Congregationis  approbandae. 

*3.  De  compescendis  contumeliis  in  exercitiis 
Vesperialibus  et  Comitialibus. 

*4.  Habitus  Vesperiales  et  Comitiales  incep¬ 
torum  in  Artibus. 

*5.  Habitus  inceptorum  in  aliis  Facultatibus. 

*6.  De  Senioritate  inceptorum  in  quaque  Fa¬ 
cultate. 

*7*  De  Sedilibus  inceptorum  et  extraneorum 
non  occupandis. 

*8.  De  Vesperiis  et  Comitiis  a  B.  Virginis 
Mariae  Templo  transferendis  ad  iEdifi- 
cium  seu  Theatrum  publicum,  impen¬ 
sis  et  munificentia  Reverendissimi  in 
Christo  Patris,  Gilberti  Archiepiscopi 
Cantuariensis  nuperrime  extractum ; 
aliisque  capitibus  negotium  istud  con¬ 
cernentibus. 

TITULUS  VIII. 

DE  DISPUTATIONIBUS  ORDINARIIS. 

§.  I.  De  Disputationibus  ordinariis  in  S.  The¬ 
ologia. 

*2.  De  Disputationibus  ordinariis  in  Medi¬ 
cina. 

*3.  De  Disputationibus  ordinariis  in  Juris¬ 
prudentia. 

*4.  De  Disputationibus  Quodlibeticis  ha¬ 
bendis  vice  ordinariarum,  in  Artibus. 

*5.  De  Disputantibus  per  Bedellos  praemo¬ 
nendis. 

*6.  Disputantium  habitus.  Praefandi  leges. 

*7.  De  Officio  Vice-Cancellarii  et  Procura¬ 
torum,  circa  has  Disputationes. 

*8.  De  mulctandis  delinquentibus  circa  has 
Disputationes. 


TITULUS  IX. 

DE  CONGREGATIONIBUS  MAGISTRORUM  RE¬ 
GENTIUM. 


Sectio  I. 


De  tempore  et  negotiis  Congregationum ,  et  de 
personis  ad  eas  spectantibus. 

§.  1.  De  Tempore  Congregationum  habenda¬ 
rum.  52. 

2.  De  negotiis  in  Domo  Congregationis  trac¬ 

tandis.  53. 

3.  De  personis  ex  quibus  constat  Congrega¬ 

tio;  et  penes  quos  sit  potestas  negandi 
quae  proponuntur.  ibid. 

4.  De  Magistris  necessario  Regentibus.  54. 

5.  Formula  admittendi  Magistros  ad  regen¬ 

dum.  55. 

6.  Qui  sint  Magistri  Regentes  ad  placitum. 

ibid. 


Sectio  II. 


De  Examinandis  Graduum  Candidatis . 


§.  1.  De  Examinatoribus  designandis,  et  jura¬ 
mento  onerandis,  per  Seniorem  Procura¬ 


torem.  56. 

2.  De  Examinationibus  habendis,  et  de 

Candidatorum  admissione.  59. 

3.  De  Forma  et  Modo  Examinationis.  62. 

4.  De  Officio  ac  Cura  Vice-Cancellarii  et 

Procuratorum  circa  Examinationes;  et 
de  Examinatoribus  remunerandis.  70. 

Sectio  III. 


De  Gratiis  Petendis . 


§.  1.  Conditiones  praevise  ad  petitionem  gratiae 
ex  parte  supplicis.  ,  ,  73. 

2.  Conditiones  proponendi  gratias.  75. 

3.  Formula  generalis  petendi  gratias.  76. 

4.  Formulae  speciales  Gratiarum  ad-  singulos 

Gradus  pertinentium.  77« 

5.  De  gratiis  simpliciter  concedendis  vel  ne¬ 

gandis.  82. 

6.  De  suffragiis,  in  concedendis  vel  negandis 

gratiis,  non  revelandis.  83. 

7.  De  causa  gratiae  ter  negatae  ostendenda, 

statim  post  tertiam  Congregationem  fini¬ 
tam.  ibid. 

8.  Formula  pronunciandi  gratias  concessas. 

84. 


Sectio  IV. 


De  Dispensationibus. 

§.  1.  De  dispensationibus  in  venerabili  Domo 
Congregationis  proponendis.  Formula 
supplicandi.  85. 

2.  De  Materia  Dispensabili,  in  qua  Congre¬ 
gationi  dispensare  permissum  est.  86*. 

Sectio  V. 


.  De  Praesentationibus  Graduandorum . 

§.  1.  De  circuitione  a  praesentandis  obeunda. 

88. 

2.  De  solenni  processu  praesentandorum  ad 

Domum  Congregationis.  90. 

3.  De  subscriptione  ante  praesentationem  exi¬ 

genda.  ibid. 

4.  Ceremoniae,  sive  ritus  praesentationum.  91. 

5.  Peculiares  Formulae  praesentandi  ad  singu¬ 

los  Gradus.  92. 


Sectio  VI. 

De  Juramentis  Praesentandorum. 

§.  1.  Statuta,  in  quae  singulos  Praesentatos  Ju¬ 
rejurando  adiget  Junior  Procurator.  Et 
admonitio  de  habitu  Gradui  compe¬ 
tente.  94. 

2.  Statuta,  in  quae  singulos  Praesentatos  Ju¬ 

rejurando  adiget  Senior  Procurator.  97* 

3.  Communis  Formula  singulos  Praesentatos 

Juramento  obstringendi.  Et  de  Jura¬ 
mento  Primatus  Regii,  et  Fidelitatis,  a 
singulis  exigendo.  106. 

Sectio  VII. 

De  creatione  et  licentiatione  prcesentati  per 
Vice- Cancellarium  peragenda .  1 07* 

Sectio  VIII. 

De  Incorporatione. 

§.  1.  De  incorporandis  studiosis,  ab  aliis  Aca- 
demiis,  huc  adventantibus.  110, 

2.  Conditiones  incorporandi  alumnos  Aca¬ 

demiae  Oxoniensis,  vel  Cantabrigiensis, 
apud  exteras  Academias  Gradus  capes¬ 
sentes.  111. 

3.  Quo  loco  et  statu  incorporati  esse  de¬ 

bent.  112. 

Sectio  IX. 

De  Licentiis  concedendis . 

§.  1.  De  qualitate  eorum,  qui  ad  concionan- 

dum  per  universam  Angliam  licentiandi 
sunt.  112. 

2.  Formula  petendi  licentiam  ad  condonan¬ 

dum  per  universam  Angliam.  113. 

3.  Formula  Literarum  testimonialium.  114. 

4.  De  qualitate  eorum,  qui  ad  praxin  in  Me¬ 

dicina  licentiandi  sunt.  115. 

5.  Formula  petendi  licentiam  ad  practican- 

dum  in  Medicina.  ibid. 

6.  Formula  Literarum  testimonialium.  1 J  6*. 

7.  De  qualitate  et  conditione  licentiandi  ad 

praxin  Chirurgiae.  117- 

8.  Formula  Literarum  testimonialium.  118. 

TITULUS  X. 

DE  MAGNA  CONGREGATIONE. 

Sectio  I. 

§.  1.  De  Personis,  ex  quibus  constat  Magna 
Congregatio,  sive  Convocatio  Magistro¬ 
rum  Regentium  et  non  Regentium.  119. 
2.  De  modo  ad  magnam  Convocationem  con¬ 
veniendi.  122. 

Sectio  II. 

De  negotiis  in  Domo  Convocationis  tractandis. 

§.  1.  Enumeratio  negotiorum,  quae  ad  Domum 
Convocationis  spectant.  123. 

2.  De  Statutis  et  Decretis  in  Domo  Convoca¬ 
tionis  condendis  et  interpretandis,  ibid. 
*3.  De  Statutis  Universitatis  transcribendis  et 
custodiendis. 

4.  De  Materia  dispensabili,  in  qua  Convoca¬ 
tioni  dispensandi  potestas  permissa  est. 

125. 

5.  De  Materia  indispensabili,  in  qua  Convo¬ 

cationi  dispensare  non  permittitur.  126. 

6.  De  electionibus  in  Domo  Convocationis 

habendis.  128. 

7-  De  Delegatorum  nominatione  et  munere. 

131. 

*De  Delegatorum  Preli  nominatione  et  mu¬ 
nere. 

*De  Statis  Delegatis  pro  Academiae  Privi¬ 
legiis  tuendis  et  conservandis. 

*De  Statis  Delegatis  pro  curatione  et  elo- 
catione  Terrarum  ad  Universitatem  spec¬ 
tantium. 

8.  De  Degradatione.  134. 

TITULUS  XI. 

DE  CONGREGATIONIBUS  ET  CONVOCATIONI¬ 
BUS  STATUTA  GENERALIA. 

§.  1.  Congregationibus  alii  necessario,  alii  li¬ 
bere  intersunt ;  Convocationibus  singuli, 
rite  moniti,  tenentur  per  fidem  inter- 
esse.  135. 

2.  De  ordine  sedendi  in  Convocatione  et 

Congregatione.  136. 

3.  In  Domo  Congregationis  et  Convocationis 

Latino  idiomate  utendum.  Loquendi 
modus,  et  vices  servandae.  A  contume- 

A 

liis  abstinendum.  137* 

TITULUS  XII. 

DE  A SSIMI LATIONIBUS  PARVIS,  SEU  SIMILE- 

PRIMO. 

*Negotia  huic  conventui  permissa,  item  in¬ 
terdicta. 

TITULUS  XIII. 

DE  HEBDOMADALI  ET  ORDINARIO  CON¬ 
VENTU  PRAEFECTORUM  COLLEGIORUM  ET 
AULARUM.  138. 

TITULUS  XIV. 

TITULUS  I. 


De  Terminis  et  Vacationibus. 


§.  1.  De  Terminorum  numero ,  initio ,  et  fine. 


est,  quod  Annus  Academicus, 


prout  sequioris  JEvi  consuetudo  obtinuit,  qua- 
tuor  Terminos,  in  quibus  omnes  Actus  Scho¬ 
lastici  exercendi  sunt,  et  totidem  Vacationes 
contineat. 

E  quibus  primus  Terminus  incipiet  in  cras¬ 
tino  S.  Dionysii,  scilicet  decimo  Octobris,  (in 
quo  antiquitus  Magistri  Lectiones  suas  resu¬ 
mere  solebant;)  et  octavo  die  ante  Natalem 
Domini,  scilicet  decimo  septimo  Decembris,  in 
crastino  diei  qui  O  Sapientia  dici  solet,  termi¬ 
nabitur. 

Secundus  autem  in  crastino  S.  Hilarii,  hoc 
est,  decimo  quarto  Januarii,  inchoabitur;  et  in 
Vigilia  Dominicae  Palmarum  desinet;  ita  ta¬ 
men,  quod  Lectores  seu  Professores  non  tene¬ 
antur  legere  tempore  Quadragesimali. 

Tertius  autem  die  Mercurii  post  Dominicam 
in  Albis,  hoc  est,  decimo  die  post  festum  Pas- 
chatis,  initium  sumat;  et  in  die  Saturni  prox¬ 
ime  ante  Pentecosten  exeat. 

Quartus  die  Mercurii  post  festum  Pentecos¬ 
tes  auspicetur;  et  continuetur  ex  prorogatione, 
virtute  praesentis  Statuti,  (absque  praejudicio 
vel  incommodo  Statutorum  vel  Consuetudinum 
alicujus  Collegii  vel  Aulae,)  in  diem  Sabbati 
Comitia  proxime  sequentem ;  et  ulterius,  se¬ 
cundum  beneplacitum  Vice- Cancellarii,  Procu¬ 
ratorum,  et  Magistrorum  Regentium. 

Quod  si  forte  initium  vel  finis  alicujus  Ter¬ 
mini  in  diem  Festum  inciderit,  inchoatio  vel 
terminatio  ejusdem  in  diem  immediate  sequen¬ 
tem  differatur.  Proviso  semper,  quod  si  finis 
Termini  tertii  in  diem  Festum  inciderit,  Ter¬ 
minus  iste  in  die  antecedenti  exeat. 

Plenus  autem  Terminus,  quoad  exercitia  in 
pleno  Termino  per  Statuta  necessario  praestan¬ 
da,  inchoari  intelligendus  est  primo  die  Heb¬ 
domadis  sequentis  primam  Congregationem ; 
utpote,  si  prima  Congregatio  fuerit  die  Lunae, 
Dominica  proxime  sequens  habeatur  primus 
dies  in  pleno  Termino. 

§.2.  De  Precibus  solennibus ,  ac  Concionibus 

Latinis ,  initio  cujusque  Termini  habendis . 

QUO  auspicatius  simul  et  solennius  Termi¬ 
nus  quisque  inchoetur,  ordinatum  est,  quod 
post  Preces  publice  secundum  Liturgiam  Ec- 

clesise  Anglicanae  in  Ecclesia  B.  Mariae  Vir¬ 
ginis  celebratas,  *  Concio  Latine  ad  Clerum 
habeatur. 

Quam  concionem  S.  Theologiae  Professores, 
et  alii  in  Theologia  Graduati  Sacris  Ordini¬ 
bus  initiati,  seriatim  obeant ;  aut  alii  illorum 
loco  substituti,  per  Vice-Cancellarium  appro¬ 
bandi.  Proviso  semper,  quod  nullus  ad  mune¬ 
ris  praedicti  functionem  obeundam  vice  alterius 
quovismodo  admittatur,  nisi  Sacris  Ordinibus 
initiatus,  quique  in  Theologia  graduatus  fue¬ 
rit;  aut  saltem  Artium  Magister  per  quatuor 
annorum  spatium  a  suscepto  Magisterii  gradu ; 
quique  insuper  facultati  Theologiae  nomen  suum 
dederit. 

Preces  autem  has  publicas,  tunc,  atque  etiam 
quacunque  alia  occasione  habendas,  ipse  Can¬ 
cellarius,  aut  ejus  Vice-Cancellarius,  sive  De¬ 
putatus,  aut  aliquis  alius  e  publicis  S.  Theolo¬ 
giae  praelectoribus,  aut  (aliquo  ipsorum  cond¬ 
onante)  quicunque  alius  S.  Theologia  Doctor, 
Collegii  alicujus  aut  Aulae  praefectus,  a  Can¬ 
cellario,  Vice-Cancellario,  aut  ejus  Deputato, 
substitutus  perlegat,  et  reliqua  ibidem  in  Offi¬ 
ciis  Divinis  praestanda  celebret  ac  peragat. 

Duo  autem  e  Magistris  necessario  Regenti¬ 
bus,  aut  etiam  non  Regentibus,  qui  adfuerint, 
a  Procuratoribus  personaliter  designati,  et  per 
Bedellum  requisiti,  Litaniam  solenniter  ac  de¬ 
vote  cantent ;  Chorus  autem  respondeat.  Quod 
si  quis  requisitus  recusaverit,  mulctetur  quin¬ 
que  solidis  in  usum  Universitatis ;  et  Procura¬ 
tores  e  praesentibus  alios  usque  designare  tene¬ 
antur,  donec  aliqui  in  se  recipiant.  Quod  si 
neminem  designare  voluerint  Procuratores,  ipsi 
ad  cantandum  teneantur. 

Demum  post  peractas  Preces,  finita  etiam 
concione,  ad  sacram  Synaxin  decenter  et  reve¬ 
renter  celebrandam  se  accingant.  Cui  melio¬ 
ris  notae  Academicos  frequentes  adesse,  praeter 
conscientiae  dictamen,  publici  exempli  interest ; 
sicut  et  singulos  ceremoniis  et  Canonibus  Ec¬ 
clesiae  conformes  se  praestare  interest  Disciplinae 
Ecclesiasticae,  contra  quam  ne  quid  peccetur, 
sedulo  curabit  Vice-Cancellarius. 


TITULUS  II. 


De  Matricula  Universitatis. 


§.3.  De  Tempore  et  Conditionibus  Matricula- 

tionis. 

Omnes  et  singuli  Studentes  seu  Scholares 
cujuscunque  conditionis,  intra  quindenam  post¬ 
quam  ad  Universitatem  accesserint,  coram  Can¬ 
cellario  ejusve  Commissario  matriculandos  se 
sistant;  nec,  priusquam  in  Matriculam  Uni¬ 
versitatis  relati  fuerint,  ullis  Universitatis  pri¬ 
vilegiis  aut  beneficiis  gaudeant.  Quod  si  a 
Praefecto  Domus  suae,  ejusve  Deputato  legiti¬ 
me  moniti,  nihilo  secius  matriculandos  sese  non 
sistant,  pro  qualibet  quindena  suae  dilationis 
sex  solidis  et  octo  denariis  ad  usum  Universita¬ 
tis  mulctentur. 

Quotquot  autem  in  Matriculam  Universita¬ 
tis  redigendi  accedunt,  si  decimum  sextum  suae 
aetatis  annum  attigerint,  Articulis  fidei  et  Reli- 

gionis  subscribant ;  et  de  agnoscendo  primatu 
Regiae  Majestatis,  nec  non  de  fidelitate  Uni¬ 
versitati  exhibenda,  ac  Statutis,  Privilegiis,  et 
Consuetudinibus  ejusdem  observandis,  juxta  for¬ 
mam  hactenus  usitatam,  corporale  juramentum 
praestent. 

Quod  si  infra  decimum  sextum  et  supra  duo¬ 
decimum  aetatis  annum  extiterint,  Articulis  Fi¬ 
dei  et  Religionis  duntaxat  subscribent,  et  in 
Matriculam  redigentur. 

Quod  si  duodecimum  non  excesserint,  in 
Matriculam  duntaxat  referentur;  utrique  ta¬ 
men  postmodo,  ubi  ad  maturam  aetatem  per¬ 
venerint,  qua  caetera  requisita  praestare  possint, 
tum  demum  ea  praestare  teneantur  sub  poena 
non  sistentium  se  matriculandos. 

§.  5.  De  OJjficio  Prcefectorum  circa  Scholares 

matriculandos, 

DECRETUM  est,  quod  omnes  et  singuli 
Praefecti  sive  Magistri  Collegiorum  aut  Au¬ 
larum,  (sive  quocunque  alio  titulo  ac  nomine 
cognoscantur,  aut  censeantur,)  aut,  ipsis  ab¬ 
sentibus,  eorum  Deputati,  teneantur  et  obli¬ 
gentur,  infra  quindenam  a  tempore  quo  aliquis 
Scholarium  sive  Studentium  in  suum  Collegium 
sive  Aulam  fuerit  admissus,  eundem  Scholarem 
sive  Studentem  coram  Cancellario,  vel  ejus  Com- 
missario  qui  pro  tempore  fuerit,  personaliter 
sistendum  curare,  ut  in  Matriculam  Universita¬ 
tis  nomen  ejus  debite  referatur. 

Una  cum  Matriculando  accedat  ipsius  Tutor, 
qui,  fide  sua  data  Universitati,  conditionem 
Matriculandi,  (utrum  sc.  Nobilis,  Equitis,  Doc- 
toris,  Armigeri,  Generosi,  an  Plebeii  Filius  sit,) 
Vice-Cancellario  bona  fide  prodere  tenebitur. 

De  Scholaribus  in  Collegia  Tit.  III. 

Quod  si  Tutor  recusaverit,  Tutoris  munere  ipsi 
interdicatur. 

Quod  si  quis  Praefectus  aut  Magister,  aut 
ejus  Deputatus,  (postquam  ipsi  per  Bedellum 
superiorem  sive  Theologiae,  sive  Juris  Civilis, 
innotuerit,  Scholarem,  vel  Studentem  suum  in¬ 
fra  tempus  praedictum  in  Matriculam  Univer¬ 
sitatis  relatum  non  esse,)  eum  ad  comparendum, 
et  ad  caetera  quae  requiruntur  praestanda  non 
compellat,  (qui,  vigore  hujus  Statuti,  compel¬ 
lendi  potestatem  habeat,)  pro  qualibet  quindena 
suae  dilationis  post  monitionem  sibi  per  Bedel¬ 
lum  factam,  tribus  solidis'  et  quatuor  denariis 
ad  usum  Universitatis  mulctetur. 


TITULUS  III. 

De  Scholaribus  in  Collegia  et  Aulas 
Compellendis, 

§.  1.  De  Scholariwn  admissione  in  Collegia  et 
Aulas .  Ne  quis  in  domibus  privatis  victitet , 
aut  hospitetur. 

Cum  ad  eruditionem  et  ingenuam  Discipli¬ 
nam  promovendam  plurimum  conducat,  ut 
Scholares  non  solum  sub  publico  sed  etiam 
sub  privato  regimine  contineantur;  Statutum 
est  quod  omnes  Scholares  cujuscunque  condi¬ 
tionis,  intra  septimanam  a  primo  ipsorum  ad¬ 
ventu  ad  Academiam,  in  aliquod  Collegium 
aut  Aulam  admittantur;  ubi  continue  victum 
sumere  ac  pernoctare  teneantur,  nec  ullo  modo 
ultra  tempus  praedictum  (nisi  ex  gravi  aliqua 

et  perurgenti  causa  per  Cancellarium  aut  ejus 
Vice-Cancellarium  approbanda)  in  domo  pri¬ 
vata  cujusquam  (sive  Privilegiati,  sive  non) 
hospitentur  aut  victitent :  sub  poena  quod  si 
quis  in  hoc  deliquerit,  pro  eo  tempore  quo  sic 
deliquerit,  Universitatis  Privilegiis  non  fruatur, 
et,  crescente  contumacia,  pro  arbitrio  Cancel¬ 
larii  aut  Vice-Cancellarii  incarceretur,  aut  ban- 
niatur.  Proviso  semper,  quod  causa  allegata, 
per  Praefectum  Domus,  vel,  eo  absente,  per 
ejus  Deputatum,  in  Schedula  aliqua  Chirogra¬ 
pho  suo  munita,  Vice-Cancellario  significetur. 
Quod  si  Vice-Cancellarius  causam  istam  ratam 
habuerit,  licentiam  pro  certo  aliquo  tempore, 
non  autem  indefinite,  concedat;  quo  etiam  in 
casu  hanc  licentiam,  Chirographo  suo  muni¬ 
tam,  una  cum  Schedula  ad  se  delata,  in  Re- 
gistro  aliquo  peculiari  penes  ipsum  adservando 
inserendam  curabit;  quod  Registrum  in  singu¬ 
lis  Congregationibus  praesto  esse,  ac  demum, 
finito  anno,  ad  succedentem  Vice-Cancellarium 
transmitti  oportet. 

Quicunque  vero  alius  (sive  Privilegiatus,  sive 
non)  ultra  tempus  praedictum,  Scholarem  in 
domo  sua  commorari,  victitare,  vel  pernoctare 
permiserit  (si  prius  admonitus  fuerit)  pro  qua¬ 
libet  septimana  Vice-Cancellario  ad  usum  Uni¬ 
versitatis  decem  solidos  persolvere  teneatur. 
Quod  si  quis  per  tres  menses  Scholarem  in  do¬ 
mo  sua  hospitari  aut  victum  sumere  permiserit; 
si  Privilegiatus  fuerit,  Privilegiis  Universitatis 
privetur :  si  Oppidanus,  commercio  cum  Privi- 
legiatis  ei  interdicatur. 

Proviso  tamen,  quod  liceat  Scholaribus  in 
domibus  quibusvis  et  tenementis,  Collegiis  vel 
Aulis  annexis  vel  annectendis,  in  quibus  op- 

pidani  familiam  non  alunt,  hospitari :  dum¬ 
modo  in  annectendis  servetur  haec  cautio  5  ut 
ita  sitae  sint,  ut  ad  eas  nullus  pateat  ingressus, 
nisi  per  commune  Ostium  Collegii,  vel  Aulae. 
Cujus  rei  arbitrium  et  cura  penes  Cancellarium 
seu  Vice-Cancellarium  esto. 

§.2.  Quales  Tutores  Scholaribus  prcejiciendi 

sint. 

STATUTUM  est,  quod  Scholares  in  quolibet 
Collegio  vel  Aula,  statim  a  primo  eorum  ad 
Academiam  adventu,  singuli  suos  Tutores  ha¬ 
beant,  donec  ad  gradum  aliquem  promoti  fue¬ 
rint;  vel  saltem  quatuor  annos  (ut  in  Jure  Ci¬ 
vili  studentes)  in  Academia  compleverint. 

Et  quod  nullus  pro  Tutore  se  gerat,  nisi  qui 
sit  in  aliqua  facultate  graduatus,  Vir  Probitate 
et  Eruditione  perspecta,  Religione  sincerus,  ju¬ 
dicio  Praefecti  Collegii  sive  Aulae  (in  qua  de¬ 
git)  comprobatus ;  vel,  si  circa  hoc  controver¬ 
sia  oriatur,  judicio  Vice-Cancellarii  approban¬ 
dus. 

Proviso  insuper,  quod,  si  per  probationes  le¬ 
gitimas  innotescat  Vice-Cancellario,  cuiquam 
minus  idoneo  Tutoris  munus  fuisse  demanda¬ 
tum,  liceat  Vice-Cancellario  eidem  Tutoris  of¬ 
ficio  omnino  interdicere. 

Tutor  vero  Scholares  tutelae  et  regimini  suo 
commissos  probis  moribus  imbuat,  et  in  proba¬ 
tis  authoribus  instituat;  et  maxime  in  rudi¬ 
mentis  religionis  et  doctrinae  Articulis  in  Syn¬ 
odo  Londini  anno  1562.  editis:  ac  pro  virili 
suo  disciplinae  in  Ecclesia  Anglicana  publice 
receptae  eos  conformes  praestabit.  Quod  si  quis 
in  aliquo  praedictorum  deliquerit,  arbitrio  Can¬ 
cellarii  vel  Vice-Cancellarii  coerceatur. 

Tutoris  etiam  muneri  incumbit,  quoad  ea 
quae  ipsius  oculis  quotidie  sese  ingerere  necesse 
est  (qualia  sunt  Vestes,  Ocreas,  Capillitium, 
&c.)  Pupillos  suos  intra  modum  a  Statutis 
praescriptum  continere;  quem  si  excesserint  Pu¬ 
pilli,  Tutor  pro  prima,  secunda,  et  tertia  vice 
qua  deliquisse  Pupillus  deprehensus  fuerit,  sex 
solidis  et  octo  denariis  mulctabitur:  quarta  vero 
vice  Tutoris  munere  ipsi  interdicet  Vice-Can- 
cellarius. 

§.  3.  De  non  migrando  sine  venia  ab  uno  Col¬ 
legio  vel  Aula  ad  aliud. 

STATUTUM  est,  quod  non  licebit  alicui 
Collegii  vel  Aulae  Praefecto,  quenquam  Schola¬ 
rem  sponte  sua  ab  aliquo  Collegio  vel  Aula,  sine 
venia  Praefecti  ejusdem  sub  Chirographo  obten¬ 
ta,  discedentem,  aut  alias  bona  Praefecti  cum 
venia  recedentem,  nullo  tamen  sub  Chirographo 
ipsius  obtento  testimonio  de  honesta  ac  lauda¬ 
bili  sua  conversatione,  in  Collegium  vel  Aulam 
suam  admittere,  nisi  causa  recessus  et  migra¬ 
tionis  suae  per  Cancellarium  Universitatis,  qui 
pro  tempore  fuerit,  (vocato  et  audito  Praefecto 
Domus  a  qua  discedere  cupit,)  primitus  fuerit 
approbata,  sub  poena  40s.  pro  admissione  cujus- 
que  Personae  sic  admissae,  a  Praefecto  Collegii 
sive  Aulae  exigendorum. 

Quod  si  quis  a  Collegio  aliquo  vel  Aula  ex¬ 
pulsus  fuerit,  (id  quod  ante  cujusquam  admis¬ 
sionem  explorare  tenentur  Praefecti  zEdium  sub 
eadem  poena,)  nemo  in  Collegium  vel  Aulam 
suam  eum  admittat,  donec  Cancellarius  (causa 
expulsionis  cognita,  et  poena  eidem  pro  arbitrio 
suo  prius  irrogata)  admittendum  censuerit,  sub 
poena  40  solidorum,  pro  quolibet  Scholari  con- 

tra  intentionem  hujus  Statuti  admisso,  Univer¬ 
sitati  a  Praefecto,  vel  ejus  Deputato,  qui  in  hoc 
casu  deliquerit,  solvendorum ;  et  sub  poena 
bannitionis  infligenda  Scholari,  quem  Vice- 
Cancellarius  legitime  expulsum  judicaverit ; 
quive  (priusquam  poenam  a  Cancellario  imposi¬ 
tam  subierit)  in  aliquod  Collegium  vel  Aulam 
se  admittendum  procuraverit. 


TITULUS  IV. 

De  Lectoribus  Publicis. 

Sectio  I. 

Statuta  Specialia  ad  Lectores  pertinentia. 

§.  1.  De  Lectoribus  ad  Lecturas  adhuc  indota¬ 
tas  designandis . 

Statutum  est,  quod  Lectores  in  Gramma¬ 
tica,  Rhetorica,  Logica,  Metaphysica,  ex  Ma¬ 
gistris  Regentibus  vel  non  Regentibus  de  bien¬ 
nio  in  biennium  eligantur. 

Visum  est,  potestatem  Lectores  istos  eligen¬ 
di  esse  penes  quatuor  Collegia,  viz.  duo  illa  un¬ 
de  praesentis  anni  procuratores  fuerint,  et  duo 
alia  unde  sequentis  anni  Procuratores  futuri 
sint.  Ita  quod  duo  illa  Collegia  unde  fuerint 
praesentis  anni  Procuratores  secundum  seniori- 
tatem  Procuratorum ;  reliqua  duo,  secundum 
ordinem  senioritatis,  quo  ad  condonandum  ci¬ 
tantur,  permissa  Lecturae  optione,  singula  unum 
Lectorem  eligant  seu  designent.  Quod  si  ho- 

rum  Lectorum  quempiam  fato  fungi,  aut  Aca¬ 
demia  excedere,  vel  alias  quoquo  modo  harum 
Lecturarum  aliquam  vacare  contigerit,  Electio 
Lecturae  sic  vacantis  esto  penes  Principales  et 
Magistros  Aulares.  In  singulis  autem  iEdibus 
pro  electo  habeatur  is,  in  quem  consenserint 
Praefectus,  et  major  pars  suffragantium;  quos 
ejusdem  conditionis  esse  oportet,  quam  Sta¬ 
tuta  Cycli  Procuratorii  requirunt.  Quod  si 
Praefectus,  vel  (eo  absente,  aut  sede  vacante) 
ejus  vices  gerens  et  major  pars  omnium  suffra¬ 
gantium,  intra  septimanam  Comitia  proxime 
sequentem  in  unum  aliquem  non  consenserint, 
nec  eam  ob  causam  Electio  absoluta  fuerit,  et 
ante  horam  nonam  vespertinam  die  Saturni 
proximo  post  Comitia  Vice-Cancellario  renun¬ 
tiata;  Collegium  istud  jus  eligendi  Lectorem 
ista  vice  amittet,  et  ad  Vice-Cancellarium  spec¬ 
tabit  nominatio ;  qui  intra  triduum  aptam  et 
habilem  Personam  ex  Aularum  aliqua  assumen¬ 
dam  in  Lectorem  cooptabit.  Qui  sic  electi  in 
Scholis  eisdem  facultatibus  et  scientiis  destina¬ 
tis,  temporibus  inferius  assignandis,  diligenter 
legere  teneantur. 

§.  2.  De  Praelectore  Grammaticos. 

PRAELECTOR  Grammatices  bis  in  qualibet 
septimana,  viz.  die  Martis  et  Veneris,  hora 
octava  matutina,  publice  Grammaticam  legat 
lingua  Latina ;  vel  technice,  e  Prisciano,  Lina- 
cro,  aut  alio  probato  Grammatices  Authore ; 
vel  critice  seu  philologice,  selectos  aliquos  Ti¬ 
tulos,  de  antiquitatibus  Graecis  aut  Romanis, 
explicet. 

Hujus  Lectionibus  interesse  et  auscultare, 
omnes  Scholares  cujuscunque  conditionis,  per 

annum  integrum  a  primo  ad  Academiam  ad¬ 
ventu,  teneantur. 

§.  3.  De  Praelectore  llhetoricae. 

PRAELECTOR  Rhetoricae  item  bis  in  qua¬ 
libet  septimana,  viz.  diebus  Lunae  et  Jovis,  hora 
etiam  octava  matutina,  publice  exponat  Rhe¬ 
toricam  Aristotelis,  Ciceronis,  Quinctiliani,  aut 
Hermogenis ;  quos  inter  se  sic  conferat,  ut  ex 
iis  Artis  praecepta  in  unum  corpus  redigat. 

Ejus  Praelectionibus  Scholares  itidem  cujus- 
cunque  conditionis,  per  annum  integrum  a  pri¬ 
mo  ad  Academiam  adventu,  auscultare  tenean¬ 
tur. 


§.4.  De  Praelectore  Dialecticae. 

PRAELECTOR  Dialectices,  diebus  Lunae  et 
Jovis  hora  octava  matutina,  publice  exponat  aut 
Porphyrii  Isagogen,  aut  quamcunque  Logicae 
Aristotelicae  partem ;  Textum  dilucide  ac  brevi¬ 
ter  exponendo :  nec  diu  immoretur  quaestioni¬ 
bus  circa  methodum  vel  analysin  Libri  seu 
Textus,  sed  quaestiones  ad  materiam  libri  per¬ 
tinentes  rite  eliciat,  et  succincte  ac  nervose  dis¬ 
cutiat. 

Hujus  Lecturae  Auditores  sint  singuli  Schola¬ 
res  a  primo  anno  completo,  quousque  ad  Gra¬ 
dum  Baccalaureatus  ia  Artibus  praesententur. 

§.5.  De  Praelectore  Moralis  Philosophiae. 

PRAELECTOR  Philosophiae  Moralis,  diebus 
Martis  et  Veneris,  hora  octava  matutina,  Ari¬ 
stotelis  Ethica  ad  Nicomachum,  Politica,  nec 
non  CEconomica  publice  legat,  Textum  expo¬ 
nendo,  et  quaestiones  prout  e  Textu  Aristotelis 
emergunt,  succincte  discutiendo. 

Huj usque  Lecturae  Auditores  sunto  singuli 
Scholares  a  primo  anno  completo,  quoad  prae- 
sentati  fuerint  ad  Gradum  Baccalaureatus  in 
Artibus. 

§.6.  De  Prcelectore  Geometrice. 

PRAELECTOR  Geometriae  secundum  Sta¬ 
tuta  Saviliana  bis  in  qualibet  septimana  legat, 
scilicet  diebus  Mercurii  et  Saturni,  hora  octava 
matutina,  et  qui  per  Statuta  illa  tenentur,  Au¬ 
ditores  sunto ;  nempe  omnes  Scholares,  post  an¬ 
num  secundum  completum  ab  adventu  ad  Uni¬ 
versitatem,  usque  ad  annum  primum  Baccalau¬ 
reatus  completum,  sub  poena  sex  denariorum 
pro  qualibet  Lectione  neglecta. 

Et  quia  fieri  potest,  ut  novi  Auditores,  indies 
accedentes,  Professorem  Geometrice,  (interio¬ 
rem  Artis  sortem  tractantem)  assequi  nequeant ; 
potestatem  damus  Professori  Geometriae,  pro 
sua  discretione  cum  novis  Auditoribus,  ad  unum 
annum  et  non  amplius,  (sub  Chirographo  manu 
sua  signato)  pro  absentia  sua  dispensare  (nihil 
omnino  a  dictis  Auditoribus  pro  dicta  dispensa¬ 
tione,  sub  poena  perjurii  exigendo.) 

Locum  et  horam  cujusque  Lecturae  penes 
Universitatem  esto  statuere,  et  pro  arbitrio  mu¬ 
tare. 

§.  7-  De  Prcelectore  Astronomice. 

PRAELECTOR  itenT Astronomiae  Statuta  Sa- 
viliana  observet.  Legat  vero  diebus  Lunae  et 
Jovis,  hora  itidem  octava  matutina.  Auditores¬ 
que  ejusdem  sint,  qui  iisdem  Statutis  designan¬ 
tur,  nempe  a  primo  anno  Baccalaureatus  com¬ 
pleto  usque  ad  plenam  inceptionem  in  Artibus, 

sub  poena  sex  denariorum  pro  qualibet  Lectione 
neglecta. 

§.  8.  De  Praelectore  Musicae ,  Doctoris  Heather. 

PRAELECTOR  Musicae,  a  Gulielmo  Heather 
Musices  Doctore  institutus,  semel  vel  saepius 
quolibet  anni  Termino,  in  Schola  Musica,  il¬ 
lius  Artis  Theoriam,  inter  horas  octavam  et 
nonam  antemeridianas,  legat.  In  Vesperiis  au¬ 
tem  Comitiorum  quotannis,  inter  horas  nonam 
et  decimam  antemeridianas,  (interposita  Mu¬ 
sicorum  instrumentorum  modulatione)  verna¬ 
cula  lingua  solennem  etiam  ibidem  habeat  Lec¬ 
tionem. 

Hujus  Lectoris  annua  Designatio  penes  Pro¬ 
curatores,  si  ante  inchoatum  Terminum  in  unuin 
aliquem  consenserint,  alioqui  penes  Vice-Can- 
cellarium,  esto.  Qui  ad  incrementum  annui  sti¬ 
pendii  (trium  sc.  librarum)  praedicto  Lectori 
per  Fundatorem  allocati,  quadraginta  quinque 
solidos  (Lectori  Moralis  Philosophiae  antehac 
numeratos)  praedictis  tribus  libris  per  Procura¬ 
tores  adjiciendos  recipiet. 

§.  9.  De  Praelectore  Naturalis  Philosophiae  in¬ 
stituto  per  spectabilem  virum  D.  Guil.  Seclley. 

LEGAT  Praelector  Naturalis  Philosophiae 
Aristotelis  Physica,  aut  libros  de  Coelo  et  Mun¬ 
do,  aut  de  Meteoris,  aut  ejusdem  Parva  Natura¬ 
lia,  aut  Libros  de  Anima,  necnon  Libros  de  Ge¬ 
neratione  et  Corruptione,  bis  in  qualibet  septi¬ 
mana  in  pleno  Termino,  diebus  scilicet  Mer¬ 
curii  et  Saturni,  hora  octava  antemeridiana. 
Auditores  sint  Artium  Baccalaurei,  iidem  qui 
et  Astronomiae.  Mulcta  Praelectoris  non  le- 

gentis  esto  decem  solidi;  Auditoris  absentis 
quatuor  denarii. 

§.10.  De  Prcelectore  Metapliy sicce. 

PRaELECTOR  Metaphysicae,  bis  in  septi¬ 
mana,  diebus  scilicet  Martis  et  Veneris,  hora 
octava  antemeridiana,  Aristotelis  Metaphysica 
legat;  Textum  quoad  fieri  potest  dilucide  ex¬ 
ponendo,  et  quaestiones  Metaphysicas,  quae 
apud  Scriptores  antiquos,  et  modernos  agitan¬ 
tur,  prout  e  Textu  Aristotelis  emergunt,  suc¬ 
cincte  ventilando.  Lecturae  suae  Auditores  ha¬ 
beat  Raccalaureos  omnes  quousque  ad  Gradum 
Magistrorum  praesentati  seu  licentiati  fuerint. 

§.  11.  De  Prcelectore  Historices,  per  celeberri¬ 
mum  virum  Guil.  Camdenum  instituto. 

PRAELECTOR  Historices,  bis  in  qualibet 
septimana,  diebus  scilicet  Lunae  et  Veneris, 
inter  horas  primam  et  secundam  post  meri¬ 
diem  in  Schola  Historicae  designata,  Lucium 
Florum,  aut  alios  quosvis  antiquioris  et  melioris 
notae  Historicos  praelegat.  Ejusque  Lectiones 
frequentare  teneantur  singuli  Artium  Baccalau- 
rei,  post  Quadragesimam  immediate  sequentem 
primae  Praesentationis  suae  diem,  donec  ad  Gra¬ 
dum  Magisterii  promoveantur  :  Item  J uris  Ci¬ 
vilis  Studiosi,  quousque  Baccalaurei  Juris  prae¬ 
sentati  fuerint.  Electio  penes  sit  Domum  Con¬ 
vocationis  secundum  Stat.  Tit.  X.  Sect.  II. 
§.  6. 

§.  12.  De  Linguce  Grcecce  Professore  Regio. 

PROFESSOR  Regius  Linguae  Graecae,  bis 
singulis  septimanis,  diebus  scilicet  Mercurii  et 
Saturni,  inter  horas  primam  et  secundam  po- 

c  2 

meridianas,  in  Schola  huic  Lecturae  assignata, 
Homerum,  Demosthenem,  Isocratem,  Euripi¬ 
dem,  aut  alium  quemvis  ex  antiquioribus,  et 
classicis  Authoribus  explicabit;  quaecunque  ad 
illius  Linguae  Grammaticen,  et  Sermonis  pro¬ 
prietatem  spectant,  enarrando.  Auditores  sunto 
Scholares  omnes  post  biennium  completum  ab 
adventu  suo  ad  Academiam  et  deinceps  Bacca- 
laurei  omnes,  donec  ad  Magistralem  Gradum 
provecti  sint. 

§.13.  De  Linguce  Hebraica?  Professore  Pegio . 

PROFESSOR  Regius  Linguae  Hebraicae,  bis 
singulis  septimanis,  diebus  Martis  et  Jovis,  in¬ 
ter  horas  primam  et  secundam  pomeridianas, 
in  Schola  huic  Lecturae  assignata,  e  Sacrae 
Scripturae  fontibus,  quaecunque  ad  illius  Lin¬ 
guae  Grammaticam  et  Sermonis  proprietatem 
pertinent,  explicabit. 

Ejus  lectionibus  intendant  singuli  Artium 
Baccalaurei,  statim  post  Quadragesimam  im¬ 
mediate  sequentem  primae  Praesentationis  suae 
diem,  donec  annum  integrum  a  suscepto  Ma¬ 
gisterii  Gradu  compleverint ;  nisi  quis  rite, 
juxta  statuta,  inter  Auditores  Juris  aut  Medi¬ 
cinae  nomen  suum,  intra  primum  annum  a  sus¬ 
cepto  Magisterii  Gradu,  profiteatur.  Et  hic 
annus  in  audienda  lingua  Hebraica  collocatus, 
pro  uno  illorum  septem,  qui  juxta  statuta  in 
audiendo  S.  Theologiae  Professore  ponendi  sunt, 
illis  reputabitur. 

§.14.  De  Regio  Juris  Civilis  Professore . 

PROFESSOR  Regius  Juris  Civilis,  bis  item 
in  qualibet  septimana,  diebus  scilicet  Martis  et 
Jovis,  hora  decima,  in  Schola  huic  Lecturae  as- 

signata,  quamlibet  partem  Corporis  Juris  Civi¬ 
lis  exponet ;  eosque  praecipue  Titulos,  qui  ad 
usum  et  praxin  in  hoc  Regno  conducunt.  Au¬ 
ditores  habeat  omnes,  qui  per  Statuta  Colle¬ 
giorum  Juri  operam  dare  requiruntur,  aut  qui 
rite  Juris  studio  nomina  dederunt;  donec  ad 
Gradum  Doctoris  promoti  fuerint,  vel  tempus 
in  Academia  compleverint,  quo  ad  eundem 
Gradum  promoveri  possint. 

§.15.  De  Praelectore  Anatomices, 

PRiELECTQR  Anatomices  leget  modo  et 
forma  secundum  ordinationes  de  eadem  Lectura 
editas,  et  per  Universitatem  approbatas,  sub 
poenis  in  iisdem  ordinationibus  expressis,  hoc 
est  quolibet  vere,  publice  monstrabit,  docebit, 
tradet,  situm,  naturam,  usum  et  officium  par¬ 
tium  corporis  :  et  quovis  Termino  Academico 
S.  Michaelis  (horis  consuetis  Lecturae  Medicae 
destinatis)  leget  super  Sceleto. 

Temporibus  aliis  intra  Terminum,  poterit 
Praelector  (prout  visum  fuerit)  plenius  explicare 
partem  aliquam  vel  particulam  Anatomes,  ve 
Sceleti. 

Auditores  necessarii  dictarum  Lecturarum 
erunt  omnes  Studiosi  Medicinae,  et  omnes  Chi¬ 
rurgi  in  Universitate.  Et  unusquisque  Studioso¬ 
rum  Medicinae,  (non  Licentiatorum  ad  practi- 
candum  in  Medicina,)  et  Chirurgorum,  pro  qua¬ 
vis  absentia  sua  non  approbata  per  Praelectorem, 
solvet  duos  solidos. 

Unusquisque  admittendus  per  Universitatem 
ad  practicandum  in  Medicina,  vel  Chirurgia, 
priusquam  gratiam  suam  proponat  ad  dictam  li¬ 
centiam  obtinendam,  testimonium  afferet,  vel 
fidem  faciet,  quod  interfuerit  uni  saltem  inte- 

grse  Dissectioni  Anatomicae,  unique  integrae 
Lectioni  de  Sceleto;  nisi  secum  per  congrega¬ 
tionem  Regentium  dispensetur. 

§.  l(j.  De  Regio  Professore  Medicina . 

PROFESSOR  Regius  Medicinae,  bis  in  qua¬ 
libet  septimana,  viz.  diebus  Martis  et  Veneris, 
hora  octava  matutina,  Hippocratem  aut  Gale¬ 
num  in  Schola  huic  Lecturae  assignata  legat. 
Ej usque  Auditores  sunto  omnes  in  Medicina 
Studiosi  et  Baccalaurei,  donec  in  eadem  Facul¬ 
tate  ad  Doctoratus  Gradum  promoti  fuerint; 
vel  tempus  in  Academia,  quo  ad  Doctoratum 
promoveri  possint,  compleverint. 

§.  17.  De  Prcelectore  S.  Theologice ,  Domince 

Margaretce  Comit issce  Richmondice,  Matris 

Regis  Henrici  Septimi. 

ORDINATUM  est,  quod  Lector  Dominae 
Margaretae,  ad  instar  aliorum  Lectorum,  bis  in 
qualibet  septimana,  diebus  scilicet  Martis,  et 
Jovis,  hora  nona  antemeridiana,  in  Schola 
Theologica  aliquam  Scripturae  partem  expo¬ 
net.  Auditores  sunto  omnes  in  S.  Theologia 
Baccalaurei,  donec  tempus  compleverint,  quo 
ad  Doctoratum  in  eadem  Facultate  promoveri 
possint ;  necnon  omnes  alii  Scholares  cujuscun- 
que  Collegii  vel  Aulae,  sive  Socii  sive  Capellani, 
qui  Sacros  ordines  susceperunt,  donec  praestitu¬ 
tum  tempus  excesserint. 

§.18.  De  Regio  S.  Theologice  Professore. 

PROFESSOR  Regius  S.  Theologiae,  bis 
item  in  qualibet  septimana,  diebus  scilicet 
Lunae  et  Veneris,  hora  nona  in  Schola  Theolo¬ 
gica  exponat  aliquam  Sacrae  Scripturae  partem. 

Auditores  sunto  omnes  Magistri  in  Artibus  post 
annum  a  tempore  Inceptionis  (nisi  qui  studio 
Juris  aut  Medicinae  rite  et  bona  fide  nomina 
dederunt)  donec  ad  Gradum  Doctoris  in  eadem 
Facultate  promoti  fuerint,  vel  tempus  in  Aca¬ 
demia  compleverint,  quo  ad  Doctoratum  pro¬ 
moveri  possint. 

§.19.  De  Praelectore  Botanices. 

PRiE  LECTOR  Botanices  Lectiones  suas  ha¬ 
beat  in  Schola  Medicinae,  nec  non  in  horto  Bo¬ 
tanico  ;  et  quandoquidem  pro  anni  temperie 
plantae  temporibus  minus  statis  florent  et  suc¬ 
crescunt,  ad  certos  dies  in  iisdem  enarrandis 
non  tenetur. 

§.  20.  De  Praelectore  Linguae  Arabicae. 

ARABICAE  Linguae  Praelector  temporibus 
vacationum,  numerando  a  primo  earum  die, 
legat  semel  in  qualibet  septimana  die  Mercurii 
hora  nona  matutina.  Item  tempore  Quadra¬ 
gesimae  legat  semel  in  qualibet  septimana,  die 
eodem,  hora  vero  octava  matutina :  Et  si  dies 
Mercurii  festus  sit,  tum  die  Veneris.  Per  unius 
horae  spatium  in  Schola  Lecturae  suae  assignata 
probati  alicujus  et  antiqui  Authoris  opus  inter¬ 
pretetur,  in  quo  linguae  proprietas,  et  sermonis 
elegantia  elucet.  Praelectionibus  hisce  interesse 
teneantur  omnes  Artium  Baccalaurei  quousque 
ad  Magistralem  Gradum  promoti  steterint  in 
Comitiis.  Item  omnes  Medicinae  Studiosi,  do¬ 
nec  Baccalaurei  in  eadem  Facultate  praesentati 
fuerint.  Sed  et  aliis  quibuscunque  eadem  audi¬ 
endi  potestas  sit. 

§.21.  De  Prcelectore  Poetices . 

LEGET  Praelector  in  Schola  Naturalis  Phi¬ 
losophiae  primo  quoque  die  Martis  in  pleno  Ter¬ 
mino,  hora  duodecima :  quod  si  in  diem  prae¬ 
dictum  Festum  aliquod  inciderit,  leget  die  Jovis 
proxime  sequenti,  hora  locoque  praedictis. 

§.  22.  De  Prcelectore  Juris  Anglieani  per  spec¬ 
tatissimum  virum  Carolum  Viner  Armige¬ 
rum  instituto. 

PRAELECTOR,  in  singulis  anni  Academici 
Terminis,  unam  solennem  Lecturam  de  Jure 
Anglicano,  in  Schola  huic  Studio  designanda, 
hora  ante  meridiem  undecima,  per  se,  vel  ido¬ 
neum  Deputatum  (per  Domum  Convocationis 
antea  approbandum)  sermone  vernaculo  dili¬ 
genter  leget.  Quae  quidem  Lectura  primo  die 
Lunae  in  quolibet  pleno  Termino  (nisi  forsan 
hunc  in  diem  Festum  aliquod  inciderit,  et  in  eo 
casu  die  Mercurii  proxime  sequente)  legetur ; 
excepto  tamen  Termino  S.  S.  Trinitatis,  in  quo 
propter  Termini  forensis  vicinitatem,  secundo 
die  (vel  si  in  eum  Festum  aliquod  inciderit,  pri¬ 
mo  die)  Termini  Academici  dicta  Lectura  prae¬ 
legetur.  Praeter  quatuor  has  solennes  Praelec¬ 
tiones,  dictus  Praelector  quotannis  (incipiendo 
a  fine  Termini  S.  S.  Trinitatis)  completam 
Praelectionum  seriem  de  Jure  Anglicano,  in 
Schola  huic  usui  destinanda,  (aut  in  alio  quovis 
loco  cum  approbatione  Domini  Vice-Cancella- 
rii)  per  se,  vel  idoneum  Deputatum,  vernaculo 
sermone  diligenter  legere  tenebitur.  Quae  dicta 
Praelectionum  series  constabit  sexaginta  ad  mi¬ 
nus  Praelectionibus,  quae  sexaginta  discretis  die¬ 
bus  tempore  Terminorum  Academicorum  le- 


Tit.  IV. 


De  Lectoribus  Publicis. 


21 


gentur :  atque  ita  commodis  intervallis  distin¬ 
guentur,  ut  non  plures  quam  quatuor  Lectiones 
singulis  septimanis  habeantur.  Praemittatur 
etiam  publica  monitio  unius  ad  minimum  men¬ 
sis,  antequam  dicta  Praelectionum  series  incho¬ 
etur.  Insuper  dictus  Praelector  Scholares  hu- 
jusce  Fundationis  gratis  omnino  instruet;  sed 
ab  aliis  Auditoribus  tantum  pecuniae  sive  praemii 
sibi  vendicet,  quantum  Decreto  Convocationis 
de  tempore  in  tempus  statuetur. 

Sectio  II. 

Statuta  Lectores  in  genere  spectantia. 

§ .  1 .  Quod  Lectores  in  propriis  Personis  legant . 
De  substituendis  aliis ,  loco  cegrot antium ,  aut 
absentium.  De  Mutetis . 

Item  Statutum  est,  quod  quilibet  Praelector 
seu  Professor,  in  Schola  Lecturae  suae  assignata, 
die  et  hora  praestitutis  (nisi  in  diem  Lecturae 
suae  destinatum  Festum  aliquod  inciderit)  ad 
tres  usque  horae  quartas,  per  se  legat,  non  per 
alium,  nisi  ex  causa  infirmitatis,  aut  alia  causa 
necessaria,  per  Cancellarium  aut  Vice-Cancella- 
rium  et  Procuratores  approbanda ;  quo  in  casu 
substituatur  vir  idoneus  cum  eruditione  tum 
gradu,  ab  iisdem  Cancellario  vel  Vice-Cancel- 
lario  et  procuratoribus  admittendus,  et  compe¬ 
tenti  salario,  pro  labore,  eorum  arbitrio  remu¬ 
nerandus.  Et  in  casu  quo  aliquis  praedictorum 
Praelectorum  aut  Professorum  secundum  for¬ 
mam  praedictam  in  legendo  defecerit ;  pro  qua¬ 
libet  vice,  si  Praelector  fuerit,  cui  stipendium 
annuatim  infra  40/.  competit,  quinque  solidis; 

cui  autem  stipendium  40/.  vel  supra,  assignatum 
fuerit,  decem  solidis,  Universitati  applicandis, 
mulctetur  :  Professor  autem  Dominae  Marga- 
retae  Comitissae  Richmondiae,  sex  solidis  et  octo 
denariis,  Universitati  applicandis,  mulctetur. 

§.2.  Ne  quis  Lectorum,  quicquam  cum  fide  Ca¬ 
tholica,  vel  bonis  moribus  pugnans,  doceat. 

ITEM  Statutum  est,  quod  nullus  Professor 
aut  Praelector  publicus,  quicquam  directe  vel 
indirecte  doceat  vel  dogmatice  asserat,  quod 
Fidei  Catholicae,  vel  bonis  moribus,  ulla  ex 
parte  adversetur.  Sed  contra,  quilibet  eorum, 
quoties  opportuna  ei  inter  legendum  offeretur 
occasio,  Auditores  suos  ad  sanam  Doctrinam 
amplectendam  et  tuendam,  atque  ad  honeste 
pieque  vivendum,  adhortetur.  Et,  siquis  eorum, 
Scholares  sive  Auditores  suos  aliquid  minus 
sane  atque  sincere  de  Fide  sentire  cognoverit 
aut  suspicetur,  eos  admoneat,  atque  ab  errori¬ 
bus  ad  veritatem  revocare  studeat.  Quod  si 
quis  obstinate  in  aliquo  errore  perseveraverit, 
id  Vice-Cancellario  denuntiare  teneatur. 

§.3.  De  Philosophica  Doctrina  Veritati  Theo¬ 
logica?  conformanda  et  attemperanda . 

ITEM  Statutum  est,  quod  Praelectores  Phi¬ 
losophiae,  quoties  tractare  eis  contigerit  Quae¬ 
stiones  de  Deo,  de  Mundi  iEternitate,  de  Im¬ 
mortalitate  Animae,  et  aliis  id  genus;  semper 
eorum  sententiam  sequantur,  qui  de  illis  rebus 
minus  a  veritate  Christiana  dissentiunt.  Quod 
si  Philosophorum  opiniones  pietati  alioquin 
contrariae  omnino  fuerint,  diligenter  admoneant 
Scholares  sive  Auditores  suos,  de  humani  sen¬ 
sus  imbecillitate  ad  illas  res  percipiendas,  qua- 

rum  veritatem  ex  Divina  Revelatione  certo  co¬ 
gnovimus  ;  studeantque  adolescentium  animos 
quam  maxime  ab  omni  semper  impietate  aver¬ 
tere,  et  vera  pietate  imbuere. 

§.  4.  Prcelectores  sermonem  inter  legendum  ne 
prcecipitent :  Auditorum  dubiis ,  siqua  fue¬ 
rint,  finita  lectione  satisfaciant. 

CUM  inanis  plerumque  et  infructuosus  esse 
soleat  labor,  qui  Lecturis  audiendis  impenditur, 
nisi  in  subsidium  memoriae  calamus  advocetur ; 
Statutum  est,  quod  Lectores  inter  legendum 
sermonem  minime  praecipitabunt;  sed  ita  sin¬ 
gula  proferent,  ut  Auditores  ea  commode  scrip¬ 
tis  excipere  possint.  Si  secus  fecerint,  poena 
esto  pro  arbitrio  Vice-Cancellarii. 

Finitis  insuper  Lectionibus,  Professores  ali¬ 
quantisper  in  Scholis  commorentur;  et  si  ali¬ 
quis  Scholaris  aut  Auditor  voluerit  arguere  con¬ 
tra  ea  quae  fuerint  ab  illis  dicta  inter  legendum, 
vel  alias  de  aliquo  dubitet,  illum  benigne  audi¬ 
ant,  difficultatibusque  et  dubiis  sibi  motis  satis¬ 
faciant. 

§.5.  De  eligendis  publicis  Lectoribus. 

STATUTUM  est,  quod  hujusmodi  Lectores 
seu  Professores  publicos,  quos  eligendi,  penes 
Domum  Convocationis  vel  Congregationis,  aut 
(ex  speciali  ordinatione  Fundatoris  Lecturae  cu- 
jusvis)  penes  alias  quascunque  Personas  intra 
Universitatem,  jus  ac  potestas  fuerit ;  quod  in 
locum  Professoris  seu  Lectoris  cujusvis  quomo- 
docunque  vacantem,  non  subrogetur  continuo, 
seu  immediate,  Successor  ex  eadem  Domo,  unde 
praecedens  Lector  seu  Professor  electus  fuerat, 
si  alterius  cuj  uspiam,  eidem  muneri  suffecturi, 

ex  alia  Domo  substituendi  copia  detur.  Nisi 
forte  per  Fundatorem  Lecturae  cujus  vis  specia¬ 
liter  cautum  fuerit,  vel  alias  obtinuerit  consue¬ 
tudo,  quod  post  exactum  certum  annorum  cur¬ 
riculum  hujusmodi  Lecturae  praestitutum,  liceat 
Electoribus  eundem  denuo  ad  eandem  Lecturam 
adsciscere ;  quo  in  casu,  eundem  denuo  eligere, 
non  tamen  alium  quempiam  ex  eadem  Domo 
subrogare  licebit. 


TITULUS  V. 

De  Lectionum  Publicarum  Auditoribus. 

§.  1.  Quod  singuli  Scholares  peculiaribus  Scho¬ 
lis  contribuantur. 

Cum  par  sit,  ut,  qui  Gradibus  Academicis 
honestari  cupiunt,  eorum  etiam  diligentia,  in 
cultu  ingenii  capessendo,  publice  sit  perspecta ; 
Statutum  est,  quod  singuli  Scholares  cujuscun- 
que  conditionis,  a  primo  eorum  adventu  ad  Aca¬ 
demiam,  ad  certas  aliquas  Scholas,  pro  ratione 
temporis  vel  Gradus  in  Academia  assignatas 
(prout  in  ordinationibus  de  Lectoribus  publicis 
statuitur)  pertineant.  Quas,  cum  in  iis  Lectio¬ 
nes  habentur,  frequentare,  et  a  principio  ad  fi¬ 
nem,  sub  eadem  poena  quae  prorsus  absentibus 
incumbit,  eisdem  interesse,  teneantur. 

§.  2.  Quod  singuli  Scholares  Lectores  suos  (si 
qui  fuerint  ejusdem  Domus)  ad  Scholas  de¬ 
ducant. 

STATUTUM  est,  quod  quemlibet  Praelecto¬ 
rem  sive  Professorem  publice  praelecturum,  Au- 

ditores  sui  omnes,  quotquot  in  eodem  cum  ipso 
Collegio  vel  Aula  degunt  (prout  antiquitus 
fieri  consuevit)  ad  Scholam  suae  Lecturae  desti¬ 
natam  deducant ;  et  pariter,  finita  Lectione,  ad 
Collegium  vel  Aulam  suam  reducant :  qui  se¬ 
cus  fecerit,  duobus  denariis,  ad  usum  Univer¬ 
sitatis,  mulctetur. 

§.3.  De  modo ,  quo  Auditores  in  Scholis  se  ge¬ 
rent ,  inter  audiendum. 

QUISQUE,  quamprimum  Scholam  suam  in¬ 
traverit,  sedem  aliquam  capessat,  quoadusque 
sedilia  suffecerint ;  reliqui  vero,  quibus  non  est 
ubi  sedeant,  in  eo  loco,  quem  primum  occupa¬ 
verint,  consistant :  nec  quisquam  sedem  aut 
stationem  suam  deserat,  huc  et  illuc  cursitando, 
aut  obambulando,  sed  omnes  per  modestiam  et 
silentium  ad  auscultandum  Lectori,  se  attente 
componant;  et  quotquot  infra  Gradum  Magi¬ 
stralem  sunt,  scriptis  excipiant  ea  quae  leguntur. 

Insuper,  quisque  eum  Authorem  privatim  et 
studiose  perlegat,  quem  in  quaque  Facultate 
Professor  publicus  ad  explicandum  sumpserit. 

Quoscunque  in  praemissis  delinquentes  Lector 
animadverterit,  mulctam  duorum  denariorum, 
per  Bedellum  Facultatis,  exigendi  potestatem 
habeat. 

§.  4.  De  Mulctis  Auditorum ,  a  Lecturis  publicis 

absentium. 

ITEM  Statutum  est,  absentes  a  Lectionibus 
quas  audire  tenentur,  praeterquam  ex  causa  ra¬ 
tionabili  sub  manu  Praefecti  alicujus  Collegii 
vel  Aulae,  sive  ejus  Deputati,  testata,  et  per 
Vice-Cancellarium  ac  alterum  Procuratorem  apr 
probanda,  in  hunc  modum  esse  mulctandos. 

Auditorum  absentium  a  Lectura  Regiorum 
Professorum  in  Theologia,  Medicina,  et  Jure 
Civili;  necnon  a  Lectura  Domime  Margaretee, 
mulcta  esto  6d. 

Auditorum  absentium  a  Lectura  Regiorum 
Professorum  Linguae  Hebraicae,  vel  Graecae, 
mulcta  esto  4 d. 

Auditorum  in  Artibus  (exceptis  Auditoribus 
Lectionum  Savilianarum,  qui  secundum  Statuta 
Saviliana  mulctandi  sunt)  a  Lecturis  absentium, 
mulcta  esto,  Baccalaurei  Ad.  Scholaris  2 d. 


TITULUS  VI. 

De  Tempore  ad  Gradus  capessendos  requi¬ 
sito,  et  Exercitiis  pro  Forma  praestandis. 

Sectio  I. 

De  Tempore  et  Exercitiis  requisitis  ad  Gradum 
Baccalaurei  in  Artibus. 

§.  1.  Quot  anni,  in  audiendis  publicis  Lectoribus 
ponendi ,  requirantur  ad  Gradum  Baccalaurei 
in  Artibus . 

Statutum  est,  quod  Scholares  in  facultate 
Artium,  antequam  Gradum  Baccalaureatus  sus¬ 
cipiant,  quatuor  annos  integros,  sive  sedecim 
Terminos,  numerandos  a  die  Matriculationis, 
in  Studio  Artium,  et  in  publicis  Lectoribus, 
prout  Statuta  requirunt,  diligenter  audiendis, 
in  Academia  (hoc  est,  minime  in  domo  privata 
cujusquam  liospitantes  seu  victitantes,  sed  in 

Collegio  vel  Aula  quapiam  absque  dolo  malo 
degentes,)  ponere  teneantur;  exceptis  Filiis 
Baronum  in  superiori  Domo  Parliamenti  suffra¬ 
gii  jus  habentium,  ac  Filiis  natu  maximis  Ba- 
ronettorum,  et  Equitum  Auratorum;  necnon 
Baronum  Filiis  ex  Gente  Scotica  aut  Hiber- 
nica;  quibus  indulget  Academia,  (modo  ne 
Collegii  alicujus  Socii,  aut  Scholares  sive. 
Alumni,  fuerint,  ea  etiam  conditione,  ut  sub 
hujusmodi  titulo  in  Matriculam  Universitatis 
relati  fuerint,)  post  integrum  Triennium  in 
Studiis  Academicis  completum  (vel  etiam  Ba¬ 
ronum  Filiis,  intra  brevius  temporis  curriculum, 
si  Cancellario  videbitur)  ut,  praestitis  Exercitiis 
ad  eum  Gradum  requisitis,  Gradum  Baccalaurei 
in  Artibus  ambire  possint. 

§.  2.  JDe  Exercitiis  prcestandis  pro  Gradu  Bac¬ 
calaurei  in  Artibus. 

STATUTUM  est,  quod  priusquam  quis  ad 
Gradum  Baccalaurei  in  Artibus  admittatur,  in 
Parviso  semel  Quaestionibus  Magistrorum  Scho¬ 
larum  respondeat. 

Responsionibus  autem  hisce  assignentur  in 
Termino  Michaelis  duae  Septimanae  a  die  vi¬ 
cesimo  sexto  mensis  Octobris,  duae  itidem  in 
Termino  Hilarii  a  die  Mercurii  Dominicam 
Septuagesimae  proxime  sequenti,  duae  insuper  a 
die  Lunae  post  primam  Dominicam  in  Termino 
Trinitatis,  inclusive  numerandae.  Qui  autem 
in  quovis  trium  horum  Terminorum  responsuri 
sunt,  nomina  sua,  vel  per  se,  vel  per  Tutores 
suos,  coram  Procuratore  Juniore  profiteantur, 
in  Registro  peculiari  penes  ipsum  asservato,  et 
in  Terminos  hosce  rite  distributo,  inserenda; 
hac  tamen  lege,  nequis  serius  quam  triduo  (ita 

ut  tres  dies  integri  supersint)  ante  Respon¬ 
siones  inchoandas  Procuratorem  de  hac  re 
adeat. 

Proviso  semper,  quod  nemini  Responsio  sua 
cedat  pro  forma  ante  inchoatum  a  tempore  Ma- 
triculationis  suae  sextum,  nec  post  finitum  no¬ 
num  Terminum;  exceptis  iis  quibus  indulget 
Academia,  ut  integro  triennio  in  Studiis  Aca¬ 
demicis  completo  ad  Gradum  promoveantur3. 
Horum  unicuique  Responsio  sua  cedat  pro 
forma  post  inchoatum  quartum  Terminum,  et 
ante  septimum  finitum,  a  tempore  Matricula- 
tionis  suae  computandum. 

Si  quis  autem  infirma  valetudine  aut  gravi 
alia  causa  impeditus  intra  Terminos  supra  prae¬ 
finitos  non  responderit,  illi  tamen  licebit,  cum 
consensu  Vice-Cancellarii  et  Procuratorum,  se¬ 
quenti  aliquo  Termino  respondere. 

Nemo  etiam  ad  respondendum  admittatur, 
post  Terminum  Michaelis  anno  Millesimo  Oc¬ 
tingentesimo  Nono,  nisi  qui  Responsionibus 
hisce  uno  saltem  die  per  integrum  tempus  in¬ 
terfuerit  :  et  quo  unumquemque  huic  Statuto 
satisfecisse  liquido  appareat,  dies  quo  interfuerit 
notetur,  Testimonio  ei  perhibito  ab  uno  ex 
Magistris  Scholarum  sub  hac  forma : 

A .  B,  Responsionibus  in  Parviso  per 
integrum  tempus  interfuit ,  [die  mensis  et  anni.] 

Ita  testor  A.  B . 

Quod  quidem  Testimonium  unusquisque  per 
se,  vel  per  Tutorem  suum,  teneatur  exhibere, 
eo  ipso  tempore  quo  et  nomen  suum  coram  Ju¬ 
niore  Procuratore  profitetur ;  neque  licebit  Pro- 

curatori.  Testimonio  isto  non  exhibito,  aliquem 
in  Respondentium  numerum  referre. 

Procurator  autem  Junior,  ubi  tandem,  modo 
supra  praescripto,  de  iis  omnibus  qui  in  Ter¬ 
mino  aliquo  respondere  velint,  certior  factus 
fuerit,  tenetur  statim  nomina  eorum  in  Sche¬ 
dulam  referre,  serie  Alphabetica;  deinde  Sche¬ 
dulam  istam  Chirographo  suo  munitam,  et 
typis  mandatam,  sub  hoc  titulo  [ Ordo  Re¬ 
spondentium  Termino  A.  D.  ]  ad  Vice- 
Cancellarium,  ad  singulos  Collegiorum  et  Au¬ 
larum  Praefectos,  ad  Procuratorem  Seniorem, 
ad  singulos  Magistros  Scholarum,  et  ad  cujus- 
libet  Collegii  vel  Aulae  Refectorium  tam  pub¬ 
licum  quam  privatum  Magistrorum  deferri,  et 
ostiis  etiam  Bibliothecae  Bodleianae,  Scholae  Me- 
taphysices,  et  Apodyterii  Venerabilis  Domus 
Convocationis  affigi,  curabit:  quae  omnia  ita 
agenda  sunt,  ut,  si  fieri  potest,  bini  dies  integri 
inter  Schedulam  hanc  publici  juris  factam  et 
Responsiones  inchoandas  interjiciantur. 

Et  haec  Schedula  Procuratoria,  modo  et  forma 
praescriptis  publicata,  pro  omni  qualicunque 
licentia,  monitione,  et  notificatione,  tam  ab 
ipsis  Scholarum  Magistris,  quam  a  Respon¬ 
dentibus,  habenda  et  accipienda  est. 

§.  3.  De  Forma  et  Modo  Responsionum. 

LOCUS  hisce  Responsionibus  assignetur 
Schola  Metaphysices.  In  eam  igitur  Scholam 
Magistri  Scholarum  se  conferant  diebus  in  Ter¬ 
minis  Michaelis,  Hilarii,  et  Trinitatis,  supra 
praescriptis,  et  hora  decima  matutina;  et  de¬ 
inde  continuentur  Responsiones  (donec  de 
omnibus  Respondentibus  provisum  fuerit)  a 
die  in  diem,  nisi  ob  causam  aliquam  rationa- 

bilem  Magistris  Scholarum  aliter  visum  fuerit ; 
quo  in  casu  monentur  ut  de  die  quem  conti¬ 
nuandis  Responsionibus  destinaverint  Aca¬ 
demiam  certiorem  faciant,  Schedula  monitoria 
ad  Collegiorum  et  Aularum  Praefectos  defe¬ 
renda,  ad  portam  insuper  Refectorii  vel  Promp¬ 
tuarii  cuj usque  Collegii  et  Aulae,  et  ad  portam 
Scholae  Metaphysices,  per  iEdituum  Univer¬ 
sitatis  ad  minimum  ante  meridiem  diei  praece¬ 
dentis  affigenda.  Formula  vero  Scheduhe  haec 
esto ; 

Responsiones  in  Parviso  in  diem 
prorogantur . 

A.  B . 

C.  D. 

Hora  autem  decima  matutina  in  Respon¬ 
sionibus  uniuscujusque  diei  incipiendis  sem- 
per  servetur.  Excepto  quod  in  die  aliquo  festo 
Responsiones  non  incipiantur  nisi  post  con¬ 
cionem  publice  coram  Universitate  habitam. 

Respondentes  vero  juxta  ordinem  Sche¬ 
dulae  Procuratoriae  a  Magistris  Scholarum  no- 
minatim  ad  respondendum  citentur.  Qui  cita¬ 
tus  non  adfuerit,  nisi  ex  causa  rationabili  per 
Vice-Cancellarium  approbanda,  omni  loco  in 
Responsionibus  istius  Termini  privetur;  ne¬ 
que  ad  respondendum  in  alio  Termino  ad¬ 
mittatur,  nisi  iterum  coram  Procuratore  Juniore 
nomen  suum  professus  fuerit ;  et  citetur  proxi¬ 
mus,  sub  eadem  lege,  et  sic  deinceps.  Quod 
si  Vice-Cancellarius  causam  aliquam  absentiae 
ratam  habuerit,  extremus  tamen  locus  in  Sche¬ 
dula  isti  Respondenti  assignetur.  Proviso 
semper,  quod  non  plures  quam  Octo  eodem  die 
ad  respondendum  admittentur. 

Quaestiones  autem  in  quibus  exercendi  sunt 
Respondentes  ad  Literas  Humaniores,  ad 
Rudimenta  Logices,  et  Euclidis  Elementa 
Geometria  spectent.  Per  Literas  vero  Hu¬ 
maniores,  quod  ad  has  Responsiones  attinet, 
intelligimus  Linguas  Graecam  et  Romanam. 
Adhibentor  igitur  semper  bini  ad  minimum 
Scriptores  melioris  aevi  et  notae,  (hoc  est,  unus 
ad  minimum  in  utraque  lingua,)  quorum  Inter¬ 
pretatio  ad  accuratam  Grammatices  normam  ex¬ 
igatur. 

Magistris  Scholarum  insuper  explorandum 
incumbit,  qua  quisque  polleat  facultate  animi 
sui  sensa  lingua  Latina  explicandi :  id  quod 
explorare  poterunt,  porrecto  aliquo  libro,  lingua 
vernacula  conscripto,  e  quo  Respondens  ob¬ 
latum  quemcunque  locum  lingua  Latina  reddat ; 
aut  alio  quocunque  demum  modo,  prout  ipsis 
commodius  visum  fuerit. 

Cseterum  quod  ad  Logicen  et  Geometriam 
attinet,  Magistris  Scholarum  liberum  esto  vel 
in  utraque  Scientia,  vel  in  una  tantum,  Quaesti¬ 
ones  suas  proponere. 

Proviso  semper,  quod,  in  omni  hoc  negotio, 
licebit  aut  Latino  aut  Anglicano  idiomate  uti, 
prout  Magistris  Scholarum  magis  expedire  vi¬ 
debitur. 

Unoquoque  autem  die,  ubi  visum  fuerit  Ma¬ 
gistris  Scholarum  nullum  alium  Responden¬ 
tem  isto  die  citare,  palam  declarabit  Magister 
Scholarum  Senior  diem  Responsionibus  con¬ 
tinuandis  destinatum.  Et  post  finitas  Re¬ 
sponsiones  uniuscujusque  diei  alii  omnes 
Schola  excedant  praeter  ipsos  Magistros  Scho¬ 
larum,  qui  de  Respondentibus  inter  se  ju¬ 
dicium  ferent,  ac  quemcumque  dignum  inve- 

nerint  ei  Testimonium  perhibebunt  sub  his 
verbis ; 

A.  B.  [die  mensis  et  anni]  Quaestionibus  Ma¬ 
gistrorum  Scholarum  in  Parviso  pro  forma 
respondit. 


Ita  testamur 


Quod  si  forte  contingat  aliquem  hujusmodi 
Testimonio  indignum  reperiri,  licebit  tamen  illi 
in  sequenti  aliquo  Termino,  modo  intra  novem 
menses,  nomen  suum  coram  Juniore  Procura¬ 
tore  iterum  profiteri,  et  sic  deinceps. 

§.  4.  De  Officio  ac  Cura  Vice- Cancellarii  et 
Procuratorum  circa  Responsiones  in  Par¬ 
viso. 

QUO  Statutum  hoc  in  futurum  sancte  et  in¬ 
violabiliter  observetur,  Ordinatum  est,  quod  in 
singulis  Terminis  ad  Responsiones  in  Parviso 
destinatis  Vice-Cancellarius  saltem  semel,  Pro¬ 
curatores  vero,  singuli  bis  ad  minimum,  Exerci¬ 
tiis  hisce  intersint,  exploraturi  utrum  omnia  rite 
et  secundum  Statuta  peragantur. 

Statutum  est  etiam,  quod  Scholaris  unusquis¬ 
que,  cum  inter  Respondentes  refertur  a  Pro¬ 
curatore  Juniore,  persolvet  quindecim  Solidos  ; 
et  quod  hae  pecuniae,  finito  anno,  a  Procuratore 
ad  Vice-Cancellarium  deferantur. 

Volumus  insuper,  quod  Registrum  peculiare 
penes  Magistros  Scholarum  in  Schola  Meta- 
physices  adservetur,  in  quo  eorum  omnium  qui 
Testimonium  obtinuerint  nomina  unoquoque 
die  inserantur  $  ita  ut,  si  de  ista  re  quaestio  ali- 


Tit.  VI.  et  Exercitiis  pro  Forma  praestandis*  33 

quando  oriatur,  ad  Registrum  hoc  perpetuo  pos¬ 
sit  appellari. 

Quoniam  vero  usu  venit,  ut  dies  et  horas 
negotiis  Academicis  a  Statutis  destinatas  mu¬ 
tare  interdum  commodius  reperiatur,  fas  sit 
Venerabili  Domui  Congregationis,  ex  causa  ra¬ 
tionabili  per  Vice-Cancellarium  approbata,  diem 
aliquem  aut  horam  hoc  Statuto  praescriptam 
pro  Responsionibus  habendis  mutare.  Pro¬ 
viso  tamen,  quod  Vice-Cancellarius  ante  tri¬ 
duum  Academiam  certiorem  faciat,  si  quando 
hujusmodi  rem  ad  Venerabilem  Domum  Con¬ 
gregationis  referendam  cen suerit. 

§.5.  T>e  tempore  intra  quod  creandi  sunt  So¬ 
phistae  Generales.  Formula  creandi  Generales . 

STATUTUM  est,  quod  Scholares  in  facul¬ 
tate  Artium,  qui  Quaestionibus  Magistrorum 
Scholarum  in  Parviso  responderunt,  post  duos 
demum  annos  in  Universitate  completos,  et  non 
antea.  Sophistae  Generales  creentur. 

Formula  vero  creandi  Sophistas  Generales 
hujusmodi  esto;  quolibet  die  Jovis,  modo  ne 
festo,  in  pleno  Termino,  hora  decima  matutina. 
Scholares  praedicti,  qui  eo  die  Sophistae  Gene¬ 
rales  creari  velint,  in  Scholam  Philosophiae  Na¬ 
turalis  conveniant,  ubi  unus  e  Magistris  Scho¬ 
larum,  (diebus  inter  se  comparatis,)  Suggestum 
ascendens,  Seniori  e  creandis  ad  Suggestum  ad- 
stanti  Caputium  simplex,  neque  pellibus  lanatis 
subsutum,  neque  fimbria  pellita  praetextum, 
collo  circumdabit,  hac  formula  verborum  ad¬ 
jecta,  Creo  te  Sophistam  Generalem.  Reliquos 
deinde,  ordine  Senioritatis  succedentes,  eodem 
modo  creabit.  Proviso  semper,  quod  si  conti¬ 
gerit  omnes  Magistros  Scholarum  ab  Academia 

abesse,  licebit  alicui  ex  Procuratorum  Deputatis 
Magistri  Scholarum  in  hoc  negotio  partes  sus¬ 
tinere. 

Cauto  tamen  semper,  quod  quilibet  Scho¬ 
laris  ante  hanc  creationem  Testimonium  Re¬ 
sponsionis  suae  in  Parviso  sub  Chirographo 
Magistrorum  Scholarum  exhibeat. 

Statutum  est  insuper,  quod  non  licebit  Con¬ 
gregationi  ex  post  facto  cum  quoquam,  quo 
minus  modo  praedicto  Generalis  fiat,  dispen¬ 
sare. 

§.  6.  De  Lectionibus  Baccalaur eorum  Deter - 
mi  nantium  Quadragesima  libus  frequen  tan  dis . 

TENETUR  quilibet  Scholaris  facultatis  Ar¬ 
tium  bis  ad  minimum  Baccalaureorum  Deter¬ 
minantium  Lectionibus  per  integrum  tem¬ 
pus  interesse.  Et  quo  unumquemque  huic 
Statuto  satisfecisse  liquido  appareat,  dies,  qui¬ 
bus  hisce  Lectionibus  interfuerit,  in  Regis- 
tro  peculiari  notentur,  Testimonio  etiam  ei  per¬ 
hibito  ab  uno  aliquo  Magistrorum  Scholarum 
sub  hac  forma : 

A.  B.  Lectionibus  Baccalaureorum  Deter¬ 
minantium  per  integrum  tempus  interfuit 
lmo.  [die  mensis  et  anni] 

2°. 

Ita  testor  A.  B. 

Quod  quidem  Testimonium  a  Magistro  Gra¬ 
tiam  ipsius  proponente  ante  Gratiae  petitionem, 
vel  a  Magistro  praesentante  (si  Candidatus  pro 
Gratia  non  supplicet)  ante  praesentationem, 
palam  in  Domo  Congregationis  recitetur. 

Ordinatum  est  insuper,  quod  Statutum  hoc, 
de  Exercitiis  ad  Gradum  Baccalaurei  in  Artibus 
requisitis,  vim  et  vigorem  suum  non  obtinebit 
ante  primum  diem  Termini  Trinitatis  anno  Mil¬ 
lesimo  Octingentesimo  Nono. 

Denique  ad  tollendam  omnem  dubitationem 
expresse  pronunciamus,  quod  exercitia  cujusli- 
bet  nondum  Graduati,  qui  nonum  Terminum, 
a  tempore  Matriculationis  suae  computandum, 
ante  inchoationem  Termini  Trinitatis  anno  su¬ 
pra  praescripto  compleverit,  virtute  prioris  ali- 
cujus  Statuti  praestita,  effectum  habeant  exer¬ 
citiorum  praesentis  Statuti  auctoritate  requisi¬ 
torum. 


Sectio  II. 

De  Tempore  et  Exercitiis  requisitis  ad  Gradum 
Magistri  in  Artibus. 

§.  1.  Quot  anni,  in  audiendis  publicis  Lectoribus 
ponendi ,  requirantur  ad  Gradum  Magistri  in 
Artibus . 

A  TEMPORE  admissionis  ad  Gradum  Bacca¬ 
laurei,  tenentur  singuli  in  audiendis  publicis 
Lecturis  sibi  destinatis  duodecim  Terminos  po¬ 
nere  ;  nec  ante  completum  illud  tempus,  Gra¬ 
tiam  suam  petere  cuiquam  fas  esto. 

Quod  si  quis  Exercitia  ad  Gradum  Magis¬ 
tralem  requisita  praestiterit,  et  reliquum  tem¬ 
poris  spatium  in  bonarum  literarum  studio  po¬ 
suerit  in  alia  quacunque  Academia,  licebit  ei 
tempus  id  omne  imputari,  ac  si  in  hac  ipsa  Aca¬ 
demia  fuisset  insumptum  :  Constet  id  modo,  ac 
testatum  sit  sub  Sigillo  Academiae,  in  qua  se 

studuisse  profitetur,  aut  alioqui  Testimonio  fide 
digno. 

§.  2.  De  Determinatione  Quadragesimali. 

STATUTUM  est,  quod  quilibet  Scholaris  ad 
Gradum  Baccalaurei  praesentatus,  nisi  Gratia 
simpliciter  eidem  fuerit  concessa,  solenniter  in 
sequenti  Quadragesima  Determinare  teneatur  ; 
sub  poena,  quod  Gratia,  prius  eidem  concessa, 
pro  non  concessa  habeatur,  nisi  impedimentum 
aliquod  contigerit  per  Vice-Cancellarium  et 
Procuratores  approbandum ;  quo  in  casu,  ejus 
Determinationem  in  aliam  Quadragesimam,  sub 
poena  consimili  tunc  praestandam,  differre  liceat. 

§.  3.  De  Collectoribus  Quadragesimalibus  de¬ 
signandis. 

CUM  multa  antehac  tumultuatio,  circa  elec¬ 
tionem  Collectorum  Quadragesimalium,  solita 
sit  in  Universitate  contingere;  juxta  Statuta 
Regia,  a  Serenissimo  Rege  Carolo  I.  ad  Univer¬ 
sitatem  transmissa,  Decretum  est,  quod  Procu¬ 
ratores  pro  tempore  existentes,  ex  Baccalaureis 
Determinaturis,  in  Festo  Ovorum  duos  ad  hoc 
officium  designabunt,  singuli  unum  quem  visum 
fuerit,  in  Collegio  quocunque  vel  Aula  degen¬ 
tem. 

Si  vero  Procurator  quivis  circa  collationem 
Officii  Collectoris  pretii  accepti  sive  repetunda¬ 
rum  convictus  fuerit,  idem  eo  ipso  ab  Officio 
suo  submovebitur,  et  Feuda  quaecunque,  sive  pe¬ 
cuniarum  summas  a  Baccalaureis  ejusdem  Anni 
per  eum  acceptas,  in  usum  Cistae  Academicae, 
praesentis  statuti  vigore,  refundere  tenebitur. 

Statutum  est  etiam,  quod  Collectores  a  Pro¬ 
curatoribus  designati  in  die  designationis  ad 

curatoribus  designati  in  die  designationis  ad 
Officium  admittantur.  Admissi  vero,  ad  Col¬ 
legia  qt  Aulas  respecti  ve  suas,  sine  strepitu,  vel 
circumgestatione,  se  conferant;  nec  ullos  om¬ 
nino  in  Collegiis,  vel  Aulis  respective  suis,  vel 
alibi,  compotationibus  excipiant,  sub  poena 
amotionis  statim  ab  Officio  per  Dominum  Vice- 
Cancellarium :  ita  tamen  ut,  si  quid  tale  eve¬ 
nerit,  in  locum  Collectoris  vel  Collectorum, 
amoti  vel  amotorum,  alius  vel  alii  per  Procura¬ 
torem  vel  Procuratores,  qui  respective  amotum 
vel  amotos  nominavit  vel  nominarunt,  substi¬ 
tuatur,  vel  substituantur. 

§.  4.  De  Officio  Collectorum . 

STATUTUM  est,  quod  Collectores  ea  omnia 
facere  et  exequi  teneantur,  quae  ad  Officium 
Collectorum  spectant ;  id  est,  Baccalaureos  De¬ 
terminantes  in  classes  distribuere,  et  singulis 
suas  Scholas  et  dies  assignare ;  ut  quolibet  die 
Lunae,  Martis,  Mercurii,  Jovis,  Veneris  (nisi 
festus  dies  inciderit)  ab  initio  Quadragesimae 
usque  ad  finem  Termini,  suis  propriis  vicibus, 
et  quoties  oportet,  legant. 

Collectorum  autem,  qui  prius  ad  gradum  Bac- 
calaurei  praesentatus  et  admissus  est,  Senioris 
locum  occupet,  nisi  ad  alterum,  ratione  pro¬ 
motionis,  secundum  Statuta,  et  consuetudines 
Universitatis,  jus  senioritatis  pertinebit. 


E 

§.5.  De  Precibus  et  Concione  Latina  in  die  Ci¬ 
nerum,  sive  Carnis -privii,  habendis.  Et  de 
Precibus  habendis  unoquoque  die  Saturni , 
durantibus  Lectionibus  Quadragesimalibus, 
in  Choro  Templi  B.  Mariae.  Et  de  Junioris 
Procuratoris  Oratione  ad  Determinatores  ha¬ 
benda. 

STATUTUM  est,  quod  in  die  Cinerum,  sive 
Carnis -privii,  Preces  et  Concio  Latina  in  Tem¬ 
plo  B.  Mariae  Virginis  habeantur,  quibus  in- 
teresse  tenentur  Baccalaurei  Determinaturi,  ca- 
putia  (obverso  Rhenone,  seu  pelle  agnina,)  ges¬ 
tantes,  et  pro  more  in  scamnis  Magistrorum 
sedentes.  Statutum  est  etiam,  prout  ab  antiquo 
consuetudo  obtinuit,  quod  unoquoque  die  Sa¬ 
turni,  a  vigilia  primae  Dominicae  in  Quadrage¬ 
sima  inclusive,  usque  ad  vigiliam  Dominicae 
Palmarum  inclusive,  horam  circiter  octavam 
matutinam,  singuli  Baccalaurei  Determinantes 
conveniant  in  Choro  B.  Mariae  Virginis,  ad  ce¬ 
lebrandas  Preces  secundum  Liturgiam  Ecclesiae 
Anglicanae.  A  quibus  siqui  abfuerint,  mulcta 
pro  arbitrio  Vice- Cancellarii,  vel  Procurato¬ 
rum,  ad  usum  Universitatis  applicanda  puni¬ 
antur. 

Post  finitas  vero  Preces  in  Vigilia  Dominicae 
Palmarum,  Junior  Procurator  ad  Determina¬ 
tores  Orationem  habeat,  in  qua  tamen  non 
solum,  quod  antiqui  moris  erat,  ex  Baccalau- 
reorum  Determinantium  Exercitiis,  sed  etiam 
ex  Scholarium  Responsionibus  in  Parviso  ma¬ 
teriam  sibi  sumat. 

§.6.  De  Classibus  Determinantium  ordinan¬ 
dis  :  et  de  tempore  Lectionibus  Quadrage- 

simalibus  praestituto . 

STATUTUM  est,  quod  diebus  Jovis  et  Ve¬ 
neris  diem  Cinerum,  sive  Carnis-privii,  imme¬ 
diate  sequentibus,  tempore  pomeridiano,  hora 
prima,  licebit  Collectoribus,  ob  causam  ratio¬ 
nabilem  a  Vice-Cancellario  approbandam,  ali¬ 
quos  ex  Baccalaureis  Determinaturis  ad  Le¬ 
gendum  pro  forma  extra  ordinem  vel  classem 
assignare. 

Classium  autem  haec  ratio  esto.  Qui  in  Sche¬ 
dulis  Examinatorum  Publicorum  in  primam  vel 
secundam  Classem  relati  fuerint,  iis  assigne¬ 
tur  Schola  Naturalis  Philosophiae,  in  qua  Lec¬ 
tiones  suas  habeant  tempore  antemeridiano, 
hora  decima. 

Caeteri  in  Scholis  Naturalis  Philosophiae  et 
Historiae  tempore  pomeridiano,  hora  prima, 
Lectiones  suas  habeant.  Tempore  autem  ante¬ 
meridiano  non  plures  quam  tres,  pomeridiano 
non  plures  quam  octo,  in  eadem  Schola  legant, 
exceptis  diebus  Jovis  et  Veneris  diem  Cinerum 
immediate  sequentibus.  Proviso  semper,  quod 
licebit  Collectoribus,  in  diebus  Jovis  et  Veneris 
diem  Cinerum  immediate  sequentibus,  Lec¬ 
tionibus  pomeridianis  tres  Scholas  assignare, 
et  Determinantium  in  singulis  Scholis,  si 
opus  fuerit,  numerum  ultra  octonarium  prove¬ 
here. 

Ordo  legendi  a  primo  die  Lunae  ipsius  Qua¬ 
dragesimae  inchoetur,  et  usque  ad  diem  Veneris 
inclusive  qui  proxime  praecedit  Dominicam  Pal¬ 
marum  continuetur. 

Proviso  semper,  quod  nemo  qui  Gradum 

Bacealaurei  in  Artibus  post  diem  Cinerum  sus¬ 
ceperit  ad  determinandum  in  eadem  Quadrage¬ 
sima  admittatur. 

§.7*  De  forma  Determinationis  Quadragesi- 

malis. 

STATUTUM  est,  quod  Bacealaurei  Deter¬ 
minantes,  singuli  in  Scholis  et  diebus  sibi  prae¬ 
stitutis,  binas  Lectiones,  soluto  Sermone  et 
Lingua  Latina  scriptas,  habere  teneantur,  in 
quarum  utraque  Quaestio  aliqua,  vel  in  Literis 
Humanioribus,  vel  in  Morali  Philosophia,  vel 
in  Physicis,  tractetur.  Quaestio  autem  a  Bac- 
calaureo  Determinante,  triduo  saltem  ante  diem 
Lectioni  ejus  praestitutum,  ad  unum  aliquem 
ex  Magistris  Scholarum  deferatur,  sub  Chiro¬ 
grapho  ejus  approbanda;  quo  nomine  a  sin¬ 
gulis,  utroque  Lectionis  suae  die,  decem  Solidos 
recipiet ;  quas  omnes  pecunias,  finito  anno.  Ma¬ 
gister  Scholarum  Senior  Vice-Cancellario  in 
manus  tradere  tenebitur. 

Licebit  autem  Baccalaureo  Determinanti  loco 
alterius  e  Lectionibus  praedictis  Versus  Lati¬ 
nos,  modo  ne  pauciores  sint  quam  quinquaginta, 
recitare,  carminis  argumento,  ab  uno  aliquo  ex 
Magistris  Scholarum,  ut  prius,  approbato. 

Lectiones  Baccalaureorum  Determinantium 
antemeridianae  singulae  per  quartam  horae  par¬ 
tem  ad  minimum,  pomeridianae  per  sextam 
horae  partem  ad  minimum,  continuentur.  Te¬ 
nentur  autem  Bacealaurei,  qui  eandem  Scholam 
et  diem  sortiti  sunt,  Magistro  Scholarum,  ante 
Lectiones  inchoatas,  singuli  exemplar  Lec¬ 
tionis  suae  offerre :  tenentur  etiam  in  ea 
Schola  permanere,  donec  Magister  Scholarum, 
finitis  omnibus  Lectionibus,  veniam  disce- 

dendi  concessam  esse  pronunciaverit.  Quod  si 
visum  fuerit  Magistro  Scholarum,  antequam  ve¬ 
niam  istam  pronunciaverit,  Baccalaureo  alicui 
Determinanti  exemplar  Lectionis  suae  iterum 
in  manus  palam  tradere.  Lectio  ista  Bacca¬ 
laureo  non  cedet  pro  forma. 


Denique  Ordinatum  est,  quod  Statutum  hoc, 
de  Exercitiis  ad  Gradum  Magistri  in  Artibus 
requisitis,  vim  et  vigorem  suum  non  obtinebit 
ante  Festum  Ovorum  anno  Millesimo  Octin¬ 
gentesimo  Nono. 

Sectio  III. 

De  Tempore  et  Exercitiis  requisitis  ad  Gradus 
in  Musica  capessendos. 

§.  1.  Quot  anni  ponendi  sint  in  studio  vel  pr axi 
Musices ,  pro  Gradu  Baccalaureatus  in  Mu¬ 
sica. 

Statutum  est,  quod,  qui  Musicaedat  ope¬ 
ram,  antequam  Gradum  Baccalaurei  in  illa  Fa¬ 
cultate  consequatur,  septem  annos  in  studio  vel 
praxi  Musices  ponat,  et  id  ipsum  sub  chirogra¬ 
phis  hominum  fide  dignorum  testatum  afferat. 

§.2.  De  Exercitiis  pro  Gradu  Baccalaurei  in 
Musica  prcestandis! 

STATUTUM  est,  quod,  qui  ad  Baccalaurea- 
tum  in  Musica  promoveri  cupit,  priusquam  pro 
gratia  sua  supplicet,  unum  canticum  quinque 
partium  componat,  quod  in  Schola  Musicae 
(alio  quovis  die,  quam  illo  qui  ordinario  ad 
praxin  Musicam  designatus  est)  publice,  tam 

vocibus  quam  instrumentis  Musicis,  exhibeat ; 
sed  prius  valvis  utriusque  magnae  portae  Scho¬ 
larum,  ante  tres  dies,  affixo  programmate,  diem 
et  horam  futuri  speciminis  significet. 

§.  3.  Quot  anni  ponendi  sint  in  studio  vel  praxi 

Musicae ,  pro  Gradu  Doctoris  in  Musica . 

STATUTUM  est,  quod  Baccalaureus  Musi¬ 
cae,  priusquam  ad  Doctoratum  promoveatur, 
quinque  annos,  post  susceptum  Gradum  in  stu¬ 
dio  vel  praxi  Musicae  ponat ;  et  id  ipsum  sub 
chirographis  hominum  fide  dignorum  testatum 
afferat. 

§.4.  De  Exercitiis  per  Inceptorem  in  Musica 

praestandis. 

STATUTUM  est,  quod  Baccalaureus  Musi¬ 
cae,  priusquam  ad  incipiendum  in  eadem  Fa¬ 
cultate  admittatur,  unum  canticum  sex  vel  octo 
partium  componat,  quod  in  Schola  Musicae, 
tam  vocibus  quam  instrumentis  etiam  Musicis 
(alio  quovis  die,  quam  illo  qui  ordinario  ad 
praxin  Musicam  designatus  est)  publice  exhi¬ 
beat  ;  sed  prius,  valvis  utriusque  magnae  portae 
Scholarum,  ante  tres  dies,  affixo  programmate, 
diem  ac  horam  futuri  speciminis  significet. 
Quibus  Exercitiis  per  eundem  praestitis,  per 
publicum  ejusdem  Facultatis  Praelectorem  Hea- 
therianum,  aut  alium  quemvis  per  eundem  as¬ 
signatum,  gratia  ipsius  in  Venerabili  Domo 
Congregationis  proponatur;  qua  concessa,  per 
alterutrum  Professor.  Savil.  (qui  ad  hoc  alternis 
praestandum  tenentur,)  vel  per  alium  quemvis  in 
Artibus  Magistrum  ab  iis  deputatum,  ad  Gra¬ 
dum  praesentetur. 

Sectio  IV. 

De  Tempore  et  Exercitiis  requisitis  ad  Gradus 
in  Jure  Civili  capessendos. 

§.  1.  Quot  anni ,  in  audiendo  Professore  publico 
Juris  Civilis  ponendi ,  requirantur  ad  Gra¬ 
dum  Baccalaurei  in  Jure  Civili. 

Statutum  est,  quod,  qui  Jure  Civili  stu¬ 
det,  antequam  Baccalaureatum  in  illa  Facultate 
consequatur,  si  sit  Magister  Artium,  per  tres 
annos  integros  (numerandos  a  die  suae  admis¬ 
sionis  ad  regendum)  audiat  publicum  Juris  Ci¬ 
vilis  Professorem.  Si  quis  vero  Juri  Civili  det 
operam,  qui  non  sit  Magister  Artium,  per  quin¬ 
quennium  completum,  publicum  Juris  Civilis 
Praelectorem  diligenter  et  attente  audiat. 

Quodque  per  biennium  in  Academia,  Dia¬ 
lecticae,  Morali  Philosophiae,  et  Politicae,  aliis¬ 
que  Humanioribus  Literis  incumbat,  priusquam 
quinquennium  in  studio  juris  ponere  incipiat, 
nisi  per  Statuta  Collegii  in  quo  moratur,  citius 
ad  juris  studium  se  convertere  teneatur. 

§.  2.  Exercitia  pro  Gradu  Baccalaureatus  in 
Jure  Civili  praestanda. 

STATUTUM  est,  quod  is,  qui  ad  Baccalau¬ 
reatum  in  Jure  Civili  promoveri  cupit,  prius¬ 
quam  pro  gratia  sua  supplicet,  bis  in  Disputa¬ 
tionibus  Juridicis  pro  forma,  opponentis  prin¬ 
cipalis  (id  est,  primo  vel  secundo  loco  dispu¬ 
tantis)  munere  fungatur ;  et  semel  per  duas 
horas  in  Schola  Jurisprudentiae  pro  forma, 
scilicet  ab  hora  prima  po meridiana  ad  tertiam, 
respondeat. 

Quod  si  desit,  qui  pro  forma  ad  consequen¬ 
dum  gradum  opponat,  liceat  publico  Praelec¬ 
tori  vel  ejus  vices  gerenti,  opponentis  officium 
sustinere. 

Nec  hujusmod  Disputatio  cuiquam  cedat  pro 
forma,  nisi  quaestiones  suae,  una  cum  nomini¬ 
bus  respondentis,  et  opponentis,  per  septem 
dies  ante  Disputationem,  affigantur  valvis  utri- 
usque  exterioris  portae  Scholarum ;  ac  insuper 
muris  Collegii  Omnium  Animarum,  et  Oriel, 
qua  Australis  et  Occidentalis  parietes,  plateam 
versus,  in  angulos  coeunt. 

§.  3.  Quot  anni ,  in  audiendo  publico  Professore 

Juris  Civilis  ponendi ,  requirantur  ad  Gra¬ 
dum  Doctoris  in  Jure  Civili. 

STATUTUM  est,  quod  qui  ad  Doctoratum 
in  Jure  Civili  promoveri  cupit,  si  postquam  in 
Artibus  Magister  fuerit,  Gradum  Baccalaurei 
in  Jure  Civili  susceperit,  quatuor  annos  inte¬ 
gros  (numerandos  a  die  suae  admissionis  ad 
Gradum  praedictum)  publicum  Praelectorem 
Juris  Civilis  audiet,  priusquam  ad  incipiendum 
in  eadem  Facultate  admittatur. 

Alioqui,  si  Baccalaureus  in  Jure  fuerit,  ante¬ 
quam  incipiat  in  Artibus  (sive  Statutis  privati 
Collegii  sic  exigentibus,  sive  sua  ipsius  optione 
factum  fuerit)  quinque  annos  integros  in  audi¬ 
endo  publico  Professore  Juris  Civilis  ponere  te¬ 
neatur,  priusquam  incipere  permittatur. 

“  Qui  vero  in  Curiis  Ecclesiasticis  et  Mari- 
“  timis  hujusce  Regni  se  exercere  statuerit ;  illi 
“  conceditur,  (modo  in  gratia  proponenda  de- 
“  claratio  ex  hac  parte  fiat,  juramento  etiam 
“  ante  admissionem  ad  Gradum  coram  seniore 
“  Procuratore  sancita,)  si  Baccalaureus  in  Jure 

“  Civili  fuerit,  ut  post  quatuor  annos  integros 
“  in  publico  Professore  Juris  Civilis  audiendo 
“  positos  ad  incipiendum  in  eadem  Facultate 
u  admittatur.” 

Formula  juramenti  haec  esto . 

“  Tu  jurabis,  te  hunc  Gradum  Doctoris  am- 
“  bire  eo  animo,  ut  in  numerum  et  Collegium 
“  Advocatorum  Londinensium  in  Curiis  Ec- 
“  clesiasticis  et  Maritimis  hujusce  Regni  se  ex- 
“  ercentium,  bona  fide  admittaris  ;  et  admissus 
cc  in  iisdem  Curiis  te  realiter  exerceas.”  Resp. 
Juro. 

§.  4.  Exercitia  pro  Gradu  Doctoris  in  Jure 

Civili  praestanda. 

STATUTUM  est,  quod  Baccalaureus  Juris 
Civilis,  priusquam  ad  incipiendum  in  eadem 
Facultate  admittatur,  vel  sex  solennes  Lectiones 
ab  hora  prima  pomeridiana  usque  ad  secundam, 
totidem  diebus,  publice  leget,  in  quibus  quam¬ 
cunque  velit  totius  corporis  Juris  Civilis  partem 
explicet,  vel  aliquem  e  titulis  de  judiciis,  de 
probationibus,  sive  de  re  judicata,  in  digestis 
vel  codice,  tribus  ad  minimum  Lectionibus, 
cursorie  exponet.  Et  priusquam  vel  solenniter, 
vel  cursorie  legere  inceperit,  programma,  sub¬ 
jectum  et  tempus  legendi  indicans,  ante  tri¬ 
duum  curabit  affigi  valvis  utriusque  exterioris 
portae  Scholarum,  ac  insuper  muris  Collegii 
Omnium  Animarum,  ac  Oriel,  qua  Australis  et 
Occidentalis  parietes,  plateam  versus,  in  an¬ 
gulos  coeunt. 

Sectio  V. 

De  Tempore  et  Exercitiis  requisitis  ad  Gradus 
in  Medicina  capessendos. 

§.  1.  Quot  anni ,  in  audiendo  publico  Profes¬ 
sore  Medicinae  ponendi ,  requirantur  ad  Gra¬ 
dum  Baccalaurei  in  Medicina . 

Statutum  est,  quod,  qui  Medicinae  dat 
operam,  antequam  Baccalaureatum  in  illa  Fa¬ 
cultate  consequatur,  Gradum  Magistri  in  Arti¬ 
bus  suscipiat ;  et  postquam  in  illa  Facultate  in¬ 
ceperit,  publicum  Medicinae  Praelectorem,  per 
annum  integrum  (numerando  a  die  suae  admis¬ 
sionis  ad  Regendum)  diligenter  et  attente  audi¬ 
visse  teneatur. 

§.  2.  Exercitia  pro  Gradu  Baccalaurei  in  Me¬ 
dicina  praestanda. 

STATUTUM  est,  quod  is,  qui  ad  Baccalau¬ 
reatum  in  Medicina  promoveri  cupit,  priusquam 
Gratiam  proponat,  in  duabus  quaestionibus,  ab 
hora  prima  pomeridiana  usque  ad  horam  ter¬ 
tiam,  in  Schola  Medicinae  assignata,  solenniter 
pro  forma  semel  respondeat,  et  semel  opponat. 
Quodque  is,  qui  Senior  est,  si  velit,  responden¬ 
tis  locum  habeat :  nec  plures  quam  duo,  eodem 
die,  pro  forma  opponere  permittantur. 

Quod  si  desit,  qui  pro  forma  ad  consequen¬ 
dum  gradum  opponat,  liceat  publico  Praelectori, 
vel  ejus  vices  gerenti,  opponentis  officium  sus¬ 
tinere. 

Nec  hujusmodi  Disputatio  cuiquam  cedat  pro 
forma,  nisi  quaestiones  suae,  una  cum  nomini¬ 
bus  respondentis  et  opponentis,  per  septem 

dies  ante  Disputationem,  affigantur  valvis  utri- 
usque  exterioris  portae  Scholarum,  ac  insuper 
muris  Coli.  Omn.  Anim.  et  Oriel,  qua  Australis 
et  Occidentalis  parietes,  plateam  versus  in  an¬ 
gulos  coeunt. 

§.  3.  Quot  anni ,  in  audiendo  publico  Medicinae 
Professore  ponendi,  ad  incipiendum  in  Medi¬ 
cina  requirantur . 

STATUTUM  est,  quod,  qui  ad  Doctoratum 
in  Medicina  promoveri  cupit,  post  Gradum  Bac- 
calaurei  in  Medicina  susceptum,  per  tres  annos 
integros  publicum  Praelectorem  Medicinae  au¬ 
diat,  priusquam  ad  incipiendum  in  eadem  Fa¬ 
cultate  admittatur. 

§.4.  Exercitia  pro  Gradu  Doctoris  in  Medicina 

praestanda . 

STATUTUM  est,  quod  Baccalaureus  Medi¬ 
cinae,  priusquam  ad  incipiendum  in  eadem  Fa¬ 
cultate  admittatur,  vel  sex  solennes  Lectiones, 
ab  hora  prima  pomeridiana  usque  ad  secundam, 
totidem  diebus,  publice  legat,  in  quibus  quam¬ 
cunque  velit  Galeni  partem  explicet;  vel  ali¬ 
quem  ex  his  Galeni  libris ;  nimirum,  librum 
unum  de  temperamentis,  de  differentiis  fe¬ 
brium,  de  usu  partium,  vel  de  affectis  locis, 
tribus  ad  minimum  Lectionibus,  cursorie  ex¬ 
ponat. 

Priusquam  vero,  vel  solenniter,  vel  cursorie, 
legere  exordiatur,  tempus  in  quo  lecturus  est, 
et  subjectum  de  quo  leget,  ante  triduum  signifi¬ 
cabit,  programmate  affixo  valvis  utriusque  exte¬ 
rioris  portae  Scholarum,  ac  insuper  muris  Coli. 
Omn.  Animarum,  et  Oriel,  qua  Australis,  et  Oc- 

cidentalis  parietes,  plateam  versus,  in  angulos 
coeunt. 


Sectio  VI. 


De  Tempore  et  Exercitiis  requisitis  ad  Gradus 
in  Theologia  capessendos. 

§.  1.  Quot  anni,  in  audiendo  publico  Theologice 
Professore  ponendi ,  requirantur  ad  Gradum 
Baccalaurei  in  S.  Theologia. 

STATUTUM  est,  quod,  qui  S.  Theologiae  dat 
operam,  antequam  Baccalaureatum  in  illa  Fa¬ 
cultate  consequatur,  Gradum  Magistri  in  Ar¬ 
tibus  suscipiat,  et  postquam  in  illa  Facultate  in¬ 
ceperit,  publicum  S.  Theologiae  Praelectorem, 
per  septennium  completum  (numerando  a  die 
suae  admissionis  ad  Regendum)  audivisse  te-  . 
neatur. 

§.  2.  Exercitia  pro  Gradu  Baccalaurei  in  S. 

Theologia  praestanda. 

STATUTUM  est,  quod  is,  qui  ad  Gradum 
Baccalaurei  in  S.  Theologia  promoveri  cupit, 
priusquam  gratiam  proponat,  bis  in  Disputati¬ 
onibus  Theologicis  pro  forma  opponentis  prin¬ 
cipalis  (id  est,  primo  vel  secundo  loco  dispu¬ 
tantis)  munere  perfunctus  fuerit,  et  semel,  per 
duas  horas,  in  Schola  Theologica  pro  forma  re¬ 
sponderit. 

Quodque,  ante  hujusmodi  Disputationes  quae¬ 
stiones,  una  cum  nominibus  opponentium  et  re¬ 
spondentis,  per  septem  dies  integros,  signifi¬ 
centur,  programmate  affixo  valvis  utriusque  ex- 

terioris  portae  Scholarum,  ac  insuper  muris  Coli. 
Omn.  Animarum,  et  Oriel,  qua  Australis  et  Oc¬ 
cidentalis  parietes,  plateam  versus,  in  angulos 
coeunt. 

Insuper  statutum  est,  quod  unusquisque  ad 
Gradum  Baccalaurei  in  S.  Theologia  admitten¬ 
dus,  priusquam  Gradum  susceperit,  Concionem 
Latinam  in  Ecclesia  B.  Virg.  Mariae,  per  se,  et 
non  per  alium,  palam  habere  teneatur. 

Hac  tamen  cautione  servata ;  ne  quis  ante 
quinquennium  completum  a  suscepto  Magistrali 
Gradu  (idem  quoque  Sacris  Ordinibus  initia¬ 
tus)  Concionem  hujusmodi  habere  permittatur. 
Cauto  insuper,  ne  Concio  Latina,  habita  vice  al¬ 
terius  cujuscunque,  cedat  cuiquam  pro  forma. 

§.  3.  Quot  anni,  in  audiendo  publico  Theologice 

Professore  ponendi ,  requirantur  ad  incipien¬ 
dum  in  S.  Theologia. 

STATUTUM  est,  quod,  qui  ad  Doctoratum 
in  S.  Theologia  aspirat,  post  susceptum  Bacca¬ 
laurei  in  Theologia  Gradum,  per  quatuor  an¬ 
nos  integros  publicum  Theologiae  Praelectorem 
audiat,  priusquam  ad  incipiendum  in  eadem 
Facultate  admittatur. 

§.4.  Exercitia  pro  Gradu  Eoctoris  in  Sacra 
Theologia  praestanda. 

STATUTUM  est,  quod  Baccalaureus  S. 
Theologiae,  antequam  ad  incipiendum  in  eadem 
Facultate  admittatur,  publice  in  Schola  Theo¬ 
logica,  ab  hora  prima  usque  ad  secundam,  La¬ 
tine  solenniter  sexies  legat,  et  explicet  quam¬ 
cunque  velit  S.  Scripturae  partem  :  vel  aliquam 
ex  istis,  quae  sequuntur,  Apostolicis  Epistolis, 
scilicet  ad  Galatas,  vel  unam  aliquam  ad  Ti- 

motheum,  vel  Titum,  vel  unam  S.  Petri,  tribus 
scilicet  cursoriis  Lectionibus  ad  minimum,  ex¬ 
plicet.  Priusquam  vero  vel  solenniter,  vel  cur- 
sorie  legere  exordiatur,  tempus  quo  lecturus 
est,  et  subjectum  de  quo  leget,  ante  tres  dies 
significabit,  programmate  affixo  valvis  utrius- 
que  exterioris  portse  Scholarum,  ac  insuper 
muris  Coli.  Omnium  Animarum,  et  Oriel,  qua 
Australis  et  Occidentalis  parietes,  plateam  ver¬ 
sus,  in  angulos  coeunt. 

Sectio  VII. 

Quomodo  et  unde  computandum  sit  Tempus 

singulis  Gradibus  capessendis  prsestitutum. 

Quoniam  Tempus  singulis  Gradibus  capes¬ 
sendis  prsestitutum,  alias  Annorum,  alias  Ter¬ 
minorum  numero,  in  his  ipsis  Statutis  expri¬ 
mitur  (ne  qua  inde  cavillandi  ansa  subministre¬ 
tur)  praesenti  Statuto  cautum  est,  quod  ubicun¬ 
que  tempus  Gradui  cuivis  prsestitutum  per 
Annos  computatur,  eadem  temporis  Mensura 
in  Terminos  resoluta  (singulis  Annis  quatuor 
Terminos  deputando)  praestituta  esse  intelliga- 
tur.  Utpote,  ubi  tres  Anni  requiruntur,  duo¬ 
decim  Termini;  ubi  quatuor,  sedecim  Termini 
intelligendi  sunt;  et  sic  in  cseteris. 

Insuper  in  iis  Gradibus,  qui  a  non  Graduatis 
primo  suscipiuntur,  Tempus  hujusmodi  Gradui 
praestitutum  a  tempore  Matriculationis  compu¬ 
tandum  est:  quod  si  quis  Vacationis  tempore 
matriculetur,  a  Termino  Matriculationem  suam 
sequente  Terminos  ad  Gradum  requisitos  com¬ 
putabit. 

In  iis  vero  Gradibus,  qui  a  Baccalaureis  cu- 

juslibet  Facultatis  capessuntur,  a  tempore  prae¬ 
sentationis  ad  Gradum  Baccalaurei  in  eadem 
Facultate : 

In  iis  tandem  Gradibus,  qui  Gradum  Magis¬ 
tralem  praesupponunt,  a  tempore  admissionis  ad 
Regendum,  computandum  erit  tempus. 

Denique  quoniam  haud  pauci  singulis  Ter¬ 
minis,  unum  aut  alterum  Diem  in  Universitate 
commorantes,  Officio  suo  et  Statutis  satisfecisse, 
et  vel  sic  Terminos  ad  Gradum  requisitos  com¬ 
plevisse,  se  putant ;  Statutum  est  quod  nemo, 
qui  nondum  Gradum  aliquem  adeptus  fuerit, 
sive  Collegii  alicujus,  sive  Aulae,  fuerit  Schola¬ 
ris,  Terminos  ad  Gradum  suum  requisitos  com¬ 
plevisse  reputandus  sit,  nisi  qui  singulis  Ter¬ 
minis  Michaelis  et  Hilarii  per  sex  Septimanas, 
singulis  autem  Terminis  Paschatis  et  Trinitatis 
per  tres  Septimanas,  in  Universitate  commora¬ 
tus  fuerit.  Excepto  semper  Termino,  in  quo 
quis  Gradum  suscepturus  est;  cujus  primus 
Dies  juxta  receptam  antiquitus  consuetudinem 
habetur  pro  Termino  completo.  Excepto  etiam 
Termino,  in  quo  quis  primum  ad  Academiam 
accedens  matriculatur,  cujus  ultimus  dies  pro 
integro  Termino  reputatur. 

Proviso  semper,  quod  Baccalaurei  Facultatis 
Artium  Terminos  ad  Gradum  Magistralem  re¬ 
quisitos  complevisse  reputandi  sint,  si  Terminis 
singulis,  Michaelis,  Hilarii,  Paschatis,  et  Tri¬ 
nitatis,  per  tres  Septimanas  in  Universitate 
commorati  fuerint :  eadem  etiam  Lex  esto  Stu¬ 
diosis  in  Jure  Civili  postquam  duodecim  Ter¬ 
minis,  praeter  Terminum  Matriculationis  suse, 
per  Septimanas  supra  requisitas,  in  Universitate 
commorati  fuerint,  et  (si  examinari  debuerint) 
Examen  Publicum  pro  Gradu  subierint. 

TITULUS  IX. 

De  Congregationibus  Magistrorum  Regen¬ 
tium. 

Sectio  I. 

De  tempore  et  negotiis  Congregationum,  et  de 
personis  ad  eas  spectantibus. 

§.  1 .  De  Tempore  Congregationum  habendarum. 

Ut  Universitatis  negotia,  cum  quae  ad  gratias 
et  Gradus  spectant,  tum  alia,  cum  deliberatione 
et  consilio  mature  expediantur;  statutum  est, 
quod,  pro  more  antiquo,  in  principio  cujusque 
Termini,  Congregatio  Magistrorum  Regentium 
celebretur,  quae  pro  arbitrio  Vice-Cancellarii  a 
die  in  diem  continuetur,  et  in  ultimo  cujusque 
Termini  die  dissolvatur.  Quodque,  quoties 
continget  Congregationem  celebrari,  per  pul¬ 
sationem  magnae  campanae,  statim  post  horam 
nonam  ante  meridiem,  denuncietur.  A  cujus 
pulsationis  cessatione,  Dominus  Vice-Cancel- 
larius,  Procuratores,  et  Magistri  Regentes  ac¬ 
cedant,  seque  ad  congregationem  celebran¬ 
dam  accingant.  Et  praeeunte  Vice- Cancella¬ 
rio,  et  Procuratoribus,  habitibus  Gradui  com¬ 
petentibus  ;  altero  Bedellorum  submisse  pro¬ 
clamante,  Intretis  in  Congregationem ,  Magistri , 
intretis ,  omnes  Domum  Congregationibus  de¬ 
stinatam  ingrediantur,  ubi  causa  Congrega¬ 
tionis  tunc  habendae  per  Vice-Can cellarium 

exposita,  ad  expedienda  negotia  debite  proce¬ 
dant. 

§.  2.  De  negotiis  in  Domo  Congregationis  trac¬ 
tandis. 

ORDINATUM  est,  quod,  prout  ab  antiquo 
fieri  consuevit,  in  venerabili  Congregatione 
Magistrorum  Regentium,  gratias  sive  supplica¬ 
tiones  eorum,  quos  ad  Gradus  Scholasticos  pro¬ 
moveri  par  est,  proponantur,  et  concedantur. 
Item,  ut  dispensationes,  in  quibus  Congrega¬ 
tioni  per  Statuta  dispensare  licebit,  petantur. 
Deinde,  ut  digni  et  idonei  ad  Gradus  Schola¬ 
sticos  praesententur,  et  admittantur.  Item,  ut 
ab  aliis  Academiis  commendati  incorporentur; 
et  pro  more  consueto,  viri  conditionis  et  erudi¬ 
tionis  spectatae,  in  singulis  Facultatibus  licen- 
tientur;  iidemque  atque  alii,  si  opus  fuerit,  li¬ 
teris  testimonialibus  commendentur,  et  muita 
alia  de  quibus  venerabili  huic  Congregationi 
decernendi  hactenus  potestas  fuit ;  cum  matura 
deliberatione  et  judicio  expediantur. 

§.3.  De  personis  ex  quibus  constat  Congrega¬ 
tio  ;  et  penes  quos  sit  potestas  negandi  quce 
proponuntur . 

ORDINATUM  est  etiam,  quod,  prout  de  mo¬ 
re  antiquo  observatum  fuit,  Congregatio  Regen¬ 
tium  consistat  e  Cancellario  sive  Vice- Cancel¬ 
lario,  et  duobus  Procuratoribus,  vel  eorum  De¬ 
putatis,  et  Magistris  necessario,  atque  etiam  ad 
placitum  Regentibus.  Quodque  nihil  in  hac 
venerabili  Congregatione  decernatur,  cui  Can¬ 
cellarius,  sive  Vice-Cancellarius,  vel  ambo  Pro¬ 
curatores,  sive  eorum  Deputati,  vel  major  pars 
Magistrorum  necessario,  et  ad  placitum  Regen- 

tium,  qui  interfuerint  (quorum  numerum  no¬ 
venario  minorem  esse  non  oportet)  consensum 
non  adhibuerint ;  sed  pro  non  concesso  habea¬ 
tur,  si  vel  Vice-Cancellarius,  ejusve  Deputatus, 
vel  ambo  Procuratores,  eorumve  Deputati,  vel 
major  pars  Magistrorum  necessario  et  ad  pla¬ 
citum  Regentium,  dissenserint.  Praeterquam  in 
electionibus,  quas  liberas  esse  volumus,  secun¬ 
dum  antiquam  consuetudinem,  per  majorem 
partem  omnium  suffragantium. 

§.  4.  De  Magistris  necessario  Regentibus. 

DECRETUM  est,  quod,  quolibet  anno,  de 
more  recepto,  statim  post  finita  Comitia,  Magi¬ 
stri  in  Artibus,  necnon  Doctores  in  S.  Theo¬ 
logia,  Medicina  et  Jurisprudentia,  in  die  so- 
lennis  suae  creationis,  petant  sive  supplicent,  ut 
in  Domum  Congregationis  admittantur,  et  ad 
suam  in  Facultatibus  Regentiam,  hoc  est,  ad 
omnes  et  singulos  actus  necessariae  suae  Regen- 
tiae  exercendos,  ante  tertiam  Congregationem 
(nisi  grave  aliquod  crimen,  unde  Universitati 
scandalum  oriatur,  alicui  aut  aliquibus  eorum 
objiciatur)  admittantur;  quodque,  si  ulterius 
differantur,  licitum  sit  Cancellario,  aut  ejus 
locum  tenenti,  eosdem  in  Domum  Congrega¬ 
tionis  accersere ;  et  ibidem  eosdem  propria 
auctoritate  admittere. 

Qui  Magistri  et  Doctores,  necessario  Regen¬ 
tes  per  integrum  biennium  habeantur,  nisi  (post 
alios  Magistros  et  Doctores  in  Comitiis  pro¬ 
xime  sequentibus  creatos,  et  pari  modo  in  Do¬ 
mum  Congregationis  ad  regendum  admissos) 
cum  ipsis  pro  secundo  Regentiae  suae  anno 
(prout  de  more  fieri  solet)  gratiose  dispense¬ 
tur. 

§.5.  Formula  admittendi  Magistros  ad  regen¬ 
dum. 

A  MAGISTRIS,  et  Doctoribus  singulis  (tam¬ 
etsi  antea  rexerunt  in  Artibus)  ad  Regentiam 
admittendis.  Procurator  senior,  sub  hac  verbo¬ 
rum  forma  juramentum  exiget.  Magister ,  tu 
dabis  fidem  ad  observandum  omnia  Statuta , 
Privilegia ,  Consuetudines ,  ac  Libertates  istius 
Universitatis .  Respond.  Do. 

Item ,  tu  jurabis,  quod  non  impedies  dignos , 
nec  indignos  promovebis.  Resp.  Juro. 

Quo  juramento  a  singulis  praestito,  Vice- 
Cancellarius  eosdem  sic  admittat:  Magister,  ego 
admitto  te  in  hanc  Domum  Congregationis, 
necnoyi  in  alteram  Domum  Convocationis. 

Deinde,  ratione  hujus  admissionis  persolvet 
quilibet  Magister  in  Artibus,  Eedello  Faculta¬ 
tis  suae  4 d.  et  Doctor  ls.  ad  eleemosynam,  et 
usum  pauperum,  secundum  discretionem  Vice- 
Cancellarii  et  Procuratorum  distribuendos.  In¬ 
super,  quilibet  in  Artibus  Magister  (quoniam 
ab  admissione  sua  ad  regendum,  computandum 
est  tempus,  ad  ulteriores  Gradus  in  Facultati¬ 
bus  capessendos  requisitum)  solvet  Registrario, 
admissionem  suam  in  regis trum  referenti,  is. 

§.  6.  Qui  sint  Magistri  Regentes  ad  placitum. 

MAGISTRI  Regentes  ad  placitum,  prout 
moris  fuit  antiqui,  habeantur,  qui  ante  ali¬ 
quando  rexerunt;  Professores  scilicet  et  Lec¬ 
tores  publici,  tam  Regii,  quam  alii.  Item  Doc- 
tores  omnes  cujuscunque  Facultatis,  in  Univer¬ 
sitate  residentes :  necnon  omnes  Collegiorum 
et  Aularum  Praefecti,  qui  aliquando  rexerunt 
in  Artibus,  iisque  absentibus  eorum  Deputati ; 

item  Magistri  Scholarum ;  et  quicunque  in  pri¬ 
vatis  Collegiis  Decanorum  vel  Censorum  mu¬ 
nus  obeunt :  omnes  insuper  Magistri  (du¬ 
rante  secundo  Regentife  suae  anno,  quibuscum, 
post  finitum  primum  necessariae  Regentiae 
annum,  pro  secundo  Regentiae  suae  anno)  dis¬ 
pensatum  fuerit. 


Sectio  II. 

De  Examinandis  Graduum  Candidatis. 

§.  1 .  De  Examinatoribus  designandis ,  et  Jura¬ 
mento  onerandis ,  per  Seniorem  Procuratorem. 

Quo  innotescat  certius  Congregationi  Regen¬ 
tium  eruditio  et  in  bonis  literis  progressus  eorum 
qui  primum  sibi  Gradum,  sive  in  Artibus,  sive 
in  Jure  Civili,  petunt;  Statutum  est,  quod  unus¬ 
quisque  nondum  Graduatus,  antequam  ad  sup¬ 
plicandum  pro  Gratia  admittatur,  examen  sub¬ 
eat. 

Compluribus  autem  de  causis,  praesertim  in 
hac  juvenum  Academicorum  frequentia,  unde 
plus  aequo  et  curae  et  laboris  Examinatoribus 
imponi  vidimus,  placuit  Academiae  Statutum  de 
ista  re  A.  D.  1809  conditum  abrogare,  et  prae¬ 
sens  Statutum  in  ejus  locum  subrogare. 

In  posterum  novem  sunto  Examinatores 
Publici  in  duas  Scholas  distribuendi ;  sex  vide¬ 
licet  in  Scholam  Literarum  Humaniorum  quo¬ 
rum  munus  erit  Candidatos  omnes  qui  primum 
sibi  Gradum  sive  in  Artibus,  sive  in  Jure  Civili 
petunt,  in  Literis  Humanioribus  examinare ; 
tres  itidem  in  Scholam  Disciplinarum  Mathe¬ 
maticarum  et  Physicarum,  qui  Candidatos  tan- 

tummodo  in  Disciplinis  Mathematicis  et  Phy¬ 
sicis  examinabunt.  Hi  vero  Examinatores  Pub¬ 
lici  sint  ex  eorum  numero  qui  aliquando  in  Ar¬ 
tibus,  vel  in  Jure  Civili,  inceperint,  per  Vice- 
Cancellarium  et  utrumque  Procuratorem,  ex 
ipsorum  consensu,  nominandi,  et  deinceps  a 
Venerabili  Domo  Convocationis  pariter  ac  Con¬ 
gregationis  approbandi;  ita  ut  prima  nomina¬ 
tio  penes  Vice-Cancellarium  sit,  secunda  penes 
Procuratorem  Seniorem,  tertia  penes  Procura¬ 
torem  Juniorem ;  et  hic  ordo  nominationum  in 
perpetuum  servetur.  Et  ut  omnia  in  hoc  ne¬ 
gotio  cautius  fiant  et  integrius,  ista  nominatio 
primum  quidem  in  Congregatione  Domui  signi¬ 
ficetur;  deinde  in  proxima  Congregatione  Exa¬ 
minatorum  Nomina  sigillatim  suffragiis  Regen¬ 
tium  permittantur ;  et  tandem  post  tres  dies  in 
frequenti  Convocatione,  eodem  modo,  a  Domo 
approbanda  demum,  seu  improbanda,  propo¬ 
nantur.  Cauto  semper,  quod  haec  Examina¬ 
torum  designatio  ita  fiat,  ut  duo  Examinatores 
ex  eodem  Collegio,  vel  Aula,  nunquam  in  eadem 
Schola  simul  existant. 

Ex  hisce  Examinatoribus,  peracta  unaquaque 
Examinatione,  officio  suo  cedant  duo  in  Schola 
Literarum  Humaniorum ;  unus  in  Schola  Disci¬ 
plinarum  Mathematicarum  et  Physicarum,  ii 
nempe  qui  priores  ad  officium  suum  nominati 
fuerint ;  ita  ut  e  numero  novenario  cuique  Ex¬ 
aminatori  post  tres  Examinationes  officii  sui 
sit  terminus.  Subrogentur  autem  in  eorum 
locum  tot  alii  quot  ad  numerum  novenarium 
explendum  sufficiant,  a  Vice-Cancellario  et  Pro¬ 
curatoribus,  modo  et  ordine  supra  definitis,  no¬ 
minandi,  et  sub  forma  etiam  supra  definita  a 

Venerabili  Domo  Convocationis  pariter  et  Con¬ 
gregationis  approbandi. 

Proviso  semper,  quod  nemo,  qui  Examina¬ 
toris  officio  per  tres  Examinationes  functus 
fuerit,  eodem  officio  in  eadem  Schola,  nisi  post 
unam  Examinationem  elapsam,  iterum  funga¬ 
tur. 

In  proximo  tamen  et  secundo  post  statutum 
hocce  conditum  anno,  donec  eo  res  processerit 
ut  Examinatores  suo  quisque  ordine  vicissim 
cedant,  junioris  erit  loco  cedere,  nisi  aliter  Ex¬ 
aminatores  inter  se  statuant. 

Examinatores  singuli  intra  Scholarum  prae¬ 
cinctus,  singulis  diebus  Examinationis,  Procu¬ 
ratoribus  absentibus,  Procuratoria  auctoritate 
muniantur,  atque  insuper  durante  officio  suo 
(sicut  Magistri  Scholarum)  sint  Regentes  ad 
placitum;  et  in  Domo  Congregationis,  ante¬ 
quam  munus  suum  ineant,  Examinatores  quo¬ 
rum  munus  erit  in  Literis  Humanioribus  exa¬ 
minare,  per  Seniorem  Procuratorem  juramento 
onerentur,  in  haec  verba; 

Domine  Doctor ,  vel  Magister ,  tu  jurabis , 
quod  munus  et  officium  Examinatoris  Publici 
sedulo  et  fideliter  pro  virili  exequdris,  forma  et 
modo  per  Statuta  requisitis.  Resp.  Juro. 

Item  tu  jurabis,  quod ,  sepositis  omni  odio  et 
amicitia ,  timore  et  spe,  neque  indigno  cuivis 
testimonium  perhibebis,  neque  digno  denegabis, 
et  quod  in  Schedula  Candidatorum  ordinanda 
classem  unicuique  secundum  merita  sua  assig¬ 
nabis,  et  neque  indignum  aliquem  admittes,  ne¬ 
que  dignum  repudiabis.  Resp.  Juro. 

Item  tu  jurabis,  quod  nullo  modo  revelabis 
suffragium  quod  vel  ipse  tuleris,  vel  alius  qui- 

vis  Examinator  tulerit ,  in  judicio  de  Candida¬ 
torum  meritis  pronuntiando.  Resp.  Juro . 

Mathematici  etiam  Examinatores  in  haec 
verba  jurent : 

Domine  Doctor ,  vel  Magister ,  tu  jurabis , 
quod  munus  et  officium  Examinatoris  Publici 
sedulo  et  fideliter  pro  virili  exequeris,  forma  et 
modo  per  Statuta  requisitis.  Resp.  Juro. 

Item  tu  jurabis ,  quod ,  sepositis  omni  odio  et 
amicitia,  timore  et  spe,  in  Schedula  Candidato¬ 
rum  ordinanda  classem  unicuique  secundum 
merita  sua  assignabis,  et  neque  indignum  ali¬ 
quem  admittes ,  neque  dignum  repudiabis.  Resp. 
Juro. 

Item  tu  jurabis,  quod  nullo  modo  revelabis 
suffragium  quod  vel  ipse  tuleris,  vel  alius  qui¬ 
vis  Examinator  tulerit,  in  judicio  de  Candida¬ 
torum  meritis  pronuntiando.  Resp.  Juro. 

§.  2.  De  Examinationibus  habendis,  et  de  Can¬ 
didatorum  admissione. 

EXAMINATIONIBUS  habendis  assignentur 
Terminus  Michaelis  et  Terminus  Paschatis,  a 
decimo  scilicet  die  mensis  Novembris,  et  a  die 
Jovis  Dominicam  secundam  post  Festum  Pas- 
chatis  proxime  sequente,  respective  inchoandis. 
Quod  si  forte  initium  alicujus  Examinationis 
in  diem  festum  inciderit,  inchoatio  ejusdem  in 
diem  immediate  sequentem  differatur. 

Qui  autem  in  alterutro  horum  Terminorum 
examen  subituri  sunt,  nomina  sua  vel  per  se, 
vel  per  Tutores  suos,  coram  Procuratore  Seniore 
profiteantur,  in  Registro  peculiari  penes  Procu¬ 
ratorem  Seniorem  asservato,  et  in  Terminos 
hosce  rite  distributo,  inserenda;  hac  tamen 
lege,  nequis  serius  quam  triduo  (ita  ut  tres  dies 

integri  supersint)  ante  Examinationem  incho¬ 
andam  Procuratorem  de  hac  re  adeat. 

Proviso  semper,  quod  nemini  examen  suum 
cedat  pro  forma,  qui  se  examinandum  sistet 
ante  inchoatum  a  tempore  Matriculationis  suae 
quartum  annuma;  exceptis  iis  quibus  indulget 
Academia,  ut  integro  triennio  in  studiis  Aca¬ 
demicis  completo  ad  Gradum  promoveantur5. 
Hisce  omnibus  licebit  post  inchoatum  tertium 
annum,  a  tempore  Matriculationis  suae  compu¬ 
tandum,  examen  subire. 

Nemo  autem  ad  examen  subeundum  admit¬ 
tatur,  nisi  qui  Quaestionibus  Magistrorum  Scho¬ 
larum  in  Parviso  pro  forma  responderit. 

Nemo  etiam  ad  examen  subeundum  admitta¬ 
tur,  nisi  qui  intra  duos  annos  examinis  sui  Ter¬ 
minum  immediate  praecedentes  binis  diebus  ad 
minimum  Examinationi  Publicae  per  integrum 
tempus  interfuerit.  Intersit  autem  uno  saltem 
die  Examinationi  in  Literis  Humanioribus,  al¬ 
tero  die,  si  maluerit,  Examinationi  in  Disci¬ 
plinis  Mathematicis  et  Physicis.  Et  quo  unum¬ 
quemque  huic  Statuto  satisfecisse  liquido  ap¬ 
pareat,  Examinationis,  cui  interfuerit,  dies  no¬ 
tentur,  Testimonio  ei  perhibito  ab  uno  Exami¬ 
natorum  Publicorum  sub  hac  forma  : 


a  Vide  Tit.  VI.  Sect.  VII. 


b  Vide  Tit.  VI.  Sect.  I.  §.  i. 

A.  B.  Exanimationi  Publicce  per  integrum 
tempus  interfuit. 

lmo.  (die  mensis  et  anni)  Ita  testor  C.  JD. 

Examinator  in  Literis 
Humanioribus. 

2do.  (die  mensis  et  anni)  [vel]  E.  E. 

Examinator  in  Disci¬ 
plinis  Math .  et  Phys. 

Quod  quidem  Testimonium,  atque  insuper  Tes¬ 
timonium  Responsionis  suae  in  Parviso  sub  Chi¬ 
rographo  duorum  e  Magistris  Scholarum,  quili¬ 
bet  Candidatus  per  se  vel  per  Tutorem  suum 
coram  Seniore  Procuratore  teneatur  exhibere,  eo 
ipso  tempore  quo  et  nomen  suum  inter  Candi¬ 
datos  profitetur ;  neque  licebit  Procuratori,  Tes¬ 
timoniis  istis  non  exhibitis,  aliquem  in  Candida¬ 
torum  numerum  referre. 

Procurator  autem  Senior,  ubi  tandem,  modo 
supra  praescripto,  de  iis  omnibus,  qui  sese  Can¬ 
didatos  in  Termino  aliquo  profiteri  velint,  cer¬ 
tior  factus  fuerit,  tenetur  statim  nomina  eorum 
in  Schedulam  referre,  serie  Alphabetica ;  deinde 
Schedulam  istam  Chirographo  suo  munitam  et 
typis  mandatam  sub  hoc  titulo  [  Ordo  Exami¬ 
nandorum  Termino  A.  D.  ].ad  Vice- 

Cancellariutn,  ad  singulos  Collegiorum  et  Aula¬ 
rum  Praefectos,  ad  Procuratorem  Juniorem,  ad 
singulos  Examinatores,  et  ad  cujuslibet  Collegii 
vel  Aulae  Refectorium  tam  publicum  quam  pri¬ 
vatum  Magistrorum  deferri,  et  ostiis  etiam  Bib¬ 
liothecae  Bodleianae,  Scholae  Metaphysices,  et 
Apodyterii  Venerabilis  Domus  Convocationis 
affigi,  curabit :  quae  omnia  ita  agenda  sunt,  ut, 
si  fieri  poterit,  bini  dies  integri  inter  Schedulam 
hanc  publici  juris  factam  et  Examinationem 
inchoan dam  in terj ici ant ur . 

G 

Et  haec  Schedula  Procuratoria,  modo  et  forma 
praescriptis  publicata,  pro  omni  qualicunque  li¬ 
centia,  monitione,  et  notificatione,  tam  ab  ipsis 
Examinatoribus,  quam  a  Candidatis,  habenda  et 
accipienda  est. 

§.  3.  De  Forma  et  Modo  Examinationis. 

LOCUS  Examinationibus  habendis  assig¬ 
netur  Schola  Metaphysices  et  Schola  Musices. 
Liceat  tamen  Vice-Caneellario  et  Procuratoribus 
cum  consensu  Ven.  Domus  Congregationis  lo¬ 
cum  aliquem  alium  intra  septa  scholarum  assig¬ 
nare,  si  quis  commodior  reperiri  poterit,  modo 
de  hac  re  Academiam  triduo  ante  certiorem  fe¬ 
cerint.  Terminis  igitur  Michaelis  et  Paschatis 
diebus  supra  praescriptis  hora  decima  matutina 
in  Scholam  Metaphysices  se  conferant  Exami¬ 
natores,  quorum  munus  erit  in  Literis  Humanio¬ 
ribus  examinare,  ibique  statim  omnes  Candida¬ 
tos  juxta  Schedulam  Procuratoriam  seriatim  ci¬ 
tent.  Quicunque  vero  citati  sese  in  Disciplinis 
Mathematicis  et  Physicis  examinandos  sistere 
voluerint,  eorum  nomina  in  novam  Schedulam 
serie  Alphabetica  referantur :  Quam  quidem 
Schedulam  Examinator  in  Literis  Humaniori¬ 
bus  Senior  suo  chirographo  munitam  Scholae 
Metaphysices  et  Scholae  Mathematicis  Exami¬ 
nationibus  assignatae  ostiis  affigi,  atque  ad  Ma¬ 
thematicos  Examinatores  deferri  ante  Examina¬ 
tionem  inchoatam  sub  hac  forma  curabit, 

Nomina  Examinandorum  in  Disciplinis  Ma¬ 
thematicis  et  Physicis. 

A.  B.  e  Coli.  C. 

D.  E.  e  Coli.  F. 

Tum  vero  Candidati  Mathematici  juxta  Alpha- 
beticam  seriem  in  hac  nova  Schedula  ad  examen 

in  Literis  Humanioribus  subeundum  citentur 
primi,  atque  eodem  modo,  quo  caeteri,  exami¬ 
nentur.  Postquam  autem  horum  omnium  Exa¬ 
minatio  cum  viva  voce  tum  in  scriptis  peracta 
fuerit,  Examinator  istius  diei  Senior  de  ea  re 
singulos  Examinatores  Mathematicos  eodem 
die  certiores  facere  tenebitur.  Ipsi  vero  tres 
Examinatores  Mathematici  die  Lunae,  qui  ter¬ 
tius  post  hanc  monitionem  futurus  sit,  in  locum 
Examinationi  Mathematicae  assignatum  se  con¬ 
ferant,  ibique  hujusmodi  Candidatos  serie  Al- 
phabetica  citent,  de  die  in  diem  pro  re  nata 
examinent,  et  de  illorum  meritis  inter  se  judi¬ 
cium  ferant. 

Post  examen  autem  omnium,  qui  Candidatos 
Mathematicos  sese  professi  fuerint,  in  Literis 
Humanioribus  viva  voce  peractum,  ad  reliquos 
secundum  Schedulam  Procuratoriam  Examinan¬ 
dos  procedatur :  et  deinde  continuetur  Exami¬ 
natio  (donec  de  omnibus  Candidatis  provisum 
fuerit)  a  die  in  diem,  nisi  ob  causam  aliquam 
rationabilem  Examinatoribus  aliter  visum  fue¬ 
rit  ;  quo  in  casu  monentur  Examinatores  ut  de 
die  quem  continuandae  Examinationi  destina¬ 
verint  Academiam  certiorem  faciant  Schedula 
monitoria  ad  Collegiorum  et  Aularum  Praefectos 
deferenda,  ad  portam  insuper  Refectorii  vel 
Promptuarii  cuj usque  Collegii  et  Aulae,  et  ad 
portam  Scholae  Metaphysices  per  ^Edituum 
Universitatis  ad  minimum  ante  meridiem  diei 
praecedentis  affigenda.  Formula  vero  Schedulae 
haec  esto ; 

Examinatio  publica  die  habenda  est. 

A.  B. 

C.  D. 

E.  F. 

G.  H. 

Hora  autem  clecima  matutina  in  Examina¬ 
tione  uniuscujusque  diei  incipienda  semper  ser¬ 
vetur.  Excepto  quod  in  die  aliquo  festo  Exa¬ 
minatio  non  incipiatur  nisi  post  concionem 
publice  coram  Universitate  habitam. 

Candidati  vero  juxta  ordinem  Scheduhe  Pro¬ 
curatoriae  ab  Examinatoribus  nominatim  ad  ex¬ 
amen  suum  subeundum  citentur.  Qui  citatus 
non  responderit,  nisi  ex  causa  rationabili  per 
Vice-Cancellarium  approbanda,  omni  loco  in 
Examinatione  istius  Termini  privetur ;  neque 
ad  aliam  aliquam  Examinationem  tanquam 
Candidatus  admittatur,  nisi  iterum  coram  Pro¬ 
curatore  Seniore  nomen  suum  professus  fuerit ; 
et  citetur  proximus  Candidatus,  sub  eadem  lege, 
et  sic  deinceps.  Quod  si  Vice-Cancellarius  cau¬ 
sam  aliquam  absentiae  ratam  habuerit,  extre¬ 
mus  tamen  locus  in  Schedula  isti  Candidato  as¬ 
signetur.  Proviso  semper,  quod  non  plures 
quam  Sex  Candidati  eodem  die  ad  examen  sub¬ 
eundum  admittentur. 

Uniuscujusque  diei  Examinationi  in  Literis 
Humanioribus,  non  pauciores  quam  quatuor 
Examinatores,  absentiae  vicibus  juxta  Seniori- 
tatem,  nisi  aliter  ipsis  visum  fuerit,  inter  se  con¬ 
stitutis,  adesse  atque  operam  impigram  impen¬ 
dere  volumus. 

Candidati  cujuslibet  examen  semel  inceptum 
ab  iisdem  quatuor  Examinatoribus  nunquam 
non  peragatur.  Si  vero  post  Candidatum  viva 
voce  examinatum  supersit  aliquod  ab  eodem 
scriptis  praestandum,  liceat  Examinatoribus, 
etiam  extra  locum  Examinationis,  si  velint, 
scripta  inspicere  et  perpendere.  Liceat  insuper 
Candidatos  eodem  die  ad  examen  subeundum 
citatos,  eo  ordine  qui  commodior  videatur,  exa¬ 
minare. 

Instituatur  examen  in  Rudimentis  Religi¬ 
onis,  in  Literis  Humanioribus,  et  in  Mathe¬ 
maticarum  Scientiarum  et  Physices  Ele¬ 
mentis  :  et  in  Examine  cujusque  Candidati  is 
ordo  servetur. 

Prae  caeteris  igitur  omnibus  primum  sibi  lo¬ 
cum  vindicant  Religionis  Rudimenta.  Memi¬ 
nerint  Examinatores,  et  hanc  sibi  sanctam  ha¬ 
beant  juramenti  sui  interpretationem,  defectum 
in  hac  re  nullis  aliis  quibuscunque  Candidatorum 
meritis  compensari  posse,  ita  ut  qui  in  gravis¬ 
sima  hac  materie  Examinatoribus  non  satisfe¬ 
cerit  nullum  omnino  Testimonium  obtineat. 

Adhibentor  semper  S.  S.  Evangelia  Graeca,  e 
quibus  locus  aliquis  Candidato  interpretandus 
proponatur,  et  Quaestiones  ex  ista  interpreta¬ 
tione  oriundae  excutiantur. 

Adhibentor  etiam  Doctrinae  Articuli  in  Syno¬ 
do  Londini  anno  1562  editi;  in  quibus,  juxta 
Academiae  Statuta,  a  Tutoribus  instituendi  sunt 
omnes  qui  illorum  tutelae  committuntur  a.  De 
ipsis  Dogmatibus  breves  sunto  et  dilucidae 
Quaestiones  ;  deinde  ad  locos  S.  S.  Scripturae 
provocetur,  ex  quibus  Dogmati  isti  de  quo  agi¬ 
tur  fides  praecipue  adstruenda  sit. 

Porro  et  Evidentiae  quas  vocant,  sive  argu¬ 
menta  quibus  innititur  Religionis  tam  Naturalis 
quam  Revelatae  veritas,  ab  hac  Examinatione 
nequaquam  alienae  censendae  sunt. 

Per  Literas  vero  Humaniores  intelligimus, 
non  tantum  Linguas  Graecam  et  Romanam,  sed 
et  Rhetoricam  quoque  et  Moralem  Philoso¬ 
phiam,  quatenus  a  Scriptoribus  veteribus  deri¬ 
vandae  sint.  Dialecticam  itidem  hisce  Literis 
adnumeramus. 

Adhibentor  igitur  tres  ad  minimum  Scripto- 
»  Vide  Tit.  III.  §.  2. 

res  Graeci  et  Romani,  melioris  aevi  et  notae. 
Proviso  semper,  quod,  si  adhibitus  fuerit  Ari¬ 
stoteles  tanquam  Dialecticae  Magister,  nequa¬ 
quam  eo  nomine  inter  tres  istos  Scriptores  nu¬ 
merandus  est. 

Examinatoribus  insuper  explorandum  incum¬ 
bit,  qua  quisque  polleat  facultate  animi  sui 
sensa  lingua  Latina  explicandi.  Id  quod  explo¬ 
rare  poterunt,  porrecto  aliquo  libro,  lingua  ver¬ 
nacula  conscripto,  e  quo  oblatum  quemcunque 
locum  lingua  Latina  reddere  Candidatus  quis¬ 
que  tenetur ;  aut  alio  quocunque  demum  modo, 
quo  sibi  commodius  satisfacturos  Examinatores 
probabile  sit. 

Caeterum  quod  ad  Literas  Humaniores  et 
Mathematicarum  Scientiarum  et  Physices 
Elementa  attinet,  Examinatoribus  liberum 
esto  quemlibet  Candidatum  vel  in  hisce  uni¬ 
versis,  vel  in  aliqua  parte  horum,  (prout  ipsis 
satius  visum  fuerit,)  examinare;  modo  ut  Dia¬ 
lecticae  ratio  habeatur,  et  ut  tres  isti  Scriptores 
Graeci  et  Romani  semper  adhibeantur.  Nihil 
enim  triste  aut  asperum  molimur.  Lenitati 
ubique  consultum  volumus,  modo  ne  ea  sit, 
quae  Juniorum  socordiae  patrocinari  videatur. 
Proviso  semper,  quod  non  licebit  cuivis  Exami¬ 
natori  Candidatum  aliquem  ex  eadem  Domo  ex 
qua  sit  ipse  examinare. 

Candidati  autem  uniuscujusque  examen, 
quantum  fieri  poterit,  uno  decursu  absolvatur, 
ita  ut  ante  illud  absolutum  alius  Candidatus  non 
citetur.  Si  vero  post  examen  Candidati  viva 
voce  peractum  supersit  aliquod  scriptis  ab  eo¬ 
dem  Candidato  praestandum,  licebit  Examina¬ 
toribus  examen  istud  eatenus  pro  absoluto  ha¬ 
bere,  ut  Candidatum  proximum  continuo  ci¬ 
tent. 

Proviso  semper,  quod,  in  omni  hoc  Exami¬ 
nationis  negotio,  licebit  aut  Latino  aut  Angli- 
cano  idiomate  uti,  prout  Examinatoribus  magis 
expedire  videbitur. 

Unoquoque  autem  die,  ubi  visum  fuerit  Exa¬ 
minatoribus  nullum  alium  Candidatum  isto  die 
citare,  palam  declarabit  Examinator  Senior 
diem  Examinationi  continuandae  destinatum. 
Et  post  finitam  Examinationem  uniuscujusque 
diei  alii  omnes  Schola  excedant  praeter  ipsos 
Examinatores,  qui  de  Candidatis  inter  se  judi¬ 
cium  ferent,  ac  quemcunque  dignum  invenerint 
ei  Testimonium  perhibebunt  singuli  sub  hac 
forma ; 

A.  B .  [die  mensis  et  anni]  examinatus ,  prout 
Statuta  requirunt ,  satisfecit  nobis  Examinato¬ 
ribus. 


{  Examinatores 

G  H  ^  ^ 

j '  j  Literis  Humanioribus. 


Quod  si  forte  contingat  aliquem  hujusmodi 
Testimonio  indignum  reperiri,  licebit  tamen  illi 
in  sequente  alicujus  Termini  Examinatione 
Candidatum  se  iterum  profiteri. 

Tres  Examinatores  Mathematicos  uniuscu¬ 
jusque  Candidati  examini  omnino  operam  im¬ 
pigram  impendere  volumus;  si  vero  post  ex¬ 
amen  viva  voce  peractum,  supersit  aliquod 
scriptis  a  quolibet  Candidato  praestandum,  duo 
tantummodo  ex  his  Examinatoribus  (absentiae 
vicibus  juxta  Senioritatem,  nisi  aliter  ipsis 
visum  fuerit,  inter  se  constitutis)  in  Schola 
semper  adesse  teneantur. 

Liceat  porro  his  Examinatoribus  etiam  extra 

locum  Examinationis,  si  velint,  scripta  inspicere 
et  perpendere. 

Liceat  insuper  Candidatos  eodem  die  ad  ex¬ 
amen  subeundum  citatos,  eo  ordine  qui  commo¬ 
dior  videatur,  examinare. 

Quod  si  quis  e  tribus  Examinatoribus  Mathe¬ 
maticis  propter  infirmiorem  valetudinem  aut 
aliam  causam  perurgentem,  a  Vice-Cancellario 
et  Procuratoribus  absentiae  veniam  sibi  impe¬ 
traverit,  alius  ex  nominatione  Vice-Cancellarii 
et  Procuratorum  a  Ven.  Domo  Convocationis 
approbandus  pro  hac  vice  in  illius  locum  substi¬ 
tuatur.  Nemini  tamen  istiusmodi  venia  ultra 
unam  Examinationem  prorogetur.  Cauto  etiam 
quod  Candidati  cujuslibet  examen  semel  incep¬ 
tum  ab  iisdem  tribus  Examinatoribus  nunquam 
non  peragatur. 

Peracta  demum  uniuscujusque  Termini  Exa¬ 
minatione,  Examinatores  eo  ipso  die,  si  fieri 
potest,  sin  minus  postridie,  in  Scholam  Meta- 
physices  se  conferant,  et  Candidatorum  omnium 
nomina  in  Classes  distribuant,  et  in  Schedulam 
quandam,  forma  infra  priescripta,  redigant. 

Classium  vero  Series  duplex  esto,  quarum  al¬ 
tera  ad  Literas  Humantores,  altera  ad  Ma¬ 
thematicas  et  Physicas  Disciplinas  pertinere 
censenda  est. 

Et  qui  caeteris  Candidatis  in  alterutra  Serie 
ita  antecellere  visi  fuerint,  ut  insigniore  aliqua 
laude  digni  censeantur,  in  Primam  istius  Se¬ 
riei  Classem  referendi  sunt;  proximi  his  in 
Secundam,  aut  in  Tertiam  referantur,  prout 
de  cujusque  meritis  judicium  tulerint  Examina¬ 
tores.  In  Quartam  vero  Classem  referendi  sunt 
caeteri  omnes  qui  Examinatoribus  satisfecerint. 

Forma  autem  Schedulae  haec  esto; 

NOMINA  CANDIDATORUM 

TERMINO  A.  D. 

QUI  HONORE  DIGNI  SUNT  HABITI, 

IN  UNAQUAQUE  CLASSE  SECUNDUM  ORDINEM  ALPHA» 
BETICUM  DISPOSITA. 


IN  LITERIS  HUMANIORIBUS. 


Classis  I. 


Classis  II. 


Classis  III. 


f  A.  B.  e  Coli. 

C.  D.  e  Coli.  &c.  &c. 

C  A.  B.  e  Coli. 

C.  D.  e  Coli. 

[E.  F.  e  Coli.  &  c.  &c. 

CA.B.e  Coli. 

C.  D.  e  Coli. 

[^E.  F.  e  Coli.  &c.  &c. 


IN  DISCIPLINIS 
MATHEMATICIS 
ET  PHYSICIS. 
SA.B.e  Coli. 

\c.  D.  e  Coli.  &c.  &c. 

C  A.  B.  e  Coli. 

C.  D.  e  Coli. 

C  E.  F.  e  Coli.  &c.  &c. 

C  A.  B.  e  Coli. 

C.  D.  e  Coli. 

[_E.  F.  e  Coli.  &c.  &c. 


A.  B. 
C.  D. 
E.F. 
G.  H. 
I.  K. 
L.M. 


Examinatores  N.  0.1  Examinatores 

L  in  P  0  >  111 

Literis  Humanioribus.  R.  S.  j  Disciplinis  Mathe- 

v  maticis  et  Physicis. 


SUMMA  QUARTA  CLASSIS, 

SIVE  C  CETERORUM  OMNIUM  QUI  EXAMINA¬ 
TORIBUS  SATISFECERUNT. 

xxxxx. 


Nomina  autem  in  tribus  superioribus  Classi¬ 
bus  respective,  secundum  ordinem  Alphabeti- 
cum  disponantur.  Cauto  semper,  quod  si  Can¬ 
didatus  aliquis  Examinatoribus  in  Literis  Hu¬ 
manioribus  non  satisfecerit,  nullum  omnino 

Testimonium  aut  locum  in  Schedula  ista  obti¬ 
neat.  Volumus  etiam  quod  neque  in  Testi¬ 
moniis  perhibendis,  neque  in  hac  Schedula  or¬ 
dinanda,  Examinator  de  Candidato  quovis  suf¬ 
fragium  vel  judicium  suum  ferat,  nisi  cujus 
examini  omni  ex  parte  operam  impigram  impen¬ 
derit. 

Sin  autem  in  Schedula  hac  ordinanda  Exa¬ 
minatores  pari  utrinque  suffragiorum  numero  in 
diversas  sententias  abierint,  ea  demum  senten¬ 
tia  rata  esto,  pro  qua  steterit  Examinator  Se¬ 
nior  in  alterutra  Schola,  modo  ne  sit  ex  eadem 
domo  unde  Candidatus  ipse  de  quo  agitur:  in 
quo  casu  auctoritas  simpliciter  Senioris  ad 
proxime  Seniorem  transferenda  est.  Quae  qui¬ 
dem  Senioritas  hoc  modo  aestimanda  est;  sci¬ 
licet,  Doctorum,  juxta  Ordinationes  Tit.  XI. 
§.2.  Baccalaureorum  vero  in  quavis  facultate, 
pariter  ac  Magistrorum,  juxta  prioritatem  prae¬ 
sentationis  suae  ad  Gradum  Magistri  in  Artibus. 

Denique  hanc  Schedulam,  propriis  omnium 
Examinatorum  nominibus  signatam,  et  typis 
mandatam,  ad  Dominum  Cancellarium  et  Vice- 
Cancellarium,  ad  singulos  Collegiorum  et  Aula¬ 
rum  Praefectos,  ad  utrumque  Procuratorem,  nec- 
non  ad  cujuslibet  Collegii  et  Aulae  Refectorium, 
Examinator  Senior  curabit  deferri. 

§.  4.  De  Officio  ac  Cura  Vice- Cancellarii  et 

Procuratorum  circa  Examinationes;  et  de 

Examinatoribus  remunerandis. 

QUO  Statutum  hoc  de  examinandis  Candi¬ 
datis  in  futurum  sancte  et  inviolabiliter  obser¬ 
vetur,  Ordinatum  est,  quod  unicuique  Exami¬ 
nationi  Vice-Cancellarius  saltem  bis,  Procura¬ 
tores  vero,  singuli  quater  ad  minimum,  intersint, 

exploraturi  utrum  omnia  rite  et  secundum  Sta¬ 
tuta  peragantur. 

Si  quis  vero  Examinator  vel  fatis  concesserit, 
vel  se  officio  suo  abdicaverit,  vel  (quod  absit) 
in  gravissimo  hoc  munere  obeundo  ita  se  ges¬ 
serit  ut,  ex  Vice-Cancellarii,  vel  amborum  Pro¬ 
curatorum,  sententia,  ab  officio  suo  amoveatur, 
tanquam  qui  neque  Matris  Academiae  dignitati, 
neque  juramenti  sui  obligationi,  satisfecerit; 
alius  in  ejus  locum,  qui  vices  ejus  suppleat  in 
partem  trium  Examinationum  nondum  elap¬ 
sam,  forma  et  modo  supra  praefinitis,  continuo 
subrogetur. 

Et  quo  Examinatoribus  accedant  non  modo 
Gratiae,  quas  illis  uscpie  aget  habebitque  Aca¬ 
demia  maximas,  sed  et  remunerationes  quae¬ 
dam  pecuniariae,  Statutum  est,  quod  Candidatus 
unusquisque,  cum  inter  examinandos  refertur  a 
Procuratore,  persolvat  xxi  Solidos  ;  et  quod  hae 
pecuniae  (exceptis  tribus  Solidis,  in  Famuli  Pro¬ 
curatoris  usum,  et  uno  Solido  in  usum  ^Editui 
Universitatis,  viritim  pro  numero  examinan¬ 
dorum  reservandis,)  a  Procuratore  adVice-Can- 
cellarium  deferantur ;  qui  aliis  insuper,  quantum 
opus  fuerit,  e  Cista  Academica  Pecuniis  de¬ 
promptis,  (iis  scilicet,  quae  per  Decretum  Con¬ 
vocationis  anno  1S02  sancitum  ab  Academicis 
exiguntur,)  id  semper  curabit,  ut  unicuique  Ex¬ 
aminatori  in  Schola  Literarum  Humaniorum  an- 
iiua  Octoginta  Librarum  Pensio,  unicuique  au¬ 
tem  Examinatori  in  Schola  Disciplinarum  Ma¬ 
thematicarum  et  Physicarum  annua  Quadraginta 
Librarum  Pensio,  persolvatur. 

Cseterum  Examinatorum  designatio  jam  facta 
rata  permaneat,  ita  ut  Examinatores,  auctori¬ 
tate  Statuti  A.  D.  1809  designati  pro  Exami- 

natoribus  in  Schola  Literarum  Humaniorum 
accipiendi  sint,  nisi  aliter  ipsis  visum  fuerit ; 
atque,  eo  nomine,  juramento  supra  praescripto 
per  Seniorem  Procuratorem  onerentur. 

Praesenti  Termino  Examinatores  alii  nomi¬ 
nentur;  perpetuis  vero  futuris  temporibus  haec 
Examinatorum  Publicorum  nominatio  Termino 
Hilarii  in  Congregatione  post  Diem  Cinerum 
proxime  habenda,  et  in  prima  Congregatione 
Termino  Trinitatis,  annuatim  Domui  significe¬ 
tur;  et  deinceps  peragantur  etiam  reliqua  quae 
ad  illorum  designationem  spectant,  prout  supe¬ 
rius  ordinatum  est.  Et  Examinatores  sic  de¬ 
signati  Termino  designationem  suam  proxime 
sequente  munus  suum  inibunt. 

Volumus  insuper,  quod  Registrum  peculi¬ 
are  penes  Examinatores  in  Schola  Metaphy¬ 
si  ces  adservetur,  in  quo  eorum  omnium  qui 
Testimonium  obtinuerint  nomina  unoquoque 
Examinationis  die  inserantur;  ita  ut,  si  in  Con¬ 
gregatione  Regentium  de  ista  re  quaestio  ali¬ 
quando  oriatur,  ad  Registrum  hoc  perpetuo 
possit  appellari.  — 

Quoniam  vero  usu  venit,  ut  dies  et  horas  ne¬ 
gotiis  Academicis  a  Statutis  destinatas  mutare 
interdum  commodius  reperiatur,  fas  sit  Venera¬ 
bili  Domui  Congregationis,  ex  causa  rationa¬ 
bili  per  Vice- Cancellarium  approbata,  diem  ali¬ 
quem  aut  horam  hoc  Statuto  praescriptam  pro 
Examinationibus  habendis  mutare.  Proviso 
tamen,  quod  Vice-Cancellarius  ante  triduum 
Academiam  certiorem  faciat,  si  quando  hujus¬ 
modi  rem  ad  Venerabilem  Domum  Congrega¬ 
tionis  referendam  censuerit. 

Ordinatum  est  insuper,  quod  Statutum  hoc, 
(excepto  quod  ad  Examinatorum  nominationem 

spectat,)  vim  et  vigorem  suum  obtinebit  Ter¬ 
mino  Paschatis  proxime  sequente. 

Denique,  ad  tollendam  omnem  dubitationem, 
expresse  pronunciamus,  quod  examen  nondum 
Graduati,  virtute  prioris  alicujus  Statuti  habi¬ 
tum,  effectum  habeat  Examinis  pro  primo  Gra¬ 
du  praesentis  Statuti  auctoritate  imperati. 

Quod  vero  ad  Testimonia  attinet  quae  candi¬ 
dati  coram  Procuratore  Seniore  exhibere  te¬ 
nentur  prius  quam  nomina  in  Schedula  Exami¬ 
nandorum  inserantur,  valeant  ea  quae  auctori¬ 
tate  Statuti  A.  D.  1809  perhibita  fuerint. 


Sectio  III. 

De  Gratiis  petendis. 

# 

§.  1.  Conditiones  praeviae  ad  petitionem  gratiae, 
ex  parte  supplicis. 

Statutum  est  primo,  ne  cujusquam  gra¬ 
tia  in  venerabili  Domo  Congregationis  propo¬ 
natur,  nisi  qui,  eo  ipso  tempore,  in  matricula 
Universitatis  nomen  inscriptum  habeat;  et,  a 
tempore  matriculationis  suae,  annos,  ad  primum 
quem  ambit  Gradum,  requisitos  compleverit ; 
quique  alicujus  Collegii  vel  Aulae  alumnus  cen¬ 
seatur. 

Deinde  requiritur,  ut  quilibet  candidatus, 
sive  pro  Gradu  aliquo  supplicans,  non  solum  sit 
probis  moribus,  et  omnia  ad  Gradum  requisita 
recte  compleverit ;  verum  etiam  (si  Gradum  in 
Artibus  capessat,  vel  in  Jurisprudentia,  secun¬ 
dum  Statuta  quorundam  Collegiorum,  ante¬ 
quam  in  Artibus  inceperit)  ut  secundum  Sta¬ 
tuta  debitum  examen  subierit,  et  ab  examina- 

toribus  testimonium  reportaverit,  a  Magistro 
gratiam  ipsius  proponente,  ante  gratiae  petitio¬ 
nem,  vel  a  Magistro  praesentante,  (si  candi¬ 
datus  pro  gratia  non  supplicet,)  ante  praesenta¬ 
tionem,  palam  in  Domo  Congregationis  reci¬ 
tandum. 

Ac  insuper,  ut  in  Scholae  Theologicae  Proscho- 
lio,  statim  a  cessatione  pulsationis  campanae, 
singulis  diebus  quibus  gratia  proponetur,  ha¬ 
bitu  Gradui  competente,  et  nudato  capite,  du¬ 
rante  toto  tempore  Congregationum  se  praesen¬ 
tem  sistat. 

Quodque  inter  supplicandum,  suis  duntaxat 
viribus  et  meritis  nitatur;  nec  prece,  nec  pre¬ 
tio,  nec  muneribus  aut  promissis,  pacto  aut 
conditione,  gratiam  aut  favorem  cujusquam  cap¬ 
tet;  nec  Magnatum  literis,  ut  quicquam  sibi 
pro  forma  requisitum  condonetur  aut  indulgea- 
tur,  satagat,  cujusmodi  ambitus  si  convictus  fu¬ 
erit,  eo  ipso  inhabilis  ad  omnem  ulteriorem 
Gradum  Scholasticum  habeatur. 

§.  2.  Conditiones  proponendi  gratias. 

STATUTUM  est,  quod  nemo  Magistrorum 
gratiam  vel  dispensationem  quamcunque  cujus¬ 
quam  pro  Gradu  supplicantis  proponat,  nisi 
fuerit  ejusdem  Collegii  vel  Aulae,  cujus  is  est 
qui  supplicat ;  praeterquam  Procuratorum  alter, 
vel  alius,  cui  Vice-Cancellarius  licentiam  pro¬ 
ponendi  concesserit. 

Cum  vero  Collegium  unumquodque  et  Aulam 
moribus  suorum  invigilare  oporteat,  ac  prae  aliis 
cavere,  ne  qui  indigni  sunt  Gradus  ambire  prae¬ 
sumant  ;  Statutum  est,  quod  nemo,  quacunque 
de  causa,  Gratiam  cujusquam  in  Domo  Congre¬ 
gationis  proponat,  nisi  prius  Candidatum  suum 

Gratiam  pro  Gradu  quem  ambit  a  Collegio  suo, 
vel  Aula  sua,  obtinuisse  testatus  fuerit  sub  hac 
forma ;  c 

Ego  A.  B.  Decarnes ,  vel  Censor ,  Collegii , 
vel  Aulce ,  C.  D.  [vel  Decani ,  om/  Censoris ,  v/- 
cemgemzs]  testor  E.  E.  Gratiam  a  Collegio 
suo ,  ve/  Aula  sua,  pro  Gradu  G.  H.  concessam 
fuisse, fide  mea  data  huic  Universitati. 

Statutum  est  insuper,  quod  nemo  Gratiam 
cujusquam  qui  Examen  subire  debuerit  unquam 
proponat,  nisi  prius  Testimonium  Examina¬ 
torum  de  Candidato  suo  palam  in  Domo  Con¬ 
gregationis  recitaverit.  Quod  si  non  commo¬ 
rans  fuerit,  qui  Gradum  in  aliqua  e  superio¬ 
ribus  Facultatibus  ambit,  nemo  gratiam  hu¬ 
jusmodi,  sub  poena  perjurii,  proponere  praesu¬ 
mat,  nisi  prius  literas  testimoniales  ab  Episco¬ 
po  Dioeceseos,  ubi  degit  candidatus,  signatas, 
de  conformitate  ipsius  tum  quoad  doctrinam, 
tum  quoad  disciplinam  in  Ecclesia  Anglicana 
receptam,  palam  in  Domo  Congregationis  re¬ 
citaverit.  Ac  postmodo  e  schedula  quadam, 
formam  sive  tenorem  gratiae  continente,  suppli¬ 
cantis  nomen,  necnon  Collegii  sive  Aulae,  unde 
fuerit,  exprimet.  Et  si  non  graduatus  fuerit, 
cujus  gratia  proponitur,  quod  per  integrum 
tempus  ad  talem  Gradum  per  Statuta  requi¬ 
situm,  in  eo  Collegio  vel  Aula,  (vel  alio  quo¬ 
piam,)  non  in  domo  privata  cujusquam  victita- 
verit,  et  hospitatus  fuerit. 

Item,  quod  plures  gratiae  simul,  seu  confuse, 
eodem  tempore  non  proponantur :  sed  unius¬ 
cujusque  personae  supplicantis  nomen  et  prae¬ 
nomen  distincte  ac  divisim  recitentur. 

Item,  quod  eadem  gratia  saepius  in  eadem 
Congregatione  non  proponatur. 

Item  quod  gratia  sit  vera,  hoc  est,  vera  in¬ 
tentione,  et  non  animo  deludendi,  prolata  vel 
petita.  Et  quod,  proximis  quibusque  et  im¬ 
mediate  sequentibus  Congregationibus,  suppli¬ 
cationem  sub  eadem  forma  continuet,  donec 
gratia  concessa  vel  denegata  penitus  fuerit.  Et 
postremo,  quod  in  singulis  Congregationibus 
quota  vice,  prima,  secunda,  tertia,  quartave 
supplicetur,  publice  recenseat. 

§.3.  Formula  generalis  'petendi  gratias. 

CONSUETUDO  etiam  est,  quod  Magister, 
pro  alicujus  gratia  vel  dispensatione  suppli¬ 
cans,  in  medium  prodeat :  et  facta  debita  coram 
Cancellario  et  Procuratoribus  reverentia,  peti¬ 
tionem  suam  e  schedula  recitet;  inque  eodem 
loco  stans  permaneat,  quoad,  quid  de  petitione 
sua  factum  fuerit,  intelligat:  recitata  autem 
sive  proposita  supplicatione,  Procuratores,  a 
sellis  exsurgentes,  primo  Cancellarii  votum  con- 
junctim  perscrutentur,  quo  secreto  in  eorum 
aures,  vel  per  aliquod  signum  externum,  de¬ 
posito,  mox  a  se  invicem  divisi,  ad  alios  Doc- 
tores  (si  qui  adfuerint)  utrinque  Cancellario  as¬ 
sidentes,  se  conferant,  eorum  itidem  suffragia 
excepturi.  Et  deinceps  aliorum  Magistrorum, 
ad  utramque  domus  partem  considentium,  vota 
singulatim  et  accurate  exquirent.  Quibus  per¬ 
actis,  Procuratores  ad  loca  sua  revertantur,  ubi 
stantes,  de  scrutinio  hujusmodi  inter  se  dili¬ 
genter  conferant;  et  pro  numero  sive  ratione 
suffragiorum,  in  verbo  placet ,  vel  non  placet , 
per  eosdem  exceptorum,  ex  supplicantis  sche¬ 
dula  eandem  gratiam  sive  dispensationem.  Pro¬ 
curatorum  alter  verbatim  (si  concessa  fuerit) 
recitet,  vel  (non  concessam)  ante  quartam  vicem, 

silentio  tantum  indicet;  quarta  autem  vice,  si 
non  concessa  fuerit,  palam  pronuncietur  negata. 
Magister  autem  supplicans  ad  locum  suum, 
unde  prius  prodierat,  se  recipiat. 

§.  4.  Formulce  speciales  Gratiarum  ad  singulos 
Gradus  pertinentium . 

Pro  Baccalaureo  in  Artibus. 

SUPPLICAT  Venerabili  Congregationi  Doc¬ 
torum  et  Magistrorum  Regentium  A.  R.  Scho¬ 
laris  Facultatis  Artium  e  Collegio  C.  in  quo, 
non  in  domo  aliqua  privata,  per  integrum 
tempus  ad  Gradum  Baccalaurei  in  Artibus  per 
Statuta  requisitum,  ipsum  cubile  et  victum  con¬ 
tinue  sumpsisse  scio  (vel,  si  tempus  non  in 
uno  aliquo  Collegio  vel  Aula  compleverit ,  in 
quo  partim,  partim  in  Collegio  vel  Aula  A.) 
quatenus  16  Terminos  in  studio  Dialecticae  et 
aliarum  Artium  juxta  Statuta  posuerit;  pub¬ 
licos  Artium  Praelectores  diligenter  audiverit; 
Sophista  Generalis  creatus  fuerit ;  Examen 
Publicum  pro  Gradu  subierit;  et  reliqua  com¬ 
pleverit  omnia,  quae  per  Statuta  Universitatis 
requiruntur;  ut  haec  sibi  sufficiant,  quo  ad¬ 
mittatur  ad  lectionem  cujuslibet  libri  Logices 
Aristotelis,  et  insuper  earum  Artium,  quas  et 
quatenus,  per  Statuta  tenetur  audivisse. 

Si  plures  fuerint ;  tunc,  supplicant  sub  eadem 
forma  primo  vel  secundo,  fyc.  B.  C.  fyc. 

Si  sit  filius  Baronis,  in  superiori  Parliamenti 
Domo  suffragii  jus  habentis;  [sive  etiam  Bci- 
ron.fil.  e  gente  Scotica  vel  Hibernica )  aut  Ba- 
ronetti,  vel  Equitis  Aurati filius  natu  maximus , 
fyc.  supplicat  fyc.  A.  B.  filius  &c.  Scholaris  Fa- 

cultatis  Artium  &c.  e  Coli.  C.  &c.  quatenus  duo¬ 
decim  terminos  in  studio,  &c.  ut  supra. 

Si.  quis  super  aliquo  dispensabili  per  Domum 
Congregationis  dispensationem  obtinuerit ,  sup¬ 
plicat  fyc.  ut  supra.  Et  reliqua  compleverit  om¬ 
nia,  quae  per  Statuta  Universitatis  requiruntur, 
nisi  quatenus  cum  eo  dispensatum  fuerit,  &c. 

Pro  Gradu  Inceptoris  in  Artibus. 

Supplicat,  &c.  A.  B.  Baccalaureus  Facultatis 
Artium  ex  Aula  A.  quatenus  12  Terminos  in 
studio  Philosophiae  et  aliarum  Artium  juxta 
Statuta  posuerit ;  publicos  Lectores  diligenter 
audiverit ;  in  Quadragesima  determinaverit ;  re¬ 
liquaque  compleverit  omnia,  quae  per  Statuta  re¬ 
quiruntur;  ut  haec  sibi  sufficiant,  quo  admitta¬ 
tur  ad  incipiendum  in  eadem  Facultate. 

Pro  Gradu  Baccalaurei  in  Musica. 

Supplicat,  &c.  A.  B.  Scholaris  in  Musica,  e 
Collegio  L.  quatenus  7  annos  in  studio  vel 
praxi  Musices  posuerit,  et  unum  Canticum  5 
partium  in  Schola  Musices  ediderit ;  et  reliqua 
praestiterit,  quae  per  Statuta  requiruntur,  (nisi 
quatenus  cum  eo  dispensatum  fuerit,)  ut  haec 
sibi  sufficiant,  quo  admittatur  ad  lectionem  cu- 
juslibet  libri  Boethii. 

Pro  Gradu  Inceptoris  in  Musica. 

Supplicat,  &  c.  A.  B.  Baccalaureus  Musicae, 
quatenus  a  tempore  suscepti  Gradus  Baccalau- 
reatus  sui,  5  annos  in  studio  vel  praxi  Musices 
posuerit;  unum  Canticum  6  vel  8  partium  in 
Schola  Musices  ediderit;  et  caetera  praestiterit 
omnia,  quae  per  Statuta  requiruntur,  (nisi  qua- 

tenus  cum  eo  dispensatum  fuerit,)  ut  haec  sibi 
sufficiant,  quo  admittatur  ad  incipiendum  in 
eadem  Facultate. 

Pro  Gradu  Baccalaurei  in  Medicina. 

Supplicat,  &c.  A.  B.  Magister  Facultatis  Ar¬ 
tium,  e  Coli.  M.  &c.  quatenus  annum  integrum 
a  suscepto  Magisterii  Gradu  in  studio  Medicinae 
posuerit ;  publicum  Praelectorem  diligenter  au¬ 
diverit  ;  in  Schola  Medicinae  pro  forma  respon¬ 
derit,  et  opposuerit  ;  et  reliqua  omnia  praestite¬ 
rit,  quae  per  Statuta  requiruntur,  (nisi  quatenus 
secum  dispensatum  fuerit,)  ut  haec  sibi  sufficiant, 
quo  admittatur  ad  lectionem  cujuslibet  libri 
Aphorismorum  Hippocratis. 

Pro  Gradu  Inceptoris  in  Medicina . 

Supplicat,  &c.  A.  B.  Medicinae  Baccalaureus, 
e  Collegio  N.  quatenus  post  susceptum  Gra¬ 
dum  Baccalaurei  in  Medicina,  tres  annos  in 
.  studio  Medicinae  posuerit ;  publicum  Praelec¬ 
torem  diligenter  audiverit;  Praelectiones  in 
Schola  Medicinae  pro  forma  habuerit;  et  reli¬ 
qua  omnia  praestiterit,  quae  per  Statuta  requi¬ 
runtur,  (nisi  quatenus  &c.)  ut  haec  sibi  suffi¬ 
ciant  ad  incipiendum  in  eadem  Facultate. 

Pro  Gradu  Baccalaurei  Juris  Civilis. 

Supplicat,  &c.  A.  B.  Magister  Facultatis 
Artium,  e  Collegio  O.  quatenus  tres  annos  a 
tempore  admissionis  suae  ad  regendum,  in  stu¬ 
dio  Juris  Civilis  posuerit;  publicum  Professorem 
diligenter  audiverit;  in  Schola  Jurisprudentiae 
pro  forma  semel  responderit,  et  bis  opposuerit ; 
et  reliqua  praestiterit  omnia,  quae  per  Statuta 
requiruntur ;  ut  haec  sibi  sufficiant,  quo  admit- 

tatnr  ad  lectionem  cujuslibet  libri  Institutionum 
Imperialium. 

Si  non  inceperit  in  Artibus ,  nec  per  Statuta 
Collegii  sui  Juris  studio  deputatus  fuerit. 

Supplicat,  &c.  A.  B.  Scholaris  in  Facultate 
Juris  ex  Aula  A.  in  qua,  non  in  domo  aliqua 
privata,  per  integrum  tempus  ad  Gradum  Bac- 
calaurei  in  Jure  Civili,  per  Statuta  requisitum, 
ipsum  cubile  et  victum  continue  sumpsisse  scio; 
\yel,  si  tempus  non  in  uno  aliquo  Collegio  vel 
Aula  compleverit ,  in  qua  partim,  partim  in  Col¬ 
legio  vel  Aula  A.]  quatenus,  post  biennium 
positum  in  studio  Dialecticae,  Moralis  Philoso¬ 
phiae,  et  Politicae,  aliarumque  humaniorum  Lite- 
rarum,  et  in  audiendis  lecturis  sibi  per  Statuta 
Universitatis  destinatis,  quinque  annos  in  studio 
Juris  Civilis  posuerit;  &c.  ut  supra . 

Si  non  inceperit  in  Artibus ,  et  per  Statuta  Col¬ 
legii  sui ,  stati m  a  primo  ad  Academiam  ad¬ 
venti i,  Juris  studio  deputatus  fuerit . 

Supplicat,  &c.  A.  B.  Scholaris  in  Facultate 
Juris  e  Collegio  M.  quatenus  lecturas  sibi  per 
Statuta  Universitatis  destinatas  diligenter  audi¬ 
verit;  quinque  annos  in  studio  Juris  Civilis  po¬ 
suerit  ;  publicum  Professorem  &c.  ut  supra. 

Pro  Gradu  Inceptoris  in  Jure  Civili. 

Supplicat,  &c.  B.  C.  Baccalaureus  in  Jure 
Civili  e  Collegio  M.  quatenus,  a  suscepto  Bac- 
calaureatus  Gradu,  quatuor  annos  in  studio 
Juris  Civilis  posuerit ;  publicum  Praelectorem 
diligenter  audiverit ;  lectiones  pro  forma  in 
Schola  Jurisprudentiae  habuerit;  reliquaque 
praestiterit  omnia,  quae  per  Statuta  requiruntur; 

ut  haec  sibi  sufficiant,  quo  admittatur  ad  incipi¬ 
endum  in  eadem  Facultate. 

Si  non  inceperit  in  Artibus,  priusquam  Bacca- 
laureus  in  Jure  foret . 

Supplicat,  &c.  B.  C.  Baccalaureus  in  Jure 
Civili  e  Collegio  N.  quatenus  &  c.  quinque  an¬ 
nos  in  Studio  Juris  Civilis,  &c. 

Pro  Gradu  Baccalaurei  in  S.  Theologia. 

Supplicat,  &c.  A.  B.  Magister  Facultatis  Ar¬ 
tium  e  Collegio  T.  quatenus  septem  annos  a 
tempore  admissionis  suae  ad  regendum  in  studio 
S.  Theologiae  posuerit;  publicum  Professorem 
diligenter  audiverit;  in  Schola  Theologica  pro 
forma  semel  responderit,  et  bis  opposuerit; 
concionem  Latinam  pro  forma  habuerit ;  et 
reliqua  praestiterit  omnia,  quae  per  Statuta  re¬ 
quiruntur  ;  ut  haec  sibi  sufficiant,  quo  admit¬ 
tatur  ad  lectionem  alicujus  Epistolarum  Divi 
Pauli. 

Pro  Gradu  Inceptoris  in  S.  Theologia. 

Supplicat,  &c.  A.  B.  Sacrae  Theologiae  Bac¬ 
calaureus  e  Collegio  E.  quatenus,  a  suscepto 
Baccalaureatus  Gradu  in  S.  Theologia,  quatuor 
annos  integros  in  eadem  Facultate  posuerit ; 
publicum  Praelectorem  diligenter  audiverit;  in 
Schola  Theologica  pro  forma  sex  solennes  lec¬ 
tiones,  vel  tres  ad  minimum  cursorias,  habue¬ 
rit;  et  reliqua  praestiterit  omnia,  quae  per  Sta¬ 
tuta  requiruntur ;  ut  haec  sibi  sufficiant,  quo  ad¬ 
mittatur  ad  incipiendum  in  eadem  Facultate. 


82 


De  Congregationibus  Tit.  IX. 


Si  in  aliqua  Facultate  quis  Gradum  Baccalau- 
rei  et  Doctoris  cumulare  cupit. 

Supplicat,  &c.  A.  B.  quatenus — annos  in  stu¬ 
dio — posuerit ;  pro  Gradibus  cumulandis,  se- 
cum  per  venerabilem  Domum  Convocationis 
dispensatum  fuerit;  gratiam  ad  lectiones  pro 
forma  habendas  in  hac  venerabili  Domo  adep¬ 
tus  sit ;  pro  forma  in  Schola — legerit ;  caetera- 
que  omnia  compleverit,  quae  pei'  Statuta  requi¬ 
runtur  ;  ut  haec  sibi  sufficiant,  quo — &c. 

§.5.  De  gratiis  simpliciter  concedendis  vel  ne¬ 
gandis. 

QUONIAM  factiosi  homines  nonnunquam, 
spreta  jurisjurandi  religione,  conjurant  inter  se 
adversus  supplicantes,  quos  vitae  ac  eruditionis 
merita  commendant;  nec  iis  gratias  concedere 
volunt,  nisi  indignis  etiam  eadem  gratia  fiat ; 
statutum  est,  quod  quilibet  Regens,  gratiam 
concessurus  vel  negaturus,  absque  compara¬ 
tione  vel  relatione  gratiae  ad  gratiam,  et  absque 
aliqua  conditione  interposita,  simpliciter  et  ab¬ 
solute,  eandem  vel  concedat,  vel  deneget :  quod 
si  quis  secus  fecerit,  illius  votum  vel  suffragium 
pro  nullo  habeatur. 

Si  quis  autem  pro  gratia  concedenda  munus 
aliquod  exegisse,  vel  recepisse,  (mediate  vel  im¬ 
mediate)  convictus  fuerit,  a  Domo  Congrega¬ 
tionis  perpetuo  sit  exclusus ;  et  duplum  illius, 
quod  sic  receperit  vel  exegerit,  ad  usum  Uni¬ 
versitatis  solvere  teneatur. 

§.  6.  De  suffragiis ,  in  concedendis  vel  ?tegandis 
gratiis ,  non  revelandis. 

STATUTUM  est,  quod  Magister  quilibet  in 

gratia  concedenda  vel  deneganda,  suffragium 
suum  Procuratoris  auri  insusurrabit,  ita  ut  alius 
nemo  exaudiat;  quodque  nec  verbo,  nutu,  vel 
signo,  quo  illius  propositum  aliis  innotescat,  in¬ 
dicium  faciat;  nec  cuiquam  antea  vel  postea 
denunciet,  sub  poena,  si  secus  fecerit,  exclusio¬ 
nis  perpetuae  a  Domo  Congregationis. 

Quodque  Procuratores,  neminem,  qui  gratiam 
concesserit  vel  denegaverit,  quoquo  modo  reve¬ 
lare,  virtute  juramenti  teneantur. 

§.7.  De  causa  gratias  ter  negatae  ostendenda , 
statim  post  tertiam  Congregationem  finitam. 

CUM  vetera  statuta  singulis  Magistris  Re¬ 
gentibus  eam  concedant  libertatem,  ut  quivis, 
si  modo  velit,  pro  arbitrio  suo,  ter  cuj usquam 
gratiam,  suspendendo,  denegare  possit ;  ordina¬ 
tum  est,  quod,  quotiescunque  gratia  aliqua  tertio 
petita,  vel  ab  uno,  vel  a  pluribus  denegabitur, 
denegationis  causa  Vice-Cancellario  et  Procu¬ 
ratoribus  eodem  die  ostendetur;  et  probationes 
coram  eisdem  summarie  proferentur ;  quae  cau¬ 
sa,  et  probatio  ejusdem,  celato  nomine  objicien¬ 
tis,  in  proxima  Congregatione  publicabitur;  et, 
si  Vice-Cancellario,  Procuratoribus,  et  majori 
parti  Regentium  justa  videbitur,  tum  gratia  de¬ 
negata  censebitur;  et  qui  supplicavit,  per  annum 
integrum  ad  denuo  supplicandum  inhabilis  red¬ 
detur. 

Quod  si  causa  allegata  minus  justa  aut  pro¬ 
babilis  videatur,  gratia  quarto  proposita  pro 
concessa  habeatur,  nisi  Vice-Cancellario,  aut 
Procuratoribus,  aut  majori  parti  Regentium  vi¬ 
debitur,  aliam  ob  causam,  deneganda. 

§.  8.  Formula  prominciandi  gratias  concessas. 

STATUTUM  est,  quod,  prout  antiquitus 
fieri  consuevit,  cum  alicujus  gratia  concessa 
fuerit,  schedula,  ex  qua  petebatur,  in  manus 
alterius  Procuratoris  (cui  gratiam  concessam 
pronunciare  incumbet)  ab  eo  qui  petiit  tradita, 
Procurator  loco  suo  stans,  juxta  schedulae  te¬ 
norem,  de  verbo  ad  verbum,  et  juxta  uniuscu¬ 
jusque  personae  (si  plures  fuerint)  supplicatio¬ 
nem,  gratiam  recitet,  in  hanc  formam :  Gra¬ 
tia  petita  est  ista ,  supplicat ,  fyc.  deinde  gratiam 
concessam  sub  hac  forma  pronunciet:  Hcec gra¬ 
tia  concessa  est  simpliciter ,  et  sic  pronunciamus 
concessam . 

Quod  si  sit  pro  Baccalaureo  in  Artibus,  Pro¬ 
nunciamus  concessam ,  modo  determinaverit 
proxima  Quadragesima  :  nisi  ex  speciali  aliqua 
ratione,  gratiam  concessam  simpliciter,  Procu¬ 
ratori  pronunciare  videbitur. 

Si  sit  gratia  Inceptoris  in  qualibet  Facultate, 
Pronunciamus  concessam ,  modo  steterit  in 
proximis  Comitiis. 

Si  fuerit  gratia  Inceptoris  in  Musica,  Pronun¬ 
ciamus  concessam ,  modo  steterit  in  proximis 
Comitiis ,  et  unum  canticum  6  vel  8  partium ,  in 
iisdem  Comitiis  exhibuerit . 

“  Si  sit  gratia  licentiandi  ad  praxin  Chirur- 
<c  giae,  Pronunciamus  concessam ,  modo  quatuor 
ct  saltem  pauperes  gratis  et  intuitu  charitatis 
“  curet ,  cum  ad  hoc  ab  iis  fuerit  requisitus a.” 


a  Vide  Tit.  IX.  Sect.  IX.  §.  7. 

Sectio  IV. 

De  Dispensationibus. 

§.  1.  De  dispensationibus  in  venerabili  Domo 
Congregationis  proponendis .  Formula  sup¬ 
plicandi . 

Cum  justa  quandoque  impedimenta  interve¬ 
niant,  quo  minus  ea  omnia,  quae  ad  Gradus  et 
alia  exercitia  Universitatis,  requiruntur,  modo 
et  forma  per  Statuta  requisitis,  rite  peragan¬ 
tur;  consuevit  Congregatio  Regentium  in  hu¬ 
jusmodi  causis  cum  personis  aliquibus  in  ma¬ 
teria  dispensabili  aliquoties  gratiose  dispen¬ 
sare. 

Formula  supplicandi  haec  est ;  Magister,  qui  e 
schedula  dispensationem  petit,  (impetrata  prius 
a  Vice-Cancellario  et  Procuratoribus  licentia,) 
nomen  supplicantis,  ejusque  conditionem,  et  Coli, 
vel  Aulam  ubi  commoratur,  et  id,  in  quo  secum 
dispensari  cupit,  una  cum  speciali  causa,  ex¬ 
primet  sub  hac  vel  consimili  forma :  Supj)li- 
cat ,  <Sf6‘.  Scholaris  Facultatis  Artium ,  e  Coli. 
N.  ut  gratiose  secum  dispensetur ,  fyc.  causa  est , 
quod  fyc.  cui  petitioni  si  Dominus  Vice-Cancel- 
larius,  ambo  Procuratores,  et  major  pars  Regen¬ 
tium  tunc  praesentium,  consensum  suum  adhi¬ 
buerint,  pro  concessa  habeatur.  Et  tum,  eodem 
modo  quo  gratias  concessas  pronunciare  solet, 
dispensationem  concessam  pronunciabit  Procu 
rator. 

§.  2.  De  Materia  Dispensabitis  in  qua  Congrega - 
tioni  dispe?isare  permissum  est . 

MATERIA  in  qua  Venerabilis  Domus  Con¬ 
gregationis  dispensare  potest,  et  solet,  hujus¬ 
modi  est. 

1.  Pro  absentia  Terminorum  duorum,  si  Gradum 
Baccalaurei  in  Artibus  ambiat  quis  j  trium,  si 
Gradum  Magistralem. 

2.  Pro  ingressu  in  Bibliothecam  publicam. 

3.  Ut  Termini  in  alia  Academia  in  studio  positi 
pro  positis  in  hac  Academia  habeantur. 

4.  Pro  minus  diligenti  publicorum  Lectorum  au¬ 
ditione. 

5.  Pro  omissione  Circuitus. 

6.  Quod  Circuitus  pridie  ante  Terminum  in¬ 
choatum  peractus  sufficiat. 

7.  Pro  Gratia  per  Magistrum  alterius  Domus 
proponenda,  si  nullus  sit  Magister  in  ipsa 
Domo  unde  Supplicans  est. 

8.  Ut  Gratia  rata  sit,  licet  intra  tres  Congrega¬ 
tiones  registrata  non  fuerit. 

9.  Ut  Gratia  superiori  Anno  concessa  rata  ha¬ 
beatur. 

10.  Ut  Baccalaureus  qui  in  Festo  Ovorum  ad 
determinandum  praesentari  debuerat,  tamen 
post  Festum  istud  elapsum  praesentetur  ad 
determinandum  eadem  Quadragesima. 

11.  Ut  qui  Gradum  Baccalaurei  elapso  Festo 
Ovorum  susceperit,  praesentetur  ad  determi¬ 
nandum  eadem  Quadragesima,  in  causa  aegri¬ 
tudinis,  vel  extremae  alicujus  necessitatis ; 
proviso  semper  quod  causa  allegata,  per  Prae¬ 
fectum  Domus,  vel,  eo  absente,  per  ejus  De¬ 
putatum,  in  Schedula  aliqua  Chirographo  suo 

munita  Vice- Cancellario  significetur,  postea 
in  Domo  Congregationis  recitanda,  et  suffra¬ 
giis  venerabilis  Domus  permittenda. 

12.  aUt  Baccalaureus,  qui  praeterita  Quadrage¬ 
sima  determinare  debuerat,  determinet  se¬ 
quenti  aliqua  Quadragesima. 

13.  Ut  Magister  Cumulatus,  pro  Habitu  coc¬ 
cineo,  nigro  et  solito,  post  peracta  praesenta¬ 
tionis  solennia,  uti  possit. 

14.  Ut  Doctores  Ocreas,  et  Magistri  Crepidas 
et  Socculos,  quibus  ex  antiquo  ritu  uti  te¬ 
nentur,  exuant. 

15.  Ut  Cantabrigienses,  vel  alterius  Academiae 
Studiosi,  eodem  sint  Gradu  et  statu  apud  nos, 
quo  apud  suos  sunt. 

16.  Ut  Terminus  prorogetur. 

17.  Pro  necessaria  Regentia. 

18.  Quatenus  Praesentandus  (ad  practicandum 
in  Medicina  vel  Chirurgia)  secundum  Statuta 
Testimonium  non  affert,  nec  fidem  facit,  quod 
interfuerit  uni  saltem  integrae  Dissectioni 
Anatomicae,  unique  integrae  Lectioni  de  Sce¬ 
leto,  ut  gratiose  secum  dispensetur  pro  hujus¬ 
modi  istius  Omissioneb. 

Denique  si  quae  alia  causa  sit  his  consimilis ; 

vel  in  qua,  speciali  aliquo  Statuto,  Venerabili 

Domui  Congregationis  Dispensandi  potestas  in- 

dulgeatur. 

b Stat.  Tit.  IV.  Sect.  I.  §.  15. 

Sectio  V. 

De  Praesentationibus  Graduandonun. 

§.  1.  De  circuitione  a  praesentandis  obeunda. 

Statutum  est,  quod,  pro  more  antiquo, 
postquam  gratia  concessa  fuerit,  quilibet  prae¬ 
sentandus,  (impetrata  prius  per  eundem  venia 
a  Domino  Vice-Cancellario,  ut  habeatur  Congre¬ 
gatio)  praesentatorem  suum  habitu  Gradui  com¬ 
petente  indutum  sequens;  ipse  etiam  habitu 
congruo,  et  nudato  capite  incedens  praeeuntibus 
Bedellis  vel  eorum  aliquo,  primo  Vice-Can cel¬ 
larium,  deinde  Procuratorem  Seniorem,  postea 
Procuratorem  Juniorem,  ante  occasum  solis,  in 
hospitiis  suis  adeat.  Quem,  si  inveniri  possit, 
praesentator  sic  alloquatur : 

Supplicamus  dominationi  vestrae ,  quatenus 
prceesse  dignetur  crastinae  Congregationi,  ut 
Scholaris  vel  Baccalaureus  meus  ad  Gradum 
suu7Ti  prcesentetur . 

Deinde,  si  quis  ipsorum  ad  incipiendum  in 
Artibus  praesentandus  fuerit,  deponet  penes 
Vice-Cancellarium  pecuniariam  cautionem  40s. 
vel  (si  tenuioris  conditionis  fuerit)  fidejussoriam, 
(duobus  interpositis  sponsoribus,  qui  alicujus 
Collegii  Socii  sint,)  quod  proximis  Comitiis  in¬ 
cipiet;  et,  statim  post  Comitia,  ad  Regentiam 
admittendum  se  curabit :  in  quorum  alterutro, 
si  defecerit,  cautio  protinus  cedat  fisco  Univer¬ 
sitatis  ;  sin  vero  inceperit,  et  ad  Regendum  ad¬ 
missus  fuerit,  cautionem  usque  penes  se  retineat 
Vice-Cancellarius,  quoad  annus  necessariae  Re- 
gentiae  completus  fuerit;  si  quam  ratione  in- 

ceptionis  aut  Regenti*  mulctam  incurrerit,  inde 
subtrahere  ut  liceat;  deinde,  in  fine  anni  resi¬ 
duum  restituatur.  Quicunque  autem  ex  iis  ad 
Gradum  Raccalaurei  in  Artibus  praesentandi 
sunt,  obligentur  itidem  cautione  sive  pecuniaria 
sive  fidejussoria  (ut  praedicitur)  ejusdem  valoris 
40s.  penes  Vice-Cancellarium  deposita,  ad  sis¬ 
tendum  se  in  Festo  Ovorum  ineunte  proxima 
Quadragesima. 

Procuratores  vero,  sic :  Supplicamus  reve¬ 
rentiis  vestris ,  ut  crastinae  Congregationi  inter- 
esse  dignemini ,  &c.  Quibus  annuentibus,  re¬ 
cedet. 

Si  vero  praesentandus  cumulatus  fuerit,  prae¬ 
euntibus  Stationario,  i.  e.  Virgifero  Universi¬ 
tatis,  Bedellis  omnibus,  et  Proto-Bibliothecario 
(vice  Capellani  Universitatis)  adibit  primo  Pro¬ 
curatorem  Juniorem ;  deinde,  cum  illo,  Procura¬ 
torem  Seniorem ;  et  post,  cum  utroque  Procu¬ 
ratore,  Vice-Cancellarium ;  singulisque  ut  Con¬ 
gregationi  intersint  rogatis,  a  Vice-Cancellario 
et  Procuratoribus  Domum  deducetur. 

Quod  si  Magistrorum  quivis  (habito  examine) 
praesentandum  quemvis,  quoad  eruditionem, 
Gradui  suo  imparem  deprehenderit,  eoque  no¬ 
mine  eum  ad  Vice-Calicellarium  vel  Procura¬ 
tores  detulerit,  oportebit  Vice-Cancellarium 
vel  Procuratores  praesentationem  ipsius  tantis¬ 
per  morari,  donec  (habito  publico  examine 
in  Domo  Congregationis)  ulterius  dispiciatur, 
utrum  dignus  sit  Gradu  quem  ambit,  necne. 
Alioqui  non  licebit  Vice-Cancellario  aut  Procu¬ 
ratoribus,  ex  privata  cujusvis  suggestione  aut 
interpellatione,  cujusquam  praesentationem  aut 
admissionem  impedire :  nisi  quid  de  novo  ad¬ 
miserit  post  gratiam  impetratam ;  aliquidve  fe- 

cisse  manifesto  probetur,  quod  repulsam  merea¬ 
tur,  quodque  prius  latebat. 

§.  2.  De  solenni  processu  praesentandorum  ad 
Domum  Congregationis. 

IN  die  praesentationis,  statim  a  pulsatione 
magnae  campanae,  praesentandus  vel  praesen¬ 
tandi,  (si  plures  candidati  fuerint,)  nudis  capi¬ 
tibus,  juniore  reliquis  praecedente,  omnes  prae- 
eunte  Viatore  sive  Bedello,  sequente  praesen- 
tatore  et  Collegii  sive  Aulae  Praefecto  una  cum 
Sociis  vel  Commensalibus  universis,  habitibus 
Gradibus  suis  competentibus  indutis,  a  Domo 
sua  ad  Apodyterium  Domui  Congregationis  vi¬ 
cinum  solenniter  deducentur. 

Et,  si  Cumulator  fuerit,  Vice -Cancellarius  et 
Procuratores  cum  Proto-Bibliothecario,  omni- 
busque  Bedellis  et  Stationario  Universitatis, 
concomitabuntur. 

Consuetudo  autem  est,  quod  Doctorem  vel 
Baccalaureum,  in  Medicina  praesentandum,  om¬ 
nes  Medicinae  Doctores,  Baccalaurei,  et  quot¬ 
quot  huic  professioni  nomina  dederunt,  in  Uni¬ 
versitate  praesentes,  a  domo  sua  ubicunque  infra 
Universitatis  praecinctum  fuerit,  una  cum  Be¬ 
dello  Facultatis  suae,  ad  Apodyterium  Domui 
Congregationis  vicinum  solenniter  deducant,  et 
eo  nomine  chirothecas  singuli  a  praesentando 
recipiant. 

§.  3.  De  subscriptione  ante  praesentationem 

exigenda. 

CUM  praesentandus  vel  praesentandi  ad  Apo¬ 
dyterium  Domui  Congregationis  vicinum  de¬ 
venerint,  eorum  quilibet  articulis  Fidei  et  Re¬ 
ligionis  in  Synodo  Londini  anno  Dom.  15(12. 

editis  et  confirmatis  (lectis  prius,  vel  alio  reci¬ 
tante  auditis,  in  praesentia  praesentatoris  sui) 
necnon  tribus  articulis  in  36°  Canone  compre¬ 
hensis  (lectis  prius  ibidem,  et  publice,  coram 
praesentatore,  in  praesentia  Procuratorum)  sub¬ 
scribet  ;  qui  quidem  tres  articuli  descripti  sunt 
Canone  36°  libri  Constitutionum  et  Canonum 
Ecclesiasticorum,  in  Synodo  Londini  coepta  anno 
Dom.  1603. 

§.  4.  Ceremonice ,  sive  ritus  praesentationum. 

PERACTA  subscriptione,  et  Vice-Cancella- 
rio,  Procuratoribus,  et  Magistris  Regentibus  in 
Domo  Congregationis  considentibus,  praesenta- 
tores  cuj  usque  Facultatis  ( secundum  dignitatem 
Facultatis,  ubi  fit  praesentatio  ad  eundem  Gra¬ 
dum  in  diversis  Facultatibus;  si  unus  e  prae¬ 
sentandis  fuerit  Theologus;  alioqui,  secundum 
senioritatem  praesentatoris :  ubi  vero  praesen¬ 
tatio  fit  ad  diversos  Gradus ;  secundum  digni¬ 
tatem  Gradus:  et  in  eadem  Facultate  et  Gradu, 
secundum  senioritatem  pressent atorum)  ad  prae¬ 
sentandum  procedant.  Et  quisque  (Redello  prae- 
eunte,  et  candidatis  sive  praesentandis,  prout  se¬ 
niores  fuerint,  proxime  sequentibus)  Domum 
Congregationis  conscendet ;  et  cum  debita  re¬ 
verentia  ad  superiorem  partem  Domus  proce¬ 
dens,  praesentandos  a  dextero  latere  sistet ;  de¬ 
inde  praesentandi  cuj  usque,  prout  ordine  sisti¬ 
tur,  manum  dexteram  prehendens,  coram  Vice- 
Cancellario  producet ;  et  ea,  qua  par  est,  reve¬ 
rentia,  sub  peculiari  formula,  Vice-Cancellario 
et  Procuratoribus  praesentabit. 

§.5.  Peculiares  Formulce  prcesentandi  ad  si?i- 

gulos  Gradus. 

Ad  Baccalaureatum  in  Artibus. 

INSIGNISSIME  Vice-Cancellarie,  vosque 
egregii  Procuratores,  praesento  vobis  hunc  meum 
Scholarem  in  Facultate  Artium,  ut  admittatur 
ad  lectionem  cujuslibet  libri  Logices  Aristotelis, 
et  earum  insuper  Artium,  quas  et  quatenus  per 
Statuta  tenetur  audivisse ;  testorque  illum  in 
praesentia  mea  legisse  {vel  lectos  audivisse)  arti¬ 
culos  Fidei  et  Religionis,  quibus  modo  sub¬ 
scripsit  coram  Procuratoribus;  ac  speciatim  tres 
articulos  in  Canone  36°  comprehensos;  fide 
mea  data  huic  Universitati. 

Ad  determinandum. 

Insignissime  &c.  praesento  vobis  hunc  meum 
Baccalaureum  Facultatis  Artium,  ut  admitta¬ 
tur  ad  determinandum  hac  proxima  Quadra¬ 
gesima. 

Ad  incipiendum  in  Artibus. 

Insignissime  &c.  praesento  vobis  hunc  Bac¬ 
calaureum  in  Facultate  Artium,  ut  admittatur 
ad  incipiendum  in  eadem  Facultate ;  testorque 
illum,  &c. 

Ad  Baccalaureatum  in  Musica. 

Insignissime  &c.  praesento  vobis  hunc  Scho¬ 
larem  in  Facultate  Musicae,  ut  admittatur  ad 
lectionem  cujuslibet  libri  Boethii :  ad  quam  ad¬ 
missionem  eum  aptum,  habilem,  et  idoneum 
esse,  sub  chirographis  hominum  in  Arte  Musica 
peritissimorum  abunde  testatum  accepistis. 

Ad  incipiendum  in  Musica. 

Insignissime  &c.  praesento  vobis  hunc  Bac- 
calaureum  in  Facultate  Musicae,  ut  admittatur 
ad  incipiendum  in  eadem  Facultate  ;  ad  quam 
admissionem,  &c. 

Ad  Baccalaureatum  in  Medicina. 

Insignissime  &c.  praesento  vobis  hunc  Stu¬ 
diosum  in  Medicina,  ut  admittatur  ad  lectionem 
cujuslibet  libri  Aphorismorum  Hippocratis ; 
testorque  illum,  &c. 

Ad  incipiendum  in  Medicina. 

Insignissime  &c.  praesento  vobis  hunc  Bac- 
calaureum  in  Medicina,  ut  admittatur  ad  inci¬ 
piendum  in  eadem  Facultate;  testorque  illum, 
&c. 

Ad  Baccalaureatum  Juris  Civilis. 

Insignissime  & c.  praesento  vobis  hunc  Studi¬ 
osum  in  Jure  Civili,  ut  admittatur  ad  lectionem 
cujuslibet  libri  Institutionum  Imperialium ;  tes¬ 
torque  illum,  &c. 

Ad  incipiendum  in  Jure  Civili. 

Insignissime  &c.  praesento  vobis  hunc  Bac- 
calaureum  in  Jure  Civili,  ut  admittatur  ad  in¬ 
cipiendum  in  eadem  Facultate ;  testorque  il¬ 
lum,  &c. 

Ad  Baccalaureatum  in  S.  Theologia. 

Insignissime  &c.  praesento  vobis  hunc  Stu¬ 
diosum  in  S.  Theologia,  ut  admittatur  ad  lec¬ 
tionem  cujuslibet  Epistolarum  Beati  Pauli ;  tes¬ 
torque  illum,  &  c. 

Ad  incipiendum  in  S.  Theologia . 

Insignissime  &c.  praesento  vobis  hunc  Bac- 
calaureum  in  S.  Theologia,  ut  admittatur  ad 
incipiendum  in  eadem  Facultate ;  testorque  il¬ 
lum,  &c. 

Statuit  autem  et  declarat  Academia,  quod  in 
omni  praesentatione  censendus  est  semper  Prae¬ 
sentator  (praeter  id  quod  cuilibet  praesentando 
a  Domo  sua  testimonium  perhibetur)  suum  quo¬ 
que,  ex  ipsa  praesentatione,  testimonium  adji¬ 
cere  :  scilicet,  non  videri  sibi  prcesentatum  is¬ 
tum  eo  Gradu  quem  ambit  indignum  esse . 

Deinde,  peracta  hujusmodi  praesentationis  for¬ 
mula,  quilibet  praesentatus,  prout  praesentatur, 
ad  alteram  partem  Domus  Congregationis  trans¬ 
ibit  :  singulisque  sic  praesentatis,  Procurator  Se¬ 
nior  eorum  subscriptionem  articulis  Fidei  et 
Religionis  sic  testabitur ;  Nos  Procuratores  tes¬ 
tamur,  A.  B.  C.  D.  T.  omnibus  articulis  Fidei 
et  Religionis  in  hoc  libro  contentis  (necnon  tri¬ 
bus  articulis  in  36°  Canone  comprehensis,  prius 
in  praesentia  nostra  lectis)  subscripsisse. 

Sectio  VI. 

De  Juramentis  Praesentandorum. 

§.  1.  Statuta ,  in  quce  singulos  Prcesentatos  Ju¬ 
rejurando  adiget  Junior  Procurator.  Et  ad¬ 
monitio  de  habitu  Gradui  competente . 

Post  absolutam  praesentationem,  Procurator 
Junior  a  seniore  inter  praesentatos  ad  genua  sua 
accidente,  reliquis  circumstantibus  audientibus¬ 
que,  juramentum  exiget  in  haec  verba : 

(e  (Dom.  Doctor,  Magister  vel  Domine)  tu 
66  dabis  fidem  ad  observandum  Statuta,  Privi- 
“  legia,  Consuetudines,  et  Libertates  istius  Uni- 
(e  versitatis.  Respond.  Do. 

“  Jurabis  etiam ,  quod  pacem  istius  Univer- 
ec  sitatis  per  te  non  perturbabis,  nec  per  alium 
66  vel  alios  qualitercunque  perturbari  procura- 
“  bis ;  nec  perturbatorem  vel  perturbatores  ali— 
‘e  quem  vel  aliquos,  in  perturbatione  pacis  ope 
6C  vel  consilio  juvabis ;  nec  impedies  per  te,  vel 
( 6  per  alium,  vel  alios,  quo  minus  de  pacis  per- 
ce  turbatore  vel  perturbatoribus  fiat  justitia. 
“  Respond.  Juro/’ 

Item  specialiter  tu  jurabis  quod  inter  nullas 
communitates,  vel  personas  istius  Universitatis, 
impedies  pacem,  concordiam,  et  amorem.  Et 
si  aliqua  dissensio  inter  aliquas  communitates 
vel  personas  exorta  fuerit,  illam  nullo  modo 
fovebis,  vel  accendes ;  nec  conventiculis  inter- 
esse  debes,  nec  eis  tacite  vel  expresse  consen¬ 
tire,  sed  ea  potius,  modis  quibus  poteris,  impe¬ 
dire. 

Forma  juramenti  admittendorum  ad  publicam 

Bibliothecam. 

Tu  etiam  promittes ,  sancteque  coram  Deo 
Optimo  Maximo  recipies,  quod,  quoties  in  pub¬ 
licam  Academiae  Bibliothecam  venire  te  conti¬ 
gerit,  animum  ad  studia  per  modestiam  et  si¬ 
lentium  accommodabis;  libros,  caeterumque  cul¬ 
tum  sic  tractabis,  ut  superesse  quam  diutissime 
possint.  Item,  quod  neque  tu  in  persona  tua 
aliquem  vel  aliquos  libros  surripies,  permutabis, 
rades,  deformabis,  lacerabis,  scindes,  annotabis, 
interscribes,  sponte  corrumpes,  obliterabis,  con¬ 
taminabis,  aut  alio  quocunque  modo  detrun- 

cabis,  abuteris,  deteres,  aut  imminues ;  nec  alii 
cuiquam  auctor  eris  horum  quidvis  perpetrandi ; 
sed,  quantum  in  te  est,  delinquentem  vel  delin¬ 
quentes  impedies,  ipsorumque  maleficia  Vice- 
Cancellario,  ejus  ve  Deputato,  intra  triduum 
postquam  tibi  innotuerint,  denunciabis:  Ita  te 
Deus  adjuvet  tactis  sacrosanctis  Christi  Euan¬ 
geliis. 

Lectis  singulis  jurisjurandi  articulis,  Procu¬ 
rator  seniorem  inter  praesentatos  juramento  hoc 
modo  onerabit : 

“  Haec  omnia  praedicta  te  fideliter  observa- 
“  turum  promittes ,  sicut  Deus  te  adjuvet,  per 
<£  Jesum  Christum  hoc  sacrosancto  Evangelio 
u  annunciatum.” 

Deinde  librum  deosculandum  exhibebit;  quae¬ 
sitoque  senioris  nomine,  si  plures  praesententur, 
quinque  vel  sex  eorum  manus  simul  libro  impo¬ 
nentibus,  iisdem  dicet : 

“  Idem  juramentum,  quod  praestitit  A.  B.  in 
“  persona  sua,  vos  praestabitis  in  personis  ves- 
“  tris,  et  quilibet  vestrum  in  persona  sua,  sicut 
u  Deus  vos  adjuvet,  &c.” 

Admonitio  pro  habitu  Gradui  competente . 

Praestito  demum  a  singulis  juramento.  Pro¬ 
curator  singulis  etiam  sic  denunciabit :  Item 
{tu  teneris)  vel  ( vos  tenemini)  quod  sis  habi¬ 
turus  (£  vel  sitis  habituri ,  intra  quindenam,  ha- 
‘c  bitum  de  proprio,  Gradui  competentem ;  et 
“  ipsum  vel  similem  servabis,  quamdiu  in  Uni- 
iC  versitate  contigerit  te  morari ;  ad  effectum, 
ee  ut  non  solum  in  eo  actus  Scholasticos  possis 
ee  exercere ;  verum  etiam  Universitatem  Ma-  - 
ce  trem  nostram,  in  processionibus,  et  aliis  Uni- 
“  versitatis  negotiis,  (cum  vocatus  et  praemoni- 

iC  tus  fueris)  cum  eodem  valeas  honorare ;  id- 
ee  que  sub  poenis  in  Statutis  Universitatis  limi- 
“  tatis." 

§.  2.  Statuta ,  in  gure  singulos  Prcesentatos  Ju¬ 
rejurando  adiget  Senior  Procurator. 

EXACTIS  praestitisque  coram  Juniore  Pro¬ 
curatore  juramentis,  praesentati  ad  Seniorem 
Procuratorem  se  conferent ;  et  seniore  inter 
praesentatos  eidem  appropinquante,  reliquis  ad- 
stantibus,  et  attente  auscultantibus,  idem  Pro¬ 
curator  Senior  Statuta,  ad  Gradus  illos,  ad  quos 
praesentantur,  pertinentia,  distincte  recitabit. 

Pro  Baccalaureo  in  Artibus. 

Quia  casum  appetere  videtur,  qui  ad  summi 
loci  fastigia,  postpositis  Gradibus,  per  abrupta 
quaerit  ascensum;  Ordinatum  est,  quod  Scho¬ 
lares  in  Facultate  Artium  liberalium,  antequam 
ad  Gradum  Baccalaureatus  in  iisdem  aspirave¬ 
rint,  quatuor  annos  integros  in  studio  earundem 
Artium  in  Universitate  posuisse,  (non  in  domo 
privata  cuj usquam,  sed  in  Collegio  vel  Aula, 
absque  dolo  malo,  hospitantes  seu  victitantes,) 
publicosque  Lectores,  prout  Statuta  requirunt, 
diligenter  audivisse,  teneantur:  scilicet  pera  pri¬ 
mum  annum  Lectores  Grammaticae,  et  Rheto¬ 
ricae ;  per  b  secundum  Dialecticae,  et  Moralis 
Philosophiae ;  per  c  tertium  et  quartum  Dialec¬ 
ticae,  Moralis  Philosophae,  Geometriae,  et  Lin¬ 
guae  Graecae ;  exceptis  Filiis  Baronum  in  supe¬ 
riori  Parliamenti  Domo  jus  suffragii  habentium, 
et  Baronettorum  ac  Equitum  Auratorum  Filiis 
natu  maximis,  necnon  Baronum  Filiis  ex  Gente 

»  Tit.  IV.  Sect.  I.  §.  2.  3.  Ibid.  §.  4.  5. 

c  Ibid.  §.  4.  5.  6.  12. 

Scotica  aut  Hibernicad,  quibus  indulget  Acade¬ 
mia,  ut  integro  triennio  in  Studiis  Academicis 
completo,  praestitis  exercitiis  requisitis,  ad  Gra¬ 
dum  promoveantur. 

Statutum  est  etiam,  quod  Scholares  in  Facul¬ 
tate  Artium  Questionibus  Magistrorum  Scho¬ 
larum  in  Parviso  pro  forma  respondeant. 

Denique  Statutum  est,  quod  unusquisque 
nondum  Graduatus,  antequam  ad  supplicandum 
pro  Gratia  admittatur,  in  Schola  Metaphysices 
publicum  Examen  subeat. 

Pro  Inceptore  in  Facultate  Artium. 

Cum  in  nulla  Facultate  seu  Scientia  quis¬ 
quam  Magistrali  censeatur  honore  digne  po¬ 
tiri,  nisi,  per  tempus  competens,  aliquandiu  stu¬ 
diosus  et  diligens  Discipulus  praeex  stiterit  in 
eadem  5  operae  pretium  est,  ut  quisque,  apicem 
in  eisdem  solenniter  scansurus,  ante  suam  ad 
hoc  Licentiationem,  sub  apta  temporis  mora 
cunctas  septem  Artes  liberales,  tresque  Philo¬ 
sophias,  efficaciter  addiscendo,  publica  et  doc¬ 
trinalia  sigillatim  Gymnasia  pertranseat  Philoso¬ 
phorum.  Itaque  e  Statutum  est,  ut,  a  tempore 
admissionis  ad  Gradum  Baccalaurei,  singuli  in 
audiendis  publicis  Lecturis  tres  Annos  integros, 
priusquam  ad  Incipiendum  in  Artibus  admit¬ 
tantur,  insumpsisse  teneantur:  videlicet  f annum 
primum  in  audiendo  Geometriam,  Metaphysi- 
cam,  Historiam,  Linguam  Graecam  et  Hebrai¬ 
cam  :  secundum  item  et  tertium  in  audiendo 
e  Astronomiam,  Naturalem  Philosophiam,  itidem 

d  Tit.  VI.  Sect.  I.  §.  1. 
e  Ibid.  Sect.  II.  §.  i. 
f  Tit.  IV.  Sect.  I.  §.  6.  10.  11.  12.  13. 
s  Ibid.  §.  7.  9.  10.  11.12.  13. 

Metaphysicam,  Historiam,  Linguas  Graecam  et 
Hebraicam. 

Item  h  statutum  est,  quod  Baccalaureus  Ar¬ 
tium,  post  Gradum  susceptum,  (antequam  pro 
Magisterio,  sive  sua  in  Artibus  Licentiatione, 
supplicet,)  in  Quadragesima  solenniter  Deter¬ 
minet. 

Pro  Baccalaureo  in  Musica. 

Statutum  est,  quod,  qui  Musicae  dat  ope¬ 
ram,  antequam  Gradum  Baccalaurei  in  illa  Fa¬ 
cultate  consequatur,  septem  annos  in  studio 
vel  praxi  Musices  ponat,  et  id  ipsum  sub  Chi¬ 
rographis  hominum  fide  dignorum  testatum  af¬ 
ferat. 

Item  k  statutum  est,  quod,  qui  ad  Baccalau- 
reatum  in  Musica  promoveri  cupit,  priusquam 
pro  gratia  sua  supplicet,  unum  Canticum  5  par¬ 
tium  componat,  quod  in  Schola  Musicae  (alio 
quovis  die,  quam  illo  qui  jam  ad  praxin  Musi¬ 
cam  designatus  est)  publice,  tam  vocibus  quam 
instrumentis  Musicis,  exhibeat ;  sed  prius  (val¬ 
vis  utriusque  magnae  portae  Scholarum  ante  tres 
dies  affixo  programmate)  diem  ac  horam  futuri 
speciminis  significet. 

Pro  Inceptore  in  Musica. 

1  Ordinatum  est  etiam,  quod  Baccalaureus 
Musicae,  priusquam  ad  Doctoratum  promove¬ 
atur,  quinque  annos  post  susceptum  Gradum 
in  Studio  Musices  ponat,  et  id  ipsum  sub  Chi¬ 
rographis  hominum  fide  dignorum  testatum  af¬ 
ferat. 

m  Ordinatum  est  etiam,  quod  Baccalaureus 

h  Tit.  VT.  Sect.  II.  §.  2.  ‘  Ibid.  Sect.  III.  §.  i. 

k  Ibid.  §.  2.  1  Ibid.  §.  3.  Ul  Ibid.  §.  4. 

Musicae,  priusquam  ad  incipiendum  in  eadem 
Facultate  admittatur,  unum  Canticum  6,  vel  8 
partium  componat;  quod  in  Schola  Musicae, 
tam  vocibus  quam  instrumentis  etiam  Musicis 
(alio  quovis  die  quam  illo  qui  jam  ad  praxin 
Musicam  designatus  est)  publice  exhibeat:  sed 
prius  (valvis  utriusque  magnae  portae  Scholarum, 
ante  tres  dies  affixo  programmate)  diem  ac 
horam  futuri  speciminis  significet. 

n  Ordinatum  est  denique,  quod  Baccalaureus 
Musicae,  postquam  ad  incipiendum  in  eadem 
Facultate  admissus  fuerit,  unam  vel  alteram 
Cantilenam,  6,  vel  8  partium,  in  ipsis  Comitiis, 
una  cum  vocum  et  instrumentorum  Musicorum 
harmonia,  exhibeat. 

Pro  Baccalaureo  in  Jure  Civili . 

0 Statutum  est,  quod,  qui  Juri  Civili  studet, 
antequam  Baccalaureatum  in  illa  Facultate  con¬ 
sequatur,  si  sit  Magister  Artium  per  tres  annos 
integros,  si  non  sit  Magister  Artium  per  quin¬ 
quennium  completum,  publicum  Juris  Civilis 
Praelectorem  diligenter  et  attente  audiat.  Quod¬ 
que  per  biennium  in  Academia,  Dialecticae,  Mo¬ 
rali  Philosophiae,  et  Politicae,  aliisque  humani¬ 
oribus  Literis  incubuerit,  priusquam  quinquen¬ 
nium  in  studio  Juris  ponere  inchoaverit,  nisi  per 
Statuta  Collegii,  in  quo  commoratur,  citius  ad 
Juris  studium  se  convertere  teneatur. 

P Ordinatum  etiam  est,  quod  is,  qui  ad  Bac¬ 
calaureatum  in  Jure  Civili  promoveri  cupit,  pri¬ 
usquam  pro  gratia  supplicet,  bis  in  Disputati¬ 
onibus  Juridicis  pro  forma,  opponentis  princi¬ 
palis  (id  est  primo  vel  secundo  loco  disputantis) 

n  Tit.  VII.  Sect.  I.  §.  14.  0  Tit.  VI.  Sect.  IV.  §.  1. 

p  Ibid.  §.  2. 

munere  fungatur;  et  semel  per  duas  horas,  a 
prima  pomeridiana  ad  tertiam,  in  Schola  Juris¬ 
prudentiae  pro  forma  respondeat;  affixo  ante 
septem  dies,  valvis  utriusque  magnae  Schola¬ 
rum  portae,  ac  insuper  muris  Collegii  Omnium 
Animarum,  necnon  Coli.  Oriel  (qua  Australis 
et  Occidentalis  parietes,  plateam  versus,  in  an¬ 
gulos  coeunt)  programmate ;  in  quo  quaestiones 
disceptandae,  cum  nominibus  respondentis  et 
opponentium,  publicentur. 

Denique,  decretum  est  ex  communi  consensu 
Magistrorum  Regentium,  ut  unusquisque  ad 
Gradum  Baccalaurei  in  Jurisprudentia  promo¬ 
vendus,  sine  ulla  recusatione  facta,  Domino 
Vice-Cancellario  pro  tempore  existenti,  simili¬ 
ter  et  Procuratoribus,  suis  chirothecis,  secun¬ 
dum  personarum  dignitatem  (quemadmodum 
Baccalaurei  in  Medicina)  gratificentur. 

* 

Pro  Inceptore  in  Jure  Civili . 

4  Statutum  est,  quod,  qui  ad  Doctoratum  in 
Jure  Civili  promoveri  cupit,  (si  postquam  in 
Artibus  inceperit,  Gradum  Baccalaurei  in  Jure 
Civili  susceperit,)  quatuor  annos  integros  pub¬ 
licum  Praelectorem  Juris  Civilis  audiet,  prius¬ 
quam  ad  incipiendum  in  eadem  Facultate  ad¬ 
mittatur.  Alioqui,  si  Baccalaureus  in  Jure  fue¬ 
rit,  antequam  incipiat  in  Artibus,  (sive  Statutis 
Collegii  sic  exigentibus,  sive  sua  ipsius  optione 
factum  fuerit,)  quinque  annos  integros,  in  audi¬ 
endo  publico  Professore  Juris  Civilis  ponere  te¬ 
neatur,  priusquam  incipere  permittatur. 

Qui  vero  in  Curiis  Ecclesiasticis  et  Maritimis 
hujusce  Regni  se  exercere  statuerit;  illi  conce- 


9 Tit.  VI.  Sect.  IV.  §.  3. 

ditur,  (modo  in  Gratia  proponenda  Declaratio 
ex  hac  parte  fiat,  Juramento  etiam  ante  ad¬ 
missionem  ad  Gradum  coram  Seniore  Procu¬ 
ratore  sancita,)  si  Baccalaureus  in  Jure  Civili 
fuerit,  ut  post  quatuor  annos  integros  in  Pub¬ 
lico  Professore  Juris  Civilis  audiendo  positos  ad 
incipiendum  in  eadem  Facultate  admittatur. 

Fornmla  Juramenti  hac  esto. 

Tu  jurabis,  te  hunc  Gradum  Doctoris  ambire 
eo  animo ,  ut  in  numerum  et  Collegium  Ad¬ 
vocatorum  Londinensium  in  Curiis  Ecclesi¬ 
asticis  et  Maritimis  hujusce  Regni  se  exer¬ 
centium ,  bona  jide  admittaris;  et  admissus 
in  iisdem  Curiis  te  realiter  exerceas,  Resp. 
Juro, 

Item  r statutum  est,  quod  Baccalaurei  Juris 
Civilis,  priusquam  ad  incipiendum  in  eadem 
Facultate  admittantur,  vel  sex  solennes  lectio¬ 
nes  ab  hora  prima  pomeridiana  usque  ad  secun¬ 
dam,  totidem  diebus,  publice  legant,  (in  qui¬ 
bus  quamcunque  velint  totius  corporis  Juris 
Civilis  partem  explicent,)  vel  aliquem  e  titulis 
de  judiciis  et  probationibus,  sive  de  re  judicata, 
in  digestis  vel  codice  (tribus  ad  minimum  lec¬ 
tionibus)  cursorie  exponant.  Et  priusquam  vel 
solenniter  vel  cursorie  legere  inceperint,  pro¬ 
gramma  (subjectum  et  tempus  legendi  indicans) 
ante  triduum,  curabunt  affigi  valvis  utriusque 
exterioris  portae  Scholarum,  necnon  muris  Col¬ 
legii  Omnium  Animarum,  et  Oriel,  qua  Aus¬ 
tralis  et  Occidentalis  parietes,  plateam  versus, 
in  angulos  coeunt. 


r  Tit.  VI.  Sect.  IV.  §.4. 

Pro  Baccalaureo  in  Medicina. 

s  Statutum  est,  quod,  qui  Medicinae  dat  ope¬ 
ram,  (antequam  Baccalaureatum  in  illa  Facul¬ 
tate  consequatur,)  Gradum  Magistri  in  Artibus 
suscipiat;  et  postquam  in  illa  Facultate  ince¬ 
perit,  publicum  Medicinae  Praelectorem  per 
annum  integrum  (numerando  a  die  suae  admis¬ 
sionis  ad  regendum)  diligenter  et  attente  au¬ 
divisse  teneatur. 

Item  4  statutum  est,  quod  is,  qui  ad  Bacca- 
laureatum  in  Medicina  promoveri  cupit,  (pri¬ 
usquam  gratiam  proponat,)  semel  in  duabus 
quaestionibus,  ab  hora  prima  pomeridiana  us¬ 
que  ad  horam  tertiam,  in  Schola  Medicinae  de¬ 
signata,  solenniter  pro  forma  respondeat;  se¬ 
mel  item  opponat :  affixo  ante  septem  dies, 
valvis  utriusque  exterioris  portae  Scholarum, 
necnon  muris  Collegii  Omnium  Animarum,  et 
Oriel,  (qua  Australis  et  Occidentalis  parietes, 
plateam  versus,  in  angulos  coeunt,)  programmate, 
in  quo  quaestiones  disceptandae,  cum  nominibus 
respondentis  et  opponentium,  publicentur. 

Pro  Inceptore  in  Medicina. 

u  Statutum  est,  quod,  qui  ad  Doctoratum  in 
Medicina  promoveri  cupit,  post  Gradum  Bac- 
calaurei  in  Medicina  susceptum  per  tres  annos 
integros  publicum  Praelectorem  Medicinae  au¬ 
diat,  priusquam  ad  incipiendum  in  eadem  Fa¬ 
cultate  admittatur. 

Item  x  statutum  est,  quod  Baccalaureus  Me¬ 
dicinae  (priusquam  ad  incipiendum  in  eadem 
Facultate  admittatur)  vel  sex  solennes  lectio- 

8  Tit.  VI.  Sect.  V.  §.  i .  « Ibid.  §.  2. 

nes,  ab  hora  prima  pomeridiana  usque  ad  se¬ 
cundam,  totidem  diebus,  publice  legat,  (in  qui¬ 
bus  quamcunque  velit  Galeni  partem  explicet,) 
vel  aliquem  ex  his  Galeni  libris;  nimirum,  li¬ 
brum  unum  de  temperamentis,  de  differentiis 
febrium,  de  usu  partium,  vel  de  affectis  locis 
(tribus  ad  minimum  lectionibus)  cursorie  ex¬ 
ponat  ;  et  priusquam  vel  solenniter  vel  cursorie 
legere  exordiatur,  programma  (subjectum  et 
tempus  legendi  indicans)  ante  triduum,  curabit 
affigi  valvis  utriusque  exterioris  portfe  Schola¬ 
rum,  necnon  muris  Coli.  Omnium  Animarum  et 
Oriel,  qua  Australis  et  Occidentalis  parietes, 
plateam  versus,  in  angulos  coeunt. 

Pro  Baccalaureo  in  S.  Theologia . 

y  Statutum  est,  quod,  qui  S.  Theologiae  dat 
operam,  antequam  Baccalaureatum  in  illa  Fa¬ 
cultate  consequatur,  Gradum  Magistri  in  Arti¬ 
bus  capessat ;  et  postquam  in  illa  Facultate  in¬ 
ceperit,  publicum  S.  Theologiae  Professorem,  per 
septennium  completum,  audivisse  teneatur. 

Item2  statutum  est,  quod  is,  qui  ad  Gradum 
Baccalaurei  in  S.  Theologia  promoveri  cupit, 
priusquam  gratiam  proponat,  bis  in  Disputatio¬ 
nibus  Theologicis,  pro  forma,  opponentis  prin¬ 
cipalis  (id  est,  primo  vel  secundo  loco  dispu¬ 
tantis)  munere  perfunctus  fuerit;  et  semel  per 
duas  horas  in  Schola  Theologica  pro  forma  re¬ 
sponderit;  quodque  ante  hujusmodi  Disputa¬ 
tiones,  programma  (quaestiones  disceptandas, 
una  cum  nominibus  respondentis  et  opponen¬ 
tium,  indicans)  ante  septem  dies,  affigi  curabit 
valvis  utriusque  exterioris  portae  Scholarum, 

necnon  muris  Coli.  Omnium  Animarum  et  Oriel, 
qua  Australis  et  Occidentalis  parietes,  plateam 
versus,  in  angulos  coeunt. 

Denique  a  statutum  est,  quod  unusquisque, 
antequam  Gradum  Baccalaureatus  in  S.  Theo¬ 
logia  capessat,  concionem  Latinam  in  Templo 
B.  Virginis  Mariae,  per  se,  et  non  per]  alium, 
habere  teneatur;  hac  tamen  cautione  servata, 
ne  quis  ante  completum  quinquennium  a  sus¬ 
cepto  Magistrali  Gradu  (isque  non  nisi  Sacris 
Ordinibus  initiatus)  concionem  hujusmodi  pro 
forma  habere  permittatur.  Cauto  insuper,  ne 
concio  Latina,  habita  vice  alterius  cujus  cunque, 
cedat  cuiquam  pro  forma. 

Pro  Inceptore  in  S.  Theologia. 

b  Statutum  est,  quod,  qui  ad  Doctoratum  m 
S.  Theologia  aspirat ;  ex  quo  Baccalaureus  fue¬ 
rit,  per  quatuor  annos  integros,  publicum  Sa¬ 
crae  Theologiae  Praelectorem  audiat,  priusquam 
ad  incipiendum  in  eadem  Facultate  admittatur. 

Item  c  statutum  est,  quod  Baccalaureus  S. 
Theologiae,  antequam  ad  incipiendum  in  eadem 
Facultate  admittatur,  publice  in  Schola  Theo¬ 
logica,  ab  hora  prima  usque  ad  secundam,  La¬ 
tine  sex  solennes  lectiones  solenniter  legat,  in 
quibus  explicet  quamcunque  velit  S.  Scripturae 
partem ;  vel  aliquam  ex  istis,  quae  sequuntur, 
Apostolicis  epistolis,  scilicet,  ad  Galatas,  vel 
unam  aliquam  ad  Timotheum  vel  ad  Titum,  vel 
unam  S.  Petri  (tribus  ad  minimum  lectionibus) 
cursorie  exponat.  Et  priusquam  vel  solenniter, 
vel  cursorie  legere  exordiatur,  programma  (sub¬ 
jectum  et  tempus  legendi  indicans)  ante  tri- 

duum,  curabit  affigi  valvis  utriusque  exterioris 
portae  Scholarum,  necnon  muris  Collegii  Om¬ 
nium  Animarum  et  Oriel,  qua  Australis  et  Oc¬ 
cidentalis  parietes,  plateam  versus,  in  angulos 
coeunt. 

Pro  cumulante  Gradus  in  S.  Theologia . 

Eadem  Statuta  (quae  Baccalaureo  et  Incep¬ 
tori  in  Theologia)  legenda  etiam  sunt  cumu¬ 
lanti  Gradus,  excepto  primo  articulo  inter  Sta¬ 
tuta  legenda  Inceptori  in  Theologia. 

Ac  insuper  statutum  est,  si  qui,  olim  hujus 
Universitatis  alumni,  Gradus  in  Theologia  cu¬ 
mulare  desiderent,  quod  per  15,  aut  1G  ann. 
spatium  (ab  admissione  sua  ad  Regentiam  com¬ 
putandum)  Theologiae  operam  navasse  eos  opor¬ 
teat  ;  et  habitationem  ipsorum  ultra  spatium  30 
milliarum  ab  Universitate  distare. 

§.  3.  Communis  formula  singulos  Prcesentatos 
Juramento  obstringendi.  Et  de  Juramento 
Primatus  Regii ,  et  Fidelitatis ,  a  singulis 
exigendo . 

PERLECTIS  Statutis  ad  Gradum  requisitis. 
Procurator  Senior  inter  praesentatos  seniori 
Evangelium  exhibebit.  Deinde  ex  praesentatis 
Senior  juramentum  primatus  Regii  clara  voce  (ut 
ab  omnibus  aliis  audiatur)  publice  leget;  et 
Evangelium  a  Procuratore  exporrectum  oscula¬ 
bitur;  et  post  eum  alii  quotquot  eodem  die 
praesentantur;  et  postremo,  eodem  juramentum 
Fidelitatis  sive  Allegiantiae  praeeunte  distincte 
alii  omnes  verbatim  recitabunt ;  et  in  confirma¬ 
tionem  juramenti  omnes  ordine  librum  deoscula¬ 
buntur. 

De  creatione  et  licentiatione  praesentati  per 
Vice-Cancellarium  peragenda. 

Praestitis  ab  omnibus  praesentatis  coram 
Seniore  Procuratore  juramentis,  eorum  quilibet 
(pro  ordine  senioritatis)  ad  pedes  Vice-Cancel- 
larii  inter  Procuratores  in  genua  decumbet : 
cui  Dominus  Vice-Cancellarius  in  aurem  per 
scrutinium  dicet : 

cc  Tu  dices  fide  tua  data  huic  Universitati, 
“  utrum  habeas  beneficium  vel  beneficia  Eccle- 
ee  siastica  ad  valorem  quadraginta  librarum,  aut 
“  alios  reditus  Ecclesiasticos,  vel  Civiles,  sive 
“  in  terris,  sive  in  pecuniis,  ad  valorem  trecen- 
“ tarum  librarum,  per  annum ;  exceptis  pro- 
66  ventibus  Academicis  (quae  quidem  summa, 
quoad  beneficia  Ecclesiastica,  non  attenditur  pe¬ 
nes  verum  et  proprium  rei  aestimatae  valorem, 
sed  penes  primitias  et  censum  Regium,  inde  in 
fisco  Regis  Henrici  Octavi  taxatas :)  cui  prae- 
sentatus  respondebit,  Habeo ,  vel  Non  habeo. 
Quod  si  respondeat  se  non  habere,  interrogabi¬ 
tur  iterum,  “  an  habeat  reditus  Ecclesiasticos 
“  ad  valorem  quinque  solidorum,  aut  Civiles  ad 
“  valorem  quinque  librarum,  per  annum?”  cui 
respondebit,  ut  prius ;  et  si  fateatur  se  habere, 
solvet  pro  vino  tantum. 

Tum,  si  praesententur  ad  Gradum  Baccalau- 
rei  in  Artibus,  omnibus  ad  praesentatorem  rede¬ 
untibus,  et  juxta  ipsum  consistentibus,  eorum 
cujusque  (pro  ordine  senioritatis)  manum  dex¬ 
teram  apprehendet,  et  eum  coram  Vice- Can¬ 
cellario  et  Procuratoribus  sistet,  et  (Bedello 

ejus  praenomen  recitante)  Vice-Cancellarius  di¬ 
cet,  “  Domine  A.  B.  ego  admitto  te  ad  lec- 
u  tionem  cujuslibet  libri  Logices  Aristotelis ; 
u  et  insuper  earum  Artium,  quas  et  quatenus 
<c  per  Statuta  audivisse  teneris  ;  insuper  autori- 
“  tate  mea  et  totius  Universitatis  do  tibi  po- 
66  testatem  intrandi  Scholas,  legendi,  disputan- 
“  di,  et  reliqua  omnia  faciendi,  quae  ad  Gradum 
u  Baccalaurei  in  Artibus  spectant/’ 

Si  fuerit  Baccalaureus  Juris  Civilis;  “  Do- 
cc  mine  vel  Magister  N.  ego  admitto  te  ad  lec- 
“  tionem  Institutionum  Imperialium/’ 

Si  Medicinae  Baccalaureus  fuerit;  “  Magis- 
“ ter  N.  ego  admitto  te  ad  lectionem  Aphoris- 
“  'morum  Hippocratis/’ 

Si  denique  S.  Theologiae  Baccalaureus  fuerit; 
“  Magister  N.  ego  admitto  te  ad  lectionem  Epi- 
“  stolarum  B.  Pauli.” 

Si  vero  praesentantur  ad  incipiendum  in  ali¬ 
qua  Facultate,  iisdem  in  genua  ad  pedes  Do¬ 
mini  Vice-Cancellarii  provolutis,  et  manus  li¬ 
bro  admoventibus,  Vice-Cancellarius  dicet : 
e(  Domine  Doctor,  Magister,  vel  Domine,  tu 
cc  dabis,  vel  vos  dabitis,  fidem  ad  observandum 
“  Statuta,  Privilegia,  Consuetudines,  et  Liber- 
“  tates  hujus  Universitatis.”  Resp.  Do. 

Quod  si  quis  post  praestitum  illud  juramen¬ 
tum  (absque  impetrata  dispensatione)  nihilo¬ 
minus  haud  inceperit ;  privetur,  ipso  facto,  non 
solum  Gradu  ad  quem  novissime  praesentatus 
fuerat,  sed  et  aliis  omnibus  quos  prius  susce¬ 
perat. 

Deinde,  Vice-Cancellarius,  librum  capitibus 
ipsorum  imponens,  .dicet :  “  Ad  honorem  Do- 
“  mini  nostri  Jesu  Christi,  et  ad  profectum  Sa- 
“  cro-sanctae  Matris  Ecclesiae  et  studii,  autori- 


109 


Tit.  IX.  Magistrorum  Regentium. 

/ 

“  tate  mea  et  totius  Universitatis  do  tibi  licen- 
“  tiam  incipiendi  in  Facultate  Artium  (vel  Fa- 
“  cultate  Juris,  Medicinae,  Theologiae)  legendi, 
u  disputandi,  et  caetera  omnia  faciendi,  quae  ad 
ec  statum  Doctoris  seu  Magistri  in  eadem  Facul- 
te  tate  pertinent,  cum  ea  compleveris  quae  ad 
ee  talem  pertinent  solennitatem  ;  in  nomine  Do- 
u  mini,  Patris,  Filii,  et  Spiritus  Sancti hcec 
postrema  dum  pronuntiat,  debita  cum  reveren¬ 
tia,  caput  aperiendo. 

Denique  praesentati  exsurgentes  deosculabun¬ 
tur  primo  Vice-Cancellarium,  deinde  praesen- 
t  at  orem,  tunc  Procuratorem  Seniorem,  et  post¬ 
remo  Procuratorem  Juniorem.  Quibus  sic  per¬ 
actis,  et  facta  per  candidatos  reverentia  Do¬ 
mino  Vice -Cancellario,  Procuratoribus  et  Ma¬ 
gistris  Regentibus  (Bedello  et  praesentatore 
praeeuntibus)  eodem  ordine  Domo  egredientur, 
quo  ingressi  sunt;  et  extra  cancellos  Domus 
habitum,  competentem  Gradui  ad  quem  ad¬ 
missi  sunt,  induentes,  illico  (Bedello  et  praesen¬ 
tatore  praeeuntibus)  in  Domum  redibunt :  et 
praestita  Domino  Vice-Cancellario,  Procurato¬ 
ribus,  et  Magistris  Regentibus  reverentia  de¬ 
bita,  seniore  reliquis  praecedente  (aliter  atque 
accesserunt)  discedent. 

Quod  si  praesentati  ad  Baccalaureatum  in  Ar¬ 
tibus  admittantur  (praeeunte  Bedello  et  praesen¬ 
tatore,  reliquisque  concomitantibus)  ad  Scholas 
Artium  procedent:  ubi  praesentator  cathedram 
conscendens,  aperto  capite,  singulis  tres  quae¬ 
stiones  proponet,  et  de  singulis  quaestionibus 
versus  recitabit :  quibus  a  Baccalaureis  perlectis, 
in  singulis  argumentum  proponet;  cui  Bacca- 
laurei  singuli  respondebunt  sub  hac  forma  :  Re¬ 
spondebit  pro  me  Aristoteles  proxima  Quadra- 

gesima.  Et  his  peractis,  una  cum  praesentatore 
per  Bedellum  domum  deducentur. 


Sectio  VIII. 

De  Incorporatione. 

§.  1.  De  incorporandis  studiosis ,  ab  aliis  Aca- 
de?niis,  huc  adventantibus . 

Cum  Universitas  Oxoniensis,  a  Cantabri- 
giensi,  et  ab  Academiis  exteris  (per  totum 
pene  terrarum  orbem)  adventantes,  (modo  ali¬ 
enigenae  sint,  nec  intra  regnum  Angliae  sedem 
figere  meditentur)  eodem  affectu  recipere  am- 
plectique  consuescat,  quo  suos  in  Academia 
Cantabrigiensi,  exterisque  Gymnasiis,  recipi 
perspexerit ;  id  quo  facilius  fieri  possit,  Domui 
Congregationis  eos,  qui  incorporari  gestiunt, 
incorporandi  potestatem  permittit.  Per  alieni¬ 
genas  vero,  hic  non  intelligimus  natos  intra 
regnum  Scotiae  aut  Hiberniae  5  quibus  incor¬ 
porari  permittitur,  si  tempore  in  Academia  sua 
requisito,  et  praestitis  prius  exercitiis,  Gradus 
susceperint. 

Solet  vero  is,  qui  incorporari  cupit,  per  ali¬ 
quem  e  Magistris  (recitato  prius  publice  in  Do¬ 
mo  Congregationis  testimonio  sub  sigillo  Uni¬ 
versitatis  in  qua  Gradum  suscepit,  non  aliter) 
gratiam  suam  sub  hujusmodi  formula  propo¬ 
nere.  “  Supplicat  A.  N.  Baccalaureus  vel  Ma- 
“  gister  Facultatis  Artium  in  Academia  (A.  B. 
“  C.)  creatus,  ut  bona  vestra  cum  venia  admit- 
“  tatur  ad  eundem  Gradum,  Statum,  et  Digni- 
u  tatem  apud  Oxonienses,  quibus  ornatus  est 
“  apud  suos  (A.  B.  C.)” 

Qua  quidem  gratia  sic  petita,  et  eodem  mo¬ 
do,  quo  alias  fieri  consuevit,  pronunciata;  prae¬ 
sentatio  incorporandi  ad  hunc  modum  sequitur. 

“  Insignissime  & c.  praesento  vobis  hunc  Ma- 
“  gistrum  Facultatis  Artium  in  Academia  (A. 
((  B.  C.)  creatum,  ut  sit  eodem  Gradu,  Statu,  et 
<e  Dignitate  apud  nos  Oxonienses,  quibus  or- 
66  natus  est  apud  suos  (A.  B.  C.)”  Et  post  prae¬ 
sentationem,  juramentum  istiusmodi  ab  altero 
Procuratorum  ei  deferetur. 

“  Magister,  tu  dabis  fidem,  ad  observandum 
“  Statuta,  Privilegia,  Consuetudines,  et  Liber- 
“  tates  istius  Universitatis,  quatenus  Statutis, 
(£  et  Privilegiis,  Consuetudinibus,  et  Libertati- 
i(  bus  Universitatis  (A.B.  C.)  non  repugnant.” 

Denique,  a  Vice-Cancellario  sic  admittetur : 
“  Magister,  ego  admitto  te  ad  eundem  Statum, 
C(  Gradum  et  Dignitatem  hic  apud  nos  Oxo- 
“  nienses,  quibus  ornatus  es  apud  tuos  (A.  B. 
“  C.)” 

Cautum  tamen  est,  quod  nullus  in  S.  Theo¬ 
logia,  Medicina,  vel  Jure  Civili  Doctor  incor¬ 
poretur,  nisi  de  expresso  consensu  Vice-Cancel- 
larii,  Professoris,  et  trium  insuper  Doctorum  in 
eadem  Facultate,  et  Procuratorum ;  vel  majoris 
partis  eorundem. 

§.  2.  Conditiones  incorporandi  alumnos  Aca¬ 
demice  Oxoniensis ,  vel  Cantabrigiensis ,  apud 
exteras  Academias  Gradus  capessentes . 

CUM  nonnulli  aliquando,  post  aliquod  tem¬ 
pus  in  Academiis  domesticis  bonarum  Litera- 
rum  studio  insumptum,  ad  exteras  Academias 
se  conferant,  ubi  (nec  temporis  nec  exercitio¬ 
rum  ratione  habita)  ad  Gradus  supremos  pro¬ 
moventur  5  deinde  huc  reversi,  se  ad  eosdem 

Gradus  admitti  postulant ;  unde  indirecte  om¬ 
nis  ordo  et  disciplina  Universitatis  violatur: 

Placuit  Universitati  decernere  et  statuere,  ne 
quis  in  posterum  (qui  aliquando  hujus  Acade¬ 
miae,  aut  Cantabrigiensis,  alumnus  fuit,  et  in 
Academia  quacunque  extera  Gradum  aliquem 
suscepit)  ad  eundem  Gradum  in  hac  nostra 
Universitate  admittatur,  nisi  completo  tempore, 
quod  (juxta  Statuta  hujus  Universitatis,  vel 
suae  Cantabrigiensis)  ad  hujusmodi  Gradum  ca¬ 
pessendum  requiritur :  et,  tum  demum,  de  ex¬ 
presso  consensu  Vice-Cancellarii,  Professoris,  et 
trium  insuper  Doctorum  in  eadem  Facultate,  et 
Procuratorum ;  vel  majoris  partis  eorundem. 

§.  3.  Quo  loco  et  statu  incorporati  esse  debent. 

STATUTUM  est,  quod  quilibet,  incorpora¬ 
tionis  beneficium  nactus,  eodem  habeatur  loco 
et  statu,  quibus  in  aliqua  alia  Universitate  gau¬ 
debat  :  ita  tamen,  quod  (utcunque  prius  ad  Gra¬ 
dum  aliquem  alibi  sit  admissus)  nihilominus 
junior  habeatur  iis  omnibus,  qui  ad  eundem 
Gradum  Oxonise  sunt  admissi  eodem  anno,  id 
est,  intra  idem  temporis  spatium,  inter  duo 
deinceps  Comitia,  interjectum. 


Sectio  IX. 

De  Licentiis  concedendis. 

§.  1.  De  qualitate  eorum ,  qui  ad  condonandum 
per  universam  Angliam  licentiandi  sunt . 

Cum  de  consuetudine  antiqua,  penes  Uni¬ 
versitatem  Oxoniensem  potestas  fuerit  conce¬ 
dendi  licentias  concionandi  per  universam  An- 

gliam,  eamque  potestatem  per  Congregationem 
Magistrorum  Regentium  exercere  consueverit : 
ad  praecavendum  abusus,  qui  circa  hujusmodi 
licentiationem  contingere  possunt ;  statutum 
est  et  decretum,  quod  nemini  in  posterum  pro 
hujusmodi  gratia  supplicare  permittatur,  qui 
non  sit  Magister  Artium,  Eaccalaureus  Juris, 
vel  S.  Theologiae  Baccalaureus ;  quorum  qui¬ 
libet  septem  annos  in  studio  S.  Theologiae  in 
Universitate  posuerit,  et  semel  saltem  in  Dispu¬ 
tatione  Theologica  (in  Theologica  Schola,  vel 
in  Comitiis)  publice  responderit :  et  quatuor 
conciones  laudabiles  coram  Universitate  habu¬ 
erit,  sive  in  Ecclesia  B.  Mariae  Virginis,  sive  in 
alia  aliqua  Ecclesia  Collegiata,  sive  in  Templo 
S.  Petri  ad  Orientem. 

§.  2.  Formula  petendi  licentiam  ad  condonan¬ 
dum  per  universam  Angliam. 

STATUTUM  est,  quod  gratiae  pro  licentia- 
tione  ad  concionandum,  prout  aliae  gratiae  in 
venerabili  Domo  Congregationis,  proponentur 
sub  hujusmodi  formula : 

Supplicat  A.  B.  Magister  Facultatis  Artium 
e  Colleg.  M.  quatenus  septem  annos  in  studio 
Sacrae  Theologiae  in  Universitate  posuerit,  in 
Schola  Theologica  (vel  in  Comitiis)  responderit ; 
quatuor  conciones  coram  Universitate  habuerit; 
ut  haec  ei  sufficiant,  quo  admittatur  ad  annun- 
ciandum  Dei  verbum  per  universam  Angliam. 

Quae  gratia,  cum  concessa  fuerit,  eodem  mo¬ 
do  quo  aliae,  a  Procuratore  pronunciabitur,  et 
postea,  Literae  testimoniales  de  eadem  fient ; 
quibus,  authoritate  et  decreto  ejusdem  Con¬ 
gregationis,  sigillum  publicum  Universitatis 
appendetur. 

§.  3.  Formula  Literarum  testimonialium. 

CANCELLARIUS,  Magistri  et  Scholares 
Universitatis  Oxon.  dilecto  nobis  in  Christo 
A.  B.  S.  Theologiae  Baccalaureo,  et  Coli.  N. 
intra  Universitatem  praedictam  Socio,  salutem 
in  Domino  sempiternam.  Cum  omnia  nostra 
studia,  consilia,  et  actiones  ad  Dei  gloriam  et 
fratrum  salutem  referri  debeant;  nos  Cancel¬ 
larius,  Magistri,  et  Scholares  Universitatis  prae¬ 
dictae  (pro  ea  opinione  quam  de  scientia  tua, 
vitaeque  et  morum  integritate,  habemus)  libe¬ 
ram  tibi,  tenore  praesentium,  concedimus  facul¬ 
tatem  et  potestatem  praedicandi  verbum  Dei, 
juxta  talentum  a  Deo  tibi  concreditum,  in  qui¬ 
buscunque  Ecclesiis  Angliae,  et  conventibus 
publicis  Ecclesiasticis  ad  hoc  accommodatis,  in 
perpetuum  duraturam;  modo  nihil  interim  fe¬ 
ceris  aut  praedicaveris,  contra  ritus  et  canones 
in  Ecclesia  publice  receptos  et  approbatos ;  quo 
in  casu,  si  quid  tale  admiseris,  hanc  nostram 
licentiam  statim  irritam  et  cassam  esse  volu¬ 
mus.  Teque  serio  admonemus,  et  in  Domino 
obsecramus,  ut  juxta  gratiam  a  Deo  tibi  datam, 
auditores  tuos  praecipue  excites,  ut  Dei  tum 
praecepta,  tum  etiam  exemplum,  in  verbo  ipsius 
proposita,  vere  in  omni  vita,  integritate  et  pie¬ 
tate  exprimere  conentur;  adeoque  glorificent 
coelestem  Patrem,  honorent  Regiam  Majesta¬ 
tem,  et  charitatem  inter  se  colant  Christianam. 
Nos  igitur  Cancellarius,  Magistri,  et  Scholares 
antedicti  testamur,  praefatum  A.  B.  juramentum 
de  primatu  Regiae  Majestatis  suscepisse,  et 
subscripsisse  tam  omnibus  articulis  Fidei  et 
Religionis  in  Ecclesia  Anglicana  receptis  et  ap¬ 
probatis,  quam  tribus  illis  articulis  comprehen- 

sis  in  canone  36°  libri  Constitutionum  et  Ca¬ 
nonum  Ecclesiasticorum,  editorum  in  Synodo 
Londini  coepta  1603,  et  regni  Domini  nostri 
Jacobi  &c.  primo ;  in  quorum  omnium  ma¬ 
jorem  fidem  et  plenius  testimonium,  sigillum 
Universitatis  Oxon.  commune,  quo  hac  in  parte 
utimur,  praesentibus  apponi  fecimus.  Datum  in 
Domo  nostrae  Congregationis,  &c. 

§.  4.  De  qualitate  eorum ,  qui  ad  praxin  in  Me¬ 
dicina  licent  i  an  di  sunt . 

STATUTUM  est,  quod  Doctor  quilibet  in 
Medicina,  post  inaugurationem  seu  admissio¬ 
nem  suam,  practicare  licite  poterit  in  omni 
medicandi  genere,  alius  vero  nemo  in  Medi¬ 
cina  publice  practicare  Oxoniae  permittatur, 
nisi  sit  Magister  Artium,  et  Gradum  Bacca- 
laurei  in  Medicina  susceperit,  et  a  Cancellario 
sive  ejus  Commissario,  et  Congregatione  Ma¬ 
gistrorum  Regentium  ad  practicandum  more 
consueto  admissus  fuerit.  Chirurgiam  vero  nul¬ 
lus  exerceat,  intra  praecinctum  Universitatis, 
nisi  licentia  a  Cancellario  sive  Vice- Cancellario 
impetrata. 

Quod  si  quis  secus  praesumserit,  non  solum 
ab  ulteriore  promotione  repellatur,  et  privile¬ 
giis  Universitatis  privetur ;  sed  etiam  (si  moni¬ 
tus  non  desistat)  sicut  perturbator  pacis  pu¬ 
niatur. 

§.  5.  Formula  petendi  licentiam  ad  practican¬ 
dum  in  Medicina.- 

PRO  qualitate  personae  supplicantis,  in  gra¬ 
tia  exprimantur,  quae  ad  hujusmodi  licentiam 
necessario  requiruntur,  sub  hac  formula :  Sup¬ 
plicat,  &c.  A.  B.  e  Coli.  N.  quatenus  in  hac 

Universitate  Gradum  Baccalaurei  in  Medicina 
susceperit,  et  chirographo  vel  professoris  et 
unius  alterius  Doctoris  in  Medicina,  vel  trium 
quorumcunque  Doctorum  in  Medicina,  in  Uni¬ 
versitate  residentium,  approbatus  fuerit  3  et  re¬ 
liqua  praestiterit  omnia,  quae  per  Statuta  re¬ 
quiruntur,  ut  haec  sibi  sufficiant  ad  practican- 
dum  in  eadem  Facultate  per  universam  An- 
gliam. 

Qua  gratia  concessa  et  pronunciata,  prout 
aliae  solent,  Literae  etiam  testimoniales  de  ea¬ 
dem  fient,  et  (eodem  modo  quo  testimoniales 
licentiae  ad  praedicandum  in  Domo  Congrega¬ 
tionis  ratae  habebantur)  sigillo  publico  Univer¬ 
sitatis  munientur. 

§.  6.  Formula  Liter  arum  testimonialium . 

CANCELLARIUS,  Magistri,  et  Scholares 
Universitatis  Oxon.  dilecto  nobis  in  Christo 
A.  B.  Artium  Magistro  e  Coli.  N.  intra  Univer¬ 
sitatem  praedictam,  salutem  in  Domino  sempi¬ 
ternam.  Cum  omnia  nostra  studia,  consilia, 
et  actiones  ad  Dei  gloriam  et  fratrum  salutem 
referri  debeant ;  cumque  Medicina  ad  haec,  in¬ 
ter  reliquas  Facultates,  plurimum  conferat  3  hinc 
est,  quod  nos  Cancellarius,  Magistri,  et  Schola¬ 
res  antedicti  (pro  ea  opinione,  quam  de  scientia 
tua,  vitaeque  ac  morum  integritate  habemus) 
liberam  tibi,  tenore  praesentium,  concedimus 
potestatem  et  facultatem  practicandi  in  Medi¬ 
cina,  et  ea  omnia  faciendi,  quae  ad  eam  spectant 
Facultatem,  ubivis  per  universum  Anglise  reg¬ 
num,  in  perpetuum  duraturam.  Nos  etiam 
Cancellarius,  Magistri,  et  Scholares  antedicti, 
testamur  praefatum  A.  B.  juramentum  de  pri¬ 
matu  Regiae  Majestatis  suscepisse,  &c.  prout  su- 

pra,  in  forma  licentice  ad  publice  condonan¬ 
dum. 

§•7*  De  qualitate  et  conditione  licentiandi  ad 
praxin  Chirurgice. 

Formula  supj)licandi. 

STATUTUM  est,  quod  ita  demum  Chirur¬ 
giae  studiosus  ad  praxin  per  universam  Angliam 
admittatur,  si  per  septem  annos  integros  in  ea 
arte  se  perite,  probe,  et  honeste  exercuerit; 
duas  Anatomias  dissecuerit;  et  tres  ad  mini¬ 
mum  curationes  praestiterit ;  et  chirographo  vel 
Professoris  Regii  in  Medicina,  et  unius  alterius 
Doctoris  in  eadem  Facultate,  vel  trium  quorum¬ 
cunque  Doctorum  in  Medicina,  in  Universitate 
residentium,  approbatus  fuerit  ;  quodque  hae  in 
forma  gratiae  recenseantur  hoc  modo  : 

Supplicat  A.  B.  in  Chirurgia  studiosus,  qua¬ 
tenus  septem  annos  in  studio  et  praxi  Chirur¬ 
giae  posuerit,  duas  Anatomias  administraverit, 
et  tres  curationes  fecerit;  et  chirographo  vel 
Professoris  Regii  in  Medicina,  et  unius  alterius 
Doctoris  in  eadem  facultate,  vel  trium  Docto¬ 
rum  in  Medicina,  in  eadem  Universitate  resi¬ 
dentium  approbatus  fuerit,  et  reliqua  praesti¬ 
terit  omnia,  quae  per  Statuta  requiruntur;  ut 
haec  sibi  sufficiant,  quo  admittatur  ad  practi- 
candum  in  Chirurgia  per  universum  Angliae 
regnum. 

Cujusmodi  gratiae  concessio  sic  pronunciari 
solet:  u  Haec  gratia  concessa  est,  modo  qua- 
(i  tuor  saltem  pauperes  gratis  et  intuitu  cha- 
“  ritatis  curet,  cum  ad  hoc  ab  iis  fuerit  requi- 
u  situs/’ 

§.  8.  Formula  Literarum  testimonialium. 

CANCELLARIUS,  Magistri,  et  Scholares 
Universitatis  Oxon.  dilecto  nobis  in  Christo 
A.  B.  in  Chirurgia  studioso  (vel  bene  exercitato ) 
salutem  in  Domino  sempiternam.  Cum  om¬ 
nia  nostra  studia,  consilia,  et  actiones  ad  Dei 
gloriam  et  fratrum  salutem  referri  debeant  5 
cumque  Chirurgia  ad  haec,  inter  caeteras  artes, 
plurimum  conferat ;  hinc  est,  quod  nos  Can¬ 
cellarius,  Magistri  et  Scholares  antedicti  (pro 
ea  opinione,  quam  de  scientia  tua,  vitaeque  ac 
morum  integritate  habemus)  liberam  tibi,  te¬ 
nore  praesentium,  concedimus  potestatem  et 
facultatem  practicandi  in  Chirurgia,  ubivis  per 
universum  Angliae  regnum,  perpetuo  duratu¬ 
ram;  sub  conditionibus  subscriptis. 

Primo,  scii,  quod  quatuor  saltem  pauperes 
gratis  et  intuitu  charitatis  (quamprimum  sese 
occasio  tulerit)  cures ;  cum  ad  hoc  ab  ipsis  fue¬ 
ris  requisitus. 

Secundo,  quod  fines  artis  tuae  non  excedas, 
aut  Medicinam  practices. 

Tertio,  quod  nimium  pro  salario  non  exigas; 
aut  curationem  aliquam  retardes,  uberioris  lucri 
intuitu :  quod  si  in  harum  quapiam  deliqueris, 
licentiam  hanc  nostram,  tibi  super  praemissis 
factam,  ipso  facto  vacare  intelliges. 

Nos  etiam  Cancellarius,  &c.  ut  supra  de  li- 
centiandis  ad  praxin  in  Medicina . 

TITULUS  X. 

De  Magna  Congregatione. 

Sectio  I. 

§•  1.  De  Personis ,  ex  quibus  constat  Magna 
Congregatio ,  sive  Convocatio  Magistrorum 
Regentium  et  non  Regentium. 

Cum  nullo  Statuto  hactenus  satis  accurate 
definitum  sit  ex  quibus  personis  constat  Magna 
Congregatio,  sive  Convocatio  Magistrorum  Re¬ 
gentium  et  non  Regentium,  unde  haud  leves 
oriri  poterunt  lites,  et  quaestiones  non  facile  di¬ 
rimendae  ;  visum  est  Academiae  novo  Statuto  re¬ 
medium  huic  malo  adhibere. 

Statutum  est  igitur,  quod  ad  Magnam  Con¬ 
gregationem  sive  Convocationem  accedant,  et 
jus  ibidem  deliberandi  et  suffragandi  habeant, 
Doctores  tantum  et  Magistri  inferius  descripti : 

Primo,  Cancellarius,  sive  Vice-Cancellarius, 
et  ambo  Procuratores,  sive  eorum  deputati. 

Secundo,  Omnes  Doctores  in  Sacra  Theo¬ 
logia,  Medicina,  vel  Jure  Civili,  necessario  Re¬ 
gentes  ;  et  Magistri  durante  primo  anno  ne¬ 
cessariae  suae  Regentiae. 

Tertio,  Omnes  Collegiorum  et  Aularum  Prae¬ 
fecti,  et  eorum  deputati;  omnes  itidem  quot- 
quot  de  fundatione  alicujus  Collegii  sint,  qui 
aliquando  in  Jure  Civili  vel  Artibus  rexerunt. 

Quarto,  Omnes  Doctores  in  S.  Theologia, 
Medicina,  vel  Jure  Civili,  intra  Universitatis 
praecinctum,  familiam  alentes ;  omnes  itidem 

Professores  et  Praelectores  publici,  qui  aliquando 
in  Jure  Civili  vel  Artibus  rexerunt,  si  modo 
Exercitia  a  Statutis  praescripta  suis  vicibus  per 
se  vel  per  alium  praestiterint,  et  Feoda  Univer¬ 
sitati  et  ejus  officiariis  debita  persolverint.  Qui 
vero  haec  Exercitia  praestare,  aut  Feoda  persol¬ 
vere,  aut  recusaverint,  aut  moniti  neglexerint, 
iis,  cujuscunque  sint  ordinis,  nullum  jus  suffra¬ 
gandi  concedimus. 

Quinto,  Omnes  Convictores,  qui  aliquando  in 
Jure  Civili  vel  Artibus  rexerunt,  qui  a  tempore 
capessendi  Gradum  sive  Magistri  in  Artibus, 
sive  Doctoris,  in  aliqua  praedictarum  Faculta¬ 
tum,  in  libro  Promptuarii  alicujus  sive  Collegii, 
sive  Aulae,  nomina  inscripta  habuerunt,  qui  suas 
condonandi  et  disputandi  vices  sustinuerunt,  et 
qui  Feoda  Universitati,  et  ejus  Officiariis,  de¬ 
bita  persolverunt. 

Quod  si  quis  ab  uno  Collegio,  vel  Aula,  ad 
aliud,  juxta  formam  in  Statuto  Tit.  III.  §.  3. 
descriptam,  migraverit,  modo  intra  tres  menses 
in  aliud  Collegium  sive  Aulam,  se  receperit, 
neque  interim  aliquod  exercitium  aut  onus  Aca¬ 
demicum  detrectaverit,  is  reputabitur,  non  ob¬ 
stante  hoc  intervallo,  per  omne  suum  tempus 
nomen  in  aliquo  Collegio,  sive  Aula,  retinuisse. 

Si  quis  vero  Doctor,  vel  Magister  Artium,  ab 
Universitate  discesserit,  et  postea  rursus  stu¬ 
dendi  causa  huc  commigraverit,  vel  si  quis  ab 
alia  Academia  adventans  hic  incorporatus  fue¬ 
rit;  talis,  postquam  per  centum  et  octoginta 
dies  continuos,  sive  discontinuos,  intra  unius 
anni  spatium  in  Universitate  personaliter  rese¬ 
derit,  se  coram  Vice-Cancellario,  in  Convoca¬ 
tione,  sive  Congregatione,  sistat,  qui  testimonio 
residentiae  suae  a  Praefecto  Collegii  sui  sive 

Aulae,  sive  ejus  vicem  gerente,  adducto,  eum 
ad  jus  suffragandi  in  Domo  Convocationis  te¬ 
neatur  admittere.  Post  quam  admissionem  eum 
jus  suffragandi  habere  statuimus,  modo  nomen 
inscriptum  in  libro  Promptuarii  alicujus  Col¬ 
legii  sive  Aulae  habuerit,  et  omnia  Exercitia*  et 
Onera  ab  ista  admissione  subierit. 

Proviso  tamen,  quod  hoc  Statutum  non  ex¬ 
tendatur  ad  eos  Doctores  et  Magistros,  qui  no¬ 
mina  habuerunt  in  libro  Promptuarii  alicujus 
Collegii  sive  Aulae  ante  festum  D.  Johannis 
Baptistae  proxime  elapsum;  quibus  jus  suffra¬ 
gandi  concedimus,  modo  Feoda  Universitati  de¬ 
bita  persolverint,  et  suas  in  posterum  condo¬ 
nandi  et  disputandi  vices  praestiterint. 

Insuper  statutum  est  quod  omnes  sub  condi¬ 
tionibus  supra  limitatis  suffragandi  jure  gau¬ 
deant,  qui  ajd  Gradus,  quibus  insigniti  sunt,  per 
Diploma,  vel  per  Decretum  Convocationis,  non 
autem  qui  tantum  honoris  causa,  admissi  fue¬ 
runt. 

Ut  melius  vero  constet  quibus  jus  suffra¬ 
gandi  competit,  statutum  est  quod  unus  Bedel- 
lorum,  ad  hoc  negotium  a  Vice-Cancellario  de¬ 
putandus,  a  Promo  uniuscujusque  Collegii  et 
Aulae  Schedulam  manu  Praefecti  Domus,  sive 
ejus  vicem  gerentis,  consignatam,  continentem 
nomina  omnium  Doctorum  et  Magistrorum 
istius  Domus  jus  suffragii  secundum  conditiones 
praedictas  vendicantium,  quotannis  post  Co¬ 
mitia  finita  exigat  et  recipiat ;  quorum  nomina 
una  cum  nominibus  necessario  Regentium,  Doc¬ 
torum  commorantium,  et  Professorum  et  Prae¬ 
lectorum  extra  Collegia,  vel  Aulas,  degentium, 
in  librum  referat,  cujus  libri  exemplar  apud 
Vice-Cancellarium  reponatur.  Omnes  autem 

quorum  nomina  sic,  ut  praefertur,  in  illum  refe¬ 
runtur  librum,  ad  omnia  Exercitia  praestanda, 
et  Onera  subeunda,  Gradui  suo  competentia,  se 
firmiter  teneri  noverint. 

§.  2.  De  modo  ad  magnam  Convocationem  con¬ 
veniendi. 

POST  monitionem  a  Bedello  factam,  singuli 
Doctores,  Magistri  Regentes  et  non  Regentes 
in  Universitate  tunc  praesentes,  a  propriis  Col¬ 
legiis  et  Aulis,  (habitu  Gradui  competente  in¬ 
duti,)  hora  constituta  ad  Domum  Convocationis 
accedant ;  et,  praeeunte  Vice-Cancellario,  et 
uno  e  Bedellis  proclamante,  (Magistri  intretis 
in  Convocationem ,  per  fidem  intretis ,)  locum 
Convocationi  destinatum  ingrediantur ;  eodem- 
que  habitu,  necnon  pileis  suis  (sicut  et  in  Con¬ 
gregationibus)  induti,  in  locis  illic  sibi  assigna¬ 
tis  consideant. 

Causa  Convocationis  per  Vice-Cancellarium 
exposita,  de  negotiis  propositis  mature  delibe¬ 
rent,  et  (pro  natura  negotii)  vel  scriptis  per 
scrutinium;  vel  viva  voce;  vel  in  aurem  Pro¬ 
curatoris;  vel  denique  per  secessionem  ad  al¬ 
teram  partem  Domus,  suffragia  ferant. 

Nihil  autem  pro  decreto  aut  concesso  habea¬ 
tur,  quod  Cancellarius  sive  ejus  Vice-Cancel- 
larius ;  vel  ambo  Procuratores,  sive  eorum  de¬ 
putati;  vel  major  pars  Regentium  et  non  Re¬ 
gentium  negaverint.  Praeterquam  in  electioni¬ 
bus,  quas  liberas  esse  volumus,  secundum  anti¬ 
quam  consuetudinem,  per  majorem  partem  om¬ 
nium  suffragiorum. 

Sectio  II. 

De  negotiis  in  Domo  Convocationis  tractandis. 

§.  1.  Enumeratio  negotiorum ,  quce  ad  Domum 
Convocationis  spectant . 

QUANDOQUIDEM  negotia  majoris  momenti 
cum  majore  deliberatione  sunt  tractanda;  et 
quae  ad  universam  spectant  Academiam,  ab 
universis  approbari  congruum  est ;  statutum 
est,  ut  in  Convocatione  Doctorum,  Magistrorum 
Regentium  et  non  Regentium  (prout  de  anti¬ 
quo  fieri  consuevit)  de  majoribus  negotiis  ac 
totum  Universitatis  corpus  tangentibus,  delibe¬ 
retur  et  determinetur. 

Veluti  de  legibus  et  Statutis  rogandis,  vel 
etiam  abrogandis,  interpretandis,  moderandis; 
de  Officiariorum  electionibus ;  de  Delegatis  ad 
certa  negotia  nominandis ;  de  Dispensationibus 
licitis  concedendis  ;  de  Praesentationibus  ad  Be¬ 
neficia;  de  Computis  sive  Ratiociniis  exami¬ 
nandis  et  approbandis ;  de  Fundis  sive  Praediis 
Universitatis  dimittendis  sive  elocandis ;  de  Li¬ 
teris  ad  Regiam  Majestatem,  Praelatos,  Pro¬ 
ceres,  ac  Judices  sive  alios  quoscunque  conscri¬ 
bendis  ;  de  amovendis  Academiae  dehonesta- 
mentis,  et  Gradu  privandis.  Denique,  de  qui¬ 
buscunque  ad  statum,  dignitatem,  et  incolumi¬ 
tatem  Universitatis  spectantibus. 

§.  2.  De  Statutis  et  Decretis  in  Domo  Convo¬ 
cationis  condendis  et  interpretandis. 

SI  quando  ex  usu  Academiae  futurum  vide¬ 
bitur,  aliquid  de  novo  statuere  vel  decernere; 

vel,  si  quando  circa  Decreta  et  Statuta  jam  con¬ 
dita  vel  in  posterum  condenda,  dubitatio  aliqua 
emergat,  unde  ulterior  eorundem  explanatio  re¬ 
quiratur,  (modo  ne,  sub  explanandi  obtentu, 
sensus  statuto  cuivis  affigatur,  omnem  ipsius 
vim  eludens  aut  enervans ;  neve  hsec  expla¬ 
nandi  potestas  ad  Statuta  Regia  auctoritate 
sancita  vel  confirmata  extendatur,  sine  speciali 
ipsius  Regis  licentia,)  statutum  est,  quod  prius¬ 
quam  lex  roganda,  vel  Statutum  explanandum 
suffragiis  Magistrorum  Regentium  et  non  Re¬ 
gentium  permittatur,  primo,  ad  hebdomadalem 
consessum  Praefectorum  Collegiorum  et  Aula¬ 
rum  per  Vice-Cancellarium  referatur  negotium. 

Atque  ubi,  re  mature  perpensa,  inter  eos  con¬ 
venerit  de  verbis  conceptis,  sub  quibus  lex  scis¬ 
cenda  aut  Statutum  explanandum  illis  videbitur, 
sub  iisdem  terminis  res  ad  Magistros  Regentes 
in  Domo  Congregationis,  per  Procuratores  re¬ 
feretur  ;  triduo  ante  Convocationem  habendam. 

In  Convocatione  autem  sequente,  iisdem 
verbis,  quibus  in  Congregatione  proposita  fue¬ 
rat,  per  Registrarium,  mandato  Vice-Cancel- 
larii,  palam  recitetur.  Ac  demum,  ubi  Vice- 
Cancellarius,  Procuratores,  et  major  pars  Re¬ 
gentium  et  non  Regentium  in  terminos  con¬ 
senserint,  sub  quibus  lex  sciscenda,  aut  Statu¬ 
tum  explanandum  videbitur,  sub  iisdem  termi¬ 
nis  per  Registrarium  palam  ibidem  recitentur; 
et  de  iisdem  Regentium  et  non  Regentium  suf¬ 
fragia  rogentur.  Sub  iisdem  etiam  terminis,  in 
quos  consensum  fuerit,  in  Acta  redigantur ;  nec 
ante  diem  trigesimum,  immediate  sequentem 
publicationem  sive  recitationem  eorundem  in 
Domo  Convocationis,  vim  aut  auctoritatem  De¬ 
cretorum  sive  Statutorum  sortiantur. 

Si  quid  vero  interim  (dum  suspensa  manet 
Statutorum  auctoritas)  contra  quam  iis  cautum 
est,  poena  dignum  committi  contigerit ;  vel  (in 
universum)  si  quod  delictum  inciderit,  contra 
quod  speciali  nullo  Statuto  cautum  fuerit ; 
Vice-Cancellarius  (assidentibus  sibi  Procura¬ 
toribus  et  Praefectis  iEdium  in  Conventu  ordi¬ 
nario)  pro  arbitrio  poenam  irrogabit :  donec  spe¬ 
ciali  aliquo  Statuto,  contra  hujusmodi  delictum, 
provisum  fuerit. 

§.  4.  De  Materia  dispensabitis  in  qua  Coyivo- 
cationi  dispensandi  potestas  permissa  est. 

CUM  Statutorum  rigorem,  modo  privatis 
hominum  commoditatibus,  modo  necessitatibus 
*  ipsorum  attemperari  quandoque  expediat ;  con¬ 
suevit  V.  Domus  Convocationis  (penes  quam 
est  potestas  Statuta  et  Decreta  condendi)  ex 
rationabili  causa  cum  nonnullis  dispensare. 

Et  primo,  si  a  Statutis  alicujus  Collegii  Sta¬ 
tuta  Universitatis  in  aliquo  dissentiant,  vel  re¬ 
pugnent;  statuit  Universitas  et  declarat,  quod 
cum  Praefectis,  Sociis  et  Scholaribus  quibus¬ 
cunque  hujusmodi  Collegii,  super  observatione 
Statutorum  Universitatis,  a  Collegii  Statutis 
dissentientium,  eisque  repugnantium,  absque 
ulteriore  aliqua  supplicatione  sive  petitione, 
ipso  jure  dispensatum  habeatur. 

Deinde,  si  quis  Lectiones  vel  Disputationes 
(ordinarias,  et  non  pro  forma)  per  alium  prae¬ 
stare  necessum  habuerit. 

Vel  si  qui,  olim  hujus  Universitatis  alumni, 
perspectae  probitatis  et  eruditionis  viri ;  quique 
per  15  aut  1G  annorum  spatium  (computandum 
ab  admissione  sua  ad  Regendum)  Theologiae 
operam  navarunt  (iidemque  ultra  spatium  30 

milliarium  ab  Universitate  remoti)  praestitis  pri¬ 
us  omnibus  exercitiis,  Gradus  accumulare,  sive 
simul  capessere  desiderent. 

Vel,  si  qui  propter  interveniens  impedimen¬ 
tum,  vel  causam  sonticam  (quo  minus  in  proxi¬ 
mis  Comitiis  realiter  incipere  possint,  vel  potue¬ 
rint)  in  Convocatione  vel  Congregatione  creari 
et  inaugurari  desiderent. 

Vel,  si  qui  Praelati,  Magnates,  vel  Nobiles, 
honoris  causa,  Gradus  Academicos  intra  Aca¬ 
demiam  suscipere  cupiant. 

Vel,  si  Universitati  eosdem  extra  Academiam 
(missis  qui  Cancellarium,  Procuratores,  et  Ma¬ 
gistros  Regentes  repraesentent)  iisdem  Gradibus 
ornare  visum  fuerit. 

Et  universim,  si  qui  alii  fuerint  casus,  in  qui¬ 
bus  per  Statuta  Universitatis  dispensare  non 
negatum  est,  quique  disciplinae  Academicae  non 
repugnant;  in  iis,  ex  necessaria  et  perurgenti 
aliqua  causa  (prius  per  Dominum  Cancellarium, 
arbitrio  Vice -Cancellarii,  Procuratorum,  et  Prae¬ 
fectorum  permissa,  et  per  ipsos  vel  eorundem 
majorem  partem  approbata  in  conventu  ipsorum 
hebdomadali)  dispensationes  in  Domo  Con¬ 
vocationis  proponi  licebit,  et  pro  concessis  ha¬ 
beri  ;  si  Vice-Cancellarius,  Procuratores,  et  ma¬ 
jor  pars  Regentium  et  non  Regentium  assen¬ 
sum  praebuerint. 

§.5.  De  materia  indispensabili,  in  qua  Convo¬ 
cationi  dispensare  non  permittitur. 

QUIA  ex  nimia  dispensandi  licentia  grave 
incommodum  Universitati  antehac  obortum  est, 
(nec  aliter  fieri  potuit :)  statuit  et  decrevit  Uni¬ 
versitas,  ne,  in  posterum,  dispensationes  ulla¬ 
tenus  proponantur  in  casibus  sequentibus.  Et 


Tit.  X.  Magist.  Regent,  et  non  Regent.  127 

primo,  statuit  et  declarat,  ne  super  aliquo  Sta¬ 
tuto  vel  Decreto  (auctoritate  Regia  jubente  vel 
monente)  condito  vel  condendo,  in  toto  vel  in 
parte  dispensatio  proponatur,  nisi  pari  auctori¬ 
tate  Regia,  ejusdem  mutatio,  vel  aliqualis  re¬ 
laxatio,  expresse  mandata  vel  permissa  fuerit. 

Secundo,  statuit  et  declarat,  ne  circa  supre¬ 
mas  Benefactorum  defunctorum  voluntates,  aut 
ordinationes  eorum  quascunque  Universitati 
commendatas,  nec  circa  conventiones  vel  com¬ 
positiones  inter  ipsos  Benefactores  (dum  super¬ 
stites  essent)  et  Universitatem  initas  (absque 
speciali  et  expresso  ipsorum  consensu)  nec  circa 
ordinationes  aliquas  ex  Benefactorum  voto  vel 
rogatu,  cum  Universitatis  consensu,  editas  vel 
edendas;  aut  Literas  alicujus  ipsorum  (super 
Lecturis  aut  Lectoribus  suis)  Patentes,  quic- 
quam  postea  immutetur,  vel  de  eodem  immu¬ 
tando  petitio  aliqua  in  V.  Domo  Convocationis 
fieri  permittatur. 

Tertio,  ne  pro  defectu  temporis,  aut  exerci¬ 
tiorum  (ad  aliquem  Gradum  Baccalaurei,  Ma¬ 
gistri,  vel  Doctoris  in  aliqua  Facultate  requisi¬ 
torum),  nec  pro  exercitiis  (ad  Gradum  requi¬ 
sitis)  post  susceptum  Gradum  praestandis ;  prae¬ 
cipue,  nec  pro  concione  Latina,  post  Gradum 
Baccalaureatus  (ut  olim)  habenda,  ullo  modo 
dispensatio  proponatur. 

Quarto,  ne  dispensatio  proponatur,  ut  quis¬ 
quam  Collegii  Praefectus,  Socius  vel  Capellanus, 
vel  in  Aula  aliqua  commorans,  vel  intra  quin¬ 
quaginta  milliaria  ab  Universitate  habitans,  (ex¬ 
ceptis  iis,  qui  in  studio  Theologiae  15  vel  16 
annos  posuerunt,  quibuscum  si  ultra  30  milliaria 
ab  Universitate  habitent,  pro  Gradibus  cumu¬ 
landis  dispensare  licebit,)  ad  cumulandos  Gra- 

dus,  vel  ad  Gradum  Baccalaurei,  et  Magistri  seu 
Doctoris,  simul  suscipiendum  admittatur. 

Denique  statutum  est,  ne  in  aliquo  casu 
praemisso  (vel  alio,  de  quo  speciali  Statuto,  ne 
super  eo  dispensatio  proponatur,  cautum  est) 
quisquam,  sub  poena  bannitionis,  dispensatio¬ 
nem  proponat;  nisi  Cancellarius  Praefectorum 
arbitrio  rem  permiserit,  ut  de  consilio  maturo 
in  conventu  ipsorum  ordinario  prius  habito, 
ex  necessaria  et  perurgenti  aliqua  causa  (per 
Vice- Cancellarium,  Collegiorum  et  Aularum 
Praefectos,  et  Procuratores,  vel  majorem  par¬ 
tem  eorundem,  approbanda)  hujusmodi  dispen¬ 
sationem  in  Domo  Convocationis  proponi  per¬ 
mittant. 

§.6.  De  electionibus  in  Domo  Convocationis 

habendis . 

CUM  in  locum  alicujus  publici  Praelectoris, 
aut  Officiarii,  aut  communis  ministri  seu  ser¬ 
vientis  (defuncti,  cedentis,  vel  amoti)  alterius 
electio;  vel  ad  beneficium  aliquod  vacans  (ad 
quod  nominationis,  sive  praesentationis  jus  Uni¬ 
versitati  competit)  alicujus  idonei  electio  ha¬ 
benda  fuerit;  statutum  est,  quod  ante  Convo¬ 
cationem  habendam,  negotium  hujusmodi  elec¬ 
tionis  vel  nominationis,  per  Bedellos  singulis 
Collegiorum  et  Aularum  Praefectis,  et  per  prae¬ 
fectos  Doctoribus  et  Magistris  cujusque  Domus, 
die  praecedente,  denuncietur. 

Quodque,  praeter  electionem  Burgensium  Par- 
liamenti  (quam,  viva  voce,  aut  pedibus  eundo 
in  sententiam,  fieri  oportere,  occasione  litis  motae 
super  ea  re,  Commissarii  Parliamenti  decre¬ 
vere)  omnis  electio  ad  officia  et  publicas  lec¬ 
turas,  et  nominatio  ad  beneficia,  fiat  per  scru- 

tinium  in  scriptis,  in  quo  (Vice-Cancellario 
praesidente)  Procuratores  scrutatores  erunt. 
Insuper,  si  in  locum  alicujus  lectoris,  officiarii, 
aut  servientis  munus  suum  resignantis,  ha¬ 
benda  sit  electio ;  fiat  resignatio  simpliciter  et 
absolute,  absque  ulla  resumendi  conditione; 
et  priusquam  ad  electionem  procedatur,  can¬ 
didatus  quivis  (exigente  alterutro  Procurato¬ 
rum)  hoc  juramentum  praestabit  se,  nec  di¬ 
recte  nec  indirecte,  per  se,  nec  per  alium,  cum 
quoquam  contraxisse,  nec  quicquam  cuiquam 
vel  dedisse  vel  promisisse,  quo  ad  munus  illud, 
quod  jam  capessit,  aditum  strueret  magis  ex¬ 
peditum. 

Juramentum  Procuratorum. 

1.  Quia  Vice-Cancellario  juramento  adstrin- 
gentur ,  quod  fideliter  se  in  illo  scrutinio  ge¬ 
rent. 

2.  Quodque  neminem,  ad  eligendum  vel  no¬ 
minandum  aliquem,  contra  motum  proprium  in¬ 
ducent. 

3.  Et  quod  eum  pro  electo  vel  nominato 
pronunciabunt,  in  quem  major  pars  suffragan¬ 
tium  consenserit. 

4.  Nec  ante  pronunciationem,  quicquam  de 
votis  alicui  (quoquo  modo,  verbo  vel  signo) 
revelabunt. 

Deinde,  ipse  Vice -Cancellarius,  et  singuli 
suffragaturi  (Procuratoribus  vel  eorum  Deputa¬ 
tis  exigentibus)  et  Procuratores,  eorumque  De¬ 
putati,  (exigente  Vice-Cancellario,  ejusve  De¬ 
putato)  corporale  praestabunt  juramentum,  sub 
hac  forma : 

ce  Tu  jurabis,  quod  unum  aliquem,  et  unum 

(i  tantum,  semel  (et  non  amplius)  in  hoc  scru- 
u  tinio  scribes  et  nominabis. 

u  Item  tu  jurabis,  quod  neminem  ad  hoc  ojft- 
“  cium  (sive  publicam  lecturam  sive  beneficium ) 
66  nominabis,  nisi  quem  ad  idem  officium,  sive 
u  beneficium,  habilem  et  idoneum  certo  scive- 
“  ris,  vel  firmiter  credideris ;  nec  ulla  condi- 
66  tione  nec  pacto,  propter  aliquam  promissio- 
“  nem  vel  remunerationem  (factam  vel  facien- 
u  dam)  aliquem  ad  hoc  officium  sive  benefi- 
“  cium  in  hac  electione  nominabis.” 

Quodque  nemo  in  electione  aliqua  (sub  poena 
amissionis  suffragii,  et  perpetuae  exclusionis  a 
Domo  Congregationis  et  Convocationis)  suffra¬ 
gium  ferre  praesumat,  priusquam  hoc  juramen¬ 
tum,  in  eadem  electione,  praestiterit. 

In  scrutinio  vero,  ubi  Vice-Cancellarius  et 
Procuratores  suffragati  fuerint,  quisque  Docto¬ 
rum,  Magistrorum  Regentium  et  non  Regen¬ 
tium,  secundum  ordinem  senioritatis,  (quan¬ 
tum  fieri  potest,)  accedat :  et  (Procuratoribus  a 
latere  Vice-Cancellarii  utrinque  sedentibus,  et 
eorum  altero  schedulam,  sic  accedenti  exhi¬ 
bente)  votum  suum  simpliciter  et  absolute  in¬ 
scribat. 

Nec  scrutatores  praedicti,  aut  eorum  alter, 
ante  peractam  electionem  (nisi  ex  causa  neces¬ 
sitatis)  decedant.  Quo  in  casu,  schedula  apud 
Vice-Cancellarium  deposita,  Vice-Cancellarius 
(aut  alius  ab  ipso  deputatus)  ejusdem,  dum  ab¬ 
est,  vices  sustinebit. 

Cum  autem  longius  in  electione  processum 
fuerit,  defecerintque  qui  suffragentur ;  prius¬ 
quam  scrutatores  suffragiorum  numerum  in¬ 
eant,  superior  Facultatis  Artium  Bedellus,  per 

Domum  Convocationis,  ad  suffragandum,  alta 
voce  praeconizabit :  Magistri,  ad  suffragandum , 
prima  vice ;  deinde,  ex  intervallo  unius  horae 
quadrantis,  Magistri ,  ad  suffragandum ,  secun¬ 
da  vice ;  et  tertio,  post  alium  horae  quadrantem. 
Magistri ,  ac/  suffragandum ,  tertia  vice . 

Tandem  (postquam  aliquamdiu  accessuros 
expectaverint,  nec  quisquam  accedat)  praedicti 
scrutatores,  eum,  in  quem,  computatis  suffra¬ 
giis,  majorem  numero  partem  consensisse  com- 
pererint  (schedulis  interim,  quibus  singulorum 
vota  inscripta  fuerint,  penitus  abolitis,  et  igni 
traditis)  pro  electo  palam  pronunciabunt. 

Si  duo  vel  plures  aequalem  suffragiorum  nu¬ 
merum  sortiti  sint,  si  Graduati  fuerint,  eorum 
senior,  si  Graduati  non  fuerint,  tunc  is,  in 
quem  Cancellarius  (vel  Vice-Cancellarius  pro 
tempore  existens)  consenserit,  pro  electo  ha¬ 
beatur;  et  ad  officium  suum  (peractis  praesti¬ 
tisque  singulis,  quae  ad  hujusmodi  admissionem 
requiruntur)  e  vestigio,  si  praesens  fuerit,  admit¬ 
tatur. 

Postremo  cautum  est,  quod  in  omni  electione 
(antequam  ad  suffragandum  accedatur)  praesens 
Statutum,  una  cum  juramento  praedicto,  et 
Statuto  regni  de  electionibus  JElizabethce  31. 
legatur;  ut  juramentum  ab  omnibus  ac  sin¬ 
gulis  suffragaturis  exigatur.  Et  praeterea,  in 
ipso  Domus  Convocationis  introitu,  aut  alio 
quovis  loco  conspicuo  (unde  omnibus  de  plano 
legi  possit)  idem  juramentum,  in  pensili  tabula, 
singulis  suffragantibus  legendum  palam  propo¬ 
natur. 

§.7*  De  Delegatorum  nominatione  et  munere. 

CUM  varia  Universitatis  negotia,  a  paucis 

citius  et  commodius,  quam  a  pluribus,  expedi¬ 
antur;  eoque  nomine,  selectis  quibusdam  ho¬ 
minibus  per  Domum  Convocationis  delegentur, 
qui  de  iisdem  deliberandi  vel  statuendi,  cum 
nuda  relatione  ad  Domum,  vel  cum  relatione  et 
approbatione  simul,  (prout  praedictae  Domui 
videbitur,)  potestatem  habent;  quos  Delegatos 
nominandi  jus  penes  Procuratores  esse  con¬ 
suevit  : 

Ordinatum  est,  quod  e  singulis  Facultatibus, 
et  ex  Doctoribus,  Magistris  Regentibus,  et  non 
Regentibus  aliqui  seligantur,  qui  impositum 
sibi  onus  subire,  et  in  Congregatione  quavis, 
diem  Delegatorum  conventui  destinatum  ante¬ 
cedente,  juramentum  corporale  praestare  tene¬ 
antur. 

1.  “  Quod  legitime  de  die,  hora,  et  loco 
“  praemoniti,  de  tempore  in  tempus,  in  locum 
“  per  Vice-Cancellarium  destinatum  conveni- 
“  ent. 

2.  u  Officium  et  munus  Delegatorum,  super 
iC  negotiis  sibi  commissis,  sedulo  et  diligenter 
“  exsequentur. 

3.  u  Non  omnino  aberunt,  nisi  ex  causa  per 
“  Vice-Cancellarium  et  Procuratores,  antea  vel 
ce  jmstea,  approbanda.” 

Quicquid  vero  Delegati  omnes,  vel  major 
ipsorum  pars,  determinaverint,  in  negotiis  dele¬ 
gatis,  cum  nuda  relatione  ad  Domum,  sine 
ulteriore  disceptatione  ratum  est;  in  delegatis 
vero  cum  relatione  ad  Domum,  et  approbatione 
ejusdem,  totius  Domus  suffragiis  denuo  per¬ 
mittitur. 

Cum  praeter  Delegatos  ad  expedienda  ne¬ 
gotia  intra  Universitatem,  opus  sit  nonnunquam 
delegari  quosdam  ad  prosequenda  negotia  extra 

Universitatis  praecinctum;  statutum  est,  quod 
(quoties  hoc  usu  venerit)  ad  mandatum  Vice- 
Cancellarii  et  Procuratorum,  singuli  ad  hujus¬ 
modi  negotia,  pro  virili,  prosequenda  (modo 
hoc  fiat  expensis  Universitatis)  paratos  se  prae¬ 
stent. 

Quoniam  vero  ad  computandas  rationes  Vice- 
Cancellarii,  Procuratorum,  et  aliorum,  novos 
quotannis  Delegatos  pro  arbitrio  Procuratorum 
designari,  haud  e  re  Academiae  esse,  usu  com¬ 
pertum  est;  decretum  est,  quod,  in  posterum, 
stati  Delegati  per  Vice-Cancellarium,  et  Procu¬ 
ratores,  cum  consensu  Domus  Convocationis, 
nominandi  sint,  qui  singulas  rationes  Univer¬ 
sitati  reddendas  accipient,  praeterquam  de  qui¬ 
bus  speciali  decreto  aliter  cautum  fuerit. 

Quorum  si  major  pars  in  Universitate  prae¬ 
sens  non  fuerit,  (quoties  rationes  quaecunque 
Universitati  reddendae  fuerint,)  Procuratores,  vel 
eorum  alter,  cum  consensu  Vice- Cancellarii, 
totidem  in  locum  absentium  ad  praesens  sub¬ 
rogabunt,  quot  ad  majorem  partem  explendam 
suffecerint. 

Quod  si  quos  e  statis  hisce  Delegatis  fatis 
concedere,  vel  alias  Universitate  excedere  con¬ 
tingat;  alii  continuo  in  ipsorum  locum,  eadem 
auctoritate,  subrogentur. 

Hi  autem  Delegati,  quamprimum  nominati 
fuerint,  in  ipsa  Convocatione  (si  praesentes  fue¬ 
rint)  alioqui  coram  Vice-Cancellario,  exigente 
Seniore  Procuratore,  singuli  juramentum  prae¬ 
stabunt  in  haec  verba : 

u  Tu  jurabis,  quod  audies  strictum  et  fidelem 
“  computum,  de  omnibus  et  singulis  compu- 
“  tandis  per  (&c. — )  nec  allocabis  nisi  quae  al- 
(C  locanda  sunt;  sepositis  dolo,  fraude,  amore,  et 

“  invidia.  Ita  Deus  te  adjuvet,  et  haec  Sacro- 
“  sancta  Christi  Evangelia.” 

§.8.  De  Degradatione. 

CUM  nonnulla  sint  delicta,  quae,  contra  Sta¬ 
tuta  hujus  Universitatis  admissa,  Graduum  a pri¬ 
vatione  plectuntur;  alia  vero,  quae  (licet  alibi 
commissa)  tamen  propter  infame  supplicii  (quo 
vindicantur)  genus,  detrahi  prius  insignia  Aca¬ 
demica,  et  delinquentes  exauctorari  postulant; 
ne  stigmata,  delinquentium  personis  merito  in¬ 
urenda,  simul  Graduum  Academicorum  digni¬ 
tati  labeculam  aspergant ;  unde  aliqua  ad  ipsam 
Universitatem  redundet  infamia; 

Statutum  igitur  est,  quod,  quoties  hujusmodi 
se  tulerit  occasio,  si  delinquens  intra  Univer¬ 
sitatem  praesens  fuerit,  Vice-Cancellarius  (in¬ 
dicta  prius  Convocatione)  ipsum  habitu  Gradui 
competente  indutum,  in  Domo  Convocationis 
sistendum  curet ;  ubi  ipsum  Vice-Cancellarius 
gravi  ac  severa  oratione  increpabit,  simulque 
atrocitatem  criminis  sui  ei  ob  oculos  ponet; 
deinde  ipsius  mandato,  e  Bedellis  inferioribus 
unus,  singula  Gradus  sui  insignia,  primo  pi¬ 
leum,  mox  caputium,  deinde  capam,  postremo 
togam  detrahet;  ac  eum  in  modum,  cunctis 
insignibus  Academicis  exutum  et  nudatum,  e 
Domo  Convocationis  proturbabit. 

Quod  si  intra  Universitatem  praesens  non  fue¬ 
rit,  Vice-Cancellarius  (indicta  itidem  Convoca¬ 
tione)  ibidem  delinquentis  crimen,  et  poenam 
degradationis  per  Statuta  (aut  alias  ex  decreto 
superioris  Curiae,  vel  ex  congruo)  irrogandam 
declarabit.  Deinde,  Doctorum,  Magistrorum 


a  Tit.  IX.  Sect.  VII.  Tit.  XXI.  §.  14.  et  19. 

Regentium  et  non  Regentium  assensu  rogato, 
instrumentum  publicum  a  Registrario  palam 
recitari  faciet,  in  quo  nomen,  Gradus  et  crimen 
delinquentis  exponantur;  et  ipse,  de  consensu 
Doctorum  et  Magistrorum  Regentium  et  non 
Regentium,  Gradu  omni  Academico  exutus  et 
exauctoratus  pronuncietur  et  declaretur.  Mox 
idem  instrumentum,  sigillo  officii  sui  munitum, 
valvis  magnae  Scholarum  portae  appendendum 
curabit. 


TITULUS  XI. 

De  Congregationibus  et  Convocationibus 
Statuta  generalia. 

§.  1.  Congregationibus  alii  necessario ,  alii  li¬ 
bere  intersunt ;  Convocationibus  singuli ,  rite 
moniti ,  tenentur  per  fidem  interesse. 

Statutum  est,  quod  singuli  Doctores,  et 
Magistri  necessario  Regentes  (quotquot  infra 
ambitum  Academiae  commorantur)  statim  a  ces¬ 
satione  pulsationis  soiennis  campanae,  ad  Con¬ 
gregationem  accedent ;  cui  a  principio  ad  finem 
intersint,  nec,  nisi  venia  a  Cancellario  aut  Vice- 
Cancellario  impetrata,  discedant :  Regentes 
vero  ad  placitum,  quoties  specialiter  requisiti 
fuerint,  aut  alias,  pro  arbitrio  suo,  intersint. 

Si  quis  ex  necessario  Regentibus  vel  venire 
neglexerit,  vel  secus  quam  oportet  discesserit, 
pro  prima  vice  uno  solido,  pro  secunda  duobus, 
pro  tertia  tribus  solidis  per  Cancellarium,  vel 
Vice-Cancellarium  mulctetur.  Et  si,  debita 

praecedente  monitione,  ulterius  in  negligentia 
perseveraverit,  a  Domo  Congregationis  penitus 
excludatur. 

Ad  magnam  vero  Convocationem  singuli  Doc- 
tores  et  Magistri,  Regentes  et  non  Regentes, 
debite  praemoniti,  venire;  ibique,  dum  negotia 
ad  Universitatem  spectantia  tractantur  perma¬ 
nere  (nisi  justam  absentiae  causam,  a  Vice-Can- 
cellario  requisiti,  ipsi  approbaverint)  noverint 
se  fide  data  Universitati  obligari. 

§.2.  De  ordine  sedendi  in  Convocatione  et  Con¬ 
gregatione, 

STATUIT  Universitas  et  decrevit,  quod  in 
omnibus  Congregationibus  et  Convocationibus, 
Cancellarius,  vel  Vice-Cancellarius,  in  Cathe¬ 
dra,  locum  teneat  principalem  in  medio.  De¬ 
inceps  ex  utraque  parte  Cancellarii,  vel  Vice- 
Cancellarii,  sedeant  primo  Doctores  in  S.  Theo¬ 
logia  :  deinde,  ex  utraque  parte  Theologorum, 
ad  dextram,  Doctores  in  Medicina,  ad  sinistram 
Doctores  Juris  Civilis :  salva  tamen  consuetu¬ 
dine,  quae  hodie  inter  Juristas  et  Medicos  ob¬ 
tinet,  quod  qui  senior  est  (id  est  prius  prresen- 
tatus  ad  eundem  Gradum)  in  sua  Facultate, 
prae  juniore  in  altera  loci  seu  dignitatis  prae¬ 
rogativam  vendicet,  ac  obtineat.  Cui  etiam 
consuetudini  ne  quicquam  eo  nomine  deroga¬ 
tum  volumus,  si  forte  in  hisce  Statutis  vel  Ru¬ 
bricis,  inter  nominandas  ex  ordine  ambas  Fa¬ 
cultates,  unam  alteri  saepius  praeponi  vel  prae¬ 
nominari  contigerit.  Juxta  vero  Cancellarium 
vel  Vice-Cancellarium,  utrinque,  paulo  inferius, 
locum  consuetum  habeant  Procuratores ;  et  ad 
latera  utriusque  Domus  Magistri  Facultatis  Ar¬ 
tium,  absque  anterioris  loci  vendicatione  :  prae- 

terquam  quod  Collegiorum  et  Aularum  Prae¬ 
fectis,  si  qui  sunt  Magistri  Artium  duntaxat,  et 
non  Doctores,  prae  aliis  Magistris  locus  superior 
concedatur. 

§.  3.  In  Domo  Congregationis  et  Convocati¬ 
onis  Latino  idiomate  utendum.  Loquendi 
modus ,  et  vices  servandae.  A  contumeliis  ab¬ 
stinendum. 

STATUTUM  est,  quod  quilibet  verba  factu¬ 
rus  in  Domo  Congregationis  et  Convocationis, 
Latino  utatur  eloquio,  nisi  (negotio  sic  requi¬ 
rente)  Cancellarius  lingua  vernacula  utendi  li¬ 
bertatem  permiserit.  Quodque  omnes,  dum 
alii  loquuntur,  silentium  praestent  ;  nec  quis¬ 
quam  de  loco  ad  locum  migret;  aut  loquendi 
vices  seniori  loquuturo  praeripiat;  aut  saepius 
de  eadem  materia  interstrepat;  sed  simul  at¬ 
que  sententiam  suam  protulerit,  aliorum  ju¬ 
dicio  ponderandam  relinquat.  Quodque  a  dica¬ 
citate,  praesertim  opprobriis,  omnique  indecenti 
verbo  aut  facto,  penitus  abstineant ;  sub  poena, 
quod,  si  quis  in  praemissis  deliquerit,  a  Domo 
Congregationis  vel  Convocationis  judicio  Can¬ 
cellarii  vel  Vice-Cancellarii  et  Procuratorum, 
pro  illo  die,  vel  (si  majori  parti  Domus  videbi¬ 
tur)  pro  longiore  tempore,  excludatur :  et  in¬ 
super,  obnoxius  esto  poenis  sancitis  in  Statuto 
de  a  Contumeliis  compescendis. 

a  Tit.  XV.  §.  10. 

TITULUS  XIII. 

De  Hebdomadali  et  Ordinario  Conventu 
Praefectorum  Collegiorum  et  Aularum. 

Quo  melius  ea,  quae  ad  regimen  et  tran¬ 
quillitatem  Universitatis  pertinent,  expediantur, 
et  procurentur;  secundum  ordinationem  Sere¬ 
nissimi  Regis  CAROLI  ejus  nominis  primi, 
gratiose  nuper  ad  Universitatem  super  ea  re 
transmissam,  sancitum  est,  quod  die  Lunae 
cujuslibet  septimanae,  per  totum  annum  tam  in 
vacatione  quam  Terminorum  temporibus,  (prae¬ 
terquam  in  principalibus  et  solennibus  festis, 
aut  ubi  Vice- Cancellario  videbitur,  ex  publica 
aliqua  occasione,  hujusmodi  congressum  inter¬ 
mittere,)  hora  prima  pomeridiana  (et  etiam  alias 
quandocunque  Vice-Cancellario,  ex  urgente  ali¬ 
qua  occasione,  convocare  videbitur)  Dominus 
Vice-Cancellarius  ejusve  Deputatus,  una  cum 
Procuratoribus,  et  singulis  Collegiorum  et  Au¬ 
larum  Praefectis,  tum  in  Universitate  praesen¬ 
tibus,  in  loco  certo  et  stato  conveniant,  ibique 
de  privilegiis  et  libertatibus  Universitatis  (prout 
occasio  emerserit)  tuendis  deliberent;  et  de 
Statutis  et  Consuetudinibus  Universitatis  ob¬ 
servandis,  inter  se  tractent,  inquirant,  et  con¬ 
silium  ineant.  Et,  si  quid  super  bono  regimine, 
profectu  Scholastico,  honestate,  vel  utilitate 
communi,  et  ex  usu  Academiae,  ipsi  vel  major 
pars  eorum,  deliberato  opus  esse  duxerint,  de 
eodem  deliberandi  potestatem  habeant ;  quo 
melius  et  consultius  post  hujusmodi  ipsorum 
deliberationem,  in  V.  Domo  Congregationis, 

proponatur;  et  deinde,  maturo  cum  consilio, 
in  V.  Domo  Convocationis,  de  eodem  statuatur, 
et  decernatur.  Si  quis  vero  Praefectorum  prae¬ 
dictorum  in  Universitate  praesentium  (cessante 
impedimento  legitimo  per  Vice -Cancellarium 
approbando)  ab  hujusmodi  congressibus  fre¬ 
quenter  se  absentaverit,  nomen  ejus,  tanquam 
personae  bono  Universitatis  regimini  minus  fa¬ 
ventis,  ad  Cancellarium  per  Vice-Cancellarium 
defreatur. 


TITULUS  XIV. 

De  Vestitu  et  Habitu  Scholastico. 

§.  1.  De  vestitu  Profectorum ,  Sociorum ,  et 
Scholarium  Collegiorum  ;  et  de  modo  in  ves¬ 
tibus  servando  a  cceteris. 

Statutum  est,  quod  omnes  Praefecti,  Col¬ 
legiorum  Socii  et  Scholares,  necnon  omnes 
sacris  ordinibus  initiati,  prout  Clericos  decet, 
vestiantur ;  et  ea  observent,  quae  canonicis 
sanctionibus  praecipiuntur. 

Quodque  alii  omnes  (exceptis  filiis  Baronum 
in  superiore  Parliamenti  Domo  suffragii  jus 
habentium,  necnon  Baronum  ex  gente  Scotica 
et  Hibernica)  vestibus  coloris  nigri  aut  subfusci 
se  assuefaciant;  nec,  quae  fastum  aut  luxum  prae 
se  ferunt,  imitentur ;  sed  ab  iis  procul  absint. 

Insuper,  ab  absurdo  illo  et  fastuoso  publice 
in  ocreis  ambulandi  more,  abstinere  compel¬ 
lantur. 

Etiam  in  capillitio  modus  esto;  nec  cincin¬ 
nos,  aut  comam  nimis  promissam  alant. 

Si  quis  vero  in  praemissis  deliquerit ;  si  Gra- 
duatus  fuerit,  poena  6s.  et  S d.  plectatur  toties 
quoties  :  si  non  Graduatus  (si  per  aetatem  con¬ 
veniat)  poena  corporali ;  sin  minus,  arbitrio 
Vice-Cancellarii  vel  Procuratorum  (ita  ut  sum¬ 
mam  praefatam  non  excedant)  coerceatur.  Quas 
mulctas,  partim  ad  Universitatis,  partim  ad  pro¬ 
prios  usus,  exigendi  Procuratores  potestatem 
habeant. 

§.  2.  De  reprimendis  et  puniendis  novos  et  in¬ 
solitos  habitus  invehentibus . 

STATUTUM  est,  quod  si  contingat  aliquos 
in  vestitu  novos  et  insolitos  habitus  introdu¬ 
cere,  Vice-Cancellarius,  et  Praefecti  Collegio¬ 
rum  et  Aularum,  habita  inter  se  deliberatione, 
de  eodem  sententias  suas  in  medium  proferant. 

Deinde,  Vice-Cancellarius  scissoribus  sive 
sartoribus  vestiariis,  hujusmodi  vestes  confi¬ 
ciendi  potestate  interdicat;  et  Praefecti  suis 
singulis  Scholaribus  hujusmodi  vestimentorum 
usu  interdicant. 

Si  majus  remedio  vitium  invaluerit,  nec  poe¬ 
nis,  quamvis  severis  (quas  secundum  qualita¬ 
tem  delicti  pro  arbitrio  infliget  Vice-Cancel¬ 
larius)  morbi  pertinacia  expugnari  possit ;  post 
tres  monitiones,  vel  poenas  ordinarias  ter  in¬ 
flictas,  ad  bannitionem  procedere  licebit. 

§.  3.  De  habitu  Academico  singulis  Gradibus 
et  Facultatibus  competente. 

STATUTUM  est,  quod  omnes  Doctores 
cujuscunque  Facultatis,  Baccalaurei  etiam  in 
Sacra  Theologia,  Medicina,  et  Jure  Civili,  Ma- 


Tit.  XIV.  De  Vestitu  et  Habitu  Scholast.  141 


gistri  et  Baccalaurei  in  Artibus,  Baccalaurei  iti¬ 
dem  in  Musica,  togas  Gradui  et  Facultati  com¬ 
petentes,  hodie  usitatas,  juxta  exemplar  in  aere 
incidendum,  et  in  abaco  Domus  Convocationis 
reponendum,  gerant. 

Ambo  Procuratores,  eorumque  Deputati,  et 
Collectores  Quadragesimales,  habitu  hodie  usi¬ 
tato,  juxta  exemplar,  induti  incedant. 

Baronum  filii  in  superiore  Parliamenti  Domo 
suffragii  jus  habentium,  necnon  Baronum  ex 
gente  Scotica  et  Hibernica,  toga  talari  deau¬ 
rata,  sive  toga  nigra  laxe  manicata  serica  cum 
epomide,  et  pileo  quadrato  cum  apice  deau¬ 
rato,  induti  incedant.  Baronetti  autem  toga 
talari  nigra,  deaurata,  sive  toga  laxe  manicata 
serica  cum  epomide,  et  pileo  quadrato  cum 
apice  deaurato. 

Superioris  ordinis  Commensales  togam  ta¬ 
larem  sericam,  sive  ex  quovis  panno  nigro  con¬ 
fectam,  cum  ornamentis  secundum  exemplar, 
et  pileum  quadratum  holosericum,  Anglice  vel- 
vet ,  cum  apice;  Commensales  vero  sive  Com- 
munarri  togam  talarem,  ex  quovis  panno  nigro, 
non  serico,  confectam,  cum  ornamentis  secun¬ 
dum  exemplar,  et  pileum  quadratum  panno  ob¬ 
ductum  cum  apice,  gerant. 

Quod  non  Graduati,  quotquot  alicujus  Col¬ 
legii  Socii,  Probationarii,  Scholares,  Capellani, 
Clerici,  et  Choristae,  si  modo  in  matriculam 
Universitatis  sint  relati,  denique  quotquot  de 
fundatione  Collegii  cujusvis  fuerint,  Studentes 
insuper  iEdis  Christi,  quoties  in  publicum  in 
Universitate  prodeunt,  togis  laxe  manicatis,  ita 
ut  manicae  longitudo  dimidiam  partem  longi¬ 
tudinis  togae  non  excedat,  et  pileis  quadratis 
cum  apice,  induti  incedant. 

Batellarii  vero,  et  Servientes,  togam  talarem 
hodie  usitatam  juxta  exemplar  gerant,  et  pi¬ 
leum  quadratum  sine  apice. 

Studentes  in  Jure  Civili,  nondum  graduati, 
qui  sedecim  Terminos  a  tempore  matriculatio- 
nis  compleverint,  (vel  etiam  antea,  modo  de 
fundatione  alicujus  Collegii  fuerint,  cujus  Sta¬ 
tuta  id  fieri  requisiverint,)  togam  talarem  semi- 
manicatam,  juxta  exemplar,  gerant,  et  pileum 
quadratum  cum  apice. 

Quod  Artium  Baccalaurei  in  omni  actu  Scho¬ 
lastico  caputium  fimbria  pellita  praetextum  ge¬ 
rant  ;  in  tempore  vero  Quadragesimali  Deter¬ 
minantes  tum  in  Scholis,  tum  in  Choro  Beatae 
Mariae  Virginis,  quoties  ad  celebrandas  preces 
convenerint,  pellem  etiam  lanatam,  secundum 
exemplar,  adhibeant. 

Graduati  omnes,  togas  Gradui  et  Facultati 
competentes,  et  pileos  quadratos  cum  apice, 
aut  rotundos  (Juristae  scilicet  et  Medici)  gesta¬ 
bunt  ;  praecipue  in  concionibus,  ordinariis  prae¬ 
lectionibus,  et  disputationibus  publicis. 

In  concionibus  vero  solennibus,  et  singulis 
diebus  Dominicis  intra  Terminum  ante  meri¬ 
diem  in  Templo  B.  V.  Mariae,  etiam  in  iEde 
Christi ;  et  in  Quadragesima,  et  in  Dominica 
Paschatis  post  meridiem  ad  S.  Petri  in  Oriente, 
caputiis,  sive  e  serico,  sive  e  minuto-vario,  ob¬ 
versis,  concionibus  intersint. 

Concionatores  itidem  habitu  Gradui  suo  com¬ 
petente  induti  (pro  ratione  temporis,  prout  ce¬ 
ciderit  intra  vel  extra  Terminum)  ad  Ecclesiam 
accedant,  et  eodem  induti  conciones  suas  habe¬ 
ant,  sub  poena  6s.  8 d. 

Lectores  etiam  et  Professores  publici,  in  lec¬ 
tionibus  suis  ordinariis,  togis  Gradui  vel  Fa- 

cultati  suae  competentibus,  et  pileo  induti,  ad 
Scholas  accedant,  et  eodem  habitu  induti  le¬ 
gant,  ac  iterum  a  Scholis  recedant.  In  solen- 
nibus  autem  lectionibus  in  Vesperiis,  pileis,  et 
caputiis,  Gradui  et  Facultati  suae  competenti¬ 
bus,  induti  ad  Scholas  accedant,  legant,  ac 
iterum  recedant. 

Quoties  vero  ad  Congregationes,  Convoca¬ 
tiones,  preces  publicas  et  conciones  ad  Clerum 
accedant,  omnes  praeter  togas,  caputia  Gradui 
congrua ;  Doctores  etiam  capas,  vel  clausas  vel 
apertas  adhibeant. 

Doctores  singulis  diebus  Dominicis  intra 
Terminum,  ante  meridiem,  in  Ecclesia  B.  Vir¬ 
ginis  Mariae ;  et  in  Quadragesima,  et  in  Do¬ 
minica  Paschatis  post  meridiem  in  Ecclesia  S. 
Petri  in  Oriente,  capa,  et  caputio  coccineo  in¬ 
duti  concionibus  intersint. 

Insuper  statutum  est,  quod  omnes  Acade¬ 
mici  cujuscunque  ordinis  aut  gradus  fuerint, 
collari,  vulgo  vocato  13 and,  juxta  exemplar,  tum 
in  privato  tum  in  publico  se  induant. 

Si  quis  vero  in  praemissis  delinquere  depre¬ 
hensus  fuerit,  si  non  Graduatus  fuerit,  pro  ar¬ 
bitrio  Vice-Cancellarii  vel  Procuratorum,  penso 
aliquo  literario  puniatur.  Si  Graduatus,  pro 
prima  vice  qua  deliquerit,  20 d.  pro  secunda, 
3 s.  4 d,  pro  tertia,  5s.  pro  quarta,  6s.  8 d.  et  sic 
toties  quoties.  Si  quis  vero  ad  Congregatio¬ 
nem  vel  Convocationem  accesserit,  habitu  com¬ 
petente  destitutus,  praeter  mulctam  praedictam, 
nullam  omnino  suffragandi  potestatem  ea  vice 
habeat.  Quas  mulctas  ad  usum  Universitatis 
exigendi  Vice-Cancellarius  vel  Procuratores  po¬ 
testatem  habeant. 

Ne  vero  quis  prae  novandi  libidine  ab  exem- 

plaribus  in  hoc  statuto  descriptis  desciscere,  no- 
vosque  habitus  introducere  moliatur,  statutum 
est,  quod  Vice-Cancellarius  et  Procuratores  sin¬ 
gulorum  habituum  exemplar  aliquod  aere  inci¬ 
dendum,  et  in  abacum  huic  usui  destinatum, 
reponendum  curabunt. 


Statutum  novum  de  usu  Habitus  Aca¬ 
demici. 

Cum  propter  remissiorem  habitus  Academici 
usum  multa  ac  gravia  incommoda  huic  nostrae 
Universitati  proculdubio  accrescant;  Statutum 
est,  quod  Juniores  omnium  ordinum,  quoties  in 
publicum  in  Universitate  prodeunt,  justo  habitu 
Academico  induti  incedant. 

Si  quis  vero  infra  Gradum  Magistri  in  Arti¬ 
bus,  aut  Baccalaurei  in  Jure  Civili,  in  hac  parte 
deliquerit,  pro  prima,  secunda,  ac  tertia  vice, 
penso  aliquo  literario  per  Vice-Cancellarium, 
vel  Procuratorum  alterum,  vel  quemvis  ex  eo¬ 
rum  Deputatis,  puniatur. 

Denique,  si  quis  post  hujusmodi  poenam  ter 
impositam  iterum  in  consimili  delicto  depre¬ 
hensus  fuerit,  suspendatur  insuper  a  Gradu 
quem  ambit  (si  Vice-Cancellario  et  Procurato¬ 
ribus  visum  fuerit)  per  unum  terminum  toties 
quoties,  et  Libro  Nigro,  sive  Registro  Procura¬ 
torum,  nomen  ejus  inseratur. 


Tit.  XV.  De  Moribus  Conformandis, 

TITULUS  XV. 

De  Moribus  Conformandis. 

§.  1.  De  reverentia  juniorum  erga  seniores. 

[Statutum  est,  quod  juniores  senioribus, 
id  est,  nondum  Graduati  Baccalaureis,  Bacca- 
laurei  Artium  Magistris,  Magistri  itidem  Doc- 
toribus,  debitam  et  congruam  reverentiam,  tum 
in  privato,  tum  in  publico  exhibeant :  scilicet, 
ubi  convenerint,  locum  potiorem  cedendo ;  ubi 
obvii  venerint,  de  via  decedendo ;  et  ad  justum 
intervallum  caput  aperiendo  :  atque  etiam  reve¬ 
renter  salutando  et  compellando.]  Insuper,  qui¬ 
libet  Baccalaureus  in  Jure  (qui  non  etiam  in¬ 
ceperit  in  Artibus)  cuilibet  Magistro  in  Artibus 
ejusdem  anni  cedere  debet  intra  Universitatem, 
locumque  dare. 

Quodque  omnes  cujuscunque  conditionis  (ex¬ 
ceptis  Procerum  et  Baronum,  in  superiori  Par- 
liamenti  Domo  suffragii  jus  habentium,  filiis) 
qui  nondum  GraduYn  Magistri  in  Artibus,  Bac- 
calaurei  in  S.  Theologia,  Jurisprudentia,  vel 
Medicina  adepti  sunt,  quando  (sive  in  Templis 
inter  condonandum ;  sive  in  Scholis  publicis 
inter  praelegendum,  audiendum,  ac  disputan¬ 
dum;  et  in  omnibus  denique  actibus  Scholas¬ 
ticis,  praesertim  coram  publicis  Universitatis 
Officiariis,  Doctoribus,  Magistris,  vel  Bacca¬ 
laureis  in  Facultatibus  praedictis)  praesentes 
cum  praesentibus  affuerint,  nudatis  capitibus  ad- 
stent,  humiliterque  et  modeste  se  gerant.  Vice- 

Cancellario  autem  et  Procuratoribus  omni  cura 
et  ope  annitendum  est,  ut  hoc  Statutum  debite 
observetur,  puniendo  ad  arbitrium  juniores,  si 
non  praestiterint,  Magistros,  si  non  exegerint 
debitum  obsequium. 

Proviso  tamen,  quod  licebit  Facultatis  Ar¬ 
tium  Baccalaureis,  habitu  Gradui  competente 
indutis,  in  Scholis  Artium  vel  Philosophiae,  pi¬ 
leos  etiam  in  praesentia  Magistrorum  et  aliorum 
induere. 

[Si  vero  aliqui  secus  se  gesserint,  (si  juniores 
fuerint,  et  qui  nondum  Gradum  aliquem  adepti 
sunt,)  a  Vice-Cancellario  et  Procuratoribus  pro 
arbitrio  castigentur ;  vel  poena  corporali  (si  per 
aetatem  congruat)  vel  suspendantur  a  Gradu  per 
unum  Terminum,  toties  quoties  ;  et  libro  ni¬ 
gro,  sive  registro  Procuratorum,  inserantur  no¬ 
mina  ipsorum.]  Si  Graduati  fuerint,  3 s.  et  4 d. 
singuli  mulctentur.  Et  si  contumaces  perstite¬ 
rint,  incarcerentur ;  ac  insuper,  si  quando  ul¬ 
teriorem  Gradum  ambiant,  suspendantur  a  Gra¬ 
du  per  unum  Terminum,  toties  quoties';  et  in 
libro  nigro  Procuratorum  nomina  ipsorum  inse¬ 
rantur. 

§.  2.  De  coercendis  otiosis  et  male  feriatis  Scho¬ 
laribus  in  civitate  oberrantibus . 

STATUTUM  est,  quod  Scholares  (praeser¬ 
tim  juniores  et  non  Graduati)  per  civitatem, 
ejusve  suburbia,  otiosi  non  obambulent ;  neque 
in  plateis,  aut  publico  foro,  seu  in  quadrivio 
(apud  Penniless  Bench ,  ut  vulgo  vocant)  aut 
apud  oppidanorum  seu  artificum  officinas, 
stantes  aut  commorantes  (quales  vetera  Aca¬ 
demiae  nostrae  Statuta  Scurrivagos  et  Trutannos 
vocant)  conspiciantur. 

Si  quis  absque  rationabili  causa  a  Procura¬ 
toribus  vel  Vice-Cancellario  approbanda,  hac 
in  parte  delinquens  deprehensus  fuerit;  si  non 
Graduatus  fuerit,  pro  arbitrio  Vice-Cancellarii 
vel  Procuratorum  corripiatur,  vel  castigetur. 
Si  Graduatus  fuerit,  2s.  Universitati  mulctetur. 
Et  si  in  contumacia  perstiterit,  incarceretur, 

§.  3.  Quod  Scholares  conventibus  juridicis,  qui 

Sessio?ies  et  Assisce  vocantur ,  non  intersint . 

STATUTUM  est,  quod  nullus  Scholaris, 
cujuscunque  conditionis,  ad  publicos  et  gene¬ 
rales  conventus  juridicos,  vel  civitatis,  vel  co¬ 
mitatus  Oxon.  (qui  Sessiones  aut  Assisae  vo¬ 
cantur)  nisi  ex  causa  rationabili,  per  Vice- 
Canccllarium  approbanda,  accedat,  vel  iisdem 
interesse  praesumat,  sub  poena  JOs.  unicuique 
ibidem  deprehenso  infligenda;  et  incarceratio- 
nis,  etiam  omnibus  et  singulis  per  Vice-Can- 
cellarium  vel  Procuratores  inde  recedere  jussis, 
nec  obtemperantibus  :  cui  adeundi  carceris 
mandato,  (quia  grassanti  incommodo  alias 
commode  occurri  non  potest)  omnes  et  singuli 
virtute  juramenti  Universitati  praestiti,  obedire 
teneantur. 

Juniores  autem,  ut  tirones,  et  alii  non  Gra- 
duati  (qui  illuc  spectatum  maxime  confluere 
solent)  ibidem  deprehensi,  pro  arbitrio  Vice- 
Cancellarii  aut  Procuratorum,  poenas  dare  te¬ 
neantur. 

§.  4.  De  domibus  oppidanorum  non  frequen¬ 
tandis . 

STATUTUM  est,  quod  Scholares  et  Gra- 
duati  cujuscunque  generis,  a  domibus  et  offi¬ 
cinis  oppidanorum  de  die,  et  praesertim  de 

nocte,  abstineant.  Praecipue  vero,  ab  sedibus 
infames  seu  suspectas  mulieres  vel  meretrices 
alentibus,  aut  recipientibus ;  quarum  consortio 
Scholaribus  quibuscunque,  sive  in  privatis  ca¬ 
meris,  sive  in  aedibus  oppidanorum,  prorsus  in¬ 
terdictum  est.  Et  si  quis  de  die  in  iisdem,  vel 
earum  aliqua  deprehensus  fuerit  (nisi  rationa¬ 
bilem  accessus  sui  moraeve  causam  reddiderit) 
si  non  Graduatus  sit,  pro  arbitrio  Vice-Cancel- 
larii,  vel  Procuratorum,  qui  deprehenderint,  cas¬ 
tigetur.  Si  vero  Graduatus  fuerit,  3s.  4d.  pro 
qualibet  vice  Universitati  mulctetur.  Quod  si 
quis  ibidem  de  nocte  interesse  deprehensus 
fuerit,  poenis  noctivagorum  omnino  subjiciatur. 
Quem  in  finem  (in  subsidium  Vice-Cancellarii 
et  Procuratorum)  potestas  sit  Praefectis  zEdium 
domos  oppidanorum  intrandi;  ut  explorent  an 
aliqui  e  suis  illic  versentur  de  die  vel  de  nocte. 
Si  quis  vero  Magistratui  vel  Praefecto  Domus, 
de  nocte  post  clausas  fores  ostium  pulsanti, 
fores  sine  mora  vel  tergiversatione  non  reclu¬ 
serit,  pro  prima  vice  mulctetur  20$. ;  secunda 
vero,  commercio  cum  privilegiatis  (si  oppidanus 
fuerit)  alias  privilegio  ipsi  interdicatur. 

§.5.  De  oenopoliis ,  sive  tabernis  vinariis,  popi¬ 
nis,  et  diversoriis  non  frequentandis. 

STATUTUM  est,  quod  Scholares  cujuscun- 
que  conditionis,  a  diversoriis,  cauponis,  oeno¬ 
poliis,  ac  domibus  quibuscunque  intra  civita¬ 
tem,  vel  praecinctum  Universitatis,  in  quibus 
vinum,  aut  quivis  alius  potus,  aut  herba  Nico- 
tiana  sive  Tobacco,  ordinarie  venditur,  absti¬ 
neant  :  nisi  ex  causa  necessaria  et  urgenti,  per 
Vice-Cancellarium  aut  Procuratores  approban¬ 
da.  Quodque  si  quis  secus  fecerit,  octodecim 

annis  minor,  nec  Graduatus,  publice  castigetur : 
major  autem  annis  octodecim,  vel  Graduatus, 
pro  prima  et  secunda  vice  sex  solidis  et  octo 
denariis  Universitati  mulctetur ;  pro  tertia  au¬ 
tem  vice,  per  spatium  unius  mensis  incarcere- 
tur  ;  vel,  si  Gradum  aliquem  ambiat,  a  tempore 
alias  completo,  unum  alium  integrum  annum 
exspectet,  antequam  ad  supplicandum  pro  Gra¬ 
du  illo  admittatur.  Si  quis  vero  sic  deprehen¬ 
sus,  Tutor  fuerit,  Vice-Cancellarius  ipsi  Tutoris 
munere  prorsus  interdicat.  Pro  quarta  vero  vice 
ab  Universitate  expellatur. 

Insuper,  oppidani  (sive  privilegiati  fuerint, 
sive  non)  qui  contra  formam  hujus  Statuti, 
Scholares  in  illum  finem,  in  domos  vel  loca 
hujusmodi  receperint,  pro  prima  vice  decem 
solidos,  pro  secunda  viginti  solidos,  Universi¬ 
tati  numerent :  si  tertio  deliquerint,  per  duos 
menses,  si  quarto,  per  totum  annum  commer¬ 
cium  iis  cum  Scholaribus  et  personis  privilegia- 
tis  interdicatur;  vel  privilegium,  si  fuerint  pri¬ 
vilegiati. 

Modis  iisdem  mulctator  punitorque,  si  quis 
oppidanus  Scholari  cuivis  epulas  pretio  praebu¬ 
erit,  vel  cibos  ad  mensam  apparatos  in  Schola¬ 
ris  cujusvis  usum  in  quodlibet  Collegium  sive 
Aulam  quamlibet,  vel  in  domum  aliam  quam¬ 
cunque,  intulerit  vel  immiserit ;  nisi  veniam 
Collegii  vel  Aulae  Praefecti,  cui  sibi  ex  legibus 
Academicis  parendum  est,  idem  Scholaris  prius 
impetraverit. 

§.6.  De  vehiculis. 

CUM  plurima  incommoda  ex  usu  immodi¬ 
co  vehiculorum,  praesertim  eorum  quae  vulgo 
dicta  sunt  Phaetons ,  orta  sint;  cumque  nullo 

Statuto  hactenus  de  hoc  malo  cautum  sit,  pla¬ 
cuit  Universitati  novum  Statutum  condere,  quo 
remedium  eidem  in  posterum  adhibeatur. 

Statutum  igitur  est,  quod  Scholares  cujus- 
cunque  conditionis  ab  usu  omnium  vehiculo¬ 
rum,  quibus  invehi  solent  ipsi  aurigantes,  sive 
ea  Phaetons ,  sive  alio  quocunque  nomine  dicta 
sint,  prorsus  abstineant.  Quod  si  quis  secus 
fecerit,  pro  prima  vice  viginti  solidis,  pro  se¬ 
cunda  quadraginta  solidis,  Universitati  mulcte- 
tur;  pro  tertia  vero  vice,  libro  nigro,  sive  re- 
gistro  Procuratorum,  inseratur  nomen  ejus ;  et 
ab  omni  Gradu  per  annum  integrum  repellatur. 
Si  quis  autem  quarta  vice  hac  in  parte  delique¬ 
rit,  ab  Universitate  expellatur.. 

Insuper  oppidani,  qui,  contra  formam  hujus 
Statuti,  istiusmodi  vehicula  Scholaribus  elo¬ 
casse  deprehensi  fuerint,  pro  prima  vice  qua¬ 
draginta  solidos,  pro  secunda  centum  solidos, 
Universitati  numerent.  Si  tertio  autem  deli¬ 
querint,  per  duos  menses,  si  quarto,  per  totum 
annum,  commercium  cum  Scholaribus  iis  inter¬ 
dicatur. 

§•7*  De  nocturna  vagatione  reprimenda. 

STATUTUM  est,  quod  omnes  Scholares  cu- 
juscunque  conditionis,  quos  occasione  quacun¬ 
que  extra  Collegia  sua  vel  Aulas  vesperi  agere 
contigerit,  ante  horam  nonam  (quae  pulsatione 
magnae  campanae  Collegii  iEdis  Christi  denun- 
ciari  solet)  ad  Collegia  et  Aulas  proprias  se  re¬ 
cipiant;  et  quod  statim  a  pulsatione  ejusdem 
magnae  campanae,  singulorum  Collegiorum  et 
Aularum  portae  occludantur  et  obserentur.  Qui¬ 
bus  occlusis,  explorabunt  nonnunquam  iEdium 
Praefecti,  perlustratis  singulorum  cubiculis  (ex 

praescripto  S.  Regis  Jacobi )  utrum  e  suis  ali¬ 
qui  extra  Collegium  vel  Aulam  suam  pernoc¬ 
tent  seu  vagentur.  Quod,  si  quis  postea  ex¬ 
tra  Collegium  proprium  vel  Aulam,  in  domo 
quacunque  vel  platea,  vel  alibi  intra  praecinc¬ 
tum  Universitatis  repertus  fuerit  (nisi  causam 
rationabilem  ostenderit,  per  Vice-Cancellarium 
et  Procuratores  approbandam)  si  non  Gradua- 
tus  fuerit,  pro  arbitrio  Vice-Can cellarii  vel  Pro¬ 
curatorum  puniatur,  vel  castigetur  poena  cor¬ 
porali,  si  per  aetatem  congruat  5  alioqui  qua¬ 
draginta  solidis  mulctetur :  si  vero  Graduatus, 
quinquaginta  solidis  mulctetur :  quas  mulctas 
a  quibuscunque  deprehensis  exigere,  et  ipsa¬ 
rum  semissem  in  fiscum  Universitatis  redigere, 
tenentur  Procuratores  fide  sua  data  Universi¬ 
tati.  Et,  nisi  fuerit  Magister  Artium  vel  Bacca- 
laureus  Juris,  a  Procuratore,  qualiscunque  vero 
conditionis,  a  Vice-Cancellario  (si  propter  con¬ 
tumaciam,  suspicionem  fugae,  vel  alia  de  causa 
mereri  videbitur)  incarceretur,  et  ut  perturba¬ 
tor  pacis  habeatur.  Si  vero  alius  quis  depre¬ 
hendatur,  sive  persona  privilegiata,  sive  non, 
consimiliter  puniatur. 

§.  8.  De  ludis  prohibitis. 

STATUTUM  est,  quod  Scholares,  cujuscun- 
que  conditionis,  abstineant  ab  omni  lusus  ge¬ 
nere,  in  quo  de  pecunia  concertatur;  veluti  a 
lusu  talorum,  alearum,  et  chartarum  pictarum, 
necnon  a  lusu  globorum,  in  privatis  oppida¬ 
norum  areis  hortisque;  nec  hujusmodi  publicis 
lusibus,  per  Statuta  Reg?ii  prohibitis,  intersint ; 
quodque  nemo  intra  Universitatem  hujusmodi 
ludis  se  exercentes  excipiat :  sub  poena  castiga¬ 
tionis  corporalis  non  Graduatis;  (quibus  per  seta- 

tem  congruit ;)  aliis  vero,  et  Graduatis,  Gs.  et 
8 d.  (praeter  restitutionem  ejus  quod  lusu  illicito 
lucrati  sunt,)  singulis,  qui  in  his  deliquerint,  ir¬ 
roganda;  et  20 s.  iis,  qui  hujusmodi  lusus  exer¬ 
centes  exceperint ;  et  sub  poena  incarcerationis, 
donec  de  hujusmodi  ludentibus  ulterius  non  ex¬ 
cipiendis  cautionem  interposuerint.  Et  in  his 
omnibus,  toties  quoties. 

Item,  quod  abstineant  ab  omni  genere  lusus 
vel  exercitii,  ex  quo  aliis  periculum,  injuria,  vel 
incommodum  creatur ;  veluti  a  venatione  fera¬ 
rum  (ut  damarum,  leporum,  et  cuniculorum) 
cum  canibus  cujuscunque  generis,  viverris,  re¬ 
tibus,  aut  plagis  ;  necnon  ab  omni  apparatu  et 
gestatione  bombardarum,  et  arcubalistarum ; 
sive  etiam  accipitrum  Usu  ad  aucupium  :  sub 
poena  castigationis  corporalis  non  Graduatis ; 
(quibus  per  aetatem  congruit ;)  aliis  vero,  et 
Graduatis,  sex  solidorum  et  octo  denariorum, 
sic  delinquentibus,  toties  quoties  imponenda, 
praeter  suspendium  canum,  et  forisfacturam  sive 
amissionem  retium,  bombardarum,  arcubalista¬ 
rum,  et  hujusmodi  instrumentorum,  quae  in 
usum  Universitatis  venundentur. 

Item  quod,  intra  Universitatem  Oxon.  aut 
ejus  praecinctum,  absque  speciali  venia  Vice- 
Cancellarii,  nec  funambuli  nec  histriones  (qui 
quaestus  causa  in  scenam  prodeunt)  nec  gladia¬ 
torum  certamina  sive  spectacula  permittantur ; 
nec  Academici  aut  Scholares  eisdem  intersint. 
Histriones  vero,  funambuli,  et  gladiatores  con¬ 
travenientes  incarcerentur.  Et  Scholares  (si 
qui  ad  hujusmodi  spectacula  confluentes  depre- 
•  hensi  fuerint)  non  Graduati,  arbitrio  Vice- Can¬ 
cellarii,  vel  Procuratorum  puniantur  vel  casti¬ 
gentur  :  Graduati  autem,  sex  solidos  et  octo  de- 

narios  Universitatis  fisco  singuli  pendant,  toties 
quoties. 

Item,  quod  Scholares,  cujuscunque  conditio¬ 
nis,  (praesertim  vero  Graduati,)  ludum  pilae  pe¬ 
dalis,  intra  Universitatem  ejusve  praecinctum, 
(maxime  vero  in  publicis  urbis  vicis  et  plateis) 
sive  soli  inter  se,  sive  cum  oppidanis  intermixti, 
omnino  non  exerceant;  nec  rudibus  inter  se, 
aut  cum  oppidanis,  batuant;  (vulgo  Cudgel - 
play ;)  unde  periculosissimae  contentiones  saepe- 
numero  exardescunt;  aut  hujusmodi  ludorum 
spectatores  se  praebeant.  Quod  si  aut  ipsi  lu¬ 
sisse,  aut  vanis  hujusmodi  ludis  (ut  spectatores) 
ultro  interfuisse  convicti  fuerint;  juniores  qui¬ 
dem  non  Graduati,  et  infra  annos  octodecim, 
palam  castigentur  corporaliter;  Graduati  au¬ 
tem,  vel  octodecim  annis  majores,  ut  perturba¬ 
tores  pacis,  puniantur  ad  arbitrium  Vice- Can¬ 
cellarii  vel  Procuratorum.  Clerici  denique  et 
sacris  ordinibus  initiati  (si  qui  tales  in  praedictis 
deliquerint)  ab  Universitate  expellantur. 

§.9.  De  famosis  libellis  cohibendis. 

SI  quis  aliquid  scripto  composuerit,  unde  ali- 
cujus  existimatio  et  fama  laedi  possit;  vel  ali¬ 
quid  ejusmodi  ab  alio  compositum  exscripserit ; 
aut  a  se  lectum,  vel  ab  alio  recitante  auditum, 
ad  Vice-Cancellarium  protinus  haud  detulerit; 
vel  quoquo  modo  in  vulgus  sparserit  aut  dis¬ 
seminaverit,  tanquam  pacis  perturbator  banni- 
atur. 


§.10.  De  contumeliis  compescendis. 

STATUTUM  est,  quod  si  quis  verbis  con¬ 
tumeliosis  quenquam  impetiverit,  vel,  si  quis  in 
concione,  oratione,  fabula,  vel  alio  quocunque 

modo,  quicquam  publice  protulerit  vel  ediderit, 
in  quo  Doctoris  cujusquam,  Magistri,  vel  ho¬ 
nestae  conditionis  Studiosi  existimatio  et  fama 
laedi  possit;  vel  persona  derisui  seu  ludibrio 
exponi;  tanquam  pacis  Universitatis  perturba¬ 
tor  coram  Vice-Cancellario  conveniatur ;  et  ex¬ 
emplar  concionis,  orationis,  sive  fabulae  exhi¬ 
bere,  vel  (si  nullum  habere  se  exemplar  prae  se 
ferat)  virtute  juramenti  ad  objecta  respondere 
teneatur.  Et,  si  judicio  Vice-Cancellarii  con¬ 
victus  super  horum  aliquo  fuerit,  pro  qualitate 
delicti  (quae  ex  circumstantiis  et  personis,  tum 
proferentibus,  tum  in  quas  convicia  prolata  sunt, 
censenda  est)  incarceratione,  vel  recantatione 
publica,  vel  bannitione  (pro  arbitrio  Vice-Can¬ 
cellarii)  praeter  satisfactionem  parti  laesae  exhi¬ 
bendam,  puniatur. 

§.11.  De  vi  et  injuria  prohibenda. 

STATUTUM  est,  quod  si  quis  Studiosus, 
aut  alius  cujuscunque  conditionis,  alteri  de 
damno  corporali  inferendo  minatus  fuerit;  vel 
alium  ad  pugnam  provocaverit ;  aut  capite  vel 
humeris  impulerit  quempiam,  seu  arietaverit, 
aut  vestimenta  alterius  laceraverit,  disciderit, 
aut  quoquo  modo  corruperit ;  mulctetur  Uni¬ 
versitati  quatuor  solidis :  si  quis  cubito,  pal¬ 
ma,  pugno,  vel  pede  percusserit,  quinque  so¬ 
lidis. 

Si  quis  baculo,  lapide,  clavi,  vel  consimili, 
aliquem  percusserit,  vel  fenestras  alicujus  fre¬ 
gerit,  6s.  8 d.  incarceretur  insuper,  et  repellatur 
a  Gradu  per  duos  Terminos  ad  minimum.  Si 
quis  alium  ad  pugnam  (in  cpia  vitae  discrimen 
adeatur)  lacessiverit,  vel  lacessitus  acceptaverit, 

vel  cultellum,  pugionem,  gladium,  aut  aliquod 
aliud  genus  teli,  aut  distrinxerit,  aut  intentave¬ 
rit  cum  minis  (aut  ita,  ut  conjicere  liceat  animo 
laedendi  factum)  20s.  suspensione  a  Gradu  (si 
quem  ambiat)  per  integrum  annum  ad  mini¬ 
mum;  et  incarceratione,  quamdiu  Vice-Cancel- 
lario  videbitur. 

Si  quis  cultello,  pugione,  aut  aliquo  alio  telo 
seu  instrumento  aliquem  percusserit,  unde  leve 
vulnus,  et  modica  effusio  sanguinis  sequatur, 
poenas  proxime  praecedentes  incurrat,  et  insu¬ 
per  veniam  genibus  flexis  petat  in  Domo  Con¬ 
vocationis. 

Si  quis  vero  cultello,  pugione,  gladio,  vel  ali¬ 
quo  alio  telo,  seu  instrumento,  aliquem  ita  sau¬ 
ciaverit,  ut  inde  proveniat  debilitatio  (diu  aut 
perpetuo  duratura)  ex  copiosa  sanguinis  effu¬ 
sione  ;  aut  mutilatio  totius  membri  vel  articuli 
alicujus,  unde  ipse  articulus  vel  usus  ejus  de¬ 
perditur;  aut  periculum  vitae;  (etiamsi  mors 
non  sequatur;)  banniatur:  et  similiter,  si  quis 
armatos  congreget,  aut  pro  impedimento  justi¬ 
tiae,  aut  ad  damnum  aliquod,  sive  corporale  sive 
non,  alicui  inferat :  eadem  esto  poena,  si  quis 
(sciens  volensque)  in  Templo  aut  coemeterio, 
quemquam  pugno,  vola,  aut  calce  percusserit, 
vel  capite,  humero,  cubito  ve  quemquam  impu¬ 
lerit,  seu,  arietaverit. 

Insuper,  in  his  omnibus  poenae  gradibus,  pars 
peccans  satisfacere  parti  laesae  teneatur  (pro  ra¬ 
tione  damni  illati)  arbitrio  Vice-Cancellarii :  et 
praeterea,  si  per  aetatem  et  Gradum  liceat,  pu¬ 
niatur  corporaliter,  publice  in  Domo  Congrega¬ 
tionis. 

§.  12.  De  armis  non  gestandis. 

STATUTUM  est,  quod  nullus  Studiosus, 
aut  alius,  intra  Universitatis  ambitura,  sive  of- 
fensiva  sive  defensiva  arma  (veluti  gladios,  pu¬ 
giones,  pugiunculos  (vulgo  stilettoes)  sicas,  ar¬ 
cus  et  sagittas,  bombardas)  vel  tela  aut  instru¬ 
menta  bellica,  de  die  vel  de  nocte  gestet,  nisi 
cum  ad  loca  remota  proficisci,  vel  a  remotis 
reverti  eum  contigerit;  exceptis,  qui  honestae 
recreationis  causa,  arcus  cum  sagittis  portave¬ 
rint.  Et  si  quis  secus  fecerit,  (etsi  nulli  insul¬ 
tum  fecerit)  tanquam  pacis  perturbatae  suspec¬ 
tus  incarceretur,  donec  itidem  de  pace  conser¬ 
vanda  fide-jusserit ;  et  praeter  amissionem  ar¬ 
morum  (quae  a  Vice-Cancellario  vel  Procurato¬ 
ribus,  ut  forisfacta,  capiantur)  duobus  solidis 
Universitati  mulctetur. 

Quod  si  alteri  insultum  vel  injuriam  fecerit, 
puniatur  ut  supra  §.  praecedente. 

§.13.  De  conventiculis  illicitis  reprimendis. 

STATUTUM  est,  quod  nullus  cujuscunque 
Gradus,  sive  status,  conventicula  illicita  intra 
Universitatis  praecinctum  instituat,  aut  iis  quo- 
vismodo  intersit,  aut  in  domo  vel  hospitio  suo 
haberi  permittat.  Qualia  censenda  sunt,  in  qui¬ 
bus,  contra  pacem  publicam,  doctrinam  vel  dis¬ 
ciplinam  Ecclesiae,  vel  regimen  et  tranquillita¬ 
tem  Universitatis  quicquam  deliberatum  vel 
gestum  fuerit:  vel,  in  quibus  homines  (secus 
quam  Statutis  Regni,  canonibus  Ecclesiae,  vel 
ordinationibus  Universitatis  permittitur)  vel  pa¬ 
lam,  vel  occulte  conveniunt. 

Insuper,  ne  quis  confoederationes  sive  conspi¬ 
rationes  ineat,  unde  Cancellarius,  Procuratores, 

seu  alii  Ministri  Universitatis  in  executione 
officiorum  suorum  secundum  Statuta  et  ordi¬ 
nationes  ejusdem,  impediri  vel  perturbari  pos¬ 
sint.  Neve  quis  hujusmodi  conventicula  ineun¬ 
tes  (sibi  notos  aut  probabiliter  suspectos)  celet; 
quin  ipsos  Vice-Cancellario  protinus  denunciet 
et  revelet;  sub  poena  expulsionis,  et  forisfac- 
turae  sive  amissionis  omnium  bonorum  juxta 
chartam  Regis  Richardi  secundi. 

§.14.  De  auctoribus  et  fautoribus  dissensionis 

puniendis. 

STATUTUM  est,  quod  nullus  Studiosus, 
cujuscunque  conditionis,  pacem  vel  concordiam 
impediat;  aut  (si  qua  inter  aliquos  dissensio 
exorta  fuerit,  occasione  nationis,  aut  patriae,  aut 
facultatis,  vel  quacunque  alia  de  causa)  eam  fo¬ 
veat  vel  accendat;  aut  alteri  partium  opem  aut 
consilium  praebeat.  Cujus  criminis  qui  suspec¬ 
tus  fuerit,  ut  perturbator  pacis  conveniatur,  et, 
si  convictus  fuerit,  eisdem  poenis,  quibus  pacis 
perturbatores,  subjiciatur. 

§.  15.  De  oppugnatoribus  et  violatoribus  pub¬ 
licae  auctoritatis ,  et  manutenentibus  coercen¬ 
dis. 

STATUTUM  est,  quod  nullus  Studiosus, 
aut  alius,  cuivis  causae  ad  alium  pertinenti  se 
immisceat  coram  Vice-Cancellario  vel  Procu¬ 
ratoribus,  nisi  fuerit  alterius  partis  in  judicium 
vocatae  Tutor,  Procurator,  advocatus,  assig¬ 
natus,  testis  necessarius,  creditor,  fide-jussor, 
sponsor,  executor,  judex,  impar,  aut  arbitrator 
in  quacunque  causa  electus,  vel  alias,  ex  ho¬ 
nesta  aliqua  causa,  conjuncta  persona. 

Nec  in  causa  propria  vel  aliena,  contra  Vice- 
Cancellarium,  vel  Procuratores,  eorumve  De¬ 
putatos,  verba  injuriosa  vel  opprobriosa  profe¬ 
rat,  aut  quicquam,  quod  eosdem  in  executione 
officiorum  suorum  quoquo  modo  (in  judicio  aut 
extra)  impediat,  aut  inquietet,  agat,  aut  cone- 
tur. 

Quorum  criminum  qui  rei  fuerint  (sive  per 
convictionem,  sive  evidentiam  facti)  ut  pacis 
perturbatores  tractentur :  et  qui  se  alienis  cau¬ 
sis  et  negotiis  immiscet,  13s.  et  4 d.  qui  autem 
verba  contumeliosa  (in  judicio  vel  extra)  pro¬ 
tulisse  vel  publicos  officiarios  praefatos  in  exe¬ 
cutione  officiorum  suorum  impedivisse  convic¬ 
tus  fuerit,  40  solidos  Universitati  solvere  tenea¬ 
tur;  incarceretur  insuper,  et  veniam  flexis  ge¬ 
nibus  in  Domo  Convocationis  petat :  ac  demum 
a  Gradu  (si  quem  ambiat)  per  integrum  annum 
repellatur.  Quod  si  privilegiatus  fuerit  aut  op¬ 
pidanus,  pro  arbitrio  Vice-Cancellarii  et  quan¬ 
titate  delicti  (ad  tempus)  privilegio,  aut  com¬ 
mercio  cum  privilegiatis,  ei  interdicatur. 

Si  quis  vero  eo  audaciae  proruperit  ut  in 
Cancellarium,  seu  Vice-Cancellarium,  Procura¬ 
tores,  vel  eorum  Deputatos,  sive  locum  tenen¬ 
tes  manus  violentas  injecerit,  vel  injicere  tenta- 
verit,  vel  minatus  fuerit,  eo  ipso  Universitatis 
finibus  perpetuo  expellatur,  si  Studiosus  fuerit ; 
alias  privilegio  vel  commercio  cum  privilegiatis 
respective  ipsi  interdicatur. 

§.  16’.  De  reprimendis  sumptibus  non  Acade¬ 
micis . 

QUO  melius  studiis  vacare  possint,  uti  par 
est,  juniores  Academici;  et  luxus  atque  fastus 

ab  his  sedibus  repellantur;  et  porro  sumptus 
non  Academici  imminuantur,  atque  etiam,  si 
fieri  possit,  reprimantur ;  statutum  est, 

Primum;  quod  nulli  Academico,  priusquam 
Gradum  Baccalaurei  in  Artibus  adeptus  sit,  vel, 
si  Studiosus  in  Jure  Civili,  quatuor  annos  a 
matriculatione  sua  compleverit,  liceat  equum 
aut  servum  alere  aut  retinere,  seu  proprium, 
sive  alienum,  aut  conductitium,  nisi  ex  peti¬ 
tione  sub  chirographo  parentis  vel  guardiani, 
(si  quis  sit,  si  non,  ex  sui  ipsius  petitione,)  Tu¬ 
tori  suo  Praefectoque  Collegii  vel  Aulae,  in  qua 
degit,  significanda,  et,  propter  rationabilem  cau¬ 
sam,  ab  iisdem,  approbanda.  Neque  vero  liceat 
Baccalaureo  in  Artibus,  vel  Studioso  in  Jure 
Civili  qui  praedictum  tempus  compleverit,  nisi 
propter  rationabilem  causam  a  Praefecto  Colle¬ 
gii  vel  Aulae,  in  qua  degit,  approbandam. 

Quorum  approbatio  a  praedicto  Collegii  vel 
Aulae  Praefecto  ad  Vice-Cancellarium  illico  de¬ 
feratur,  et,  ab  eo,  in  registro  inseratur. 

Si  quis  vero  in  praemissis  deliquisse,  coram 
Vice- Cancellario  vel  Procuratoribus,  deprehen¬ 
sus  fuerit;  pro  prima  vice  amoveatur  ab  Aca¬ 
demia  per  tres  menses,  pro  secunda  per  sex 
menses,  pro  tertia  per  integrum  annum. 

Oppidanus  insuper,  si  contra  vim  et  formam 
hujus  Statuti,  cujusvis  Scholaris,  cui  venia  modo 
praedicto  non  antea  concessa  fuerit,  equum  alu¬ 
isse  vel  consilio,  dolo,  aliove  quocunque  modo 
quo  minus  praesens  Statutum  ratum  fiat,  ope¬ 
ram  dedisse  deprehensus  fuerit :  pro  prima  vice 
commercium  cum  Scholaribus  per  unum  men¬ 
sem,  pro  secunda  per  sex  menses,  pro  tertia  in 
perpetuum,  ei  interdicatur ;  necnon  privilegium, 
si  fuerit  privilegiatus. 

Et,  quo  melius  haec  vim  atque  effectum  ha¬ 
beant,  tenentur  singuli  Collegiorum  et  Aularum 
Praefecti,  ut  a  suis  observentur  Scholaribus,  di¬ 
ligenter  curare;  et  si  qui  contra  haec  delique¬ 
rint,  eorum  nomina  ad  Vice-Cancellarium  de¬ 
ferre,  ut  rite  puniantur. 

Secundo;  quod  nulli  Academico,  priusquam 
Gradum  Magistri  in  Artibus  aut  Baccalaurei  in 
Jure  Civili  susceperit,  liceat  canem  vel  canes 
cujuscunque  generis  alere  vel  habere,  sub  quo¬ 
vis  praetextu. 

Porro,  cum  pestis  hujusce  seculi,  amor  nimi¬ 
rum  immodicus  et  exitiabilis  ludorum  in  qui¬ 
bus  pro  pecunia  concertatur,  ipsam  quoque 
nonnulla  ex  parte  Academiam  invaserit,  unde, 
effusis  juvenum  animis  in  cursus  equorum  et 
gallorum  pugnacium  duella,  maculam  excipiat 
nomen  atque  existimatio  Universitatis :  Statu¬ 
tum  est, 

Quod  in  posterum  nullus  Academiae  alumnus 
aut  principalem  aut  consortem  in  cursu  equo¬ 
rum  se  adhibeat,  vel  ipse  equitando,  vel  pecu¬ 
niam  collatitiam  ad  eam  rem  subscribendo,  aut 
alio  quocunque  modo :  neque  gallorum  pug¬ 
nacium  duellis  (barbaris  certe  et  homine  libe¬ 
rali  atque  ingenuo  plane  indignis)  adsit,  aut 
ullo  modo  se  immisceat;  sub  poena  amotionis 
ab  Academia  pro  prima  vice  per  tres  menses ; 
pro  secunda,  per  sex  menses ;  pro  tertia  vero, 
in  perpetuum. 

TITULUS  XVI. 


De  Concionibus. 

§.  1.  De  Concionibus  ante  meridiem ,  diebus  Do¬ 
minicis  intra  Terminum,  habendis . 

Statutum  est,  quod  quolibet  die  Dominico 
intra  Terminum  ante  meridiem  (nisi  quatenus 
in  his  Statutis  aliter  provisum  fuerit)  Concio 
Anglice  habeatur  per  Collegiorum  Praefectos, 
per  Decanum  et  Praebendarios  iEdis  Christi, 
per  duos  Theologiae  Professores,  et  per  Hebrai¬ 
cae  Linguae  Professorem,  ordine  sequenti ;  cau¬ 
to  semper,  quod  Collegiorum  Praefectis  fas  sit 
hasce  concionandi  vices  inter  se  pro  arbitrio 
commutare. 


Ecclesiae  Christi. 
Coli.  Magdal. 

Coli.  Novi. 

Ecclesiae  Christi. 

Coli.  Omnium  Anim. 
Coli.  Merton. 
Ecclesiae  Christi. 
Coli.  Corp.  Christi. 
Coli.  Reginae. 

Ecclesiae  Christi. 
Coli.  S.  Jo.  Bapt. 
Coli.  Trinit. 

Ecclesiae  Christi. 
Coli.  iEnei-Nas. 

Coli.  Oriel. 


Ecclesiae  Christi. 
Coli.  Wadham. 
Coli.  Lincoln. 

Ecclesiae  Christi. 
Coli.  Univers. 
Coli.  Exon. 

Ecclesiae  Christi. 
Coli.  Balliol. 

Coli.  Jesu. 

Ecclesiae  Christi. 
Coli.  Pemb. 

Reg.  Prof.  Theol. 

Ecclesiae  Christi. 
Coll.Vigorn. 
Margaretae  Prof. 


Ecclesiae  Christi. 
Coli.  Hertford. 
Profess.  Ling.  Hebr, 

Insuper  placuit  Universitati,  quod  hae  Con¬ 
ciones  in  Ecclesia  B.  Mariae  Virginis  habean¬ 
tur  :  praeterquam  quod,  quoties  Decano  vel 
Praebendario  iEdis  Christi  concionandum  est, 
iis,  aut  etiam  aliis  ipsorum  vices  supplentibus, 
necnon  solennes  conciones  habentibus  in  Natali 
Domini,  in  die  Passionis  Dominicae,  et  in  festo 
Ascensionis  Domini,  in  Ecclesia  Cathedrali  7E- 
dis  Christi  concionari  sit  permissum.  Si  quis 
secus  fecerit,  poenam  conciones  omittentium  in¬ 
currat. 

§.  2.  De  Concionibus  habendis  ante  meridiem 
diebus  Dominicis  extra  Terminum ,  necnon 
Dominicis  Quadragesimalibus  et  diebus  Fes¬ 
tis  ante  meridiem ,  ac  Dominicis  post  meri¬ 
diem  per  totum  Annum. 

STATUTUM  est,  quod  extra  Terminum,  in 
quolibet  die  Dominico  ante  meridiem,  (prae¬ 
terquam  in  Dominica  Paschatis  quando  in  sin¬ 
gulis  Collegiis  conciones  ante  sacram  Synaxin 
sunt  habendae,)  necnon  in  Dominicis  Quadra¬ 
gesimalibus  ante  meridiem ;  et  in  quolibet  die 
Dominico  post  meridiem  per  totum  annum, 
(excepto  tempore  magnae  Vacationis;)  et  in 
quolibet  die  festo  per  totum  annum,  (exceptis 
iis  qui  in  tempore  magnae  Vacationis  occur¬ 
runt;)  in  Ecclesia  Beatae  Mariae  Virginis,  nisi 
quatenus  in  his  Statutis  aliter  provisum  fuerit, 
Concio  vernaculo  sermone  habeatur.  Has  vero 
conciones  seriatim  peragere  tenebuntur  Sacrae 
Theologiae  Doctores,  et  Sacrae  Theologiae  Bac- 
calaurei,  Juris  Civilis  Doctores  et  Baccalaurei 
ac  Artium  Magistri,  (sive  in  Theologia,  sive  in 
Jure  Civili  studentes,)  quotquot  Presbyteri  vel 
Diaconi  fuerint ;  Magistri  non  ante  duos  annos 

ab  Inceptione  sua,  Baccalaurei  autem  Juris  non 
nisi  post  tres  annos  completos  a  suscepto  Gradu : 
ita  ut,  cum  ad  simpliciter  Juniorem  Theologum 
deventum  fuerit,  ad  Sacrae  Theologiae  Doctores 
condonandi  vices  denuo  revertantur.  Proviso 
quod  tum  Vice-Cancellarius  et  Procuratores  pro 
tempore  existentes,  tum  ii  omnes  qui  Conciones 
ante  meridiem  diebus  Dominicis  intra  Termi¬ 
num  habere  tenentur,  ab  his  vicibus  seriatim 
obeundis  semper  excusentur. 

§.  3.  De  Concionibus  Quadragesimalibus  ad 
Divi  Petri  in  Oriente . 

STATUTUM  est,  quod,  prout  antiquitus 
fieri  consuevit,  in  quolibet  die  Dominico  du¬ 
rante  Quadragesima,  necnon  in  Dominica  Pas- 
chatis,  post  meridiem,  ad  Divi  Petri  in  Oriente 
solennis  Concio  lingua  vernacula  habeatur;  ad 
quas  quidem  Conciones  habendas,  viros  idoneos 
nominandi  ac  designandi  potestas  penes  Domi¬ 
num  Vice-Cancellarium  sit :  ita  tamen  ut  eo¬ 
rum  ratio  imprimis  habeatur,  qui,  per  Statuta 
Collegiorum  suorum,  aliquam  ex  istis  Con¬ 
cionibus  in  propriis  personis  habere  adstrin- 
guntur. 

Et  quod  nomina  hujusmodi  Condonatorum, 
quos  privata  Collegiorum  suorum  Statuta  ad 
has  Conciones  adstringunt,  Academiae  Registro 
inserantur,  prout  antiquitus  obtinuit. 

§.  4.  De  Concionibus  quibusdam  extraordina¬ 
riis  ad  Ecclesiam  B.  Maria . 

STATUTUM  est,  quod  (praeter  illas  Con¬ 
ciones  quae  in  diebus  Dominicis  et  Festis  a 
Collegiorum  Praefectis,  Doctoribus  et  Bacca- 
laureis  S.  Theologiae,  et  Magistris  Artium,  et 

Baccalaureis  Juris,  ut  praefertur,  seriatim  prae¬ 
standae  sunt,)  aliae  quoque  extra  ordinem,  cer¬ 
tis  et  statis  temporibus,  in  Ecclesia  Beatae  Vir¬ 
ginis  Mariae  habeantur :  nimirum  in  Festo  In¬ 
augurationis  Regiae ;  et  quinto  Novembris  pro 
communi  liberatione  totius  Reipublicae  a  Prodi¬ 
tione  Sulphurea;  trigesimo  Januarii,  die  mar¬ 
tyrii  Caroli  primi  Regis ;  et  vigesimo  nono  Maii, 
die  gratiarum  actionis  pro  Rege  ac  Regia  familia 
restauratis.  Quas  Conciones,  praemissis  publicis 
Supplicationibus,  aliquis  ad  id  muneris  a  Vice- 
Cancellario  assignatus  habebit. 

Porro  Concionibus  hisce  extraordinariis  an¬ 
numerandae  sunt  Praelectiones  octo  Theologicae, 
quas,  supremo  Testamento  suo,  vir  Rev.  Johan- 
nes  Bampton,  A.  M.  in  Ecclesia  B.  Mariae,  in¬ 
tra  initium  ultimi  mensis  Termini  Hilarii  atque 
finem  tertiae  septimanae  Termini  Trinitatis,  quo¬ 
libet  anno,  haberi  mandavit.  Statuit  autem  et 
declarat  Academia,  quod  hae  Praelectiones,  sive 
Conciones,  diebus  Dominicis  intra  Terminum 
ante  meridiem,  intra  tempus  praestitutum,  sem- 
per  habeantur. 

Necnon  in  Dominica  Quinquagesimae,  et  ul¬ 
tima  mensis  Junii  Dominica,  ante  meridiem; 
ac  in  Dominica  Pentecostes,  tam  ante,  quam 
post  meridiem ;  Conciones  lingua  vernacula  ha¬ 
bendae  sunt  per  aliquos  ad  id  muneris  a  Vice- 
Cancellario  specialiter  deputatos.  Item  in  die 
Dominico  Comitiorum,  cum  ante,  tum  post 
meridiem,  et  in  die  Mercurii  proxime  post  Co¬ 
mitia  ;  et  in  utroque  Conventu  Comitatus,  qui 
Assisae  vocantur ;  ad  quas  aliqui  per  Vice-Can- 
cellarium  specialiter  sunt  designandi.  Proviso 
semper,  quoad  eum  quem  ad  Concionem  Lati¬ 
nam  die  Mercurii  post  Comitia  habendam  a 

Vice-Cancellario  designari  contigerit  (si  Theolo¬ 
giae  Baccalaureus  non  fuerit,  et  tempus  ad  illum 
Gradum  per  Statuta  requisitum  compleverit) 
quod  ante  habitam  Concionem  ad  Gradum  Bac- 
calaurei  in  Sacra  Theologia,  citra  ullam  dispen¬ 
sationem  eo  nomine  petendam,  admitti  ipsum 
licebit.  Et  in  initio  cujusque  Termini,  ac  in  Die 
Cineris  in  Capite  Jejunii,  coram  Baccalaureis 
Determinaturis,  Caputia  (obverso  Rhenone,  seu 
pelle  agnina,)  gestantibus,  et  pro  more  in  Scam¬ 
nis  Magistrorum  sedentibus,  Concio  Latina  ha¬ 
beatur,  quam  seriatim  obire  tenentur  S.  Theo¬ 
logice  Professores,  et  alii  in  Theologia  Graduati, 
sacris  Ordinibus  initiati;  aut  vice  illorum  alii 
per  Vice-Cancellarium  approbandi. 

§.  5.  De  Concionibus  Anniversariis  habendis 
extra  Templum  Beatae  Marice. 

CUM  Collegiorum  quorundam  Statuta,  et 
cum  Benefactoribus  Conventiones,  requirant, 
ut  in  quibusdam  Collegiis  Conciones  publice 
coram  Universitate  habeantur;  Statutum  est, 
quod,  prout  fieri  consuevit,  in  Collegiis  hic 
nominatis,  statis  quibusdam  diebus,  Conciones 
publicae  habeantur. 

Nimirum  in  Ecclesia  Cathedrali  iEdis  Christi, 
in  Natali  Domini,  in  die  Passionis  Dominicae,  et 
in  Festo  Ascensionis  Dominicae. 

In  Collegio  Beatae  Mariae  Magdalenae,  in 
Festo  S.  Marci  Evangelistae,  et  in  Festo  S. 
Joannis  Baptistae. 

In  Collegio  Novo,  in  Festo  Annunciationis 
Beatae  Mariae  Virginis,  et  in  Dominica  Trini¬ 
tatis. 

In  Collegio  Mertonensi,  in  Festo  Sanctorum 

Philippi  et  Jacobi,  et  in  Dominica  prima  mensis 
Augusti. 

In  Ecclesia  S.  Petri  in  Oriente,  in  Festo 
Sanctorum  Simonis  et  Judae,  per  aliquem  e 
Collegio  Universitatis. 

§.  6.  De  Concionatorihus  approbandis . 

STATUTUM  est,  quod  in  Ecclesia  Beatae 
Virginis  Mariae,  aut  alibi  coram  Universitate, 
nemo  unquam  concionari  praesumat,  nisi  qui 
judicio  Vice-Cancellarii  approbatus  fuerit;  qui¬ 
que  sacris  insuper  Ordinibus  initiatus,  saltem 
Gradum  Magistri  in  Artibus  ante  duos  annos, 
aut  Baccalaurei  in  Jure  Civili  ante  tres  annos 
susceperit. 

Si  quis  secus  fecerit,  mulctetur  toties  quoties 
quinque  libris. 

§.7*  De  prcemonendis  Condonaturis ,  et  poena 
eorum  qui  deficiunt. 

STATUTUM  est,  quod  concionaturi  Anglice 
ante  duos  saltem  menses,  Latine  vero  ante  tres 
menses,  praemoneantur,  per  Bedellum  superio¬ 
rem  Sacrae  Theologiae,  si  in  Universitate  prae¬ 
sentes  fuerint :  sin  minus,  schedula  tempus  quo 
quis  condonaturus  sit  indicans  penes  Praefec¬ 
tum  iEdis,  ejusve  Deputatum,  aut  Thesaura¬ 
rium,  sive  Bursarium,  qui  pro  tempore  fuerit, 
relinquatur.  Ad  has  autem  conciones  seriatim 
habendas  praemoneantur  non  solum  ii  qui  actu 
in  Universitate  commorantur,  verum  etiam  quot¬ 
quot  nomina  sua  in  Promptuarii  libro  Collegii 
cujusvis,  vel  Aulae,  inscripta  habent.  Unusquis¬ 
que  vero  sic  praemonitus  tenetur,  intra  spatium 
unius  mensis  ab  accepta  monitione,  schedula 

tradita  Bedello  superiori  Sacrae  Theologiae  per 
se,  vel  per  Praefectum  y£dis  suae,  ejus  ve  Depu¬ 
tatum  aut  Thesaurarium,  sive  Bursarium,  pa¬ 
lam  renunciare,  utrum,  tempore  destinato,  pro¬ 
pria  persona  officio  suo  sit  functurus.  Quod 
si  ipse  non  sit  concionaturus,  et  tempus,  quo 
concionari  debet,  acciderit  extra  Terminum,  vel 
alio  quovis  die  intra  Terminum  praeter  diem 
Dominicum,  tenetur  insuper  eadem  schedula 
idoneum  aliquem  substitutum  nominare,  (a 
Vice-Cancellario  approbandum,)  qui  vicibus 
ejus  fungi  et  possit  et  velit.  Sin  vero  die  Do¬ 
minico  intra  Terminum  habenda  sit  concio, 
(exceptis  tantum  iis  Concionibus,  quas,  juxta 
Statuta,  extra  Templum  Beatae  Mariae  haberi 
sit  permissum,)  nemini,  quacunque  de  causa, 
praeter  aliquem  e  selectis  Concionatoribus  post¬ 
hac  designandis,  locum  ejus  supplere  fas  esto. 

Si  quis  autem  sic  praemonitus  vel  schedulam 
praedictam,  intra  tempus  praestitutum,  Bedello 
tradendam  non  curaverit ;  vel  Concionem  aut 
per  se,  aut  per  alium,  uti  praefertur,  non  habu¬ 
erit  ;  quinque  libris  Universitati  mulctetur. 
Quam  poenam  similiter  incurrat  Bedellus  prae¬ 
dictus,  si  quem,  culpa  illius,  (prout  oportuit  non 
praemonentis,)  deficere  contingat. 

§.  8.  De  selectis  quibusdam  Concionatoribus  de¬ 
signandis. 

STATUTUM  est,  quod  designentur  decem 
Concionatores,  selecti  e  numero  Doctorum  et 
Baccalaureorum  in  Sacra  Theologia  et  in  Jure 
Civili,  ac  Magistrorum  in  Artibus,  qui,  sacris 
Presbyteratus  Ordinibus  initiati,  duos  saltem 
annos  ab  Inceptione  sua  compleverint ;  vel,  si 
Baccalaurei  fuerint  in  Jure  Civili,  qui  tribus 

saltem  annis  Gradu  praedicto  fuerint  insigniti. 
Horum  vero  Concionatorum  (non  sine  ipsorum 
consensu)  designatio  fiat  per  Vice-Cancellarium 
et  Procuratores,  Sacrae  Theologiae  Professorem 
Regium,  et  Praelectorem  Dominae  Margaretae 
Comitissae  Richmondiae,  tribus  saltem  eorun¬ 
dem  consentientibus,  quorum  unus  semper  sit 
Vice-Cancellarius.  Proviso  quod,  statim  post 
hujusmodi  designationem,  Concionatoris  cuj us¬ 
que  nomen  sigillatim,  frequenti  Convocatione, 
suffragiis  venerabilis  istius  Domus  probandum, 
sive  improbandum,  permittatur. 

Horum  erit  Concionatorum,  seriatim,  juxta 
Senioritatis  ordinem  quantum  fieri  potest,  (nisi 
aliter  inter  se  convenerint,)  Conciones  diebus 
Dominicis  intra  Terminum,  tam  ante  quam 
post  meridiem  in  Ecclesia  B.  Mariae  habendas, 
eorum  omnium  loco  peragere,  qui,  rite  prae¬ 
moniti,  se  partes  suas  impleturos  esse  Sacrce 
Theologiae  Bedello  superiori  ante  mensem  non 
renunciaverint ;  qui  quidem  Bedellus  praedictos 
Concionatores  de  qualibet  hujusmodi  concio- 
nandi  vice,  nulla  mora  interposita,  certiores  fa¬ 
cere  tenetur.  Cauto  semper,  quod  Collegiorum 
Praefectis,  si  qui  inter  Concionatores  hosce  se¬ 
lectos  numerentur,  quotiescunque  illis  coneio- 
nari  contigerit,  fas  sit,  si  velint,  concionandi 
ante  meridiem  sibi  jus  vindicare. 

Ex  his  decem  Concionatoribus  officio  suo 
cedant  quinque  quotannis ;  prima  vice  sorte, 
vel  comparatione  inter  seipsos  facta;  deinde 
qui  eodem  munere  per  duos  annos  functi  fue¬ 
rint;  et  subrogentur  in  eorum  locum  quinque 
alii,  modo  supra  definito  designandi,  et  a  ve¬ 
nerabili  Domo  Convocationis  approbandi.  Si 
quis  vero  ex  hisce  Concionatoribus  fatis  con- 

cesserit,  vel  se  officio  suo  abdicaverit,  alius  in 
ejus  locum,  qui  vices  ejus  suppleat  in  partem 
biennii  nondum  elapsam,  forma  supra  definita, 
continuo  subrogetur. 

Proviso  semper,  quod  nemo,  qui  selecti  Con- 
cionatoris  officio  per  biennium  integrum  func¬ 
tus  fuerit,  in  idem  officium,  nisi  post  annum 
alterum  elapsum,  iterum  designetur. 

§.  9.  De  Concioncttoribiis  remunerandis. 

CUM  nihil  fere  vel  ad  veram  Religionem, 
vel  ad  ipsius  Academiae  dignitatem  promoven¬ 
dam  magis  pertinere  videatur,  quam  ut  sacrae 
Conciones  rite  peragantur ;  cumque  aequum 
omnino  ac  justum  sit,  ut  iis,  qui  gravissimo  hoc 
munere  funguntur,  condigna  quodammodo  re¬ 
numeratio  accedat;  Statutum  est,  quod  S.  The¬ 
ologiae  Doctores  et  Baccalaurei,  Juris  Civilis 
Doctores  et  Baccalaurei,  ac  Artium  Magistri, 
quotquot  Presbyteri  vel  Diaconi  fuerint,  (Ma¬ 
gistri  non  ante  duos  annos  ab  Inceptione  sua, 
Baccalaurei  autem  Juris  non  nisi  post  tres  an¬ 
nos  completos  a  suscepto  Gradu,)  singuli  qua¬ 
libet  anni  quarta  parte  Summam  trium  Solido¬ 
rum  solvere  teneantur;  exceptis  Vice-Cancella- 
rio  et  Procuratoribus  pro  tempore  existentibus, 
quos  Academia  semper  ab  omni  condonandi 
vice  immunes  esse  voluit ;  et  exceptis  etiam  iis 
omnibus,  qui  Conciones  ante  meridiem  diebus 
Dominicis  intra  Terminum  habere  tenentur. 
Horum  autem  unusquisque,  pro  qualibet  sua 
condonandi  vice,  solvat  in  fiscum  Academiae 
quinque  libras  ac  quinque  solidos. 

Has  autem  Summas,  ratione  habita  non  so¬ 
lum  eorum  qui  actu  in  Universitate  commo¬ 
rantur,  verum  etiam  eorum  quotquot  nomina 

sua  in  Promptuarii  libro  Collegii  cujusvis  vel 
Aulas  inscripta  habent,  a  Praefecto  ^Edis  cujus- 
que,  vel  a  Thesaurario,  sive  Bursario,  exigere 
tenetur  Sacrae  Theologiae  Bedellus  superior,  ac 
easdem  Vice-C an  cellario  protinus  deferre. 

Ex  hisce  quidem  pecuniis  Vice-Cancellarius 
.primum  dicto  Bedello,  in  proprios  usus,  pro 
studio  et  labore  adaucto,  triginta  libras  an- 
nuatim  numerabit;  deinde  vero,  aliis  etiam 
pecuniis,  siquando  opus  fuerit,  e  fisco  Acade¬ 
miae  desumptis,  (iis  scilicet  quae  per  Decretum 
Convocationis  anno  1802.  sancitum  ab  Acade¬ 
micis  exiguntur,)  id  praecipue  curabit,  ut  cui¬ 
libet  Concinnatori,  pro  re  nata,  hae  quae  se¬ 
quuntur  summae,  statim  post  habitam  Concio¬ 
nem,  semper  solvantur;  scilicet, 

Cuilibet  Concionem  extraordinariam,  verna¬ 
culo  sermone,  ad  Ecclesiam  Beatae  Mariae  ha¬ 
benti,  (excepto  Praelectore  Bamptoniano,)  nec- 
non  Concionem  in  Dominica  Paschatis  post 
meridiem  ad  Ecclesiam  D.  Petri  in  Oriente,  sex 
librae  ac  sex  solidi; 

Cuilibet,  die  Dominico  intra  Terminum,  co¬ 
ram  Universitate  Concionem  habenti,  (exceptis 
Concionibus  istis  anniversariis  quae  juxta  Sta¬ 
tuti  hujusce  Sect.  5.  extra  templum  B.  Mariae 
habendae  sunt,)  quinque  librae  ac  quinque  so¬ 
lidi; 

Cuilibet,  die  Dominico  post  meridiem,  du¬ 
rante  Quadragesima,  ad  Ecclesiam  D.  Petri  in 
Oriente  Concionem  habenti ;  vel  die  Festo  in¬ 
tra  Terminum  ad  Ecclesiam  B.  Mariae;  quin¬ 
que  librae  ac  quinque  solidi : 

Denique,  cuilibet  coram  Universitate,  juxta 
haec  Statuta,  Concionem  habenti  die  Domi¬ 
nico,  vel  die  Festo,  extra  Terminum,  (exceptis 

Concionibus  istis  anniversariis  quae  juxta  Sta¬ 
tuti  hujusce  Sect.  5.  extra  templum  B.  Mari® 
habendae  sunt,)  quatuor  librae  ac  quatuor  so¬ 
lidi. 

Statutum  est  etiam,  quod  de  pecuniis  omni¬ 
bus  ab  Academia,  juxta  hanc  Ordinationem,  re¬ 
ceptis,  et  expensis,  Vice-Cancellarius  quotannis 
rationem  reddet ;  quodque  insuper,  in  Termino 
Michaelis,  schedulam  parabit,  quam  ad  singu¬ 
los  Collegiorum  et  Aularum  Praefectos,  necnon 
ad  cujuslibet  Collegii  ac  Aulae  Bibliothecam, 
curabit  deferri ;  ut  cunctis  liquido  appareat  qui 
sit  rei  hujusce  status,  quid  intra  annum  recep¬ 
tum  et  expensum  fuerit,  quantumque  harum 
pecuniarum,  subductis  rationibus,  in  fisco  Aca¬ 
demi®  supersit. 

/ 

§.  10.  De  Commemoratione  publicorum  Uni¬ 
versitatis  Benefactorum ,  prce  Concionibus  so - 
lennibus  intra  Universitatem  habendis . 

STATUTUM  est,  quod  in  Precatione  ante 
Conciones  Latinas  cuj usque  Termini  initiales ; 
item  in  Concionibus  ante  et  post  meridiem  in 
Comitiis ;  etiam  in  Festivitate  Inaugurationis 
Regi®,  et  coram  Judicibus  sive  Justitiariis  As¬ 
sisarum  ;  per  quemcunque  Universitatis  nostr® 
Oxoniensis  concionaturum,  expressa  et  grata 
fiat  Commemoratio  publicorum  Universitatis 
Oxoniensis  Benefactorum ;  scilicet,  Illustrissimi 
Principis  Humfredi  Glocestri®  Ducis,  Johannis 
Kempe  Cantuariensis  Archiepiscopi,  Thomce 
Kempe  Londinensis  Episcopi,  Margaretce  Co- 
mitisse  Richmondi®,  Henrici  VII.  et  Eliza- 
bethae  Uxoris  ejus,  Richardi  Lichfield  Archi- 
diaconi  Middlesexi®,  Thomce  TUoolsey  Cardi¬ 
nalis  et  Archiepiscopi  Eboracensis,  Henrici 

VIII.  Marice  Reginae,  Elizcibethce  Reginae, 
Jucohi  Regis,  Thomce  Bodley  Militis,  Henrici 
Saville  Militis,  Gulielmi  Sidley  Militis,  Ni¬ 
colai  Kempe  Militis,  Thomce  IVhite  S.  Theo¬ 
logiae  Doctoris.  Gulielmi  Cambden  Armigeri, 
Richardi  Tomlins  Armigeri,  Gulielmi  Heather 
Musicae  Doctoris,  Caroli  I.  Regis  et  Martyris, 
Edvardi  Comitis  de  Clarendon,  Gulielmi  Laud 
et  Gilberti  Sheldon  Archiepiscoporum  Cantua- 
riensium,  Henrici  Comitis  de  Danby,  Henrici 
Birkhead  Armigeri,  Georgii  I.  Regis,  Johan- 
nis  Radcliffe  Medicinae  Doctoris,  Nathanielis 
Baronis  Crewe,  Episcopi  Dunelmensis,  Richar¬ 
di  Raivlinson  Juris  Civilis  Doctoris,  Caroli 
Viner  Armigeri,  Georgii  Henrici  Comitis  de 
Litchfield,  Caroli  Goodwyn  Sacrae  Theologiae 
Baccalaurei,  Johannis  Bampton  Artium  Ma¬ 
gistri,  Francisci  Baronis  Godolphin,  Johannis 
Sibthorpe  Medicinae  Doctoris,  et  Johannis 
Wills  S.  Theologiae  Doctoris :  vel  cujuscunque 
alterius,  quem  posthaec  in  Album  Benefactorum 
referre  Universitati  placebit :  sub  poena  decem 
solidorum,  toties  quoties.  Alias  vero  ipsos  com¬ 
memorare  nemo  teneatur. 

§.11.  De  Offensionis  et  Dissensionis  materia 
in  Concionibus  evitanda. 

STATUTUM  est,  quod  si  quis  pro  Concione 
aliqua,  intra  Universitatem  ejusve  Praecinctum 
habita,  quicquam  Doctrinae  vel  Disciplinae  Ec¬ 
clesiae  Anglicanae  publice  receptae  dissonum 
aut  contrarium,  aut  publica  auctoritate,  ad 
tempus  vel  aliter,  prohibitum,  protulerit,  sive 
protulisse  ab  ipso  Vice-Cancellario  suspectus, 
vel  ab  alio  aliquo,  rationabilem  suspicionis 
causam  afferente,  delatus  fuerit;  Quod  postu- 

lanti  Vice-Cancellario,  sive  ejus  Deputato, 
Concionis  suae  verum  exemplar,  eisdem  termi¬ 
nis  conscriptum,  virtute  juramenti  tradet;  vel, 
si  praetendat  se  exemplar  non  habere,  de  iis,  de 
quibus  suspectus  vel  delatus  fuit,  directe  virtute 
juramenti  respondebit. 

Deinde  vero  Vice-Cancellarius,  sive  ejus  De¬ 
putatus,  verbis  sensuve  eorum,  quae  in  quae¬ 
stionem  vocantur,  in  medium  prolatis,  et  rite 
perpensis,  adhibito  consilio  sex  aliorum  S.  The¬ 
ologiae  Doctorum,  (quorum  unus  sit  S.  Theolo¬ 
giae  Professor  Regius,  si  Concioni  interfuerit,) 
si  quem  criminis  objecti  reum  invenerit,  eum 
pro  arbitrio  vel  a  munere  praedicandi  intra  prae¬ 
cinctum  Universitatis  suspendet;  vel  ad  ea, 
quae  protulit,  recantandum  adiget.  Sin  verba 
ad  seditionem  aliquam  in  Universitate,  vel  So¬ 
cietate,  sive  Communitate  aliqua  excitandam, 
Vice-Cancellario  tendere  videantur,  ipse  solus 
Vice-Cancellarius,  adscito  sibi  uno  aliquo  Sa¬ 
crae  Theologiae  Doctore,  qui  interfuit,  incarce- 
ratione,  mulcta  pecuniaria,  vel  recognitione 
publica  (prout  ipsi  videbitur)  puniat :  et  prae¬ 
dictorum  criminum  suspectus  perturbatae  pacis 
reus  habeatur. 

§.  12.  De  Officiis  Divinis ,  seu  Precibus  solen- 

nibus  juxta  Liturgiam  Ecclesice  Anglicance , 

et  Concionibus  publicis , frequentandis. 

STATUTUM  est,  quod  ad  Officia  Divina, 
sive  Preces  solennes  juxta  Liturgiam  Ecclesiae 
Anglicanae,  et  Conciones  publice  coram  Uni¬ 
versitate  habendas,  omnes  Doctores,  Magistri, 
Graduati  et  Scholares,  diligenter  accedant,  et 
eisdem  debita  cum  reverentia  et  attentione, 
quoad  peractae  fuerint,  a  principio  usque  ad 

finem  intersint;  nec  quisquam,  dum  ejusmodi 
Divina  Officia  et  Conciones  coram  Universitate 
habentur,  ad  aliam  Ecclesiam,  vel  Ecclesias, 
divagetur;  sub  poena  quod  si  quis  secus  fecerit 
tribus  solidis  ac  quatuor  denariis  mulctetur. 

Nemo  autem  unquam,  cujuscunque  demum 
Gradus  et  conditionis  fuerit,  vel  cuilibet  isto¬ 
rum  coetui,  qui  ab  Ecclesiae  Anglicanae  Doc¬ 
trina  vel  Disciplina  dissentiunt,  sese  quovis- 
modo  immisceat ;  vel  Concionibus,  aut  Divinis 
Officiis  quibuscunque,  intersit,  nisi  quae  palam 
habeantur  in  locis  ab  auctoritate  Episcopali 
(prout  in  Ecclesia  Anglicana  recepta  est)  ad 
hos  usus  destinatis. 

At  si  quis  contra  hoc  Statutum  deliquisse 
deprehensus  fuerit,  mulctetur,  prima  vice,  sex 
solidis  et  octo  denariis ;  secunda  vice,  tredecim 
solidis  ac  quatuor  denariis,  atque  insuper  a  Vice- 
Cancellario,  assidentibus  ipsi  Procuratoribus  et 
iEdium  Praefectis  in  conventu  suo  ordinario,  se¬ 
rio  admoneatur;  tertia  autem  vice,  ab  Acade¬ 
mia  in  perpetuum  amoveatur. 

Denique  Statutum  est,  quod  in  Termino  Mi- 
chaelis,  mense  scilicet  Novembris,  quolibet 
anno,  modo  supra  praefinito,  selectorum  Con- 
cionatorum  designatio  semper  fiat.  Hoc  au¬ 
tem  anno  prima  horum  Concionatorum  desig¬ 
natio  fiat  intra  tres  menses  a  confirmatis  his 
Statutis  per  venerabilem  Domum  Convoca¬ 
tionis. 

Omnes  insuper,  qui  Termino  Michaelis  prox¬ 
ime  sequenti  concionari  debent,  ante  duos  men¬ 
ses  praemoneantur ;  ac  schedulam,  forma  supra 
praefinita,  intra  mensem  ab  incepta  monitione, 
Sacrae  Theologiae  Bedello  superiori  tradere  te¬ 
neantur. 

Caetera  quod  attinet,  Statuta  haec  vim  et  ef¬ 
fectum  non  habebunt  ante  diem  decimum  Oc¬ 
tobris  proxime  secuturum. 


TITULUS  XVII. 

i  ' ' 

De  Officiariis  Universitatis. 

Sectio  V. 

§.  1.  De  Nominatione  et  Officio  Magistrorum 

Scholarum. 

Magistri  Scholarum  tres  sunto,  quorum 
unus  a  Domino  Vice-Cancellario,  unus  ab 
utroque  Procuratore,  in  venerabili  Domo  Con¬ 
vocationis,  primo  die  Termini  Trinitatis,  ex 
Magistris  in  Artibus  qui  ad  regendum  admissi 
fuerint  quotannis  nominetur;  exceptis  semper 
iis,  qui  Procuratorum  Deputati  in  Termino  Pas- 
chatis  proxime  praecedenti  nominati  fuerint. 
Proviso  semper,  quod  nemo,  qui  Magistri  Scho¬ 
larum  officio  per  biennium  functus  fuerit,  in 
idem  officium,  nisi  post  annum  elapsum,  iterum 
nominetur.  Cauto  etiam,  quod  nemo  Magistri 
Scholarum  et  Examinatoris  Publici  officio  simul 
fungetur. 

Hi  Magistri  Scholarum  statim  a  nominatione 
sua  officium  suum  ineant,  prius  tamen  in  Domo 
Convocationis  per  Seniorem  Procuratorem  ju¬ 
ramento  onerentur  sub  hac  forma ; 

Magister,  tu  jurabis  quod  ea  omnia  et  sin - 
gula  qu(B  ad  officium  Magistri  Scholarum 

spectant  bene  et  fideliter,  omnimoda  par - 
tialitate  seposita ,  durante  tuo  Officio  exe- 
queris . 

Horum  igitur  munus  esto  in  Scholarium 
Responsionibus  in  Parviso  Quaestiones  propo¬ 
nere,  secundum  Statuti  de  hisce  Responsioni¬ 
bus  sanciti  vim  et  vigorem ;  item  Quadragesi- 
malibus  Baccalaureorum  Determinantium  Lec¬ 
tionibus  praeesse,  juxta  Statuti  de  hac  re  san¬ 
citi  exigentiam :  ita  ut  Baccalaureorum  Deter¬ 
minantium  Lectionibus  in  singulis  Scholis 
unus  saltem  ex  Magistris  Scholarum,  Respon¬ 
sionibus  autem  Scholarium  in  Parviso  bini  ad 
minimum  per  integrum  tempus  intersint,  et, 
quantum  in  ipsis  est,  ne  quid  vel  in  Lectioni¬ 
bus,  vel  in  Responsionibus,  contra  bonos  mores 
aut  pacem  Universitatis  peccetur,  provideant. 

Magistri  autem  Scholarum,  in  absentia  Pro¬ 
curatorum,  singulis  diebus  Exercitiis  hisce  des¬ 
tinatis,  intra  Scholarum  praecinctus  Procurato¬ 
riam  habeant  potestatem. 

§ .  2.  De  Magistris  Scholarum  et  Procuratorum 
Deputatis  rem  uner  an  dis. 

QUO  Scholarum  Magistris  et  Procuratorum 
Deputatis  debitae  accedant  renumerationes,  Sta¬ 
tutum  est  quod,  post  annum  finitum,  Dominus 
Vice-Cancellarius,  acceptis  a  a  Procuratore  Ju¬ 
niore  et  b  Seniore  Scholarum  Magistro  pecuniis 
quas  ei  in  manus  tradere  tenentur,  et  aliis  in¬ 
super,  quantum  opus  fuerit,  e  Cista  Academica 
depromptis,  (iis  scilicet  quae  per  Decretum  Con¬ 
vocationis  anno  1802  sancitum  ab  Academicis 


b  Vide  Tit.  VI.  Sect.  I.  §.  4. 


b  Ibid.  Sect.  II.  §.  7. 

exiguntur,)  id  semper  curabit,  ut  unicuique  e 
tribus  Scholarum  Magistris  annua  octoginta  li¬ 
brarum  pensio,  et  unicuique  e  Procuratorum 
quatuor  Deputatis  annua  Quinquaginta  Libra¬ 
rum  pensio,  persolvatur.  Proviso  semper,  quod 
in  pensionibus  hisce  solvendis  pecuniarum  ea¬ 
rum  ratio  habeatur,  quae  jam  Magistris  Schola¬ 
rum,  et  Procuratorum  Deputatis,  vel  ex  lega¬ 
tione  Benefactorum,  vel  ex  Decreto  Convoca¬ 
tionis,  vel  alio  quocunque  nomine  debentur  3  ita 
ut,  connumeratis  omnibus,  pensiones  istae  mo¬ 
dum  supra  praescriptum  non  excedant. 

Denique  Statutum  est,  quod  primo  die  Ter¬ 
mini  Trinitatis,  anno  millesimo  octingentesimo 
nono,  prima  haec  trium  Magistrorum  Scholarum 
per  Vice-Cancellarium  et  Procuratores  fiat  no¬ 
minatio.  Caeterum  duorum  Magistrorum  Scho¬ 
larum  designatio  jam  facta  rata  permaneat,  ita 
ut  pro  Magistris  Scholarum  auctoritate  praesen¬ 
tis  Statuti  designatis  accipiantur. 


Sectio  VI. 

De  Magistris  vicorum  designandis,  et  eorum 

officio. 

Praeter  internos  Regentiae  suae  actus,  quos 
Magistri  necessario  Regentes  intra  Domum 
Congregationis  (ut  praefertur)  exercent,  iidem 
etiam,  tanquam  annui  Universitatis  officiarii, 
alios  externos  Regentiae  suae  actus,  foris  et 
extra  Domum  Congregationis,  exercere  tenen¬ 
tur.  Consuetudo  enim  est,  quod,  incipiente 
Termino  Michaelis,  Procuratores  universum 
municipii  Oxon.  et  suburbiorum  ejusdem  cir¬ 
cuitum,  in  quosdam  vicos  seu  plateas  distribu- 

tum,  inter  aliquot  Regentes  partiantur,  qui 
Magistri  vicorum  nuncupantur.  Quorum  est, 
pacem  Domini  Regis  et  Universitatis  in  eisdem 
vicis  (si  qua  tulerit  occasio)  custodire ;  mundi¬ 
tiae  vicorum,  et  ne  quid  incommodi  aut  detri¬ 
menti,  ex  communibus  nocumentis,  sordibus, 
et  fimis  illic  congestis  oriatur,  prospicere  :  eos- 
que,  quorum  interest,  hujus  rei  admonere;  et 
negligentes  sive  non  curantes,  modis  quibus 
poterint,  ad  remedium  adhibendum  cogere. 

Juniores  Scholares,  in  iisdem  vicis  otiose,  et 
absque  habitu  sibi  competente,  obambulantes, 
aut  commorantes,  aut  immodeste  se  gerentes, 
aut  debitam  reverentiam  senioribus  non  exhi¬ 
bentes,  corripere  et  increpare,  eosque,  ut  ad 
Aulas  et  Collegia  sua  se  recipiant,  cogere. 

Recusantes  autem  et  inobedientes,  tumVice- 
Cancellario  et  Procuratoribus  denunciare,  tum 
a  Gradibus  Scholasticis  impedire  et  prohibere, 
secundum  Statuta  prius  posita,  et  non  aliter. 


TITULUS  XIX. 

De  Feodis  ad  Universitatem,  Officiarios, 
et  servientes  pertinentibus. 

Quoniam  varia  ac  multiplicia  feoda,  pro  di¬ 
versa  personarum  et  Graduum  conditione,  mul¬ 
tis  nominibus  exigenda  veniunt;  quae  omnibus 
nota  et  perspecta  esse  illorum  interest,  tum  qui¬ 
bus,  tum  a  quibus  debentur  (horum  siquidem 
ignoratio,  et  hos  fraudi  magis  opportunos,  et 
illos  iniquis  suspicionibus  magis  obnoxios  red- 

dit)  statutum  est,  quod  feoda  ad  Universitatem, 
officiarios,  et  servientes  quoscunque  spectantia, 
severe  ac  diligenter  examinata,  et  in  tabulas 
'pensiles  redacta,  in  Apodyterio  Domui  Congre¬ 
gationis  vicino,  palam  omnibus  spectanda  et  le¬ 
genda  proponantur;  nec  ultra  feoda  illic  prae¬ 
stituta,  quisquam  a  quovis,  feodi  nomine,  quic- 
quam  exigere  praesumat,  sub  poena  pro  arbitrio 
Cancellarii  irroganda.  Sed  nec  feoda  sibi  de¬ 
bita  quisquam  per  se,  et  immediate  a  quovis 
recipiat,  sed  Bedellorum  opera  et  ministerio  in 
colligendis  feodis  sibi  debitis  utatur. 

Illud  ante  omnia  cavendum  districte  praeci¬ 
pimus,  ne  feoda  expressa  in  tabulis  Archetypis 
(sigillo  Honoratissimi  Cancellarii  Gulielmi  Ar - 
chiepiscopi  Cantuar.  signatis,  et  una  cum  au¬ 
thentico  Statutorum  exemplari  in  chartarum 
ac  munimentorum  abaco  repositis)  quovis  prae¬ 
textu  aut  colore  posthac  augeantur  seu  amplifi¬ 
centur;  neve  quis  de  amplificandis  feodis  hisce 
aut  eorum  quocunque,  supplicationem  ullam  in 
Domo  Convocationis  proponere  praesumat,  sub 
poena  bannitionis  ipso  facto  incurrendae,  nisi 
prius  Cancellarius  Praefectorum  arbitrio  rem 
permiserit,  iique  in  conventu  ipsorum  ordina¬ 
rio,  supplicationis  aequitate  rite  pensata,  dignam 
censuerint  quae  ad  venerabilem  Domum  Convo¬ 
cationis  referatur. 


Supplementum  ad  Statutum  Tit.  XIX. 


om- 


Collectis,  denique,  Bedellorum  opera, 
nibus  Feodis  ad  Universitatem  spectantibus,  in 
Cista  quidem  Academica  reponantur  ea  quae 
hactenus  Bedellorum  propria  sunt  habita,  et, 

eorum  vice,  posthac  annuatim  percipiant  Be- 
delli  Superiores  integram  quisque  Summam 
Ducentarum  et  Quinquaginta  Librarum,  et  Be- 
delli  Inferiores  integram  quisque  Summam  Cen¬ 
tum  Librarum,  a  Vice- Cancellario  post  finitum 
quemque  Terminum  aequalibus  portionibus  di¬ 
numerandam.  Proviso  tamen,  quod  haec  ratio 
Bedellorum  remunerandorum,  non  nisi  post  va¬ 
cationem  officii  per  praesentes  Bedellos,  prout 
respective  contigerit,  effectum  habeat. 


TITULUS  XX. 

De  Bonis  et  Locis  publicis  Universitatis. 

§.  6.  De  platearum  regimine. 

Quoniam  indecorum  juxta  et  insalubre  est, 
plateas  aut  angiportus  intra  praecinctum  Uni¬ 
versitatis  (illas  praecipue,  quae  ad  loca  publica 
ducunt,  et  vulgo  pedibus  hominum  teruntur) 
neglectas  jacere,  fimo  ac  sordibus  oppletas ;  ali¬ 
bi,  omnino  non  stratas  5  alibi,  extrito  et  commi¬ 
nuto  pavimento  salebrosas  ;  statutum  est,  quod 
deinceps,  singuli  prae  foribus  suis  pavimentum 
lapidibus  sterni,  et  complanari  curabunt.  Si 
quis  autem  a  Vice- Cancellario  monitus,  intra 
tempus  praestitutum,  sternendum  non  curaverit, 
poena  esto  pro  arbitrio  Vice-Cancellarii :  quod 
si  in  contumacia  sua  perstiterit,  si  privilegiatus, 
privilegio,  si  oppidanus,  commercio  cum  privi- 
legiatis,  ipsi  interdicatur. 

Item  quod  nemo  sordes,  retrimenta,  vel  ru- 

dera,  imbris  tempore  in  plateam  projiciat,  plu¬ 
viae  beneficio  pro  fimigerulo  usurus ;  sub  poena 
205.  legitime  super  hoc  convicto,  toties  quoties, 
per  Vice-Cancellarium  infligenda. 

Item  quod  nemo  prae  foribus  suis  fimetum 
aut  sterquilinium  congerat;  sed  intra  domesti¬ 
cos  parietes  contineat  quicquid  sordium  aut 
fimi  egerendum  habet,  quoad  fimigerulus  (vul¬ 
go  scavenger  dictus)  cum  plaustro  fimum  om¬ 
nem  avecturus  accesserit,  sub  mulcta  3,9.  Aci. 
toties  quoties,  irroganda. 

Quem  in  finem  statutum  est,  quod  Universi¬ 
tas  ad  hoc  fimigeruli  munus,  semper  honestae 
conditionis  aliquem  sub  sigillo  suo  deputatum 
habeat,  qui  juxta  conditiones,  et  pacta  conventa 
inter  ipsum  et  Universitatem,  hoc  munus  sedu¬ 
lo  exequetur,  et  pactam  mercedem,  pro  rata  cu- 
j usque  domus,  recipiet. 

Quod  si  quis  pro  rata  ad  hunc  usum  contri¬ 
buere  recusaverit,  praeter  mulctam  arbitrio  Vice- 
Cancellarii  irrogandam;  si  privilegiatus  fuerit, 
privilegio ;  si  oppidanus,  commercio  cum  privi- 
legiatis,  ipsi  interdicatur. 

Insuper  ne  tempore  hiberno,  cum  illunes  fue¬ 
rint  noctes,  caeci  in  tenebris  palpare  necesse  ha¬ 
beant,  quos  urbem  vesperi  obambulare  cogunt 
aliquando  negotia :  statutum  est,  quod  deinceps, 
singulis  annis,  a  festo  Omnium  Sanctorum  us¬ 
que  ad  festum  Purificationis  B.  Virginis,  ab  hora 
sexta  vespertina  usque  ad  nonam,  lucernae  prae 
foribus  singulorum  Collegiorum  ac  Aularum, 
necnon  privatarum  aedium,  suspendentur,  sub 
poena  ls.  omittentibus,  toties  quoties,  per  Vice- 
Cancellarium  infligenda. 

TITULUS  XXL 
De  Judiciis. 

§.  1.  De  jurisdictione  Universitatis  tuenda. 

Cum  non  solum  juxta  privilegia  a  Serenissi¬ 
mis  Regibus  inclyti  hujus  Regni,  et  Praelatis 
(Studiosorum  tranquillitati  gratiose  consulenti¬ 
bus)  concessa  et  indulta ;  verum  etiam  secun¬ 
dum  diuturnam  consuetudinem,  quae  memoriam 
hominum  excedit,  potestas  cognoscendi  ac  ter¬ 
minandi  omnes  causas.  Scholares  aliasque  per¬ 
sonas  privilegiatas  quoquo  modo  concernentes, 
(exceptis  causis  liberi  tenementi,  mahemii,  fe- 
loniae  et  proditionis,)  ad  Cancellarii  Universi¬ 
tatis  jurisdictionem  spectet  et  pertineat :  statu¬ 
tum  est,  quod  nullus  Scholaris  vel  persona  pri- 
vilegiata,  de  quacunque  causa  in  Universitate 
terminabili,  quempiam  in  Curia  aliqua  extra 
Universitatem  (nisi  ordine  appellationis  servato) 
conveniat.  Nec  cujusquam  alterius  Curiae  ju¬ 
risdictioni  ultro  se  submittat ;  sed  alibi  im¬ 
peditus,  Cancellarium  vel  Vice- Cancellarium 
quamprimum  poterit,  de  lite  sibi  intentata  cer¬ 
tiorem  faciat ;  et  modis  quibus  poterit,  privile¬ 
giorum  Universitatis  hac  in  parte  conservatio¬ 
nem  sollicite  curet;  sub  poena,  quod,  si  quis 
Scholaris  vel  persona  privilegiata  secus  fecerit, 
ut  perturbator  pacis  incarceretur  et  mulctetur; 
et,  si  in  contumacia  perstiterit,  privilegiis  Uni¬ 
versitatis  exuatur.  Persona  vero  non  privile¬ 
giata,  vel  oppidanus,  qui  Scholari  vel  personae 
privilegiatae  extra  Universitatem  in  hujusmodi 
causis  litem  intentaverit,  commercio  cum  Scho- 

laribus  et  personis  privilegiatis  interdicto,  donec 
satisfecerit,  coerceatur :  extraneus  vero,  tan- 
quam  jurisdictionis  Universitatis  contemptor, 
si  apprehendi  poterit^  incarceretur.  Cancella¬ 
rius  etiam,  et  Vice -Cancellarius,  omnesque  alii, 
pro  sua  cujusque  auctoritate  ac  potestate,  quo 
minus  in  hac  parte  Universitatis  privilegia  vio¬ 
lentur,  se,  virtute  juramenti  Universitati  prae¬ 
stiti,  teneri  et  obligari  noverint. 

§.  2.  De  Curia  Commissarii  sive  Vice-Cancel- 
larii  Universitatis. 

PRO  expediendis  majoris  momenti  causis  in 
Universitate  controversis,  statutum  est,  quod 
semel  in  qualibet  septimana  Terminorum  tem¬ 
poribus,  et  vacationum  etiam  (quamdiu  Vice- 
Cancellario  expedire  videbitur)  die  scilicet  Ve¬ 
neris  post  meridiem,  in  Boreali  Sacello  Eccle¬ 
siae  B.  Virg.  Mariae,  aut  alio  loco  per  Universi¬ 
tatem  assignando,  Curia  habeatur.  Cui  praesit 
Commissarius  sive  Vice-Cancellarius  Universi¬ 
tatis,  ejusve  Deputatus ;  assidentibus  sibi  duo¬ 
bus  (cum  ipsis  videbitur)  qui  pro  tempore  fue¬ 
rint,  Universitatis  Procuratoribus. 

Coram  quibus,  Procuratores  ad  lites,  quiete 
et  modeste,  ea  omnia  edant,  proferant  et  exhi¬ 
beant,  quae  ad  causas  directe  facere  videbuntur  : 
edita  vero,  prolata  et  exhibita,  Curiae  registra- 
rius  ex  mandato  judicis,  vel  ad  requisitionem 
partis,  fideliter  describat,  in  acta  redigat,  et 
custodiat. 

Singulis  item  Curiis  intersit  Bedellus  inferior 
Facultatis  Juris,  aut  alius  ab  eo  substitutus,  qui 
mandatarii  et  praeconis  officio  fungatur,  et  alia, 
quae  Vice-Cancellarius  vel  ejus  Deputatus  im¬ 
perabit,  exequatur. 

In  qua  Curia,  Vice-Cancellarius  ejusve  De¬ 
putatus  secundum  jura,  privilegia  et  consuetu¬ 
dines  ipsius  Universitatis  procedat,  decernatque 
qiue  ad  causas  ordinandas  et  terminandas  con¬ 
ducent.  Quin  et  (si  quid  tumultuose,  proterve, 
vel  indebite  a  Procuratoribus  causarum,  vel 
aliis  Curiae  officiariis,  actum  vel  gestum  fuerit) 
mulcta  pecuniaria  corrigendi,  incarcerandi,  sus¬ 
pendendi  ab  officio,  aut  etiam  officio  Procura¬ 
tionis  privandi,  et  amovendi  potestatem  habeat. 

§.  3.  De  Assessore ,  sive  Deputato  Vice- Can¬ 
cellarii. 

QUO  melius  in  Curia  Universitatis  ordo  pro¬ 
cedendi  observetur,  et  cum  minori  molestia 
Vice- Cancellarii  (qui  pluribus  occupationibus 
distinetur)  negotia  forensia  expediantur;  sta¬ 
tutum  est,  quod  Vice-Cancellarius  aliquem  e 
Doctoribus  vel  Baccalaureis  Juris  (quem  magis 
idoneum,  judicio  suo,  existimaverit)  assumere 
possit,  qui  in  audiendis  causis  ipsi  assideat ;  et, 
cum  Vice-Cancellarium  abesse  contigerit,  ejus 
in  judicio  vices  sustineat. 

Qui,  tempore  admissionis  suae  ad  hujusmodi 
officium,  corporale  juramentum  praestet,  44  quod 
44  Statuta,  privilegia,  libertates  ac  consuetu- 
44  dines  Universitatis  observabit,  et,  quantum 
44  in  se  fuerit,  ab  aliis  observari  procurabit.” 
Insuper,  44  quod  sine  acceptione  personarum, 
44  secundum  jura,  Statuta,  privilegia,  libertates 
44  et  consuetudines  ipsius  Universitatis,  causas 
44  sine  ulla  mora  aut  dilatione  audiet,  decidet, 
44  ac  terminabit.” 

§.  4.  De  Registrario  Curia,  Vice- Cancellarii. 

STATUTUM  est,  quod  is,  qui  officium  Re- 
gistrarii  in  Curia  Universitatis  sustinebit,  sit 
Notarius  publicus,  Artium  Magister,  vel  Bac- 
calaureus  Juris,  et  in  ejusdem  praxi  exerci¬ 
tatus  ;  judicio  et  auctoritate  Cancellarii,  sub 
literis  ipsius  patentibus,  ad  id  muneris  depu¬ 
tandus;  qui  etiam  in  sua  admissione  juramen¬ 
tum  praestet, 

1.  “  De  Statutis,  consuetudinibus,  liberta- 
“  tibus,  et  privilegiis  Universitatis  observan- 
“  dis.” 

2.  u  Necnon  de  bene  et  fideliter  iis  omni- 
“  bus  exequendis,  quae  ad  officium  Registrarii 
“  pertinebunt.” 

3.  “  Et  de  secretis  Universitatis  celandis.” 

Ipsius  vero  munus  est,  Vice-Cancellario  sive 

ejus  Deputato,  in  causis,  tam  publice  quam  pri- 
vatim  audiendis,  adesse  :  coram  eo  acta  registro 
inscribere,  et  actorum  libros,  seu  registra,  publi¬ 
ca  Universitatis  negotia  concernentia,  quotquot 
in  ipsius  manibus  fuerint,  sub  fideli  custodia 
conservare;  data  scilicet  cautione  100/.  pro 
quolibet  registro,  per  obligationem  reponendam 
in  abaco ;  ubi  registra  vetera  in  tuto  reponenda 
esse,  nec  inde  promenda  sine  obligatione  100/. 
pro  unoquoque  volumine,  praesenti  Statuto  cau¬ 
tum  esto. 

Denique,  registro  peculiari  (penes  Vice-Can- 
cellarium  perpetuo  adservando)  nomina  ipso¬ 
rum,  qui  coram  Domino  Vice-Cancellario  ma¬ 
jorum  criminum  rei  peracti  sunt,  secundum  se¬ 
riem  alphabeti  inserere,  una  cum  crimine,  con¬ 
demnatione,  cautione,  et  quota  vice  sic  delique¬ 
rint.  Quod  quidem  registrum,  ubi  ad  umbili- 

cum  perductum  fuerit,  in  abaco  reponendum 
erit,  et  aliud  ipsi  succenturiandum. 

§.5.  De  Procuratoribus  ad  lites. 

AD  officium  Procuratorum  in  Curiis  Univer¬ 
sitatis  admittendi  sunt,  non  nisi  Artium  Ma¬ 
gistri,  aut  Juris  Baccalaurei,  in  praxi  juris  ex¬ 
ercitati,  et  arbitrio  ac  auctoritate  Vice-Cancel- 
larii  comprobati.  Qui  etiam,  in  sua  ad  prae¬ 
dictum  officium  admissione,  juramentum  prae¬ 
stent,  (i)  De  Statutis  omnibus,  privilegiis, 
libertatibus,  et  consuetudinibus  istius  Univer¬ 
sitatis  observandis;  (2)  necnon  super  officio 
Procuratorum  Curiae  Cancellarii  diligenter  et 
fideliter  exequendo :  (3)  et  quod  causas  quas 
susceperunt,  secundum  ordinationes  et  consue¬ 
tudines  Universitatis  tractabunt  et  expedient; 
(4)  nec  cuiquam  consilium,  favorem,  aut  auxi¬ 
lium  dabunt,  ex  quo  jurisdictio  Universitatis 
aliquid  detrimenti  capiat. 

§.  6.  De  contumacia  coercenda. 

STATUTUM  est,  quod  si  quis  alicui  in 
Curia  Cancellarii  litem  intentare  velit,  primum, 
partem  cui  litem  intentat,  per  Bedellum  Curiae 
inservientem,  ad  cora  parendum  in  judicio  certo 
die  monendum  curet ;  et,  si  quaesitus  a  Bedello 
conveniri  non  poterit,  (facta  fide  quod  sic  quae¬ 
situs  conveniri  non  potuerit)  citatio  viis  et  mo¬ 
dis  decernatur,  cubiculi  foribus  in  Collegio  vel 
Aula  ubi  moratur,  vel  domus,  in  qua  habitat, 
ostio  affigenda :  et  si  personaliter  monitus,  vel 
post  affixionem  citationis  viis  et  modis  (facta 
itidem  fide)  definito  tempore  non  compareat, 
contumax,  et  in  poenam  contumaciae  (h.  e.  in- 
carcerationem  vel  excommunicationem)  inci- 

disse  pronuncietur :  et,  si  in  contumacia  per 
tres  menses  perstiterit.  Scholaris  aut  persona 
privilegiata  banniatur ;  oppidanus  vero  com¬ 
mercio  interdictus  declaretur,  quamdiu  in  con¬ 
tumacia  perstiterit $  ita  ut,  cum  juri  paruerit, 
absque  alio  praejudicio  restituatur.  Quod  in- 
telligi  volumus  duntaxat  de  bannitione  et  inter¬ 
dicto  commercii,  ob  contumaciam  adversus  Cu¬ 
riam,  non  ob  aliam  causam  quamcunque.  Quod 
si  extraneus  fuerit,  in  Universitate  moram  non 
facturus,  vel  quispiam  alius  de  fuga  suspectus, 
licebit,  ex  decreto  judicis,  quocunque  tempore, 
per  arrestationem  corporis,  vel  districtionem 
bonorum,  (si  quae  intra  Universitatis  praecinc¬ 
tum  habuerit,)  in  jus  pertrahere. 

X  .. 

§.  7*  Cum  reus  comp aruerit  in  Judicio ,  quid 

agendum. 

DIE  juridico,  reo  comparente,  actor,  sive  is 
qui  eum  in  jus  vocavit,  (nisi  id  antea  apud  Re- 
gistrarium  fecerit,)  statim  in  Curia  stipuletur, 
et  de  lite  prosequenda,  expensisque  solvendis, 
casu  quo  in  causa  succubuerit,  Fide-jussorem 
interponat :  reus  item  de  re  judicata,  et  expen¬ 
sis  solvendis  stipuletur,  et  fide  jubeat :  uterque 
etiam  Procuratorem  sibi  constituat :  in  quibus 
si  actor  defecerit,  reus  cum  expensis  dimittatur : 
si  reus,  donec  praestiterit,  incarceretur.  Fide¬ 
jussoribus  vero  interpositis,  et  Procuratoribus 
constitutis,  partes  juramentum  utrinque  susci¬ 
piant,  quod,  super  libellis,  exceptionibus,  aliis¬ 
que  materiis  hinc  inde  proponendis,  cum  exa¬ 
minati  fuerint,  omnem  quam  sciverint  vel  cre¬ 
diderint  veritatem,  quatenus  ad  id  de  jure  ad- 
stringuntur,  proferent. 

§.  8.  De  modo  procedendi  in  causis  levioribus , 
et  in  causis  qua  pecunia  astimandce  non  sunt. 

IN  causis  levioribus,  (quales  habendae  sunt 
quae  summam  20$.  non  excedunt,  aut  in  qui¬ 
bus  de  injuriis  agitur,  quae  satisfactione  pecu¬ 
niaria  aestimandae  non  sunt ;  utpote,  cum  nec 
corpus  nec  existimatio  laeditur,  et  vel  recog¬ 
nitio  injuriae,  vel  reclamatio  verborum  sufficiat) 
licebit  Vice-Cancellario,  vel  ejus  Deputato,  sine 
aliqua  solennitate  aut  longiore  dilatione  proce¬ 
dere;  et  intra  tres  dies  juridicos,  vel  tres  alios 
communes,  prout  sibi  visum  fuerit,  negotium 
terminare.  In  quorum  primo,  pars  actrix  per 
se  vel  per  Procuratorem  suum,  actionem  vel 
querelam,  viva  voce,  vel  in  scriptis,  breviter 
proponet;  et  pars  rea  per  se,  vel  cum  Procura¬ 
toris  consilio,  respondebit;  et,  si  quam  defen¬ 
sionis  materiam  habeat,  statim  proferet.  In 
secundo,  actor  testes  producet :  in  tertio,  reus 
defensionis  probationes  faciet,  et  judex,  negotio 
finem  imponens,  sententiam  feret,  quae  per  Re- 
gistrarium  in  scripta  redigetur. 

§  9.  De  modo  procedendi  in  causis  gravioribus. 

STATUTUM  est,  quod  in  causis  pecuniariis, 
quae  20$.  summam  excedunt,  et  in  quibus  agi¬ 
tur  de  injuriis  (ex  quibus  damnum  aliquod  in¬ 
fertur,  aut  inferri  poterit,  satisfactione  pecu¬ 
niaria  resarciendum)  modo  solenniori,  summa¬ 
rio  tamen,  procedatur.  Ita  ut,  primo  die  juri¬ 
dico  quo  reus  comparet,  actor  libellum  edere ; 
in  proximo,  reus  libello  respondere,  et  materiam 
exceptivam  sive  defensivam  proponere  teneatur. 
In  tertio,  actor  materiae  exceptivae  sive  defen- 
sivae  responsionem  interponat :  deinde  tres  dies 

juridici  sequentes  statuantur,  in  quibus  instru¬ 
menta  exhibeantur,  testes  producantur,  et  exa¬ 
minentur,  et  cuj usque  generis  probationes,  quae 
antea  factae  non  sunt,  in  medium  adducantur. 
Quibus  elapsis,  publicentur  testes,  et  causa  con¬ 
cludatur;  qua  conclusa,  non  ultra  biduum  ter¬ 
minus  pro  informatione  judicis  assignetur. 

§.10.  De  modo  procedendi  in  causis  crimina¬ 
libus. 

IN  causis  criminalibus,  et  iis  quae  ad  refor¬ 
mationem  morum  spectant,  non  solum  publice 
in  Curia,  sed  etiam  in  privato  hospitio,  aut 
alibi  extra  Curiam,  Cancellarius  sive  Vice -Can¬ 
cellarius,  vel  ad  sectam  partis,  vel  ex  officio 
procedere  poterit :  ita  quod,  si  quis  de  delicto 
aliquo  graviori  conveniatur,  (cui  per  Statuta 
mulcta  Universitati  applicanda  irrogatur,  vel 
incarcerationis,  suspensionis,  vel  alterius  majo¬ 
ris  coercitionis  poena  infligitur,)  Registrarius 
ejusve  deputatus  adhibeatur;  qui  crimen  ob¬ 
jectum,  probationes,  et  sententiam  in  acta  re¬ 
digat. 

§.11.  De  incarceratione ,  custodiae  causa. 

SI  quis  de  perturbata  pace,  vel  gravi  aliquo 
crimine,  Vice-Cancellario  delatus,  vel  suspec¬ 
tus,  vel  ab  ipso  deprehensus  fuerit,  statutum  est, 
quod  carceri  custodi*  causa  committatur.  Et, 
si  Studiosus  cujuscunque  Gradus,  vel  persona 
privilegiata,  aut  etiam  oppidanus,  (dummodo 
in  causa  cognitionem  Cancellarii  spectante  al¬ 
tera  pars  exstiterit,)  jussus  a  Vice-Cancellario, 
vel  ejusdem  Mandato,  a  Bedello  requisitus  fue¬ 
rit  in  carcerem  se  conferre,  statim  obtemperare 
teneatur;  vel  si  recusaverit,  ab  Universitate 

penitus  expellatur.  Quod  si  privilegiatus  fue¬ 
rit  vel  oppidanus,  privilegio,  aut  commercio 
cum  privilegiatis,  respective,  ipsi  interdicatur. 
Proviso  tamen,  quod  (si  fide-jussores  idoneos, 
de  comparendo  in  judicio,  et  usque  ad  senten¬ 
tiam  permanendo,  interposuerit)  a  carcere  li¬ 
beretur.  Quod  si  fide-jussores  dare  non  poterit, 
Vice-Cancellarius,  vel  is  qui  detulit,  intra  duos 
dies,  crimen  in  judicium  deducat;  et  quam¬ 
primum  fieri  potest,  examinato  negotio,  de 
eodem  secundum  juris  exigentiam  statuatur. 

§.  12.  De  iis  qui  majorum  criminum  suspicione 

tenentur. 

SI  quis  vel  publica  fama,  vel  privata  cujus- 
quam  fide  digni  informatione,  de  perturbata 
pace,  vel  gravi  aliquo  crimine,  apud  Cancella¬ 
rium  vel  Vice-Cancellarium,  aut  etiam  Procu¬ 
ratores  delatus  fuerit,  nec  ad  convincendum  et 
condemnandum  probationes  sufficiant;  ejus¬ 
modi  tamen  sint,  ut  ex  iis  vehemens  suspicio 
oriatur;  potest  Vice-Cancellarius  reo  purga¬ 
tionem  indicere ;  et,  si  in  ea  defecerit,  perinde 
ac  de  convicto  statuere :  (cavebit  tamen  ne 
quempiam  ad  purgationis  periculum  admittat, 
quem  in  perjurium  ruiturum  crediderit,  aut 
quem  sontem  esse  judicaverit.)  Quod  si  per 
modum  purgationis  procedere  non  libeat,  cau¬ 
tionem  tamen  fide-jussoriam  sufficientem,  de 
pace  conservanda,  et  quoad  crimina  objecta 
honeste  in  posterum  se  gerendo,  interponere, 
priusquam  dimittat,  coget  et  compellet. 

§.  13.  De  reis ,  majorum  criminum  convictis . 

Si  quis  perturbatae  pacis  vel  gravis  alicujus 
8  Hoc  Statutum  Decreto  Parliamenti  jam  rescinditur. 

criminis  reus  (etiamsi  intra  privatum  Colle¬ 
gium  quodcunque  vel  Aulam  perpetrati;  si 
privata  Statuta  hujusmodi  crimini  poenam  nul¬ 
lam  ponant;  aut  parti  laesae  intra  privatos  pa¬ 
rietes  satisfieri  non  possit)  per  probationes  legi¬ 
timas  et  sufficientes  convictus  fuerit,  aut  de¬ 
prehensus  in  ipso  facto,  (actu  desuper  a  Re- 
gistrario  confecto)  in  poenis,  juxta  juris  et  Sta¬ 
tutorum  exigentiam,  condemnetur;  et  quoad 
satisfecerit,  vel  de  satisfaciendo,  et  pace  con¬ 
servanda,  et  honeste  se  gerendo  cautionem  suf¬ 
ficientem  (scilicet  fide-jussoriam)  interposuerit, 
incarceretur ;  ejusque  nomen,  crimen,  condem¬ 
natio,  et  cautio,  et  quota  vice  sic  deliquerit,  in 
registro  Vice- Cancellarii  ad  hoc  specialiter  de¬ 
signato,  registretur.  Et,  si  quis  quarto,  in  per¬ 
turbatione  pacis,  vel  in  eodem  gravioris  ali- 
cujus  criminis  genere,  deliquisse  convictus  fue¬ 
rit,  in  perpetuum  ab  Universitate  expellatur. 

§.  14.  De  iis  qui  de  se  justitiam  Jieri  non  per¬ 
mittunt . 

SI  quis  de  crimine  aliquo  accusatus  vel  sus¬ 
pectus,  fugam  fecerit;  vel  si  quis  in  plateis 
vel  domibus,  viso  Vice- Cancellario  vel  Procu¬ 
ratoribus,  ut  culpae  conscius  (scilicet  galero 
vel  ocreis  indutus)  in  fugam  se  conjecerit;  vel 
post  citationis  schedulam  ostio  camerae  vel  do¬ 
mus,  in  qua  morari  consuevit,  affixam,  die  ac 
tempore  praestituto  coram  Vice-Cancellario 
ejusve  Deputato  non  comparuerit;  vel  eompa- 
rens  cum  numero  supra  tres  vel  quatuor  se  ste¬ 
terit;  vel  de  se  justitiam  fieri  non  permiserit 
(utpote  jussus  a  Vice-Cancellario  carcerem  adire 
recusaverit,  vel  incarceratus,  priusquam  legi¬ 
time  solutus  vel  liberatus  sit,  exierit)  bannitus 

statim  denuncietur,  ej usque  nomen  in  registro 
Vice-Cancellarii  registretur.  Et  si  Clericus  fue¬ 
rit,  qui  ad  locum  aliquem  extra  Universitatem 
se  receperit,  (nisi  intra  mensem,  a  tempore  quo 
requisitus  fuerit,  se  submiserit,)  illius  nomen, 
simul  cum  delicto,  de  quo  notatus  vel  convictus 
fuerit,  Dioecescino  loci  in  quo  moratur,  sub  si¬ 
gillo  communi  Universitatis  transmittatur,  ut 
contra  ipsum  per  Dioecesanum  procedatur. 

Quod  si  quis,  mandato  Vice-Cancellarii,  per 
Bedellorum  aliquem  arrestandus,  Bedello,  ivar- 
rantum  Vice-Cancellarii  monstranti,  vel  ma¬ 
nus  injicienti,  protinus  sese  haud  dediderit,  in 
carcerem,  vel  custodiam  alicubi  compingen¬ 
dum  ;  quin  potius  fuga  se  subducere,  aut  vi  e 
manibus  Bedelli  eluctari  paraverit :  ipso  facto, 
si  persona  privilegiata  fuerit,  privilegiis  Univer¬ 
sitatis  exuatur;  sin  Scholaris  fuerit,  banniatur, 
et  si  Graduatus  fuerit,  Gradu  privetur. 

§.15.  De  iis ,  qui  Universitatis  hir  ibus  ac  pri¬ 
vilegiis  adversantur ,  disco rn m un i can dis,  vel 

disprivilegiandis. 

QUONIAM  oppidani,  Academicis  plerum¬ 
que  infesti  et  adversi,  privilegia  Universitatis 
oppugnandi  nullam  non  occasionem  captant; 
quin  et  privilegiati  nonnunquam,  publicam  uti¬ 
litatem  privato  commodo  posthabentes,  privile¬ 
giis  Universitatis  adversantur;  statutum  est, 
quod,  ad  compescendam  hujusmodi  insolen¬ 
tiam  sive  vecordiam,  si  qui  super  hoc  convicti 
fuerint,  privilegiatis,  privilegiis  Universitatis; 
oppidanis  vero,  commercio  cum  privilegiatis,  in¬ 
terdicatur. 

§.  16.  De  perturbatoribus  pacis,  sive  iis  quorum 
appellationes  recipiendae,  non  sunt. 

CUM,  de  jure  communi,  appellationis  bene¬ 
ficium  quibusdam  denegandum  sit ;  nonnun- 
quam  prae  odio  delictorum  quae  commissa  sunt ; 
nonnunquam  ad  compescendam  eorum  inso¬ 
lentiam,  qui  in  mediis  tumultibus  (quando  si¬ 
lent  leges ;  ac  imperio  utendum  est,  ubi  lege 
agi  non  potest)  juris  obtentu  se  contra  legum 
ac  magistratuum  auctoritatem  muniunt :  statu¬ 
tum  est,  quod  perturbatae  pacis,  sive  quorun- 
dam  criminum  inferius  enumeratorum  reis  (hoc 
est,  vel  probabiliter  suspectis,  vel  convictis) 
omni  prorsus  appellandi  potestate  interdictum 
sit:  cujusmodi  sunt, 

Primo,  aqui  ad  aliorum  existimationem  mi¬ 
nuendam,  libellos  famosos  condiderunt,  seu  in 
vulgus  sparserunt ;  aut  etiam  recitando,  vel 
transcribendo,  publicarunt;  quive  ab  aliis  re¬ 
citatos  vel  lectos  audiverint,  nec  protinus  ad 
Vice-Cancellarium  recitantis  aut  legentis  no¬ 
men  detulerint ;  vel,  b  qui,  sive  in  exercitiis 
publicis,  sive  in  Scena  publice,  ad  alicujus  con¬ 
tumeliam  et  infamiam  quicquam  protulerunt; 
vel,  cqui  de  damno  alicui  inferendo  minati 
sunt. 

Secundo,  qui  aliis  vim  intulerunt,  aut  infe¬ 
rentibus  opem  praebuerunt ;  scilicet  impellendo, 
percutiendo,  verberando,  vulnerando,  aut  simile 
aliquid  committendo. 

Tertio,  qui  arma,  secus  quam  Statutis  Uni¬ 
versitatis  permissum  est,  portaverunt ;  et  qui  de 

a  Tit.  XV.  §.  9. 

b  Tit.  VII.  Sect.  II.  §.  3.  Tit.  XV.  §.  xo. 

nocte  vagati  sunt,  et  qui  ebrietatis,  perjurii,  for¬ 
nicationis,  vel  adulterii,  et  his  similia  crimina 
perpetrarunt,  vel  horum  participes  fuerunt. 

Quarto,  qui  coram  Domino  Cancellario, 
ejusve  Commissario,  aut  ipsius  Deputato,  legi¬ 
time  moniti  sive  citati,  comparere  recusarunt; 
vel  comparentes,  cum  multitudine  accesserunt ; 
vel  in  eundem  verba  opprobriosa  conjecerunt ; 
vel  carcerem  adire  jussi,  non  obtemperarunt, 
aut  inde  injussi  se  proripuerunt;  vel,  qui  de  se, 
aut  aliis,  justitiam  fieri  non  permiserunt ;  vel, 
post  tres  conformes  sententias  non  acquieve¬ 
runt. 

Quinto,  qui  privatim  conventicula  sive  con¬ 
spirationes  et  confoederationes,  vel  publice  tur¬ 
bas  hominum  congregaverunt,  vel  eisdem  ultro 
interfuerunt :  quive,  pro  concionibus,  quicquam 
ad  seditionem  aut  factionem  in  Universitate, 
vel  Collegio  aliquo  Aulave,  alendam,  aut  ex¬ 
citandam,  vel,  quod  doctrinae,  aut  disciplinae 
Ecclesiae  Anglicanae  deroget  aut  dissentiat,  dis¬ 
seminaverunt  ;  aut  a  qui  exemplar  concionis, 
aut  orationis  alicujus  publice  habitae,  a  Cancel¬ 
lario  vel  ejus  Commissario  requisiti,  exhibere 
recusaverunt ;  aut,  concionis  exemplar  non  ha¬ 
bere  se  praetendentes,  de  iis,  de  quibus  suspecti 
seu  delati  fuerint,  virtute  juramenti  directe  re¬ 
spondere  abnuerint. 

Decretum  est  denique,  quod,  qui  rei  pera¬ 
guntur  horum  criminum,  vel  alicujus  illorum, 
cui,  Statuto  aliquo  jam  edito,  vel  in  posterum 
edendo,  appellationis  remedium  interdicitur, 
quodve  in  aliquo  Statuto  inter  crimina  pertur¬ 
batae  pacis  numeratur;  quive  ab  hominibus 

fide  dignis  delati,  vel  judicio  Domini  Cancel¬ 
larii,  ejusdemve  Commissarii,  sive  Vice-Cancel- 
larii  aut  Deputati  sui,  de  iis  probabiliter  sus¬ 
pecti  fuerint ;  nec  a  decreto  aliquo  interlocuto- 
rio,  praetextu  gravaminis,  nec  a  sententia  defini¬ 
tiva,  praetextu  injustitiae,  appellare  possint:  sed, 
quacunque  appellatione  non  obstante,  ejusdem 
decreto  sive  sententiae  obtemperare  teneantur; 
modo  graviorem  poenam,  quam  quae  per  Sta¬ 
tuta  irrogatur,  (ubi  aliqua  irrogatur)  alicui  non 
imponat. 

§.17.  De  causis  in  quibus  dubitatur ,  utrum  ap¬ 
pellatio  admittenda  sit,  necne. 

SI  contingat  aliquem  de  delicto  conveniri  vel 
condemnari,  de  quo  dubium  sit,  utrum  per¬ 
turbatio  pacis  sit ;  vel,  utrum  sub  aliqua  delic¬ 
torum  specie,  in  praecedenti  Statuto  contento¬ 
rum  comprehendatur;  sive,  utrum  hujusmodi 
criminis  reus,  ad  appellationem  admittendus 
sit,  necne ;  ordinatum  est,  quod  (hujusmodi  oc¬ 
casione,  appellatione  interposita)  intra  triduum 
Vice-Cancellarius  duos  Doctores,  qui  Procu¬ 
ratoris  munus  aliquando  sustinuerunt,  (si  qui 
tales  in  Universitate  existant,)  alioqui,  duos 
quoscunque  alios  Doctores  ;  et  Procuratores  an¬ 
ni  instantis  duos  alios  ejusdem  conditionis,  no¬ 
minent,  vel  saltem  duos  Magistros,  qui  Procu¬ 
ratorum  munere  functi  sunt;  qui,  una  cum  Ju¬ 
ris  Professore  Regio,  vel,  (in  ejus  absentia)  se¬ 
niore  Graduato  in  eadem  Facultate,  qui  tunc  in 
Universitate  praesens  fuerit,  intra  quatriduum  a 
tempore  nominationis  (causae  natura  summarie 
inspecta)  utrum  appellatio  illa  admittenda  sit, 
determinare  teneantur.  Quodque,  prout  major 
pars  eorum  determinaverit,  Procuratores,  vel  in 

admittenda,  vel  in  rejicienda  appellatione  prae¬ 
dicta,  procedant. 

§.  18.  De  appellationibus  admittendis  in  causis 
civilibus  perturbationi  pacis  annexis . 

ORDINATUM  est,  si  contingat  aliquem  ap¬ 
pellationem  debite  interponere  in  causa  civili, 
(veluti  in  causa  damni  sive  injuriarum,)  quae 
connexa  sit  causae  perturbationis  pacis,  vel  al¬ 
teri  cuicunque  causae  criminali,  in  qua  (ut  prae¬ 
fertur)  appellare  non  licet,  quod  appellatio  hu¬ 
jusmodi,  quoad  causam  sic  connexam  et  con¬ 
junctam,  locum  habeat;  praeterquam  cum  cau¬ 
sa  satisfactionis  partis  laesae,  ob  injuriam  ali¬ 
quam  illatam,  cum  causa  perturbationis  pacis, 
vel  alia  causa  in  qua  appellare  non  permittitur, 
complicata  sit.  Et  proinde,  quemadmodum  in 
causis  prioribus,  a  sententia  Cancellarii  sive  ejus 
Commissarii  aut  locum  tenentis,  sic  et  ab  ipsa 
hujusmodi  sententia,  pro  taxatione  satisfactionis 
seu  rationabilis  emendae  parti  laesae  applicandae, 
omnino  appellare  non  liceat. 

§.  19.  Quo  ordine  appellandum  sit. 

ORDINATUM  est,  quod  in  iis  causis  in  qui¬ 
bus  appellare  permittitur,  appellatio  gradatim, 
et  absque  saltu  (ut  loquuntur)  fiat  :  i.  e.  pri¬ 
mum  a  Cancellario  ejusve  Commissario  sive  lo¬ 
cum  tenente  ad  Congregationem  Magistrorum 
Regentium ;  tum,  a  Congregatione  Regentium 
ad  Convocationem  Doctorum,  Magistrorum  Re¬ 
gentium  et  non  Regentium ;  et  deinde,  si  tres 
conformes  sententiae  non  praecesserint,  a  Con¬ 
vocatione  Doctorum,  Magistrorum  Regentium 
et  non  Regentium,  ad  Regiam  Majestatem  in 
Cancellaria,  sub  poena  excommunicationis,  ban- 

nitionis,  et  degradationis,  ei,  qui  secus  fecerit, 
infligenda. 

§.  20.  De  judicibus  delegatis  in  causis  appella- 

tionum. 

STATUTUM  est,  quod  Procuratores,  in  pri¬ 
ma  Congregatione  post  susceptum  officium,  pro 
Congregatione  Magistrorum  Regentium,  sep¬ 
tem  judices  delegatos  nominent;  quorum,  duo 
Sacrae  Theologiae,  unus  Juris,  unus  Medicinae 
Doctor,  et  tres  in  Artibus  Magistri  (necessario, 
vel  ad  placitum  Regentes)  sint.  Qui  ut  stati 
Delegati,  cum  approbatione  illius  Domus,  cau¬ 
sas  omnes  appellationum,  a  Cancellario,  ejusve 
Vice-Cancellario  sive  locum  tenente,  ad  Do¬ 
mum  Congregationis  devolutas,  audiendi  ac 
terminandi,  per  totum  annum  insequentem,  po¬ 
testatem  habeant.  Ita  tamen,  ut  prorogetur  et 
continuetur  jurisdictio  Delegatorum,  quoad  cau¬ 
sas  coram  ipsis  inceptas,  donec  sententiam  tu¬ 
lerint,  vel  aliter  finem  imposuerint,  et  senten¬ 
tiam  debitae  executioni  mandaverint.  Quod¬ 
que  deinde,  in  proxima  Convocatione,  pro  Do¬ 
mo  Regentium  et  non  Regentium,  novem  alios 
judices  delegatos  itidem  nominent :  quorum, 
duo  Sacrae  Theologiae,  duo  Juris,  duo  Medi¬ 
cinae  Doctores,  tres  Magistri  ad  placitum  Re¬ 
gentes,  sint :  qui  similiter,  ut  stati  Delegati, 
anno  insequente,  causas  appellationum,  a  Do¬ 
mo  Congregationis  ad  Domum  Convocationis 
delatas,  audiant  et  determinent;  prout  supra 
concessum  est  Delegatis  Congregationis,  quoad 
causas  intra  annum  inceptas,  anno  insequente 
determinandas.  Et,  si  quempiam  eorum,  qui 
sic  nominati  fuerint,  deficere,  vel  diutinae  ab- 

sentia?  causam  habere,  vel  ex  justa  etiam  causa 
recusari  contigerit,  Procuratores,  vel  eorum  al¬ 
ter,  cum  Domino  Vice-Cancellario,  alium  ejus¬ 
dem  facultatis  et  Gradus  (si  talis  in  Universitate 
praesens  fuerit,  alias,  quemlibet  alium,  prout  ip¬ 
sis  videbitur)  in  ejusdem  locum  substituant.  Ita 
tamen,  ut  liceat  tribus  quibuscunque  ex  iisdem 
utriusvis  Domus  Delegatis,  aliis  rogatis  et  ab¬ 
sentibus,  quoad  citationes  et  actus  alios,  usque 
ad  sententiam  procedere.  Et  quicquid,  in  qua¬ 
cunque  causa,  major  pars  omnium  Delegatorum 
utriusvis  Domus  respective  statuerit  vel  decre¬ 
verit,  ratum  sit,  et  effectum  debitum  sortiatur. 
Proviso,  quod,  priusquam  quispiam  vel  pro 
Congregatione,  vel  pro  Convocatione,  judicis 
delegati  officium  in  se  suscipiat,  palam  in  Cu¬ 
ria  (altero  Procuratorum,  ejusve  Substituto,  exi¬ 
gente),  juramentum  praestet,  quod,  sine  ac¬ 
ceptione  personarum,  secundum  jura,  Statuta, 
privilegia,  libertates,  et  consuetudines  istius 
Universitatis,  causas  coram  ipsis  ventilandas 
audiet  ac  decidet. 

5.21.  De  cautionibus  ab  appellantibus  depo¬ 
nendis  penes  Procuratores  Universitatis ,  pri¬ 
usquam  inhibitionem  obtineant. 

STATUTUM  est,  quod  duo  Procuratores, 
eum  iis  constiterit  appellationem,  vel  a  senten¬ 
tia  aut  Curia  Cancellarii  ad  venerabilem  Do¬ 
mum  Magistrorum  Regentium,  vel  ab  illa  Do¬ 
mo  ad  venerabilem  Domum  Convocationis 
Doctorum,  Magistrorum  Regentium  et  non 
Regentium,  legitime  interpositam  esse,  id  est, 
secundum  Statuta,  et  intra  quindecim  dies  a 
tempore  gravaminis  vel  sententiae  (si  intra  tri- 

duum  a  tempore  appellationis  interpositae  pars 
appellans  petierit,  et  non  aliter :)  judicem  a 
quo,  vel  judices  a  quibus,  inhibeant,  sive  ab 
illis  appellatum  esse  significent ;  et  ne  ulterius 
in  hujusmodi  causa  procedant,  moneant  sive 
interdicant.  Modo  tamen,  priusquam  inhibue¬ 
rint,  appellans  coram  iis,  aut  eorum  altero,  ju¬ 
raverit,  quod  non  causa  frivolae  dilationis  pro¬ 
curandae,  sed  ex  justa  causa,  quam  se  proba¬ 
turum  credit,  appellaverit.  Et  cautionem  suf¬ 
ficientem  (i.  e.  vicesimam  partem  condemna¬ 
tionis  principalis  in  priori  instantia,  in  appella¬ 
tione  a  sententia  definitiva;  in  appellatione 
vero  a  sententia  interlocutoria,  summam  5s.) 
deposuerit.  Quod  si  res  aliqua  in  judicium  de¬ 
ducta  fuerit,  cujus  aestimatio  non  fit,  aut  certo 
fieri  non  poterit,  istiusmodi  rei  aestimatio,  ejus- 
que  cautio,  ad  arbitrium  Procuratorum,  vel  al¬ 
terutrius  eorum  (puta  recipientis)  referatur ; 
quae  quidem  cautio,  ab  altero  Procuratorum 
prius  petita,  penes  eundem,  intra  triduum 
proxime  a  tempore  quo  extitit  appellatum,  de¬ 
ponatur;  alias  appellatio  pro  deserta  habeatur. 
Juramentum  autem  et  cautionem  praedictam 
Procuratores,  virtute  juramenti  Universitati 
praestiti,  petere  ac  recipere,  receptamque  cau¬ 
tionem,  casu  quo  appellans  obtineat,  eidem  re¬ 
stituere,  et,  casu  quo  succumbat,  in  computo 
generali  officii  sui  Procuratorii,  coram  dicti 
computi  auditoribus,  una  cum  caeteris  ad  usum 
et  utilitatem  Universitatis  receptis,  hujusmodi 
cautionis  rationem  reddere  teneantur. 

§.  22.  De  modo  procedendi  in  causis  appella - 

tionum . 

STATUTUM  est,  quod  judices  delegati, 
tam  vacationum  quam  Terminorum  tempori¬ 
bus,  (exceptis  diebus  festis,)  in  causis  appella¬ 
tionum  procedere  possint :  quodque,  postquam 
a  Procuratoribus,  vel  eorum  altero,  appellatio¬ 
nem  ad  eosdem  interpositam  significatum  fue¬ 
rit,  delegatorum  munus  in  se  suscipiant,  et 
quolibet  die  Mercurii,  inter  horas  primam  et 
secundam,  (aut  saepius  si  visum  fuerit,)  in  loco 
designando  conveniant ;  et  sine  intermissione, 
usque  ad  sententiam  ferendam,  et  executioni 
demandandam,  constanter  procedant.  Quod¬ 
que  appellationis  instrumento,  loco  libelli,  ab 
appellante,  ejus  ve  Procuratore,  iis  porrecto  et 
oblato,  diem  competentem  statuant,  intra  quem 
appellans  ipsam  actorum  et  processus  in  Curia, 
a  qua  appellatur,  copiam  transmittendam,  vel 
saltem  originalia  per  Registrarium  adducenda, 
et  partem  adversam  citandam,  procurare  possit. 
Quo  die  (si,  cessante  impedimento  legitimo, 
pars  appellans  deficiat)  causam  judici,  a  quo, 
remittant,  (sin  pars  appellata,)  contumaciae  cen¬ 
suris,  donec  comparuerit,  coerceatur.  Utraque 
vero  comparente,  si  ex  eisdem  actis  procedere 
voluerint,  uno  vel  altero  die,  ea  quae  consistunt 
in  facto  cognoscent ;  et,  si  res  ita  postulet, 
unum  vel  alterum  diem  pro  informationibus  in 
jure  concedent.  Et  quamprimum,  habita  inter 
se  matura  deliberatione,  inter  omnes,  vel  ma¬ 
jorem  eorum  partem,  convenerit,  sententiam 
ferant.  Si  vero  pars  alterutra,  vel  utraque,  de 
novo  aliquid  allegare,  vel  probare  petierit,  ita 

demum  admittent,  si  pars  petens  prius  fidem 
fecerit,  se  verum  credere  quod  allegat,  et  pro¬ 
bare  intendit.  Deinde,  terminos  expediendo 
negotio,  quam  fieri  potest,  brevissimos  statu¬ 
ent  :  quibus  elapsis,  quamprimum  fieri  poterit, 
eodem  modo  de  facto  et  de  jure  cognoscent,  et 
sententiam  ferent. 


APPENDIX  STATUTORUM. 


STATUTA 


bibliotheca;  bodleian.e, 


PROMULGATA  ET  CONFIRMATA  IN  DOMO  CONVOCA¬ 
TIONIS,  ANNO  DOM.  l6lO. 

§.  6.  De  modo  studendi.  Necnon  de  libris  in 

quarto  et  octavo. 


omnibus  Bibliothecam 


frequentaturis  liberum  licitumque  esse  volu¬ 
mus,  (si  ad  eum  modum  habiles  fuerint,  quem 
modo  explicabimus,)  cuncta  volumina  pluteis 
per  catenulas  illigata  perlustrare,  dum  ea  con- 
fibulare,  adstrigmenta  in  nodum  colligere,  im¬ 
plexas  eorum  catenulas  extricare,  suis  quaeque 
locis  digesta  (sic  ut  offenderant)  reponere,  me¬ 
minerint  (si  secus  fecerint,  aere  negligentiam 
suam,  pro  arbitrio  Vice- Cancellarii,  luituri :) 

Ita,  minoris  formae  volumina  in  quarto  et 
octavo,  quaeque  in  clathris,  et  sub  custodia 
Bibliothecarii  solius  continentur,  ne  contrecta¬ 
tione  nimia,  et  pervolutatione  corrumpantur, 
(quando  ob  antiquitatem,  raritatem,  pretium, 
speciem,  aut  aliam  denique  praestantiorem  ob 
notam,  magni  aestimanda  fuerint,)  hac  lege 
visendi  cupidis  exhibeantur.  In  manus  cui- 

que  et  numerato  tradantur;  coram  evolvan¬ 
tur;  ante  discessum  reddantur:  qui  hanc  le¬ 
gem  violaverit,  in  duplum  cujusque  libri  valo- 
rem  (quem  sic  retinuerit  aut  celaverit)  condem¬ 
netur;  et,  si  destinata  animi  improbitate  id 
factum  comprobetur,  e  Bibliotheca  in  perpetu¬ 
um  ejiciatur.  Porro,  quoad  manuscripta  volu¬ 
mina  (quae  promiscue  singulis  in  Bibliothecam 
admissis  sine  discrimine  utenda  exponi,  non 
potest  periculo  carere)  statutum  est,  quod  (prae¬ 
ter  volumina  dudum  archivis  inclusa,  et  MSS. 
codices  H.  H.  C.  C.  Guil.  Comitis  Pembrochice, 
et  Guilielmi  Archiepiscopi  Cantuariensis  pecu¬ 
liaribus  clathris  conclusos)  reliqua  etiam  volu¬ 
mina  MSS.  sparsim  nunc  collocata,  in  unum 
colligantur,  et  sub  clathris  seu  cancellis  con¬ 
clusa  teneantur ;  nec  cuiquam,  qui  non  sit  actu 
membrum  Universitatis,  utenda  permittantur, 
nisi  qui  in  Artibus  Magistrum  aut  saltem  in 
Jure  Civili  Baccalaureum  adduxerit,  sibi  adsti- 
turum  vel  assessurum  quamdiu  codice  quovis 
MS.  utetur,  quique  de  libro  indemni  et  illaeso 
redhibendo  spondeat. 

§.  i  2.  De  iis ,  quos  studendi  causa  ad  Biblio¬ 
thecam  admittere  licet. 

SANCITUM  esse  volumus,  quod  priusquam 
Graduato  cuicunque,  alterive  cuiquam  praestan- 
tioris  notae  vel  meriti,  aditus  in  Bibliothecam 
patefiat,  coram  Vice-Cancellario  ejusve  Depu¬ 
tato,  adstante  Bibliothecario,  fidem  bonam  Bib¬ 
liothecae  praestet,  nempe  sub  juramenti  obliga¬ 
tione  in  haec  verba  concipienda  : 

“  Tu  promittes,  sancteque  coram  Deo  Opti- 
“  mo  Maximo  recipies,  quod  quoties  in  pub- 
“  licam  Academiae  Bibliothecam  venire  te  con- 

iC  tigerit,  animum  ad  studia  per  modestiam  et 
“  silentium  accommodabis ;  libros  caeterumque 
“  cultum  sic  tractabis,  ut  superesse  quam  diu- 
“  tissime  possint. 

u  Item  quod  neque  tu  in  persona  tua  ali- 
“  quem  vel  aliquot  libros  surripies,  permuta- 
“  bis,  rades,  deformabis,  lacerabis,  scindes,  an- 
“  notabis,  interscribes,  sponte  corrumpes,  ob- 
“  literabis,  contaminabis,  aut  alio  quocunque 
“  modo  detruncabis,  abuteris,  deteres,  immi- 
ce  nuesve  :  nec  alii  cuiquam  auctor  eris  horum 
6'  quidvis  perpetrandi;  sed,  quantum  in  te  est, 
u  delinquentem  vel  delinquentes  impedies ;  ip- 
u  sorumque  maleficia  Vice-Cancellario,  ejus  ve 
ee  Deputato,  intra  triduum  postquam  tibi  inno- 
C(  tuerint,  denunciabis :  Ita  te  Deus  adjuvet, 
“  tactis  sacrosanctis  Christi  Evangeliis.,, 

Anno  Dorn.  1613. 

§.  3.  Statuimus,  quod  Artium  Baccalaurei, 
qui  a  die  praesentationis  biennium  integrum 
non  compleverint,  non  permittantur  frui  bene¬ 
ficio  publicae  Bibliothecae,  nisi  ab  Aulis  et  Col¬ 
legiis  suis  singuli  venerint  ad  Bibliothecam, 
vestiti  habitu  seu  capa,  caputio,  sive  cucullo,  et 
pileo ;  quae  non  prius  exuent,  quam  a  Biblio¬ 
theca  reversi  fuerint:  si  quis  secus  facere  prae¬ 
sumpserit,  sciat  se  privatum  fore  omni  bene¬ 
ficio  ejusdem  Bibliothecae,  per  spatium  trium 
mensium  proxime  sequentium.  Curabit  autem 
diligenter  Bibliothecarius,  et  (in  absentia  ejus) 
inferior  Bibliothecarius,  sub  virtute  juramenti, 
ut  hoc  Statutum  (quantum  in  illis  est)  debitae 
executioni  demandetur.  Proviso,  quod  hoc  Sta¬ 
tutum  non  praejudicabit  ullo  modo  filiis  Magna¬ 
tum,  et  Procerum,  aut  Dominorum  in  Parlia- 

mento  suffragii  jus  habentium,  aut  inferiori 
Bibliothecario,  qui,  libris  distribuendis  occupa¬ 
tus,  commode  ita  vestitus  incedere  non  potest. 

§.  4.  Statuimus,  ut  Baccalaurei  Artium,  et 
omnes  alii  non  Graduati,  in  posterum  a  lec¬ 
tione  librorum  studiis  suis  minime  competen¬ 
tium  abstineant;  quod  si  quis  deliquerit  contra 
formam  hujus  Statuti,  et  admonitus  per  Biblio- 
thecarium  vel  ejus  deputatum  non  resipuerit, 
tradetur  statim  nomen  ejus,  per  custodem  Bib¬ 
liothecae  sive  ejus  deputatum,  Vice-Cancellario 
et  Procuratoribus,  ut  debita  poena  ab  eisdem 
puniatur. 

§.5.  Statuimus,  ut  non  Graduati,  Facultatis 
Artium  Baccalaurei,  et  minoris  denique  ordinis 
Graduati  omnes,  senioribus  debitum  obsequium 
et  reverentiam  praestent ;  quamprimum  eos  vi¬ 
derint  ad  scamnum,  sive  pluteum,  in  quo  fue¬ 
rint,  accedentes,  loco  cedendo ;  vel  aliter,  li¬ 
brum,  quo  prius  usi  fuerant,  tradendo,  si  res  ita 
tulerit :  quod  si  querela  aliqua,  eaque  justa, 
contra  aliquem  pervenerit  ad  aures  Pro-Can- 
cellarii,  sive  Procuratorum,  beneficium  unius 
Termini  in  gratia  sua  deinceps  proponenda  pars 
delinquens  amittet,  aut  aliter  per  Vice- Can¬ 
cellarium  punietur;  et  Registrarius  Academi¬ 
cus  delictum  hoc  in  registro  suo  fidelissime  an¬ 
notabit. 

§.6.  Quia  multi,  Statutum  de  non  introdu¬ 
cendis  extraneis,  aut  injuratis,  in  Bibliothecam 
publicam  studendi  causa,  penitus  ignorantes, 
aut  non  satis  attendentes,  poenam  incurrunt 
gravissimam;  si  quis  in  posterum  deliquerit  in 
hoc  genere,  sciat  se  incarcerandum,  praeter  poe¬ 
nam  pecuniariam  arbitrio  ac  judicio  Vice-Can- 
cellarii  delinquenti  infligendam. 

§.  7-  Statutum  est,  quod  nullus,  sub  poena 
trium  solidorum  et  quatuor  denariorum,  legen¬ 
do  in  aliquem  librum  incumbat ;  charta  sive  li¬ 
bello  aliquo  chartaceo  aut  membranaceo  pro¬ 
posito,  super  librum  aliquem  scribat :  nam  hoc 
modo,  vel  atramenti  suffusione,  vel  foliorum 
replicatione,  vel  sordibus  contractis  contami¬ 
nabitur,  in  non  modicum  detrimentum  libro¬ 
rum  tam  insignium.  Postremo  curabit  diligen¬ 
ter  unusquisque  Studiosus,  ut  libri  e  manibus 
suis  depositi,  ac  repositi  in  locum  suum,  utram¬ 
que  fasciam,  sive  fibulam,  aut  omnes  (si  plures 
fuerint)  firmiter  nectat,  atque  colligat  in  no¬ 
dum  :  delinquentes  contra  hoc  Statutum  sol¬ 
vent  (toties  quoties)  duodecim  denarios,  no¬ 
mine  poenae. 

8.  Statuimus  insuper,  si  quis  a  Bibliothe- 
cario,  vel  ejus  deputato,  aut  aliquo  officiario 
Bibliothecae,  (interrogatus  de  nomine  suo,  et 
Collegio  sive  Aula,)  non  responderit  statim  juxta 
rei  veritatem ;  quod  ipso  facto  a  Bibliotheca 
publica  amovebitur,  quousque  per  Congrega¬ 
tionem  Regentium,  gratia  secundo  proposita  et 
concessa,  idoneus  censebitur. 

§.  9.  Statuimus,  idque  sub  poena  perjurii,  si 
cui  jurato  probe  constiterit,  aliquem  injuratum, 
aut  non  admissum  juxta  Statutorum  exigen¬ 
tiam,  in  Bibliotheca  commorari  studendi  ergo ; 
quod  statim  revelet  nomen  ejus  Bibliothecario 
aut  ipsius  deputato,  ut  ab  iisdem  mature  pro- 
spiciatur,  ne  quid  Bibliotheca  detrimenti  ca¬ 
piat. 

Anno  Dom.  1615. 

§.  5.  Pro  explanatione  cujusdam  Statuti  con¬ 
troversi,  (quo  cavetur,  quod  Baccalaurei  Artium, 

et  omnes  alii  non  Graduati,  abstineant  in  poste¬ 
rum  a  lectione  librorum,  studiis  suis  minime 
competentium ;)  decretum  est,  quod  Baccalau- 
rei  et  non  Graduati  non  vagabuntur  de  loco  ad 
locum;  sed  in  ea  parte  Bibliotheca  sedulo  stu¬ 
diis  suis  incumbent,  in  qua  libri  Facultatis  Ar¬ 
tium  (iique  soli)  continentur.  Proviso  semper, 
ne  exteris  et  peregrinis,  vel  Juris  aut  Medicinae 
Studiosis  fraudi  sit,  quin  libris  Facultatis  suae 
respective  frui  liceat. 

Anno  Doni.  1621. 

— Tertio,  quod  omnes  et  singuli  Studiosi,  ad¬ 
mittendi  ad  studendum  in  Bibliotheca,  tenean¬ 
tur  emere  catalogum  librorum  ejusdem  Biblio¬ 
thecae,  quandocunque  eum  denuo  typis  vulgari 
usus  ac  utilitas  Studentium  postulabit. 

Catalogo  vero  pretium,  in  singulos  libros, 
statuent  Vice-Cancellarius  et  Curatores. 

Anno  Doni.  1780. 

Statutum  novum  de  necessitatibus  Bibliothecce 
Bodleiance  subveniendis. 

AD  Academiae  decus  nihil  magis  conducere, 
aut  ad  utilitatem  ejus  propius  pertinere  vide¬ 
tur,  quam  ut  antiqua  illa  Bibliothecae  Bodlei- 
anae  fama,  jam  olim  omnigenae  supellectilis  li- 
terariae  copia,  varietate,  et  delectu  insignita, 
novis  perpetuo  incrementis  sustentetur  et  au¬ 
geatur.  Cum  vero  tanta  rei  nummariae,  huic 
usui  destinatae,  inopia  jam  laboret  Academia, 
ut  librorum,  quos  recentiorum  ingenium,  eru¬ 
ditio,  aut  industria  plurimos  per  totum  fere  li- 
teratum  orbem  profudit,  et  quotidie  profundit, 
vix  unus  et  alter  augusto  huic  Musarum  domi- 

cilio,  publicis  sumptibus,  adscribi  possit  et  ad- 
numerari :  unde  verendum  est,  ne  Bibliotheca? 
celebritas  et  studentium  simul  opportunitates 
minuantur;  quo  duplici  huic  malo  occurratur, 
et  rei  literariae  necessitatibus  in  hac  parte  me¬ 
lius  in  posterum  subveniatur,  statutum  est, 

Primum ;  quod  omnes  Doctores  cujuslibet 
Facultatis  ;  omnes  sacrae  Theologiae,  Medicinae, 
vel  Jurisprudentiae  Baccalaurei ;  omnes  Artium 
Magistri,  itidem  et  Baccalaurei;  reliqui  deni¬ 
que  omnes,  qui  in  Academia  quadriennium  ex¬ 
egerint,  aut  qui  ad  Bibliothecae  usum  speciali 
gratia  prius  admissi  fuerint ;  summam  quatuor 
solidorum,  ad  usum  Bibliothecae  Bodleianae,  an- 
nuatim  persolvant,  in  fiscum  Academicum,  sine 
fraude  aut  diminutione,  inferendam. 

Secundo ;  quod  singuli  Scholares,  cum  in 
matriculam  Universitatis  relati  fuerint,  pro  sui 
quisque  patris  statu  et  dignitate  (servientibus 
exceptis)  aliam  nummorum  summam,  ei  quam 
in  praesens  solvere  tenentur  parem,  persolvant, 
in  fisco  Academico,  ad  usum  eundem  Bibliothe¬ 
cae  Bodleianae,  reponendam. 

Placuit  item  Academiae,  cum  consensu  Cura¬ 
torum  Bibliothecae  Bodleianae,  decernere,  quod 
semel  in  unoquoque  Termino,  aut  saepius,  si  res 
tulerit,  die  et  hora  a  Vice-Cancellario  pridie 
constituenda,  Curatores  in  Bibliotheca,  aut  (si 
justa  de  causa  ita  expedire  videbitur)  in  alio  loco 
idoneo,  conveniant,  de  libris  emendis  et  dispo¬ 
nendis  consulturi;  et  quod  catalogum  librorum, 
quos  intra  annum  proxime  elapsum  publicis 
sumptibus  Bibliothecae  addiderint,  quotannis, 
sub  fine  Termini  S.Michaelis,  ad  singulos  Col¬ 
legiorum  et  Aularum  Praefectos,  necnon  ad  cu¬ 
juslibet  Collegii  sive  Aulae  Bibliothecam,  cu- 

rent  deferri ;  in  quo  catalogo,  titulus  quo  quis¬ 
que  liber  insignitus  fuerit,  pretio  etiam  affixo, 
describetur;  necnon  et  pecuniarum  ab  Acade¬ 
mia  juxta  hanc  ordinationem,  acceptarum  et 
expensarum  ratio  simul  reddetur. 

An.  Dom .  1769. 

STATUTUM  est,  ut  Proto-Bibliothecario 
propter  occupationem  moramque  in  Bibliothe¬ 
ca  extraordinariam  quadraginta  librarum  sum¬ 
ma  adjecta  annuum  stipendium  augeatur,  sibi 
suisque  vicariis,  prout  ipsi  visum  fuerit,  cum 
relatione  ad  Curatores,  et  eorum  approbatione, 
si  forte  querelae  occasio  hac  ex  parte  subminis¬ 
tretur,  distribuenda. 


Statutum  novum  Bibliothecce  publicce  Bod¬ 
leiance. 

§.  1.  CUM  Bibliotheca  Bodleiana  incremen¬ 
tis  jam  continuis  in  longum  aucta  (quae  etiam  ex 
ipsius  Academiae  munificentia  indies  illustriora 
sunt)  in  eam  accreverit  amplitudinem,  ut  Offi- 
ciarii  tanto  oneri  ferendo  vix  sufficiant,  nedum 
splendori  ejus  et  dignitati  respondeant : 

Visum  est  Academhe,  ex  relatione  Curato¬ 
rum,  ea  quae  ad  Officiariorum  et  Ministrorum 
numerum,  ordinem,  et  stipendia  attinent,  denuo 
recognoscere,  et  singulorum  munera  definire, 
necnon  alia  nonnulla  accuratius  praescribere, 
ita  ut  tota  administratio  auctiori  statu  tam 
nobilis  Bibliothecae  non  indigna  sit. 

§.  2.  De  numero ,  ordine ,  et  muneribus  Officiari- 
orum  et  Ministrorum. 

BIBLI OTHEC ARIUS,  sive  Protobibliothe- 
carius,  uti  prius,  totius  interioris  administra- 
tionis  curam  habeat,  et  omni  ex  parte  Biblio¬ 
thecae  dignitati  et  utilitati  semper  invigilet. 

Bibliothecario  in  partem  laboris  sui  adjun¬ 
gantur  Hypobibliothecarii  duo,  gradu  Artium 
Magistri  vel  Baccalaurei  in  Jure  Civili  ad  mi¬ 
nimum  insigniti,  et  tempore  admissionis  suae, 
uti  Bibliothecarius  ipse,  nexu  conjugali  soluti. 
Horum  alter  Codices  MSS.  aliosque  libros,  qui 
ob  insignem  raritatem  vel  pretium  Archivis  sive 
clathris  peculiaribus  reponuntur,  propriae  tutelae 
commissos  habeat :  alter  librorum  caeterorum 
custodiae  invigilet.  Ambo  autem,  quantum 
fieri  potest,  cum  Bibliothecario  in  Bibliotheca 
constanter  adsint,  atque  ex  ejus  mandato  libris 
perquirendis,  ac  digerendis,  et  Catalogis  confi¬ 
ciendis  dent  operam,  tum  etiam  caetera  omnia 
fideliter  exequantur,  quae  Bibliothecae  usus  et 
commoda  postulare  videantur.  Ideo  enim  Offi- 
ciariis  hisce  propriae  provinciae  assignantur,  non 
solum  quo  tam  pretiosae  supellectilis  incolumi¬ 
tati  rectius  consulatur,  sed  in  tanta  librorum 
mole  quo  melius  cognoscantur  omnia,  et  quo 
facilior  ad  ea,  quorum  studiosi  egeant,  paretur 
aditus. 

Sint  praeterea  Adjutores,  sive  Ministri,  duo 
(vel  tres,  si  quando  opus  fuerit,  ex  sententia 
majoris  partis  omnium  Curatorum,)  vel  Artium 
Baccalaurei  vel  nondum  graduati,  qui  Biblio¬ 
thecario  et  Hypobibliothecariis  praesto  adsint, 
eorum  mandata  exequantur,  libris  perquirendis 
et  reponendis  dent  operam,  et  aliis  Bibliothecae 

usibus,  prout  res  tulerit,  ex  Superiorum  prae¬ 
scripto  diligenter  inserviant. 

Statutum  est  insuper,  ut,  siquando  Bibliothe- 
carius  prae  infirmiori  valetudine,  aut  senectute 
ingravescente,  assiduae  in  Bibliotheca  morae 
impar  sit,  Vice-Cancellarius,  cum  majoris  par¬ 
tis  omnium  Curatorum  consensu,  Vicarium  no¬ 
minet;  virum  scilicet  aliquem  qui  fide  dignus 
sit,  et  gradu  Artium  Magistri  vel  Baccalaurei  in 
Jure  Civili  ad  minimum  insignitus.  Vicarius 
eodem  juramento  et  iisdem  legibus  obligatus, 
quibus  ipse  Bibliothecarius,  recipiet  annuatim 
(et  eadem  ratione  pro  qualibet  anni  parte)  sum¬ 
mam  centum  librarum  ex  stipendio  Bibliothe- 
carii  deducendam,  necnon  alteram  summam 
centum  librarum  ex  pecuniis  Bodleianis. 

Quod  si  unus  ex  Hypobibliothecariis  in  mu¬ 
nus  Vicarii  nominetur,  novus  Hypobibliotheca- 
rius  modo  infra  praefinito  quam  primum  sub¬ 
stituatur. 

Proviso  semper,  quod  non  solum  tota  haec 
quaestio  de  Vicario  nominando,  sed  et  Vicarii 
ipsius  nomen,  Venerabilis  Domus  Convocatio¬ 
nis  suffragiis,  decem  dierum  publica  monitione 
praemissa,  permittetur. 

Caeterum  quod  ad  quotidianam  attinet  Bib¬ 
liothecae  curam,  tenendum  est  imprimis  ut  Offi- 
ciarii  et  Ministri  omnes,  quantum  fieri  potest, 
in  ea  constanter  adsint.  Nulla  autem  unquam 
de  causa  Officiarii  omnes  simul  absint,  sed  vel 
Bibliothecarius,  vel  unus  ex  Hypobibliotheca¬ 
riis,  et  unus  saltem  ex  Ministris,  semper  adesse 
teneantur. 

Sed  ut  aliqua  saltem  absentiae  venia  Officia- 
riis  hisce  concedatur,  liceat  unicuique  eorum 
extra  Academiae  fines  interdum  versari,  modo 

per  singulos  anni  semisses  triginta  dierum  spa¬ 
tium  (vel  continuum  vel  interpolatum)  tempus 
absentia  non  exsuperet.  Quod  si  merito  in 
plures  dies  proroganda  sit  licentia  quam  prae¬ 
senti  hoc  statuto  definitum  est,  communibus  in 
Venerabili  Domo  Convocationis  suffragiis  (die¬ 
rum  trium  ad  minimum  publica  monitione  prae¬ 
missa)  arbitrium  permissum  esto.  Hoc  autem 
sic  intelligendum  est,  ne  cuivis  Hypobibliothe- 
cariorum  Academia  abesse  liceat,  dum  Biblio- 
thecario  foris  esse  contingat;  nec  Bibliotheca- 
rius,  cum  praesens  sit,  amborum  Hypobibliothe- 
cariorum  auxilio  simul  careat,  nisi  ex  gravi 
aliqua  et  perurgenti  causa,  majori  parti  Cura¬ 
torum  in  Universitate  praesentium  approbanda. 

Ex  Ministris  nemo  absit,  nisi  speciali  venia 
Bibliothecarii  prius  impetrata ;  idque  sub  poena 
amotionis. 

Absentis  Bibliothecarii  munere  fungatur  Hy- 
pobibliothecarius  qui  Archivorum  custodiam  sibi 
traditam  habet. 

Absolvatur  autem  Bibliothecarius  conditio¬ 
nibus  quibus  nunc  tenetur  neque  matrimonium 
contrahere,  neque  Beneficium  curatum  nisi 
prope  adjunctum  in  se  recipere.  Et  in  poste¬ 
rum  tam  Bibliothecario  quam  Hypobibliothe- 
cariis  expresse  permissum  esto,  non  modo  ut 
Beneficia  curata  possideant,  sed  etiam  ut  post 
electionem,  vel  admissionem,  matrimonium  con¬ 
trahant. 


§.  3.  De  Stipendiis  Officiar  iorum  et  Ministro - 
rum,  et  de  pecuniis  in  usum  Bibliotheca  ex¬ 
igendis  et  erogandis. 

QUO  autem  justa  omnibus  fiat  renumeratio, 

voluit  et  decrevit  Academia  ut  annuatim  per¬ 
cipiant;  scilicet, 

Bibliothecarius,  (praeter  feoda  ei  ex  decreto 
Convocationis  concessa,)  integram  sum¬ 
mam  librarum  400. 

Hypobibliothecarius  uterque,  150. 

Minister  unusquisque,  50. 

Janitor,  20. 

a  Vice-Cancellario  per  singulos  anni  semisses 
aequalibus  portionibus  dinumerandam. 

In  hos  autem  usus  assumantur, 

1.  Reditus  et  proventus  praediorum,  tenemen- 
torum,  sive  possessionum,  quibus  ex  ipsius 
Bodleii  munificentia  fruitur  Bibliotheca. 

2.  Pecuniae  quae  ex  munificentia  Crewiana  Bib- 
liothecario  et  Bibliothecae  destinabantur. 

3.  Stipendia  Bibliothecarii,  Hypobibliotheca- 
rii,  et  Janitoris,  tam  antiqua,  quam  quae  Bib- 
liothecario  suisque  vicariis  Stat.  A.  D.  1709. 
assignabantur. 

4.  Annui  proventus  e  pecuniis  Mri  Godwyn. 

5.  Quod  superest  annuatim  e  pecuniis  quae 
juxta  decretum  Convocationis  A.  D.  1S02. 
exiguntur,  post  sumptus  in  alios  usus  priore 
aliquo  decreto  vel  statuto  erogandos. 

6*.  Pecuniae  quae  per  Statutum  A.  D.  1780.  in 
usum  Bibliothecae  Bodleianae  exiguntur. 

7.  Denique  praesenti  hoc  Statuto  voluit  et  de¬ 
crevit  Academia,  alteram  nummorum  sum¬ 
mam,  ei  quam  per  Stat.  A.  D.  1780.  in  prae¬ 
sens  solvere  tenentur  parem,  ab  iisdem  om¬ 
nibus,  et  eodem  modo,  in  Bibliothecae  usus 
solvendam  esse. 

Quicquid  ex  omnibus  hisce  pecuniis  super¬ 
fuerit  reponatur  ad  alios  Bibliothecae  sumptus 
suppeditandos :  scilicet, 

1.  Ad  libros  quoscumque,  sive  MSS.  sive  im¬ 
pressos,  prout  occasio  tulerit,  coemendos. 

2.  Ad  ea  perficienda  quae  in  Statutis  Bodleianis 
memorantur ;  ac  speciatim,  ad  lapsa  inclina- 
taque  resarcienda,  prout  usus  postulet,  inte¬ 
rioris  structurae,  non  solum  antiquae  Biblio¬ 
thecae,  sed  et  Scholarum  hactenus  annex¬ 
arum,  vel  in  posterum  per  decretum  Ven. 
Domus  Convocationis  annectendarum,  ac 
etiam  Pergulae,  Anglice  vocat,  the  Picture 
Gallery ,  quatenus  illa  in  Bibliothecae  usus 
cedat,  et  tecti  tam  exterioris  quam  interioris 
antiquae  Bibliothecae. 

3.  Ad  reparandos  vel  de  novo  compingendos 
pluteos  et  abacos,  et  ad  caetera  omnia  per¬ 
agenda  quae  ad  justam  librorum  collocationem 
distributionemque  requirantur. 

4.  Ad  instituendum  novum  Bibliothecae  Cata¬ 
logum  typis  imprimendum. 

5.  Denique,  quoniam  fieri  non  potest  ut  omni¬ 
bus  speciatim  provideatur,  ad  alios  quoscum¬ 
que  Bibliothecae  sumptus  erogandos. 
Pecuniarum  omnium,  sive  ex  Bodleii  rediti¬ 
bus  et  proventibus,  sive  aliunde,  receptarum, 
ratio  quotannis  intra  mensem  Novembris  a 
Vice-Cancellario  coram  Curatoribus  reddetur, 
et  in  Domo  Convocationis  renuntiabitur.  Quae 
etiam  ratio  annuo  Catalogo  librorum  in  usum 
Bibliothecae  emptorum  juxta  Stat.  A.  D.  1780. 
subjicietur,  et  ante  finem  Termini  S.  Michaelis 
ad  singulos  Collegiorum  et  Aularum  Praefectos, 
necnon  ad  cujuslibet  Collegii  sive  Aulae  Biblio¬ 
thecam  deferetur. 

Quo  autem  proventus  Bibliothecae  auctiores 
fiant,  statutum  est,  quod  si  quando,  pecuniarum 
receptarum  et  solutarum  rationibus  subductis, 

summa  qualiscunque  ultra  mille  libras  super¬ 
fuerit,  ista  summa  publicis  quibusvis  vadimo¬ 
niis,  Anglice  vocat.  Government  Securities ,  con¬ 
tinuo  elocabitur. 

§.  4.  De  electione ,  nominatione ,  et  amotione 
Offi dariorum  et  Ministrorum . 

STATUTUM  est,  quod  in  posterum  nemo 
ad  officium  Bibliothecarii  eligatur,  nisi  qui 
gradu  Artium  Magistri  vel  Baccalaurei  in  Jure 
Civili  ad  minimum  sit  insignitus.  Caeterum 
antequam  cuiquam  Electorum  suffragandi  jus 
permittatur,  Sacramento  in  hanc  formam  con¬ 
cepto  omnes  obligentur :  “  Ego  A.  B.  polliceor 
u  sancteque  recipio  (pro  fide  illa  et  obsequio, 
(e  quae  Omnipotenti  Deo  praestare  semper  de- 
“  beam)  quod  in  hac  electione  idonei  dignique 
“  Bibliothecarii  hujus  Universitatis  celebranda, 
u  consilium  mihi  est  (seposita  omni  mercedis 
ce  spe,  posthabitisque  pactionibus,  petitionibus, 
“  supplicationibus  directis  vel  indirectis,  sive 
u  Personae,  sive  Personarum,  cujuscunque  con- 
“  ditionis  demum  fuerint)  prae  caeteris  omnibus, 
c£  quos  vel  sciam  vel  conjiciam  hoc  munus  am- 
66  bituros,  homini  gradu  Artium  Magistri  vel 
ec  Baccalaurei  in  Jure  Civili  ad  minimum  in- 
“  signito  suffragari,  quem,  remota  omni  depra- 
(C  vati  animi  corruptela,  per  summam  judicii 
“  conscientiaeque  mere  integritatem,  aptissi- 
u  inum  et  praestantissimum  censebo,  censeoque, 
6C  ad  amplificandum  hujus  Universitatis  decus 
66  et  dignitatem,  et  commune  omnium  bonum 
“  in  publica  Bibliotheca  studentium.” 

Cum  vero  qualicunque  de  causa  locum  vacare 
contigerit,  intra  decem  dies  proxime  secuturos, 
sex  dierum  ad  minimum  publica  monitione 
praemissa,  solennis  Convocatio  habenda  est,  in 

qua  novus  Bibliothecarius  subrogabitur.  Hoc 
autem  decem  dierum  spatium  semper  obtine¬ 
bit,  nisi  in  tempore  Magnae  Vacationis,  in  qua 
intra  septimanas  tres  eodem  modo  celebrabitur 
electio. 

In  electione  autem  Protobibliothecarii  ratio 
semper  habeatur  Stat.  Tit.  IV.  Sect.  ii.  §.5.  ita 
ut  non  subrogetur  continuo  seu  immediate  suc¬ 
cessor  ex  eadem  domo,  unde  praecedens  Proto- 
bibliothecarius  electus  fuerat.  Qui  vero  ex  una 
domo  in  aliam  transierunt,  censendi  sunt  ad 
eam  domum  pertinere  in  quam  primo  admissi 
fuerunt :  exceptis  iis,  qui  in  Praefectos,  Socios, 
vel  Scholares,  quocunque  titulo  notatos,  alterius 
cujusvis  domus  admissi  fuerint,  qui,  post  istius- 
modi  admissionem,  ad  eam  domum  in  quam 
novissime  admissi  fuerint  censendi  sunt  perpe¬ 
tuo  pertinere. 

Hypobibliothecarii  nominentur  per  Biblio- 
thecarium,  cum  majoris  partis  omnium  Curato¬ 
rum  consensu;  quae  quidem  nominatio  suffra¬ 
giis  Ven.  Domus  Convocationis  permittetur, 
praemissa  semper  a  Vice -Cancellario  sex  dierum 
publica  monitione.  Iidem  ab  officio  removean¬ 
tur,  si  quid  tale  meruerint,  ex  majoris  partis 
omnium  Curatorum  sententia.  Ministri  nomi¬ 
nentur  per  Bibliothecarium,  cum  majoris  partis 
Curatorum  in  Universitate  praesentium  appro¬ 
batione,  et  eadem  auctoritate  ab  officio  remo¬ 
veantur. 

Omnes  autem,  quamprimum  nominati  fue¬ 
rint,  eodem  modo  quo  Bibliothecarius,  (Stat. 
Bod.  1610.  §.  2.)  mutatis  mutandis,  in  Ven. 
Domo  Convocationis  (vel  coram  Vice-Cancel- 
lario  si  in  tempore  Vacationis  fiat  nominatio) 
sub  jurisjurandi  religione  fidelitatem  sponde¬ 
ant. 

§.  5.  De  Custodia  Numismatum. 

NUMISMATUM  custodiam  solus  habeat 
Protobibliothecarius ;  et  quo  melius  tam  pre¬ 
tiosae  supellectilis  integritati  consulatur,  nemo 
unquam,  nisi  ipso  praesente,  Museolum  ubi 
conservatur  intrandi  copiam  habeat.  Porro 
Statutum  est,  ut  Bibliothecarius  uno  eodem- 
que  tempore  pluribus  quam  duobus  Numismata 
nunquam  ostendat,  nisi  adstante  per  integrum 
tempus  Curatorum  aliquo,  vel  uno  ex  Hypo- 
bibliothecariis ;  quo  in  casu  permissum  est  ut 
quatuor  (non  autem  plures)  simul  ad  visendum 
accedant. 

Bibliothecarius,  si  ex  Academia  excessurus 
sit,  Museoli  hujusce  claves  Vice-Cancellario  in 
manus  tradat.  Fas  sit  autem  Vice-Cancellario, 
propter  specialem  aliquam  causam,  quas  moram 
nequaquam  patitur,  Hypobibliothecariorum  al¬ 
terutri  claves  tradere.  Sciat  autem  Hypobib- 
liothecarius  iste,  se  fide  data  teneri,  ut  quam 
primum  fieri  potest  claves  Vice-Cancellario  re¬ 
stituat  ;  sciat  etiam,  sibi  omnino  nefas  esse  Mu¬ 
seolum  istud,  dum  claves  apud  se  retineat,  ulla 
linquam  de  causa  ingredi,  nisi  aliquo  ex  Cura¬ 
torum  numero  comitante,  et  per  integrum  tem¬ 
pus  adstante. 

Statutum  est  insuper,  ut  Numismata  quotan¬ 
nis,  paucis  diebus  ante  annuam  Bibliothecae 
visitationem,  praesente  Bibliothecario,  perlus¬ 
trentur,  duobus  ex  Curatorum  numero  a  reli¬ 
quis  ad  id  munus  obeundum  nominatis. 

§.  6.  De  tempore  aperiendi  et  claudendi  Biblio¬ 
thecam. 

APERIATUR  Bibliotheca  a  festo  Annuncia- 

u 

tionis  ad  festum  Divi  Michaelis  ab  hora  nona 
matutina  ad  quartam  postmeridianam. 

A  festo  Divi  Michaelis  ad  festum  Annuncia- 
tionis  ab  hora  decima  matutina  ad  tertiam  post¬ 
meridianam. 

Exceptis  diebus  omnibus  Dominicis,  et  die¬ 
bus  quibuscunque  vel  jejunii  vel  festivitatis  pub¬ 
lica  auctoritate  injunctis  vel  injungendis: 

Vigiliis  ante  Nativitatem  Domini,  et  deinceps 
usque  ad  festum  Circumcisionis  inclusive : 

Festo  Epiphaniae : 

Die  Passionis  Domini,  Vigiliis  Paschatis,  ac 
Feriis  Pascha  immediate  sequentibus  : 

Die  Ascensionis,  et  Feriis  Pentecosten  imme¬ 
diate  sequentibus : 

Diebus  Encaeniorum,  Vesperiarum,  Comitio¬ 
rum,  et  Commemorationum  publicarum : 

Septem  diebus  a  primo  Septembris  nume¬ 
randis,  quo  melius  Bibliotheca  a  sordibus  pur¬ 
getur. 

Octo  diebus  visitationem  Bibliothecae  imme¬ 
diate  praecedentibus. 

Festis  vero  quibuscunque  (de  quibus  supra 
non  aliter  ordinatum  fuerit)  statim  post  concio¬ 
nes  publice  coram  Universitate  habendas  Bib¬ 
liothecam  accedentibus  pateat  aditus. 

§.7*  De  Curatoribus  Bibliotheca ,  et  de  Biblio¬ 
theca  ab  iis  scepius  perlustranda, 

CURATORIBUS  iisque  solis  jus  concedatur 
sine  aliquo  ex  Bibliothecae  Officiariis  comitante 
in  istas  partes  Bibliothecae  intrandi  quae  claus¬ 
tris  obserantur;  excepto  semper  Museolo  ubi 
custodiuntur  numismata,  de  quo  supra  specia- 
tim  statutum  est.  Hoc  autem  ita  intelligen- 
dum  est,  ne  quis,  vel  absentibus  Bibliothecae 

Officiariis,  prohibeatur  ab  usu  claustrorum  isto¬ 
rum,  ac  praecipue  Scholarum  Bibliothecae  an¬ 
nexarum,  modo  libri  quorum  usum  requirit 
(juxta  ordinationes  Stat.  Bod.  1610.  §.  6‘.)  “in 
“  manus  ei  numerato  tradantur,”  et  ab  eo 
“  ante  discessum  reddantur,”  caeteri  interea 
clathris  obserati  adserventur.  Curatoribus  au¬ 
tem  ipsis  potestas  haec  ideo  conceditur,  ut  in 
statum  et  conditionem  Bibliothecae  assidue  in¬ 
quirant,  et  explorent  utrum  omnia  recte  con¬ 
serventur,  et  justo  ordine  disponantur.  Et  si 
quid  invenerint  in  quo  contra  statuta  et  regu¬ 
las  legitime  sancitas  peccatum  fuerit,  vel  quod 
in  melius  mutari  poterit,  illico  Vice-Cancella- 
rium  adeant;  qui  eorum  rogatu  Curatores  cae- 
teros  submoneat  et  convocet,  ita  ut  conjunctis 
consiliis  quod  remedium  quaerendum  sit,  vel 
quid  sit  faciendum,  demonstrent,  juxta  Statu¬ 
torum  vim,  et  auctoritatem  illorum  fidei  com¬ 
missam.  (Stat.  Bodl.  1610.  §.  13.)  Proviso 
tamen,  quod,  in  omni  Curatorum  ad  Ven.  Do¬ 
mum  Convocationis  relatione,  ratio  semper  ha¬ 
beatur  Stat.  Tit.  X.  Sect.  ii.  §.  2.  et  Tit.  XIII. 

Curatoribus  etiam  liceat  alterum  diem  per¬ 
lustrandae  Bibliothecae,  praecipue  Archivis,  ad- 
signare :  qui  quidem  dies  8vum  Novembris  paux¬ 
illo  spatio  antecedet,  ita  ut  solenni  isto  die, 
juxta  Fundatoris  voluntatem,  de  omnibus  et 
singulis  fiat  relatio. 

Denique  ea  omnia  in  Statutis  antiquitus  san¬ 
citis,  quorum  in  praedictis  alia  ratio  habetur,  vi 
praesentis  Statuti  abrogentur.  Caetera  rata  per¬ 
maneant. 

Explicatio  Juramenti . 


Em  NOMIS, 


Seu  explanatio  juramenti,  quod  de  observandis 
Statutis  Universitatis  a  singulis  praestari  so¬ 
let  :  quatenus,  scilicet,  seu  quousque  obligare 
jurantes  censendum  sit. 


QUONIAM  aliis  restrictior  et  morosior ,  aliis 
contra  laxior  et  discinctior ,  est  conscientia ;  illi 
levissimos  quosque  lapsus  suos  calumniari  nati 
sunt ,  et  sese  non  saepius  immorigeros ,  quam  per¬ 
juros  esse  arbitrantur ;  hi  quoscunque  legum 
nexus ,  jurisjurandi  religionem  conscientiae  la¬ 
queos ,  strophis  suis  eludere  satagunt ,  et  ipsi  sibi 
palpum  obtrudunt :  non  abs  re  fore  visum  est 
explicare ,  quatenus  seu  quousque  jurisjurandi,  de 
Statutis  Universitatis  observandis  praestiti ,  re¬ 
ligione  teneri  seu  obligari  singulos  censendum 
sit ;  in  eoque  tale  temperamentum  sequi ,  ne,  vel 
durius  interpretando,  illis  crucem  figere;  vel 
benignius,  his  fibulam  laxare  videamur . 

Qua  in  re,  hoc  imprimis  attendendum  est ; 
verbis  Statutorum,  in  quae  jurejurando  quis  ad¬ 
igitur,  sensum  genuinum,  ut  et  obligationi  sive 
vinculo  juramenti  modum  ac  mensuram ,  prae- 
stitui  seu  praescribi  a  mente  et  intentione,  non 
praestantis,  sed  exigentis  juramentum ;  scilicet 
ipsius  Legislatoris.  Neque  enim  si  quis,  inter 
jurandum,  verbis  in  quae  jurejurando  adigitur , 
sensum  affingat  alienum  ab  eo  quem  Legislatori 
propositum  fuisse  ipsi  juranti  persuasum  ali - 
asve  verisimile  est,  ( hoc  est,  hujusmodi  sensum 
qui  desidiae  vel  socordiae  faveat,  quive  disciplinae 
Academicae  aut  morum  honestati  repugnet,)  eo 

ipso  svopxe Tv  illum ,  aut  Statutis  vel  jurisjurandi 
religioni  satisfecisse  putandum  est ,  nedum  ju- 
ri  furandi  religione  exolatum  ut  putet  se  quis , 
si  adjurandum  animum  afferat ,  non  obligandi 
seipsum ,  sed  in  nudo  verborum  cortice  sistendi : 
neque  enim  poeticum  illud  luaopxlas  remedium , 
seu  verius  colludium — Lingua  juravi*  mentem 
injuratam  gero — homini  Christiano  satisfacere 
aut  potest  aut  debet ,  eo  ipso  a  perjurii  crimine 
excusatum  reputare  se  ut  debeat.  Quoniam 
igitur  mensura  obligationis ,  sive  vinculi  jura¬ 
menti,  ab  intentione  Legislatoris  praecipue  pen¬ 
det,  operae  pretium  utique  fuerit,  singulos  men¬ 
tem  ac  intentionem  Legislatoris  perspectam  et 
exploratam  habere ;  qualis  scilicet  qualiumque 
Statutorum  transgressio,  juratos  ad  omnia 
Statuta  promiscue  observanda  perjurio  in¬ 
volvat. 

Intenditur  igitur  perjurio  se  obligare, 

Primo,  delinquentes  contra  Statuta  sub  poena 
perjurii  sancita,  aut  contra  Statuta  ad  quce  spe - 
ciatim  observanda  fide  sua  data  Universitati  ob¬ 
stringuntur  ;  ut  in  juramentis  assertoriis,  affir¬ 
mantes  se  aliquid  per  Statuta  requisitum  fe¬ 
cisse,  quod  non  fecerint,  vel  scire  credereve,  quod 
non  sciverint  crediderintve. 

Secundo ,  delinquentes  contra  Statuta  quce- 
cunque,  nec  submittentes  se  poenis  per  Statuta 
infligendis,  aut  ( ubi  nulla  appositce  sunt)  ar¬ 
bitrio  Cancellarii  vel  Vice-Cancellarii  irrogan¬ 
dis,  ex  potestate  ipsis  permissa.  Siquidem  om¬ 
nis  vera  lex,  etiam  citra  ullius  jurisjurandi  re¬ 
ligionem,  ( ac  multo  magis  juramento  firmata) 
resolvitur  necessario  in  aliquam  conscientice  ob¬ 
ligationem,  ad  actum  prceceptum  aut  prohibi- 

tum,  vel  simpliciter ,  vel  sub  disjunctione ;  ita 
scilicet ,  ut  in  conscientia  obligentur  singuli  aut 
hoc  facere  vel  omittere ,  aut  illud  pati. 

Tertio ,  qui ,  non  obstante  incapacitate  qua¬ 
cunque  ex  transgressione  alicujus  Statuti  con¬ 
tracta ,  se  nihilominus  actibus  ratione  illius  in- 
capacitatis  interdictis  ingerunt.  Duplex  autem 
est  hcec  incapacitas :  una  quae  dispensationis 
beneficio  removeri  potest ;  alia ,  cui  tali  remedio 
subveniri  non  potest ,  in  materia  scilicet  indis- 
pensabili. 

Quod  vero  hujusmodi  incapacitatem  ex  ali¬ 
quibus  delictis  contrahi  intendant  Statuta,  ex  eo 
patet ,  quod  Statuta  p  as  sim  supponant  dispen¬ 
sationes  quoad  praeterita  ;  dispensatio  autem  in 
actus  prceteritos  minime  cadit  seu  operatur , 
{quasi  scilicet  ipsos  retrotrahere,  aut  factum  in¬ 
fectum  reddere ,  valeret ,)  sed  in  poenam  delin¬ 
quentibus  irrogatam,  ipsam  remittendo  vel  re¬ 
laxando.  Clausula  enim  illa  in  formula  jura¬ 
menti,  quo  singulos  praesentatos  obstringit  Se¬ 
nior  Procurator  (nisi  aliter  tecum  dispensatum 
fuerit)  praeter  mulctas  ordinarias  secundum 
Statuta  irrogatas,  supponit ,  ratione  delictorum 
contra  illa  Statuta,  adhuc  remanere  aliquam 
obligationem  ad  poenam,  dispensationis  bene¬ 
ficio  dissolvendam  ;  quae  quidem  poena  non  alia 
esse  potest,  quam  incapacitas  Gradus  capessen¬ 
di,  ex  hujusmodi  delictis  contracta. 

Qui  igitur,  non  obstante  hujusmodi  incapa¬ 
citate,  citra  dispensationis  beneficium,  Gh'adus 
capessunt,  perjuriam  incurrunt ,  ac  multo  magis 
illi,  qui  incapacitatem  contraxerunt,  cui  dispen¬ 
sationis  remedio  subveniri  non  potest . 

Quoad  alia  vero  delicta;  si  Statutorum  poe- 
narumve  contemptus,  et  crassa  obstinataque 

negligentia  abfuerit ,  delinquentes ,  si  poenis  per 
Statuta  sancitis ,  aliasve  arbitrariis  se  submise¬ 
rint  jurisjurandi  religionem  temerasse  minime 
censendi  sunt.  Magistratibus  denique,  p'out 
major  eis  debetur  reverentia ,  quam  ut  poenis 
passim  intentatis  coerceri  ipsos  et  in  ordinem 
cogi  par  sit,  ita  major  conscientiae  obligatio  in¬ 
cumbit  ;  utpote  qui  non  solum  ea  quce  sui 
muneris  sunt  fideliter  administrare ;  verum 
etiam,  ut  alii  omnes  suis  officiis  fungantur,  se¬ 
dulo  curare  tenentur .  Neque  tamen  eos,  ubi¬ 
cunque  officiis  suis  defuerint,  perjurio  protinus 
se  obligare  intenditur.  Verum  quoniam  ipso¬ 
rum  fidei  Statutorum  custodia  et  tutela  concre¬ 
dita  est,  si  ( quod  absit)  per  negligentiam  aut 
socordiam  suam  Statuta  quacunque  inusu  ac 
desuetudine  exolescere,  et  tacite  quasi  abrogari, 
patiantur,  ipsos  etiam  fidei  violata  ac  perjurii 
teneri  decernimus. 

Inchoanda  est  hcec  computatio  anni  quarti  et  quinti  ah  anno  Domini  millesimo  sexcentesimo 
vicesimo  nono  inclusive . 


[  227  ] 


STATUTA  CAROLINA  de  Cyclo  Pro¬ 
curatorio,  edita  auctoritate  Serenissimi 
Regis  CAROLI  Primi ,  confirmata  in 
Domo  Convocationis, A. D.  mdcxxviii. 


Schedula,  sive  repertorium  seriei  et  cir¬ 
cuitus  praedicti  electionis  Procuratorum  in  sin¬ 
gulis  Collegiis  Academiae  Oxoniensis,  manu 
propria  Cancellarii,  Vice-Cancellarii,  et  Collegii 
cujusque  et  Aulae  Praefecti  consignata,  in  archi¬ 
vis  Universitatis  (una  cum  aliis  munimentis) 
reponatur;  habeantque  singula  Collegia  exem¬ 
plar  authenticum,  unde  vices  suas  certo  possint 
dignoscere. 

2.  Neminem  ad  muneris  Procuratorii  digni¬ 
tatem  admitti  fas  esto,  priusquam  quatuor  an¬ 
nos  a  suscepto  Magisterii  Gradu  (hoc  est,  a  die 
creationis  suae  in  Comitiis  publicis)  compleve¬ 
rit;  vel  postquam  annum  decimum  excesserit, 
ab  eodem  die  terminando  decennium. 

3.  Nullus  Gradu  aliquo  in  Theologia,  vel 
Jure,  vel  Medicina,  insignitus,  Procuratoris  mu¬ 
nus  obibit;  nec  (nisi  officio  deposito)  ad  Gra¬ 
dum  aliquem  Procurator  quivis  eodem  anno  pro¬ 
moveatur. 

4.  Die  Mercurii,  post  primam  Dominicam 
in  Quadragesima,  in  singulis  Collegiis,  secun¬ 
dum  ordinem  praescriptum,  quotannis  Procura¬ 
torum  fiat  electio. 

5.  Die  Mercurii,  hebdomadem  Pascbatis 
proxime  sequente,  tempore  pomeridiano,  in 
Domo  Convocationis,  eorundem  peragatur  ad¬ 
missio  ;  quibus  loco  et  tempore.  Procuratores 
anni  superioris  insignia  officii  sui  deponant, 
cum  oratiuncula  (ut  solet) ;  et  deinde  statim 

novi  in  Domo  Convocationis  (secundum  for¬ 
mam  jam  olim  usitatam)  per  Vice-Cancellarium 
admittantur. 

6.  Procuratoribus  vero,  sic  (ut  praefertur)  per 
Vice-Cancellarium  adsumendis,  Praefecti  Col¬ 
legiorum  eligentium,  una  cum  caeteris  eorun¬ 
dem  alumnis  (singuli  ornamentis  gradui  suo 
competentibus  ornati)  comitatum,  ad  Domum 
Convocationis  eundo,  exhibeant  personalem; 
qui  quidem  Praefecti  et  Deputati,  Procuratores 
respective  suos  (secundum  ritum  antiquum)  ad¬ 
mittendos  Vice-Cancellario  praesentabunt:  in 
Senioris  Procuratoris  locum  assumetur,  qui  in 
serie  Magistrorum  eisdem  Comitiis  creatorum, 
secundum  dispositionem  Procuratorum  (ut  mo¬ 
ris  est)  ordine  prior  collocatur. 

7.  In  electione  Procuratorum  in  Collegiis  fa¬ 
cienda,  Doctoribus  tantum  et  Magistris  in  Arti¬ 
bus  actualiter  creatis,  ejusdem  Collegii,  suffra¬ 
gandi  jus  competat.  Quod  si  privata  cujusvis 
Collegii  Statuta,  aliam  electionis  domesticae  for¬ 
mam  praefiniverint,  cujus  observationi  juramenti 
vinculo  arctius  adstringuntur,  in  hoc  casu  (nec 
alias  unquam)  ad  evitandum  perjurii  periculum, 
praescriptam  electionis  formam  immutandi  po¬ 
testatem  facimus. 

Nullus  Convictor,  sive  Commensalis,  in  hac 
electione  suffragandi  privilegio  gaudebit,  qui 
non  a  primo  ad  Academiam  adventu  in  Col¬ 
legium,  Procuratorem  ea  vice  nominaturum,  ad¬ 
missus  (non  noviter  ascitus)  fuerit;  in  eoque 
educatus,  electionis  hujus  tempore  ibidem  re¬ 
sidet  et  commoratur :  residentes  vero  interpre¬ 
tamur,  omnes  Collegiorum  Socios,  Scholares, 
Clericos,  Capellanos,  seu  quocunque  alio  voca¬ 
bulo  in  charta  fundationis  ejusdem  nominati  et 


Statuta  Carolina  de  Cyclo  Procurat.  22(J 

dotati  inveniuntur.  Convictores  non  item ;  nisi 
per  sex  menses,  in  anno  electionem  hujusmodi 
immediate  procedente,  in  eodem  personaliter 
resederint. 

8.  Procuratorem  in  unoquoque  Collegio  (prout 
vices  postulant)  rite  et  legitime  electum  decer¬ 
nimus,  quem  major  pars  omnium  suffragantium 
nominabit.  Quod  si  duo,  pari  uterque  numero 
suffragiorum,  nominentur;  ille  pro  electo  ha¬ 
beatur,  quem  Praefectus  vel  (eo  absente,  seu 
sede  vacante)  ejus  vicem  gerens  nominabit.  Sin 
plures  nominentur,  nec  unus  aliquis  majorem 
partem  omnium  suffragiorum  retulerit,  nec  eo¬ 
dem  die  eam  ob  causam  electio  absoluta  fuerit, 
et  ante  horam  nonam  vespertinam  Vice-Cancel- 
lario  renunciata;  Collegium  istud  jus  praesen¬ 
tandi  ista  vice  amittet,  et  ad  Vice-Cancellarium 
spectabit  nominatio;  qui  intra  biduum  aptam 
personam,  et  secundum  conditiones  superius 
assignatas  habilem,  ex  Aularum  aliqua  assu¬ 
mendam,  in  Procuratorem  cooptabit. 

9.  Si  nullus,  in  Collegio  Procuratorem  de¬ 
signaturo,  habilis  reperiatur,  qui  possit  et  velit 
istud  munus  subire,  tunc  Collegii  istius  Prae¬ 
fectus  vel  (eo  absente,  aut  vacante  sede)  ejus 
vicem  gerens,  die  electionis  constituto,  alium 
(quem  voluerit)  habilem,  in  Aularum  aliqua  de¬ 
gentem,  nominabit ;  qui  deinde  in  Procuratorem 
assumetur. 

1 0.  Si  Procuratorem  aliquem  mori  contigerit, 
vel  quavis  de  causa  ante  anni  sui  expirationem 
officio  suo  cedere,  locum  ejus  supplebit  alius 
ejusdem  Collegii,  habilis  et  idoneus,  per  Prae¬ 
fectum,  seu  (eo  absente,  aut  vacante  sede)  ejus 
vicem  gerentem,  intra  septimanam  post  mor¬ 
tem  vel  cessionem,  nominandus :  quod  si  talis 

non  exstiterit,  tunc  Vice-Cancellarius  aliquem 
habilem,  in  Aularum  quacunque  commorantem, 
in  Procuratorem  substituet,  ut  supra. 

11.  Nemini  Procuratoris  absentis  vices,  ad 
quamcunque  muneris  istius  expeditionem,  sup¬ 
plere  licebit,  qui  tres  annos  a  suscepto  Ma¬ 
gisterii  Gradu  non  compleverit. 

12.  Ut  etiam  Aularum  (quae  in  Procuratorum 
nominatione  nullas  vices  obtinent)  ratio  aliqua 
habeatur;  volumus,  ut  (quarto  quolibet  anno) 
qui  Procuratoris  Junioris  locum  sortitur,  pri¬ 
mum  opponentem  in  Comitiis,  inceptorem  in 
Artibus,  ejusdem  anni,  Aulae  alicujus  alumnum 
designet.  Procurator  vero  Senior,  quolibet  quin¬ 
quennio,  Magistrum  etiam  in  Aularum  aliqua 
degentem,  Scholis  praeficiat. 

13.  Si  ambiguitas  aliqua,  vel  dubium  aliquod 
(praeter  praenominata)  occurrat  circa  electionem, 
modo  praefinito,  in  Collegiis  faciendam,  (ne, 
gliscente  inter  partes  discordia,  scandalum  ex¬ 
inde  oriatur,)  per  Vice-Cancellarium,  Doctorem 
in  Theologia  seniorem  (modo  sit  Praefectus  Col¬ 
legii  alicujus)  tempore  electionis  domi  praesen¬ 
tem,  et  Praefectum  Collegii  in  electione  tunc 
temporis  interesse  habentem,  vel  horum  duos 
(quorum  Collegii  Praefectum  unum  esse  volu¬ 
mus)  controversia  ejusmodi  terminetur.  Quod 
si  Praefectus  Collegii  antedictus,  tunc  temporis 
Vice- Cancellarii  locum  obtinuerit,  tum  in  Theo¬ 
logia  Doctores  duos  maxime  seniores  (sed  Col¬ 
legiorum,  ut  praefertur,  Praefectos)  sibi  assumat, 
quibuscum  causae  istius  cognitionem  habeat. 

Atque  haec  Statuta,  singulasque  eorundem 
particulas  (nulli  dispensationi,  quavis  de  causa, 
sub  praetextu  quovismodo  obnoxia)  perpetuo 
inviolata  manere  volumus. 

ARTICULI, 


De  quibus  convenit  inter  Archiepiscopos, 
et  Episcopos  utriusque  Provinciae,  et 
Clerum  Universum  in  Synodo  JLondini , 
Anno  1562.  secundum  computationem 
Ecclesiae  Anglicance ,  ad  tollendam  opin¬ 
ionum  dissentionem,  et  consensum  in 
vera  Religione  firmandum,  editi  auctori¬ 
tate  Serenissimae  Reginae. 


I.  De Jide  in  Sacro-scinctam  Trinitatem . 

Unus  est  vivus,  et  verus  Deus,  aeternus,  in¬ 
corporeus,  impartibilis,  impassibilis,  immensae 
potentiae,  sapientiae  ac  bonitatis.  Creator  et 
Conservator  omnium,  tum  visibilium,  tum  in¬ 
visibilium.  Et  in  unitate  hujus  divinae  na¬ 
turae  tres  sunt  Personae,  ejusdem  essentiae,  po¬ 
tentiae,  ac  aeternitatis,  Pater,  Filius,  et  Spiritus 
Sanctus. 


II.  De  Verbo,  sive  Filio  Dei ,  qui  verus  homo 

factus  est . 

FILIUS,  qui  est  Verbum  Patris,  ab  aeterno 
a  Patre  genitus,  verus  et  aeternus  Deus,  ac  Pa¬ 
tri  consubstantialis,  in  utero  beatae  Virginis,  ex 
illius  substantia  naturam  humanam  assumpsit : 
ita  ut  duae  naturae,  divina  et  humana,  integre 
atque  perfecte  in  unitate  personae  fuerint  inse¬ 
parabiliter  conjunctae,  ex  quibus  est  unus  Chris¬ 
tus,  verus  Deus,  et  verus  homo,  qui  vere  pas¬ 
sus  est,  crucifixus,  mortuus,  et  sepultus,  ut  Pa¬ 
trem  nobis  reconciliaret,  essetque  hostia,  non 

tantum  pro  culpa  originis,  verum  etiam  pro 
omnibus  actualibus  hominum  peccatis. 

III.  De  descensu  Christi  ad  inferos . 

QUEMADMODUM  Christus  pro  nobis  mor¬ 
tuus  est,  et  sepultus ;  ita  est  etiam  credendus  ad 
inferos  descendisse. 

IV.  De  resurrectione  Christi. 

CHRISTUS  vere  a  mortuis  resurrexit,  suum¬ 
que  corpus  cum  carne,  ossibus,  omnibusque  ad 
integritatem  humanae  naturae  pertinentibus,  re¬ 
cepit  ;  cum  quibus  in  coelum  ascendit,  ibique 
residet,  quoad  extremo  die  ad  judicandos  ho¬ 
mines  reversurus  sit. 

V.  De  Spiritu  Sancto. 

SPIRITUS  Sanctus,  a  Patre  et  Filio  proce¬ 
dens,  ejusdem  est  cum  Patre  et  Filio  essentiae, 
majestatis,  et  gloriae,  verus  ac  aeternus  Deus. 

VI.  De  divinis  Scripturis ,  quod  sufficiant  ad 

salutem . 

SCRIPTURA  sacra  continet  omnia,  quae  ad 
salutem  sunt  necessaria,  ita  ut  quicquid  in  ea 
nec  legitur,  neque  inde  probari  potest,  non  sit 
a  quoquam  exigendum,  ut  tanquam  articulus 
fidei  credatur,  aut  ad  salutis  necessitatem  re¬ 
quiri  putetur. 

Sacrae  Scripturae  nomine,  eos  canonicos  li¬ 
bros  Veteris  et  Novi  Testamenti  intelligimus,  de 
quorum  auctoritate,  in  Ecclesia  nunquam  dubi¬ 
tatum  est. 

Re  nominibus  et  numero  librorum  scicrce  ca- 
nonicce  Scripturae  Veteris  Testamenti. 


Genesis. 

Exodus. 

Leviticus. 

Numeri. 

Deuteron. 

Josuse. 

Judicum. 

Ruth. 

Prior  liber  Samuelis. 
Secundus  lib.  Samuelis. 
Prior  liber  Regum. 
Secundus  lib.  Regum. 
Prior  liber  Paralipom. 


Secundus  liber  Parali- 
pomen. 

Primus  liber  Esdrae. 
Secundus  liber  Esdrae. 
Liber  Hester. 

Liber  Job. 

Psalmi. 

Proverbia. 

Ecclesiastes,  vel  Con¬ 
donator. 

Cantica  Solomonis. 

4  Prophetae  Majores. 

1 2  Prophetae  Minores. 


Alios  autem  libros  {ut  ait  Hieronymus)  legit 
quidem  Ecclesia,  ad  exempla  vitae,  et  for¬ 
mandos  mores ;  illos  tamen  ad  dogmata  con¬ 
firmanda  non  adhibet ;  ut  sunt 

Tertius  liber  Esdrae.  Canticum  trium  Puero- 
Quartus  liber  Esdrae.  rum. 

Liber  Tobiae.  Historia  Susannae. 

Liber  Judith.  De  Bel  et  Dracone. 

Reliquum  libri  Hester.  Oratio  Manassis. 

Liber  Sapientiae.  Prior  liber  Maccab. 

Liber  Jesu  filii  Sirach.  Secundus  liber  Macca- 

*  Baruch  Propheta.  baeorum. 

Novi  Testamenti  omnes  libros  (ut  vulgo  re¬ 
cepti  sunt)  recipimus,  et  habemus  pro  canonicis. 


VII.  De  Veteri  Testamento. 


TESTAMENTUM  Vetus  Novo  contrarium 
non  est,  quandoquidem  tam  in  Veteri,  quam  in 

Novo,  per  Christum,  qui  unicus  est  Mediator 
Dei  et  hominum,  Deus  et  homo,  aeterna  vita 
humano  generi  est  proposita.  Quare  male  sen¬ 
tiunt,  qui  veteres  tantum  in  promissiones  tem¬ 
porarias  sperasse  confingunt.  Quanquam  lex  a 
Deo  data  per  Mosen  (quoad  caeremonias  et  ri¬ 
tus)  Christianos  non  astringat,  neque  civilia 
ejus  praecepta  in  aliqua  republica  necessario  re¬ 
cipi  debeant,  nihilominus  tamen  ab  obedientia 
mandatorum  (quae  moralia  vocantur)  nullus 
(quantumvis  Christianus)  est  solutus. 

VIII.  De  tribus  Symbolis . 

SYMBOLA  tria,  Nicaenum,  Athanasii,  et 

quod  vulgo  Apostolorum  appellatur,  omnino 
recipienda  sunt,  et  credenda;  nam  firmissimis 
Scripturarum  testimoniis  probari  possunt. 

IX.  De  'peccato  originali . 

PECCATUM  originis  non  est  (ut  fabulantur 

Pelagiani)  in  imitatione  Adami  situm,  sed  est 
vitium,  et  depravatio  naturae,  cujuslibet  homi¬ 
nis  ex  Adamo  naturaliter  propagati :  qua  fit,  ut 
ab  originali  justitia  quam  longissime  distet ;  ad 
malum  sua  natura  propendeat ;  et  caro  semper 
adversus  spiritum  concupiscat;  unde  in  uno¬ 
quoque  nascentium,  iram  Dei  atque  damna¬ 
tionem  meretur.  Manet  etiam  in  renatis  haec 
naturae  depravatio:  qua  fit,  ut  affectus  carnis, 
Graece  < capxo;,  (quod  alii  sapientiam, 
alii  sensum,  alii  affectum,  alii  studium  carnis 
interpretantur,)  legi  Dei  non  subjiciatur.  Et 
quanquam  renatis  et  credentibus  nulla  propter 
Christum  est  condemnatio,  peccati  tamen  in 
sese  rationem  habere  concupiscentiam,  fatetur 
Apostolus. 

X.  De  libero  arbitrio . 

EA  est  hominis  post  lapsum  Adae  conditio, 
ut  sese  naturalibus  suis  viribus,  et  bonis  operi¬ 
bus,  ad  fidem  et  invocationem  Dei  convertere, 
ac  praeparare  non  possit.  Quare  absque  gratia 
Dei  (quae  per  Christum  est)  nos  praeveniente, 
ut  velimus,  et  cooperante,  dum  volumus,  ad 
pietatis  opera  facienda,  quae  Deo  grata  sunt,  et 
accepta,  nihil  valemus. 

XI.  De  hominis  justificatione. 

TANTUM  propter  meritum  Domini  ac  Ser¬ 
vatoris  nostri  Jesu  Christi,  per  fidem,  non  prop¬ 
ter  opera,  et  merita  nostra,  justi  coram  Deo 
reputamur.  Quare  sola  fide  nos  justificari  doc¬ 
trina  est  saluberrima  ac  consolationis  plenis¬ 
sima,  ut  in  homilia  de  justificatione  hominis 
fusius  explicatur. 

XII.  De  bonis  operibus. 

BONA  opera,  quae  sunt  fructus  fidei,  et  justi¬ 
ficatos  sequuntur,  quanquam  peccata  nostra  ex¬ 
piare,  et  divini  judicii  severitatem  ferre  non 
possunt;  Deo  tamen  grata  sunt,  et  accepta  in 
Christo,  atque  ex  vera  et  viva  fide  necessario 
profluunt,  ut  plane  ex  illis  aeque  fides  viva  cog¬ 
nosci  possit,  atque  arbor  ex  fructu  judicari. 

XIII.  De  operibus  ante  justificationem. 

OPERA  quae  fiunt  ante  gratiam  Christi  et  Spi¬ 
ritus  ejus  afflatum,  cum  ex  fide  Jesu  Christi  non 
prodeant,  minime  Deo  grata  sunt,  neque  gratiam 
(ut  multi  vocant)  de  congruo  merentur.  Immo, 
cum  non  sunt  facta  ut  Deus  illa  fieri  voluit  et  prae¬ 
cepit,  peccati  rationem  habere  non  dubitamus. 

XIV.  De  operibus  supereroga  t  ion  is. 

OPERA  quae  supererogationis  appellant,  non 
possunt  sine  arrogantia  et  impietate  praedicari. 
Nam  illis  declarant  homines,  non  tantum  se 
Deo  reddere,  quae  tenentur,  sed  plus  in  ejus 
gratiam  facere  quam  deberent ;  cum  aperte 
Christus  dicat :  Cum  feceritis  omnia  quaecun- 
que  praecepta  sunt  vobis,  dicite,  Servi  inutiles 
sumus. 

XV.  De  Christo ,  qui  solus  est  sine  peccato. 

CHRISTUS  in  nostrae  naturae  veritate,  per 
omnia  similis  factus  est  nobis,  excepto  peccato, 
a  quo  prorsus  erat  immunis,  tum  in  carne,  tum 
in  spiritu.  Venit  ut  agnus  absque  macula,  qui 
mundi  peccata  per  immolationem  sui  semel  fac¬ 
tam  tolleret;  et  peccatum  (ut  inquit  Johannes) 
in  eo  non  erat :  sed  nos  reliqui,  etiam  baptizati, 
et  in  Christo  regenerati,  in  multis  tamen  offen¬ 
dimus  omnes.  Et  si  dixerimus,  quod  peccatum 
non  habemus,  nos  ipsos  seducimus,  et  veritas  in 
nobis  non  est. 

XVI.  De  peccato  post  Baptismum . 

NON  omne  peccatum  mortale  post  Baptis¬ 
mum  voluntarie  perpetratum  est  peccatum  in 
Spiritum  Sanctum,  et  irremissibile:  proinde  lap¬ 
sis  a  Baptismo  in  peccata,  locus  poenitentiae 
non  est  negandus.  Post  acceptum  Spiritum 
Sanctum  possumus  a  gratia  data  recedere,  at¬ 
que  peccare,  denuoque  per  gratiam  Dei  resur¬ 
gere,  ac  resipiscere  :  ideoque  illi  damnandi  sunt, 
qui  se,  quamdiu  hic  vivant,  amplius  non  posse 
peccare  affirmant,  aut  vere  resipiscentibus  veniae 
locum  denegant. 

XVII.  De  praedestinatione,  et  electione . 

PRAEDESTINATIO  ad  vitam  est  aeternum 
Dei  propositum,  quo  ante  jacta  mundi  funda¬ 
menta,  suo  consilio,  nobis  quidem  occulto,  con¬ 
stanter  decrevit,  eos,  quos  in  Christo  elegit  ex 
hominum  genere,  a  maledicto  et  exitio  liberare, 
atque  (ut  vasa  in  honorem  efficta)  per  Chris¬ 
tum,  ad  aeternam  salutem  adducere.  Unde 
qui  tam  praeclaro  Dei  beneficio  sunt  donati,  illi 
Spiritu  ejus,  opportuno  tempore  operante,  se¬ 
cundum  propositum  ejus  vocantur;  vocationi 
per  gratiam  pavent ;  justificantur  gratis;  adop¬ 
tantur  in  filios  Dei;  unigeniti  ejus  filii  Jesu 
Christi  imagini  efficiuntur  conformes ;  in  bonis 
operibus  sancte  ambulant;  et  demum  ex  Dei 
misericordia  pertingunt  ad  sempiternam  felici¬ 
tatem. 

Quemadmodum  praedestinationis  et  electio¬ 
nis  nostrae  in  Christo  pia  consideratio,  dulcis, 
suavis,  et  ineffabilis  consolationis  plena  est 
vere  piis,  et  his  qui  sentiunt  in  se  vim  Spiritus 
Christi,  facta  carnis,  et  membra,  quae  adhuc 
sunt  super  terram,  mortificantem,  animumque 
ad  coelestia  et  superna  rapientem;  tum  quia 
fidem  nostram  de  aeterna  salute  consequenda 
per  Christum  plurimum  stabilit  atque  confir¬ 
mat,  tum  quia  amorem  nostrum  in  Deum  vehe-' 
meriter  accendit :  ita  hominibus  curiosis,  car¬ 
nalibus,  et  Spiritu  Christi  destitutis,  ob  oculos 
perpetuo  versari  praedestinationis  Dei  senten¬ 
tiam  perniciosissimum  est  praecipitium,  unde 
illos  Diabolus  protrudit,  vel  in  desperationem, 
vel  in  aeque  perniciosam  impurissimae  vitae  se¬ 
curitatem.  Deinde,  promissiones  divinas  sic 
amplecti  oportet,  ut  nobis  in  Sacris  Literis  ge- 

neraliter  propositae  sunt;  et  Dei  voluntas  in 
nostris  actionibus  ea  sequenda  est,  quam  in 
verbo  Dei  habemus  diserte  revelatam. 

XVIII.  De  speranda  ceterna  salute  tantum  in 

nomine  Christi. 

SUNT  et  illi  anathematizandi,  qui  dicere  au¬ 
dent  unumquemque  in  lege  aut  secta  quam  pro¬ 
fitetur  esse  servandum,  modo  juxta  illam  et  lu¬ 
men  naturae  accurate  vixerit ;  cum  Sacrae  Literae 
tantum  Jesu  Christi  nomen  praedicent,  in  quo 
salvos  fieri  homines  oporteat. 

XIX.  De  Ecclesia. 

ECCLESIA  Christi  visibilis  est  coetus  fide¬ 
lium,  in  quo  verbum  Dei  purum  praedicatur,  et 
Sacramenta,  quoad  ea  quae  necessario  exigan¬ 
tur,  juxta  Christi  institutum  recte  adminis¬ 
trantur.  Sicut  erravit  Ecclesia  Hierosolymi¬ 
tana,  Alexandrina,  et  Antiochena ;  ita  et  erravit 
Ecclesia  Romana,  non  solum  quoad  agenda,  et 
caeremoniarum  ritus,  verum  in  his  etiam  quae 
credenda  sunt. 

XX.  De  Ecclesiae  auctoritate. 

HABET  Ecclesia  ritus  sive  caeremonias  sta¬ 
tuendi  jus,  et  in  fidei  controversiis  auctorita¬ 
tem  ;  quamvis  Ecclesiae  non  licet  quicquam  in¬ 
stituere,  quod  verbo  Dei  scripto  adversetur,  nec 
unum  Scripturae  locum  sic  exponere  potest,  ut 
alteri  contradicat.  Quare  licet  Ecclesia  sit  di¬ 
vinorum  librorum  testis  et  conservatrix,  atta¬ 
men  ut  adversus  eos  nihil  decernere,  ita  praeter 
illos  nihil  credendum  de  necessitate  salutis  de¬ 
bet  obtrudere. 

XXL  De  auctoritate  conciliorum  generalium. 

GENERALIA  concilia  sine  jussu  et  volun¬ 
tate  principum  congregari  non  possunt ;  et  ubi 
convenerint,  quia  ex  hominibus  constant,  qui 
non  omnes  Spiritu  et  verbo  Dei  reguntur,  et  er¬ 
rare  possunt,  et  interdum  errarunt,  etiam  in  his 
quae  ad  Deum  pertinent :  ideoque  quae  ab  illis 
constituuntur,  ut  ad  salutem  necessaria,  neque 
robur  habent,  neque  auctoritatem,  nisi  ostendi 
possint  e  Sacris  Literis  esse  desumpta. 

XXII.  De  purgatorio. 

DOCTRINA  Romanensium  de  purgatorio,  de 
indulgentiis,  de  veneratione,  et  adoratione,  tum 
imaginum,  tum  reliquiarum,  necnon  de  invoca¬ 
tione  Sanctorum,  res  est  futilis,  inaniter  con¬ 
ficta,  et  nullis  Scripturarum  testimoniis  inniti¬ 
tur  :  immo  verbo  Dei  contradicit. 

XXIII.  De  ministrando  in  Ecclesia. 

NON  licet  cuiquam  sumere  sibi  munus  pub¬ 
lice  praedicandi,  aut  administrandi  Sacramenta 
in  Ecclesia,  nisi  prius  fuerit  ad  haec  obeunda  le¬ 
gitime  vocatus  et  missus.  Atque  illos  legitime 
vocatos  et  missos  existimare  debemus,  qui  per 
homines,  quibus  potestas  vocandi  ministros,  at¬ 
que  mittendi  in  vineam  Domini,  publice  con¬ 
cessa  est  in  Ecclesia,  cooptati  fuerint,  et  ad  sciti 
in  hoc  opus. 

XXIV.  De  loquendo ,  in  Ecclesia ,  lingua  quam 
populus  intelligit. 

LINGUA  populo  non  intellecta,  publicas  in 
Ecclesia  preces  peragere  aut  Sacramenta  admi- 

nistrare,  verbo  Dei,  et  primitivae  Ecclesiae  con¬ 
suetudini  plane  repugnat. 

XXV.  De  Sacramentis. 

SACRAMENTA  a  Christo  instituta,  non  tan¬ 
tum  sunt  notae  professionis  Christianorum,  sed 
certa  quaedam  potius  testimonia,  et  efficacia 
signa  gratiae  atque  bonae  in  nos  voluntatis  Dei, 
per  quae  invisibiliter  ipse  in  nos  operatur,  nos- 
tramque  fidem  in  se  non  solum  excitat,  verum 
etiam  confirmat. 

Duo  a  Christo  Domino  nostro  in  Evangelio 
instituta  sunt  Sacramenta;  scilicet,  Baptismus, 
et  Coena  Domini. 

Quinque  illa  vulgo  nominata  Sacramenta ; 
scilicet,  Confirmatio,  Poenitentia,  Ordo,  Matri¬ 
monium,  et  Extrema  Unctio,  pro  Sacramentis 
Evangelicis  habenda  non  sunt ;  ut  quae,  partim 
a  prava  Apostolorum  imitatione,  profluxerunt, 
partim  vitae  status  sunt  in  Scripturis  quidem 
probati,  sed  Sacramentorum  eandem  cum  Bap¬ 
tismo  et  Coena  Domini  rationem  non  habentes, 
ut  quae  signum  aliquod  visibile,  seu  caeremo¬ 
niam,  a  Deo  institutam  non  habeant. 

Sacramenta  non  in  hoc  instituta  sunt  a  Chris¬ 
to,  ut  spectarentur,  aut  circumferrentur,  sed  ut 
rite  illis  uteremur,  et  in  his  duntaxat  qui  digne 
percipiunt  salutarem  habent  effectum  :  qui  vero 
indigne  percipiunt,  damnationem  (ut  inquit 
Paulus)  sibi  ipsis  acquirunt. 

XXVI.  De  vi  institutionum  divinarum ,  quod 
eam  non  tollat  malitia  ministrorum. 

QUAMVIS  in  Ecclesia  visibili,  bonis  mali 
semper  sunt  admixti,  atque  interdum  ministerio 

Verbi  et  Sacramentorum  administrationi  prae¬ 
sint;  tamen  cum  non  suo,  sed  Christi  nomine 
agant,  ej  usque  mandato,  et  auctoritate  mini¬ 
strent,  illorum  ministerio  uti  licet,  cum  in  verbo 
Dei  audiendo,  tum  in  Sacramentis  percipiendis. 
Neque  per  illorum  malitiam  effectus  instituto¬ 
rum  Christi  tollitur,  aut  gratia  donorum  Dei 
minuitur,  quoad  eos  qui  fide  et  rite  sibi  oblata 
percipiunt ;  quae  propter  institutionem  Christi 
et  promissionem  efficacia  sunt,  licet  per  malos 
administrentur. 

Ad  Ecclesiae  tamen  disciplinam  pertinet,  ut 
in  malos  ministros  inquiratur,  accusenturque  ab 
his,  qui  eorum  flagitia  noverint,  atque  tandem 
justo  convicti  judicio  deponantur. 

XXVII.  De  Baptismo. 

BAPTISMUS  non  est  tantum  professionis 
signum,  ac  discriminis  nota,  qua  Christiani  a 
non  Christianis  discernantur,  sed  etiam  est 
signum  regenerationis,  per  quod,  tanquam  per 
instrumentum,  recte  Baptismum  suscipientes, 
Ecclesiae  inseruntur;  promissiones  de  remis¬ 
sione  peccatorum,  atque  adoptione  nostra  in 
filios  Dei  per  Spiritum  Sanctum  visibiliter  ob¬ 
signantur;  fides  confirmatur;  et  vi  divinae  in¬ 
vocationis  gratia  augetur. 

Baptismus  parvulorum  omnino  in  Ecclesia 
retinendus  est,  ut  qui  cum  Christi  institutione 
optime  congruat. 

XXVIII.  De  Ccena  Domini. 

CCENA  Domini  non  est  tantum  signum  mu¬ 
tuae  benevolentiae  Christianorum  inter  sese,  ve¬ 
rum  potius  est  Sacramentum  nostrae  per  mor¬ 
tem  Christi  redemptionis. 

Atque  adeo,  rite,  digne,  et  cum  fide  sumen¬ 
tibus,  panis  quem  frangimus  est  communicatio 
corporis  Christi:  similiter  poculum  benedictio¬ 
nis  est  communicatio  sanguinis  Christi. 

Panis  et  vini  transubstantiatio  in  Eucharistia 
ex  sacris  literis  probari  non  potest :  sed  apertis 
Scripturae  verbis  adversatur;  Sacramenti  natu¬ 
ram  evertit;  et  multarum  superstitionum  dedit 
occasionem. 

Corpus  Christi  datur,  accipitur,  et  manduca¬ 
tur  in  Coena,  tantum  coelesti  et  spirituali  ra¬ 
tione  :  medium  autem,  quo  corpus  Christi  acci¬ 
pitur  et  manducatur  in  Coena,  fides  est. 

Sacramentum  Eucharistiae  ex  institutione 
Christi  non  servabatur,  circumferebatur,  eleva¬ 
batur,  nec  adorabatur. 

XXIX.  De  manducatione  corporis  Christi ,  et 
impios  illud  non  manducare. 

IMPII,  et  fide  viva  destituti,  licet  carnaliter, 
et  visibiliter  (ut  Augustinus  loquitur)  corporis 
et  sanguinis  Christi  Sacramentum  dentibus  pre¬ 
mant,  nullo  tamen  modo  Christi  participes  ef¬ 
ficiuntur  :  sed  potius  tantae  rei  Sacramentum, 
seu  Symbolum,  ad  judicium  sibi  manducant  et 
bibunt. 

XXX.  De  utraque  specie . 

CALIX  Domini  laicis  non  est  denegandus, 
utraque  enim  pars  Dominici  Sacramenti,  ex 
Christi  institutione  et  praecepto,  omnibus  Chris¬ 
tianis  ex  aequo  administrari  debet. 

XXXI.  De  unica  Christi  oblatione  in  cruce  per¬ 
fecta. 

OBLATIO  Christi  semel  facta,  perfecta  est 

redemptio,  propitiatio,  et  satisfactio  pro  omnibus 
peccatis  totius  mundi,  tam  originalibus,  quam 
actualibus  :  neque  praeter  illam  unicam  est  ulla 
alia  pro  peccatis  expiatio :  unde  missarum  sa¬ 
crificia,  quibus,  vulgo  dicebatur,  sacerdotem  of¬ 
ferre  Christum  in  remissionem  poenae,  aut  culpae, 
pro  vivis  et  defunctis,  blasphema  figmenta  sunt, 
et  perniciosae  imposturae. 

XXXII.  De  Conjugio  Sacerdotum. 

EPISCOPIS,  Presbyteris,  et  Diaconis  nullo 
mandato  divino  praeceptum  est,  ut  aut  coeliba¬ 
tum  voveant,  aut  a  matrimonio  abstineant.  Li¬ 
cet  igitur  etiam  illis  ut  caeteris  omnibus  Chris¬ 
tianis,  ubi  hoc  ad  pietatem  magis  facere  judi¬ 
caverint,  pro  suo  arbitratu  matrimonium  con¬ 
trahere. 

XXXIII.  De  excommunicatis  vitandis. 

QUI  per  publicam  Ecclesiae  denunciationem 
rite  ab  unitate  Ecclesiae  praecisus  est  et  excom- 
municatus,  is  ab  universa  fidelium  multitudine 
(donec  per  poenitentiam  publice  reconciliatus 
fuerit  arbitrio  judicis  competentis)  habendus  est 
tanquam  ethnicus  et  publicanus. 

XXXIV.  De  traditionibus  Ecclesiasticis. 

TRADITIONES  atque  caeremonias  easdem, 
non  omnino  necessarium  est,  esse  ubique,  aut 
prorsus  consimiles.  Nam  ut  variae  semper  fu¬ 
erunt,  et  mutari  possunt,  pro  regionum,  tempo¬ 
rum,  et  morum  diversitate,  modo  nihil  contra 
verbum  Dei  instituatur. 

Traditiones,  et  caeremonias  Ecclesiasticas, 
quae  cum  verbo  Dei  non  pugnant,  et  sunt  auc¬ 
toritate  publica  institutae  atque  probatae,  quis- 

quis  privato  consilio  volens,  et  data  opera,  pub¬ 
lice  violaverit,  is,  ut  qui  peccat  in  publicum  or¬ 
dinem  Ecclesiae,  quique  laedit  auctoritatem  Ma¬ 
gistratus,  et  qui  infirmorum  fratrum  conscien¬ 
tias  vulnerat,  publice,  ut  caeteri  timeant,  argu¬ 
endus  est. 

Qiuelibet  Ecclesia  particularis,  sive  nationa- 
lis,  auctoritatem  habet  instituendi,  mutandi,  aut 
abrogandi  caeremonias,  aut  ritus  Ecclesiasticos, 
humana  tantum  auctoritate  institutos,  modo 
omnia  ad  aedificationem  fiant. 

XXXV.  De  Homiliis. 

TOMUS  secundus  homiliarum,  quarum  sin¬ 
gulos  titulos  huic  articulo  subjunximus,  continet 
piam  et  salutarem  doctrinam,  et  his  temporibus 
necessariam,  non  minus  quam  prior  tomus  ho- 
miliahim,  quae  editae  sunt  tempore  Edvardi 
Sexti.  Itaque  eas  in  Ecclesiis  per  ministros  di¬ 
ligenter  et  clare,  ut  a  populo  intelligi  possint, 
recitandas  esse  judicavimus. 

De  nominibus  homiliarum. 

Of  the  right  use  of  the  Church. 

Against  perii  of  idola try. 

Of  repairing  and  keeping  clean  of  Churches . 
Of  good  ivorks. 

First ,  of  fasting, 

Against  gluttony  and  drunfcenness. 

Against  excess  in  apparet. 

Of  prayer. 

Of  the  placeand  time  of  prayer. 

That  common  prayers  and  sacraments  ought  to 
he  minister ed  in  a  known  tongue. 

Of  the  reverent  estimation  of  God's  word. 

Of  alms  doing . 

Of  the  ncitivity  of  Christ. 

Of  the  p  as  sion  of  Christ. 

Of  the  resurrection  of  Christ. 

Of  the  worthy  receiving  of  the  sacrament  of  the 
hody  and  blood  of  Christ. 

Of  the  gifts  of  the  Holy  Ghost. 

Of  the  Rogation-days. 

Of  the  state  of  matrimony. 

Of  repent  ance . 

Against  idleness. 

Against  rehellion . 

XXXVI.  De  Episcoporum  et  Ministrorum  con¬ 
secratione. 

LIBELLUS  de  consecratione  Archiepiscopo- 
rum,  et  Episcoporum,  et  de  ordinatione  Pres¬ 
byterorum  et  Diaconorum,  editus  nuper  tem¬ 
poribus  Edvardi  VI.  et  auctoritate  Parliamenti 
illis  ipsis  temporibus  confirmatus,  omnia  ad 
ejusmodi  consecrationem  et  ordinationem  ne¬ 
cessaria  continet,  et  nihil  habet,  quod  ex  se  sit, 
aut  superstitiosum,  aut  impium :  itaque  qui¬ 
cunque  juxta  ritus  illius  libri  consecrati  aut  or¬ 
dinati  sunt,  ab  anno  secundo  praedicti  Regis 
Edvardi,  usque  ad  hoc  tempus,  aut  in  posterum 
juxta  eosdem  ritus  consecrabuntur,  aut  ordina¬ 
buntur,  rite  atque  ordine,  atque  legitime  statui¬ 
mus  esse,  et  fore  consecratos  et  ordinatos. 

XXXVII.  De  civilibus  Magistratibus. 
REGIA  Majestas  in  hoc  Angliae  regno,  ac 
cseteris  ejus  dominiis,  summam  habet  potesta¬ 
tem,  ad  quam  omnium  statuum  hujus  regni, 
sive  illi  Ecclesiastici  sint,  sive  Civiles,  in  omni¬ 
bus  causis,  suprema  gubernatio  pertinet,  et  nulli 
externae  jurisdictioni  est  subjecta,  nec  esse  debet. 

Cum  Regiae  Majestati  summam  gubernatio¬ 
nem  tribuimus,  quibus  titulis  intelligimus  ani¬ 
mos  quorundam  calumniatorum  offendi,  non 
damus  Regibus  nostris,  aut  Verbi  Dei,  aut  Sa¬ 
cramentorum  administrationem,  quod  etiam  in¬ 
junctiones  ab  Elizabetha  Regina  nostra,  nuper 
editae,  apertissime  testantur;  sed  eam  tantum 
praerogativam,  quam  in  Sacris  Scripturis  a  Deo 
ipso,  omnibus  piis  principibus,  videmus  semper 
fuisse  attributam ;  hoc  est,  ut  omnes  status  at¬ 
que  ordines  fidei  suae  a  Deo  commissos,  sive  illi 
Ecclesiastici  sint,  sive  Civiles,  in  officio  conti¬ 
neant,  et  contumaces  ac  delinquentes  gladio  ci¬ 
vili  coerceant. 

Romanus  Pontifex  nullam  habet  jurisdictio¬ 
nem  in  hoc  regno  Angliae. 

Leges  regni  possunt  Christianos  propter  capi¬ 
talia,  et  gravia  crimina,  morte  punire. 

Christianis  licet,  ex  mandato  Magistratus, 
arma  portare,  et  justa  bella  administrare. 

XXXVIII.  De  illicita  honorum  communicatione. 

FACULTATES  et  bona  Christianorum  non 
sunt  communia,  quoad  jus  et  possessionem, 
(ut  quidam  Anabaptistae  jactant,)  debet  tamen 
quisque  de  his  quae  possidet,  pro  facultatum  ra¬ 
tione,  pauperibus  eleemosynas  benigne  distri¬ 
buere. 

XXXIX.  De  jurejurando. 

QUEMADMODUM  juramentum  vanum  et 
temerarium  a  Domino  nostro  Jesu  Christo,  et 
Apostolo  ejus  Jacobo,  Christianis  hominibus  in¬ 
terdictum  esse  fatemur :  ita  Christianorum  Re¬ 
ligionem  minime  prohibere  censemus,  quin  ju¬ 
bente  Magistratu  in  causa  fidei  et  charitatis  ju- 


Articuli  Religionis.  247 

rare  liceat,  modo  id  fiat  juxta  Prophetae  doctri¬ 
nam,  in  justitia,  in  judicio,  et  veritate. 

Confirmatio  Articulorum . 

HIC  liber  antedictorum  Articulorum  jam  de- 
nuo  approbatus  est;  et  per  assensum  et  con¬ 
sensum  Serenissimae  Reginae  Elizabethae  Do¬ 
minae  nostrae,  Dei  gratia  Angliae,  Franciae,  et 
Hiberniae  Reginae,  Defensoris  Fidei,  &c.  retinen¬ 
dus,  et  per  totum  regnum  Angliae  exequendus. 
Qui  Articuli,  et  lecti  sunt,  et  denuo  confirmati, 
subscriptione  D.  Arcbiepiscopi  et  Episcoporum 
superioris  Domus,  et  totius  Cleri  inferioris  Do¬ 
mus,  in  Convocatione,  A>D,  157  E 

V 

THAT  the  King’s  Majesty,  under  God,  is 
the  only  supreme  Governor  of  this  realm,  and 
of  all  other  his  Highness’s  dominions  and 
countries,  as  well  in  all  Spiritual  or  Ecclesias- 
tical  things  or  causes,  as  Temporal;  and  that 
no  foreign  prince,  person,  prelate,  state,  or  po- 
tentate  hath,  or  ought  to  have,  any  jurisdic- 
tion,  power,  superiority,  preeminence,  or  au- 
thority,  Ecclesiastical  or  Spiritual,  within  his 
Majesty’s  said  realms,  dominions,  and  coun¬ 
tries. 

II.  That  the  Book  of  Common  Prayer,  and 
of  ordering  of  Bishops,  Priests,  and  Deacons, 
containeth  in  it  nothing  contrary  to  the  Word 
of  God,  and  that  it  may  lawfully  so  be  used ; 
and  that  I  myself  will  use  the  form  in  the  said 
Book  prescribed,  in  public  Prayer,  and  admi- 
nistration  of  the  Sacraments,  and  none  other. 

III.  That  I  allow  the  Book  of  Articles  of 
Religion  agreed  upon  by  the  Archbishops  and 
Bishops  of  both  provinces,  and  the  whole 
Clergy  in  the  Convocation  holden  at  London  in 
the  year  of  our  Lord  God  one  thousand  five 
hundred  sixty  and  two ;  and  that  I  acknow- 
ledge  all  and  every  the  Articles  therein  con- 
tained,  being  in  number  nine  and  thirty,  besides 
the  ratification,  to  be  agreeable  to  the  Word  of 
God. 

The  Oatlx  of  Allegiance . 

I  A.B.  do  sincerely  promise  and  swear,  That 
1  will  be  faithful,  and  bear  true  allegiance  to  his 
Majesty  King  George . 

So  help  me  God,  fyc. 

The  Oath  of  Supremacy . 

i  A.B.  do  swear,  That  I  do  from  my  heart 
abhor,  detest,  and  abjure,  as  impious  and  he- 
retical,  that  damnable  doctrine  and  position, 
That  Princes  ex  communicat  ed  or  deprived  hy 
the  Pope ,  or  any  authority  of  the  See  of  Rome, 
rnay  he  deposed  or  murdered  hy  their  subjects , 
or  any  other  whatsoever. 

And  I  do  declare,  that  no  foreign  prince,  per- 
son,  prelate,  state,  or  potentate  hath,  or  ought 
to  have,  any  jurisdiction,  power,  superiority, 
preeminence,  or  authority,  Ecclesiastical  or  Spi- 
ritual,  within  this  realm. 

So  help  me  God,  Sfc. 


The  Oath  at  the  Matriculation  of  a  Scholar. 

TU  fidem  dabis  ad  observandum  omnia  Sta¬ 
tuta,  Privilegia,  et  Consuetudines  hujus  Uni¬ 
versitatis  Oxoyi .  Ita  Deus  te  adjuvet,  tactis 
Sacro-Sanctis  Christi  Evangeliis. 


The  Oath  at  the  Matriculation  of  a  Privileged 

Person . 

YOU  shall  swear  to  observe  all  Statu tes,  Pri- 
vileges,  and  Customs  of  this  University.  So 
help  you  God. 

You  shall  further  swear,  that  you  will  never 
sue  in  any  Cause  of  yours  before  the  Mayor  and 
Bailiffs  of  tliis  town :  nor  answer  before  them 
as  your  judge,  so  long  as  you  continue  to  enjoy 
the  privileges  of  this  University. 

